
PSIHANALIZA 


Mereu visez războaie şi 'n somn parcă rănită 
Necontenit o mână pe spadă mi s'abate. 

Ce dragoste 'n adâncuri mocneşte surghiunită 
Și-ascunsă în simboluri potrivnice se sbate? 


Peste fântâni de vise cu ape turburate 

Mă plec și-i cat în țăndări de reci vedenii chipul 
Fug lung la fund cu spaimă obârșii de păcate 

Și semne rătăcite îşi spulberă nisipul. 


Simt megieş cu carnea un țărm de suflet unde 
Stă neîngăduită o taină... Mi-e streină? 

In inimă-mi bat umbre și tremurări de unde 
Mi-aduc doar veşti întoarse, de-o dragoste haină. 


Scol noaptea ca pe-o roabă, o 'ntreb și pun s'o bată 


Prefir zadarnic somnul cu ascuțimi ce-l taie. 
Mereu necunoscută stă marea exilată 
Destăinuită 'n vise cu răni și cu războaie. 


1* 


FĂURĂRIA TOAMNEI 


Făurăria toamnei s'aprinde largă 'n zare 
Vărsând pe ţara toată a ei metalurgie, 
Vechi măestrii de aur vremelnic, în frunzare 
Incoronează codrii cu 'naltă agonie, 


Argint brumat pe domul pustiilor podgorii 
Mausolee munții gătiți cu giuvaeruri 

Pe căi de smalţ sub care aştern arămuri norii 

Seri lungi se plimbă 'n rochii împărătești pe ceruri. 


Cu aur peste jafuri și aur peste moarte 
Stau sufletele strânse bătrâne pălimseste. 
Nu sgâriaţi sub stratul de 'nluminări deșarte 
Daţi peste blestemata trecutului poveste. 


Ies primăveri de zâmbet şi sângele-i de grindeni 
Iubitele scot sânii dulci poame de lumină 
Mireasma lumii toată colindă pretutindeni. .. 
Făurăria toamnei le-astupă cu rugină. 


SONATA IERNII 


Cohorte reci de aripi fâşii tăiară seara 

Tot ce-a fost cald și dulce luă drumu 'n depărtare 
Chiar cerurile parcă stau gata de plecare 

Sub patrafirul iernii închide ochii țara. 


Se 'nchină ?n crivăț codrii sleiți de spovedanii 
Siliți foaie cu foaie ca un păcat să-şi smulgă. 
Domestica tristețe stă 'n case toți s'o mulgă 
Cu laptele-i sălbatec să 'nvârtoşeze anii... 


Vin zimbri de zăpadă năvală în odaie 
Adânc se 'nfipse gerul cu rădăcina 'n fire... 
Infăşurat în gânduri mă 'nchid în amintire 
Cu sâmburul ce-aşteaptă în veşteda păstaie. 


Dau foc azi amintirii... Iubita e aproape 

Văd Dunărea 'nghețată șir uriaş de oase. 

Și, cum mi-e dor de moarte, trec mâinile frumoase 
Cu degete "ncărcate de plânsete pe clape. 


MÂNTUIRE 


La temelia lumii minunea doarme încă... 
Mereu mă 'ncercuieşte un orizont de dor 
Pe-un fraged țărm de sunet apăs o umbră adâncă 
Văd aurora morții pe-un munte viitor... 


Ce greu să treci din carne iar în eternitate 
Un continent de suflet s'afundă în uitare 
Dar altele din sânge ies noi şi 'nfierbântate 
Tiparele durerii s'abat pe fiecare. 


Fără liman m'aruncă la capetele firii 
Lăuntricele mele cumplite depărtări 

Când tropicul iubirii cu jungla de visări 
Când dincolo de cercul polar al amintirii... 


Trec veacurile cete cu frunţile în tină. 

Rămâne 'n mâini viața cu sdrențe de tristețe. 
Cât nu vom smulge vremea din noi cu rădăcină 
Nu este mântuire decât prin frumusețe. 


V. VOICULESCU 


CLASICISMUL ÎN ŞCOALĂ 


Ca toate lucrurile din lume, problema învățământului clasic 
a căzut, din când în când, şi pe mâna politicii. Vreau să vă amin- 
tesc, acum la început, câteva fapte curioase din ceea ce s'ar putea 
numi istoria politică a clasicismului. 

In Rusia, după primele agitaţii și atentate nihiliste, pe la anii 
70 şi următorii, presa — presa oficială și oficioasă, se înțelege, 
căci alta aproape nu era —a început să scrie că vina cea mare 
pentru stricarea tineretului revine învățământului realist. Tot răul 
de care suferă Rusia vine din neglijarea limbii greceşti și latinești, 
din cultivarea prea intensă a științelor. Și imediat s'a şi pornit 
o goană mare împotriva liceelor și gimnaziilor reale şi s'a decretat 
că numai certificatele liceelor clasice dau drept de primire în 
universitate şi alte școli superioare. 

Negreșit ne aducem aminte că Taine, în critica pe care o 
face Revoluţiei franceze, atribue excesele ei tocmai culturii uni- 
lateral clasice a conducătorilor revoluționari. In acești oameni, 
Taine nu vedea decât niște capete strâmte și nimic mai mult, 
pline numai cu niște foarte simple şi simpliste idei libertare și 
republicane, scoase din lectura clasicilor vechi, a celor latini în 
deosebi. 

După convingerea unora și a altora, același clasicism face 
servicii revoluţionare într'un loc și un timp, servicii conserva- 
toare, în alt loc și alt timp. Aceasta dă de bănuit că studiul 
antichităţii a fost, în realitate, inocent în ambele cazuri. Cauzele 
mișcărilor politice şi sociale nu stau închise, probabil, în pro- 
grame școlare. $ 

In Franţa din zilele noastre, am văzut repetându-se întru- 
câtva situaţia din Rusia de pe vremea teroarei nihiliste: partidele 
de stânga ţin pentru realism, cele de dreapta, pentru clasicism. 

In 1921, sub ministerul Poincaré, Léon Bérard, care ţinea 
portofoliul Instrucţiei Publice, a adus un proiect de lege şcolară, 
prin care voia să readucă învățământul secundar la starea dinaintea 
reformelor lui Victor Duruy, din 1865, la un clasicism, adică din 
cele mai radicale şi tradiționale. Proiectul lui Bérard nu admitea 
decât bacalaureatu: clasic. Acest proiect era urmarea practică a 
unei agitaţii conservatoare pe tema clasicismului, agitaţie care 
dura de ani de zile şi avea, între alţii, în frunte pe criticul catolic, 
astăzi foarte cunoscut, Henri Massis. 

Evident învățământul clasic este învățământ de lux şi numai 
copiii oamenilor cu dare de mână sunt în stare a cheltui mulţi 
ani şi multă energie pentru a învăţa greceşte şi latineşte. Oamenii 
politici de stânga au descoperit în proiectul Berard un fond scan- 
dalos de nedreptate socială şi au pornit agitația pe această temă. 
Nu insist asupra acestei istorii politice a clasicismului. Există o 
literatură de informaţii foarte bogată, asupra căreia ne-ar putea 
orienta orice pedagog de meserie. Am amintit amănuntele de 
mai sus, numai pentru a atrage atenția asupra faptului, că 
problema învăţământului clasic a fost şi este implicată pătimaș 
în luptele politice și sociale, și pentru a îndemna pe acei care 
au spirit obiectiv, să fie cu băgare de seamă față cu broșurile 
cărţile și articolele în care se dau discuţiile, mai adesea încă, certurile 
despre clasicism şi realism. 


* 
* * 


Cunoașterea unei limbi poate folosi, mai întâi, ca știință gra- 
maticală, iar apoi ca instrucție generală. 

Invăţând gramatica unei limbi străine, vii sau moarte, ajun- 
gem a cunoaşte deosebiri de exprimare, prin urmare şi de gân- 
dire, care ne pot lumina asupra felului de gândire şi exprimare 
propriu limbii noastre materne. Să observăm aici îndată, că o 
limbă străină va fi cu atât mai instructivă în privința de care 
vorbim, cu cât ea va face parte dintr'un grup de limbi mai deo- 
sebit de acel al limbii noastre părintești. De exemplu, pentru 
noi, studiul gramatical al limbii basce, al celei ungurești sau al 

celei chineze ar fi din cele mai profitabile, fiindcă structura acelor 
limbi e foarte deosebită de structura limbii noastre. 

Cred că astăzi, nici un pedagog nu mai vrea să dăm 6 ceasuri 
pe zi în şcoală, gramaticei, oricare ar fi ea. Învăţământ aproape 
exclusiv gramatical au avut Bizantinii și din tradiția bizantină 
au adus-o dascălii greci şi în țările române; însă cultura bizan- 
tină, oricât de interesantă altfel, a încetat, pe cât ştim, de a fi 
model general, după care s'ar putea lua astăzi, școala secundară. 

Prin urmare, nu excluziv gramatical pot vrea pedagogii să se 
bucure tineretul de cunoașterea limbilor greacă şi latină, ci de 
adăparea spiritului în general la izvorul de adevăr şi frumuseţe 
care e literatura clasică antică, lată ce înseamnă această 
dorință nobilă, dacă o înţelegem serios: înseamnă că elevul 
secundar să poată citi autorii greci şi latini aleşi, așa cum citeşte 
un roman al d-lui Ionel Teodoreanu sau al d-lui Cezar Petrescu, 
fiindcă: ori ajungem să familiarizăm, în adevăr, elevul cu gân- 
direa antică, ori ne oprim la învățătura pur gramaticală, care se 
poate obține, în definitiv, fără ca copilul să fie în stare a ceti 
pe Herodot cum citește un ziar. Să nu uităm că, a întrebuința 
textul divinului Platon, pentru ca să scoatem din el formarea 
aoristelor şi regimul prepoziţiilor, este altceva decât a cunoaște 
pe Platon filosoful și artistul şi a se folosi de el ca de un 
genial prieten. Ce legături ar avea cu Eminescu, un om care 
ar fi cetit şi tradus în limba lui, două sute de versuri din 
poetul nostru, căutând să înveţe variația vocalelor radicale în 
conjugarea românească? Cred că nu e excesiv a zice: gramatica 
omoară pe autorii buni, în judecata și în sufletul copilului. In 
amintirea elevului rămân din cititul autorilor clasici în școală, 
niște asociaţii extrem defavorabile acelor autori. De sigur, a crede 
că învățătura se poate alcătui numai din elemente plăcute şi 
distractive, este o utopie sentimentală de care pedagogia, cred, 
că nu mai ține seamă. Școala secundară trebue, dimpotrivă, să 
deprindă elevul cu asprimile și obstacolele de neînlăturat ale 
ştiinţei. Insă, de altă parte, dascălul şi programul lui nu trebue 
să rămâie străine de spiritul real al elevului, ci să-i cerceteze bine 
curiozităţile şi interesele naturale. Altminteri învățământul riscă 
a se reduce la o minciună convenţională. Spiritul şcolarului se 
falsifică, mai adesea încă, el se face frivol, — şi în mintea lui 

şcoala rămâne doar o amintire ironică, o amintire de farse și pă- 
căleli răutăcioase, de desconsiderare pentru învăţătura ce i s'a dat 
acolo şi pentru cei ce i-au dat-o. 

Inţelegem din acestea că învățământul clasic e, astăzi, problemă 
delicată. 

Jaurès zicea drept, că valoarea esenţială a învățământului 
clasic, stă în calitatea sa de a deprinde sufletul tânăr cu un studiu 
fără utilitate imediat practică. De sigur, e puțină exagerare aici, 
fiindcă nici Shakespeare, nici Goethe, nici Dante, nu ne pot face, 
prin stilul lor, să ne gândim la cunoașterea practică a limbilor 
respective, Lectura lor nu e mai utilă decât lectura lui Eshil sau 
Thucydide. Rămâne totuși că cei mai vechi clasici sunt și cei 
mai inutili, — şi valoarea aceasta cu deosebire nobilă a inutili- 
tății e un punct considerabil în complexul culturii generale. Ime- 
diat apare aici una din greutățile mari, actuale, ale învățămân- 
tului clasic: este vorba, în niște vremi practicește atât de nemi- 
loase ca ale noastre, să dăm prioritate valorilor de lux, deci cul- 
turii inutile, Să nu pierdem din vedere că aceasta înseamnă a 
avea curajul de a săpa o graniță aproape dușmănoasă în sânul 
generaţiilor tinere, deoarece nu ne închipuim că pedagogii auto- 
rizaţi se vor hotărî să creeze numai școli în care să se înveţe lim- 
bile clasice șase ceasuri pe zi. Clasiciştii vor fi o minoritate; unii, 
după cum e comun omenesc, vor fi elită autentică, alții vor fi 
simpli snobi ai clasicismului. Ce va putea face societatea cu această 
elită greco-latină? Va încredința ea membrilor ei toate posturile 
de înaltă conducere în Stat, în armată și la căile ferate, la insti- 
tuțiile industriale, financiare, medicale; — tot numai acei cu 
greaca şi latina perfectă vor avea conducerea supremă? Ar fi, 
în adevăr, o frumoasă ispită pentru un dictator să întroneze atât 
de exclusiv o elită clasicistă într'o ţară unde, de atâta vreme, 
aproape fiecare copil se naște, dacă nu cu decretul de Inalt dre- 
gător lipit în spate, cel puţin cu speranțe bune în un asemenea 
document. 

Dar să nu întârziem a imagina lovituri utopice, ci să revenim 
la cercetarea clasicismului în el însuși, în deosebi la situația lui 
reală față cu viaţa de astăzi. 

Fanaticii religiei clasiciste, întru cât sunt sinceri, pornesc obiş- 
nuit dela convingerea nediscutată și neenunţată, că lumea euro- 

peană n'a învățat, nici n'a creeat nimic propriu dela Renaștere 
încoace. Se dă astfel, pe negândite, generațiilor care au urmat 
de pe la 1500 încoace, un certificat foarte curios de imbecilitate. 

In fond, clasiciștii voiesc ca, generație după generație, să ne 
pierdem vederile, câteodată și bunul gust și judecata dreaptă, pe 
texte antice, numai pentru ca apoi să încrucișăm braţele evlavios, 
şi să zicem: ce minune, frate ! —iar noi rămânem pe veci nişte 
neputincioşi fără leac, Slavă Domnului şi de atât, că putem în- 
trezări puţintel din veșnica frumuseţe și veşnicul adevăr! De 
atâta măcar suntem buni, şi numai de atât. 

Eu cred că tocmai, este interesant și profitabil să înveţe copiii 
în şcoală, ce ispravă au făcut Europenii în aproape patru secole 
de clasicism. Și mai cred că e păcat ca un copil de european să 
iasă din școala secundară, cu zece paragrafe din Demostene tra- 
duse Dumnezeu știe cum, și fără să aibă idee măcar de un dis- 
curs al lui Pitt sau al lui Mirabeau. 

Cred, în sfârşit, că este infinit mai profitabil, și ca lux şi ca 
practică, să știe elevul bine ce a gândit filosoful englez Hume, 
care din fericită întâmplare a fost și un eminent scriitor, decât 
să se ostenească zadarnic a înțelege din două, trei dialoage ale 
divinului literat Platon, difuza și, pentru specialişti chiar, greu 
descifrabila teorie a ideilor. 

Iar cât privește lecţiile de eroism, cred că ar fi, astăzi, mult 
mai potrivit să le luăm din trecutul cel mai apropiat, din istoria 
cea mai nouă a poporului din care facem parte. Să le spunem 
copiilor faptele eroice de deunăzi, vitejiile supraomeneşti pe pă- 
mânt, pe ape şi în văzduh, ale ostașilor din zilele noastre. Acestea 
vor fermeca în chip firesc și efectiv fantazia copiilor, iar nu legen- 
darele atitudini stilizate cu pedagogică elocvenţă în istoriile vechi. 
E simplă datorie de dreptate şi respect către ai noştri, să arătăm 
copiilor că și anticii erau plini de toate păcatele, că şi printre 
noi trăieşte tot eroismul și toată înălțarea sufletească, din care o 
tradiţională morală, școlărească s'a îndărătnicit atâta vreme a face 
un monopol al vremilor vechi. 

Figura antichităţii grece şi latine așa cum ea trăiește încă în 
fantazia unor pedagogi clasicişti, este o utopie. Dogma clasicităţii 
au dărâmat-o învățații înșiși. Și școala are a ţine seamă de dărâ- 
mare, ca de orice adevăr. 

Când, mai târziu, tinerii vor lua în mână cărți unde antichi- 
tatea este arătată cum a fost, ei se vor gândi la antichitatea peda- 
gogilor — dar și la pedagogi — fără bunăvoință și fără conside- 
rația cuvenită. Și nu e bine ca școala să rămână de minciună. 
Ceea ce ea are a ne învăța nu poate fi complet, dar nici nu se 
cade a umple capetele copiilor cu imagini convenţionale. 

Grecii ne-au lăsat foarte multe vorbe şi foarte puține lucruri 
— zicea Voltaire, unul dintre inspiratorii, cum se zice, ai oame- 
nilor vinovaţi de excesele marei Revoluții. Voltaire trăia în plină 
înflorire a științelor exacte. Cuvântul lui sună profetic, — el anti- 
cipează critica clasicismului dogmatic și anunță nașterea realis- 
mului. Cred că nu se poate tăgădui: antichitatea a suferit de ple- 
toră verbală; iar școala umanistică ne-o transmite tocmai ca ver- 
balism, mai cu seamă. Prin aceasta, învățământul clasic tradiţional 
cade în contrazicere cu necesitățile timpului actual. Vremea eloc- 
venţii clasice a trecut: noi cerem lucruri, cerem vorbă scurtă 
şi scurtimea e acum aproape singura virtute a cuvântului. 

E atât de sigur oare, că scurtimea, ordinea și limpezimea 
graiului nu se pot învăța decât dela cei vechi, exclusiv? E atât 
de sigur că, dintre cei noi, numai acei care au urmat, sclavic, 
modele antice, sunt de recomandat în școală și în viață? 

Să luăm seama că, spunând toate aceste, presupunem din 
partea elevului o atât de bună cunoaștere a limbilor vechi, 
încât cetire aautorilor clasici să-i fie lectură zilnică și curentă. 
Judece oricine, ce trebue să prevadă un program de liceu, pentru 
ca elevii să fie aduşi la acest grad de învăţătură greacă și latină. 
Căci, de sigur, dacă rămânem la cele douăzeci de pagine de proză, 
la câteva sute de versuri, la declinări şi conjugări nenorocit memo- 
rizate, problema clasicismului pierde orice înțeles. Predarea lim- 
bilor vechi rămâne atunci o rutină sterilă, care asigură clasicis- 
mului, din partea elevilor cea mai solidă antipatie, 

Dacă, în atâtea veacuri, creerul european n'a fost vrednic să 
fructifice, pe seama lui proprie, moștenirea clasică, atunci, sau 
creerul acesta e de-a-dreptul debil, sau moștenirea antică e peste 
măsură stearpă. 

Astăzi nu mai învăţăm în şcoli logica din Aristotel, geometria 
din Euclid. Educaţia noastră artistică nu se mai face după ghip- 
suri antice, Medicina nu o mai scoatem din Hippocrat, din Galen 

sau din Pliniu. In toate s'a așezat, între noi şi trecutul antic, o 
tradiţie modernă, — şi este copilăros a ne gândi, că putem trece 
peste dânsa. Nici arta literară, nici eloquenţa noastră, întru cât e 
vie și viabilă, nu-şi au izvorul, nici unic, nici principal, în lumea 
veche. 

Goethe, acest maniac ilustru al clasicismului, reîncepând a 
lucra la Faust, pe care îl părăsise lungă vreme, zicea: la minunea 
grecească, noi nu putem ajunge; să vedem ce putem face cu bar- 
bariile noastre. Cu toate cochetăriile clasiciste, Goethe nu-şi pier- 
dea simţul măsurii: cui avea să i se impuie mai adânc ideea rela- 
tivităților fatale, dacă nu acestui geniu al înţelegerii obiective? 

Antichitatea rămâne element înalt de studiu; din ea au pătruns 
şi vor pătrunde încă germeni în cultura generală, germeni trecuţi 
şi transformați prin atâtea pături de gândire modernă, fără ca 
antichitatea să mai fie autoritate unică sau măcar directivă, în 
învățământul nostru. Ca dogmă, ea a murit demult. 

Vremile se leagă între ele, dar vremile nu se întorc. 


PAUL ZARIFOPOL 


ACORD FINAL 


XIII 


Până seara Bizu își luase toate măsurile de plecare din Bucu- 
rești, Cu o viață atât de redusă, cu legături și obligaţii atât de 
restrânse, fu la timp pe peronul gării de nord la ceasul trenului 
de seară, iar dimineaţa se scobori la Balomireşti. Voichiţa pre- 
gătise casa, ca toate gospodinele; în întreaga uliţă îndepărtată 
dintre grădinile bătrâne, străluceau căsuțele proaspăt văruite de 
bidinea și de soarele primăverii cu luminozităţi lăptoase peste 
pereţi. Abia deschise poarta” casei și-i ieșiră înainte, în goană, 
Ursu și Glonţ, întâii vestitori ai sosirii lui, urmați de Voichița 
şi de hărmălaia copiilor, sburdând la fel cu cânii scăpați din 
lanţ; Țilică, băețelul de șapte ani, ducea în brațe o mogâldeață 
cu ochii, — pe Grigore, noul venit. Ca să se arate ce știe, Mitruţ 
se dădu peste cap în iarbă; numai Iulia stătea rușinată, cu ochi 
de codană vicleană, cu sentimentul păcatului întipărit în fiecare 
din atitudinile ei ferite. Bucuria Voichiţei fu însă repede urmată 
de o căutătură mirată şi de o mână pusă peste gură; îi zărise chipul 
palid, supt, bolnav. El zâmbi, amintindu-și de scena dela München, 
când, după întâia criză de tuse, se întorsese pe neașteptate acasă 
şi dăduse peste Frieda, femeiușcă spălăcită, suptă la faţă, ce 
diretica. Cum îl zărise, scosese un lesus-Maria și o întrebare 
i se stinsese pe buze; dăduse din cap și ieşise. Voichiţa își pusese 
și ea mâna la gură, neîndrăznind să-i vorbească. 'Trăi, astfel, la 
Balomireşti primele impresii dela Miinchen, când nu-și dădea 
seamă de boala, pe care ar fi putut-o totuși ceti şi în ochii trecă- 
torilor. Invârtindu-se în jurul canapelei, bătrânul Fritz se fră- 
mânta în tot felul, şi nu-și găsea cuvintele, cu care să-l întrebe, 

desperat, plecă apoi la berăria din colț, unde îşi avea « massul » 
rezervat. In biblioteca Universității un cetitor îl urmărise cu 
privirea stăruitoare, un tânăr cu semnele boalei pe față; stânjenit 
de insistență lui, se îndreptase spre dânsul ca să-i ceară să i-o 
explice; tânărul, d. Otto Schlag, «doctor philosophiae » aştepta 
în realitate să-i elibereze ediția lui Kiesling, de oarece lucra la 
acelaşi subiect asupra destinului postum al poeziei lui Horațiu 
în cursul veacurilor. Işi aminti de vizita făcută profesorului Cru- 
sius pentru a-l anunța că renunțase la lucrarea lui; fără a-l asculta, 
profesorul îl privise lung şi-i spusese brusc: 

— Was ist denn mit Ihnen? 

Ceea ce-l făcuse, în sfârșit, atent asupra boalei și-l hotărise 
să se ducă la doctor. Privirea mirată a Voichiţei semăna cu pri- 
virile de atunci. 

In casă, găsi cu emoție pe birou fotografia lui Mili. De când 
își simțise gura plină de sânge, nu se mai gândise la dânsa, cum 
nu se mai gândise la nimic; boala și mai ales perspectivele ei 
izbutiră să-l scoată din drama morală, în care intrase, dintr'un 
conflict fără ieşire. Multă vreme avea să șovăie apoi între două 
lumi, între două dureri ce-și slăbeau efectele, și-l trăgeau în preo- 
cupări opuse; isbutea, astfel, uneori să-și câştige vechea-i atitu- 
dine de indiferență față de toate. De ce să se mai gândească 
la dramă, când deslegarea ei naturală se afla în semnele surde, 
simţite în partea dreaptă, în țăcănitul perforatorului simbolic, în 
acul de siguranță ce-l fixa de pe acum pe insectarul eternității ? 
Iar, de altă parte, de ce să se gândească la moarte, ce nimi- 
ceşte orice conștiință, pe când, chinuind-o în fibrele ei sensibile, 
drama morală, e mult mai dureroasă? Oscilând astfel între cele 
două categorii de preocupări, reușea întru câtva să se așeze la li- 
mitele lor într'o zonă lipsită de vânturi. In fața fotografiei, tera- 
peutica i se clătină; drama îi reveni cu o intensitate ce-i înnăbuși 
grijile boalei. Fotografia care fusese făcută de mult la Dresda 
avea toate anacronismele modei de atunci; sub o pălărie mare 
cu marginile ridicate în sus ca o corabie plină de flori, abia se 
mai vedea figura cât un pumn a fetei, cu privirea de o candoare 
inexpresivă, visătoare. Retrăi momentele legăturii lor, dela tim- 
purile când o zărise întâi cu guvernanta, dela scena nunții 
în biserica Adormirii, dela vizita în casa din Batişte, când i se 

păruse atât de distantă, atât de absentă, deși sub aparența mân- 
driei descoperise mai târziu o timiditate la fel cu a lui; — şi până 
la vizita dela hotel Europa şi la tot ce urmase, la demersurile 
ei pentru a-i găsi o situație la Oficiu şi a-l reține în București, 
la toate semnele de dragoste, de intimitate, ce i le dase, şi pe care 
el le primise ca ceva cuvenit, dincolo de orice semnificaţie senti- 
mentală; apariţia Silviei în aceiaşi zi îi strecurase în suflet un 
element necunoscut ce-l turburase, scoțându-l din ritmul vieții 
obişnuite, îl desferecase din indiferență şi-l făcuse să descopere 
universul nou al simțurilor contopite în sentiment. Revoluția 
izbucnită într'însul îi astupase însă căile perspicacităţii obişnuite, 
fineța discernerii valorilor sufleteşti și chiar simțul moral. Să- 
vârşise un act de egoism feroce; se gândise numai la dânsul și 
sdrobise tot ce-i stătuse în cale cu o cruzime inconștientă; îm- 
pinsese la un act desperat pe singura ființă plămădită din sub- 
stanța lui, 

Vorba lată, cântată, moldovenească a Voichiţei îl smulse din 
visarea, în care căzuse în fața fotografiei demodate de pe birou. 

— Mult ne-a mai mâhnit nenorocirea duduei, că mi-o adus 
vestea Nuţa dela curte şi am auzit-o şi din târg. 

Nu era nimic grav; duduia mergea mai bine şi la vară avea 
să vină ca de obicei la Balomireşti, o linişti el. 

— Dumnezeu să o ţie, bolborosi femeia, că ne-o scos din nevoi. 

Voichița ieși. Perforat brusc de acul de siguranță în locul 
plămânului drept, îşi aduse aminte de scena petrecută chiar în 
camera aceasta cu mulți ani în urmă, pe vremea când locuia aici 
prietenul lui de școală Truţu. Alergaseră împreună la focul unor 
căpițe de fân pe câmp. Peste noapte, Truțu murise și corpul 
îi fusese expus chiar în locul biroului de acum, — cu față lunguiaţă, 
uscată; o muscă i se așezase bâzâind pe pleoapele străvezii şi se 
pusese apoi pe barba popei Movilă și pe chelia dascălului Mun- 
teanu. Era cald şi mirosea a ceară și a mort. I se făcuse deodată 
greață; Truțu pornise să intre în descompunere; când își luase 
ochii dela dânsul, popa începuse și el să putrezească și apoi, pe 
rând, cu toţii, până ce-şi simţise propriu-i trup foind de viermi. 
Ii venise rău; doi morți din apropiere îl scoseseră în odaia de ală- 
turi, în dormitorul Gheuculesei, unde Sonia, moartă şi ea, îi fre- 
case tâmplele cu oțet. Cehi și Despot îl împinseseră apoi în ghionţi» 

îl trecuseră prin pridvorul cu cele patru coloane răsucite și-l 
întinseseră pe o bancă sub teiul stufos din față. De abia acolo 
se desmeticise şi constatase că nu murise ; deși dorise atât moartea, 
se bucurase. .. Scoborînd pe uliţă își amintise că trebuia să meargă 
la biserica Adormirii la nunta lui Lică. In biserică, blond, fru- 
mușel, creț, cu mustăcioara frezată, Lică clipea şiret ca şi cum 
ar fi spus: «am dat lovitura; m'am însurat cu fata lui Grigore 
Bârzu ». Se umfla în hainele lui negre şi se ridica în tocuri ca să 
pară mai înalt; Mili era urâţică. Cald, cumplit de cald și aici. 
Ii venise din nou rău; încercase să se sprijine de un stâlp, dar 
stâlpul se trăsese la o parte; era profesorul lui de română, fălcos, 
pomădat, cu părul ca pana corbului. I se împăinjeniseră ochii 
Şi avusese o impresie ce-l sguduia și acum în amintire: oamenii 
din biserică se prefăcuseră în schelete. Satisfăcut de nunta lui cu 
o fată bogată, Lică rânjea din întreaga-i dantură; Mili își on- 
dula iliacele; scheletul popei cu pistrui întorcea foile evangheliei 
şi clămpănea din oase. Când se pipăise, își dăduse seama că și el 
devenise schelet. Se hotărise să plece; afară în uliţă, impresia 
durase ca o realitate; toți trecătorii se mumificaseră... Scu- 
turat anevoie din viziunea lui, ieși în pridvor și se scobori 
la banca de sub teiul stufos, unde-l svârlise Cehi cu un ghiont: 

— «i s'a făcut rău ca la mueri ? iar Despot îi aruncase dispre- 
țuitor: « Neamţ bicisnic ». Inainte de plecare, Cehi îl mai în- 
fruntase odată: « Bagă de seamă, mă, să nu leșini, când o ieși 
cu mortul >. Işi aminti din nou de senzația de ușurare cu care 
deschisese ochii și constatase că nu murise, că nu putrezise ca 
băiatul de pe pe catafalc şi când în nări, în locul duhoarei de 
mort în descompunere, intrase mireasma merilor și perilor, a 
grădinii încărcate. 

Primăvara biruia și acum în copaci; merii își rumeneau mu- 
gurii de Paşti și natura se smălțuise ca o casă grijită de sărbători. 
Până când? Acul de siguranţă îi înțepă lobul plămânului drept. 
Nu voi să se lase doborît de presimțiri rele; se sculă și se plimbă 
prin grădină prididit de copii; îi chemă pe rând și le dădu bani 
aşteptaţi cu ochi vicleni. Cu o nepăsare prefăcută de pisică, numai 
Iulia își lăsă privirile în jos. Nuţa îi strigă sguduind-o: «ia-i, 
fă, că ştii tu ce-s banii». Incepură apoi să-i povestească de 
duduia, de felul cum îi ajutase. Câţiva o sbughiră și se întoarseră 

cu urme de jucării: o paiaţă de pluş roș numai sdrențe, un cal 
de lemn pus pe două tălpi arcuite, pe care Gheorghiţă zădarnic 
încerca să se mai ţină. Mitru îi arătă un tren de tinichea pe 
şine, cu resortul de mult stricat; din păpușele fetițelor, una avea 
ochii scoși, iar celorlalte le lipseau câteun picior ori câteun braţ... 
Omenire măruntă ce suferea mai mult decât dânsul, cu resemnare, 
cu nepăsare, ba chiar cu bucuria animală a lui Glonţ și a lui Ursu. 

Işi petrecu Paștile la Balomireşti, într'un cadru de primăvară 
neobișnuit de frumoasă și de caldă, într'un ţinut, în care înghețul 
se prelungește de obicei până în Mai. In noaptea Invierii lumi- 
niţile copiilor se lăsară de vale spre biserica orașului, unde mer- 
sese şi el odinioară. De data astă, rămase însă pe banca de sub tei, 
şi-şi petrecu serile cu ochii spre stele, pe când dușmanul îi scurma 
pieptul și remușcările îl frământau. Mili, fata palidă și subțirică 
dela braţul lui Lică din biserica de devale de acum cincisprezece 
ani, se aruncase pentru dânsul sub roțile unui tramvai. Viziunea 
îl turbura mai mult decât ideea morţii, cu care se deprinsese de 
copil, încă de dinaintea experienţei vieţii; aspirația lui intimă 
spre neant îl pregătise fără sfâșieri; se va obişnui mai greu cu 
ideea suferinței morale. 

Işi puse în ordine unele treburi legate de moștenirea Gheu- 
culesei, — moșioara din coasta orașului, ce urma să se parceleze 
de comună pentru locuinţe ieftine, nişte grădini, banii depuși 
la banca Vasile Lupu din strada Vasile Scumpu. Işi făcu apoi 
formalitățile de paşaport şi se hotărî să plece în Miercurea Paştilor 
spre marea mâhnire a copiilor, cu priviri pe sub gene. 

— Ce-i cu voi, o întrebă pe Iulia, de sunteţi aşa de posomorâţi? 

Copiii tăcură. 

— Apoi ce să fie, se vâri în vorbă Voichiţa, azi e hram la 
Rădășeni. 

— Și dacă? 

— Apoi copii ar fi voit să meargă acolo. 

— N'au decât să se ducă; luaţi o căruță și duceți-vă cu toții. 

— Dg’ nu, păcatele mele, se rușină femeia, da ei se miră 
că nu vii şi mata, că Gheorghiţă m’o și întrebat, că nu-i fi păgân, 
de nu mergi la 'nviere și nici la hramul dela Rădășeni. 

Râse. 

— Când eram ca Gheorghiţă mergeam şi eu; facem cu rândul. 

Apoi în glumă: 

— Cu ajutorul lui Dumnezeu o să mergem poate cu toți la 
Rădeana, de Sântă-Mărie. 

Hramul dela Rădeana era tot atât de vestit prin partea locului 
ca şi cel dela Rădășeni. . 

Urcă în trăsura cu zurgalăi a lui Iancu Pidălă și, urmărit până 
departe spre grădina publică de copii şi de Glonţ şi de Ursu, 
o luă spre graniță la Bunești, pentru a apuca trenul la Iţcani. 


Nu se opri la Miinchen dintr'o preferință personală sau dintr'o 
încredere mai deosebită în competența profesorului Kuno Fischer; 
doctori de valoarea lui putea găsi oriunde. La München i se arä- 
taseră însă întâile simptome ale bolii; deși neplăcute, era bucuros 
să-și retrăiască sensațiile, să revină în locuri unde mai fusese. 
Boala i se situa acolo şi i-ar fi părut ciudat să nu-i reia firul 
de unde-l pornise și unde-l lăsase. Ar fi fost în stare să tragă 
şi la vechea lui gazdă din 'Lurkischegasse, la Frau Frieda, 
al cărei bărbat tușea toată noaptea înfundat în odaia de alături. 
Retrăi sensaţia cu totul ciudată și personală a prezentării lui în 
fața profesorului Kuno Fischer: nu-l neliniștise atât rezultatul 
consultaţiei, cât faptul că trebuia să se arate unui necunoscut, 
şi să-i dea dreptul de a-l examina și de a rosti sentința, ca şi cum 
diagnosticul ar fi fost un act arbitrar. Situaţia se schimbase. Era 
acum mai informat asupra sănătății lui decât orice doctor după 
examenul cel mai amănunţit. Nu va înfrunta necunoscutul ca 
atunci când privirile și întrebările celor din jur nu-l luminaseră 
asupra situației; căzuse de sus la rostirea sentinței, deoarece, 
din nepăsare față de viață și dintr'o aspirație latentă spre moarte, 
nu prevăzuse boala. O cunoscuse apoi și o învinsese mai mult 
prin abţinere decât prin căutare și iată că reapăruse, fără să-l 
mai poată surprinde însă. Se gândea și la satisfacția de a putea 
dovedi profesorului că se înşelase când îl declarase sănătos la a 
doua vizită. 

Doctorul Kuno Fischer nu se schimbase cu mult; timpul 
nu-i încovoiase umerii lați și nu-i spălăcise roșul sângeros al 
chipului; bărbiţa lui caprină se stropise cu pete albe, dar ochii 
străluceau tot atât,de viu sub balconul ieșit la stradă al frunței 
enorme. Cum nu-l recunoscu, el îi aminti de vizitele de odinioară 

şi-i arătă ce i se întâmplase în urmă. Profesorul procedă cu acelaşi 
ritual, începându-și ascultarea dela umărul drept, cu lovitura 
viguroasă a degetului mijlociu transformat în ciocănel, scobo- 
rându-se pe omoplat până în dreptul coastelor şi apoi trecând 
la partea stângă; aplecată pe stetoscop, urechea îi culegea cu 
încordare svonurile interioare. Fără emoție, Bizu îi urmări gestu- 
rile cu zâmbetul superior al omului ce cunoaşte de mai înainte 
rezultatul cercetării, la care e supus mai mult pentru a salva apa- 
renţele ştiinţei medicale; doctorul se înşelase și-i venea greu 
să-și recunoască greșala, se gândea. Işi prelungea auscultarea 
pentru a amâna mărturisirea înfrângerii; își căuta poate o for- 
mulă de acoperire, de retragere. După ce-şi isprăvi examenul, 
îi puse mâinile pe umeri și rosti un singur cuvânt, același ca la 
vizita trecută: 

— Calcium ! 

pe care de data aceasta îl înțelese. Cum se uita la el între- 
bător, doctorul repetă energic: 

— Calcium. Ganz gesund. 

Nu mai exista nici un punct de infiltrație; totul se calcificase, 
Nu fusese decât ruptura unui mic vas, în nici o legătură cu 
ftizia. 

— Ce rămâne să fac? îl întrebă ca acum patru ani. 

Nimic; să-ți vezi de treburi și mai ales să nu te gândești 
la ceea ce nu e. 

Continuă să-l privească uluit. 

— Deoarece e prea cald la Miinchen și destul praf ca să se 
îmbolnăvească şi oamenii sănătoși, du-te undeva la munte, în 
Alpii bavarezi ori în Elveţia, de pildă în Oberlandul bernez. Pari, 
în adevăr, obosit și deprimat. Ai nevoie să te întremezi, dar mai 
ales să crezi că ești sănătos. 

In stradă își aminti de uluirea cu care ieșise odinioară, când 
se văzuse declarat la fel «sănătos » și aruncat, astfel, în viață, 
după ce de patru ani se instalase în boală ca într'o situaţie nor- 
mală și permanentă. Reluă drumul de atunci spre Englischer 
Garten, se așeză pe aceeași bancă din fața Isarului, unde consta- 
tase că boala nu i se ivise ca un dușman, ci ca un pretext bine 
venit pentru a-și satisface năzuința ascunsă de a se slobozi din 
legăturile vieţii active. Se frământase mult până se convinsese 

că e, totuşi, mai bine să fii sănătos decât bolnav. Scosese din 
boală tot ce era de preț; ea îl descărnase, îl spiritualizase şi îl 
redase mai pregătit destinului său omenesc; primise viața fără 
iluzii; trebuia să se împace totuşi cu dânsa pentru scurta trecere 
între cele două neante definitive... Situaţia se schimbase, cu timpul 
se deprinsese cu sănătatea, cum se deprind alţii cu boala; nu 
mai avea pentru ce dialoga cu moartea, ca atunci pe banca din 
fața Isarului. Dacă nu făcuse nici o ispravă de când se întorsese 
în ţară, nu arunca vina pe seama altora, ci o punea pe lipsa lui 
de dorință; echilibrul sufletesc i se menținea stabil. Situaţii i 
se oferiseră, dar nu le putuse primi în condițiile lor morale; 
numai la Oficiu fusese la locul lui; trebuise să plece însă din alte 
motive. Dela uluirea iritată, cu care ieşise dela profesorul Kuno 
Fischer, lunecă pe încetul la o stare de relativă mulțumire de sine 
şi de optimism fără iluzii. Nu-şi încheiase socotelile cu viaţa, 
dar era gata să le încheie oricând; mai bine însă la timp şi nu silit 
de o boală ce avea să-l scoată dintre oameni, ocolit și temut ca 
o primejdie. Se ridică de pe banca din fața Isarului de un al- 
bastru-verzui ireal și nu se mai simţi prins în acul de siguranță 
ce-l înțepa când se scula; să fi fost oare totul efectul unei sugestii 
şi al unei deprimări? Cele câteva filamente sângeroase să-i fi dat 
sensaţii atât de precise şi atât de cunoscute din începuturile boalei ? 

Mai rămase o săptămână la München pentru a-şi revedea 
vechile cunoştinţe și profesori; în Türkische Gasse dădu peste 
Frau Frieda așa cum o lăsase, cu privirea absentă și cu figura 
suptă. Bărbatu-său Karl murise de oftică. « Ştiaţi », adaose ea, 
complice, cu ochi în jos, vinovaţi; tăcuse însă pe vremuri şi-l 
lăsase să se molipsească; o iarnă întreagă bătuse Karl cu pumnii 
vătuiţi ai tusei în zidul odăei de alături și el nu bănuise ori nu 
se temuse. Frieda nu-i spusese nimic. Când se întorsese după 
prima lui criză şi o găsise dereticând prin odaie, se speriase și 
pusese mâna la gură, câ și Voichiţa, fără o vorbă. Ar fi putut avea 
atunci remușcări. 


S'ar fi dus în Engadina, pe care nmo cunoştea; amâna însă 
totdeauna momentul de a face noi legături, de a vedea noi 
locuri. Işi găsea vre-o piedică: ori se grăbea, ori nu era încă pre- 
gătit sufletește : lăsa pe altă dată și altă dată nu mai venea. Alese 

Berna, nu pentru că o socotea ca Goethe cel mai frumos oraş 
din câte cunoscuse (pe atunci nu trecuse încă Alpii în Italia), 
ci pentru că o vizitase de mai multe ori și petrecuse chiar o vară 
întreagă la Jolimont, o vilă din apropiere. Trase, fireşte, tot acolo 
şi reținu aceeași cameră a «chalet-ului » din anexă, la marginea 
drumului spre pădurea Reichenbachului, Ii plăcea oraşul medieval, 
cu prăvălii prelungite prin galerii cu arcade, ca la Balomireşti, 
sub care te puteai plimba la adăpost; cu fântânele colorate de- 
a-lungul arterei principale, ce străbăteau orașul dela biserica Sfân- 
tului Duh până la cea dela Neideck. Dintr'un mare coș de mă- 
gheran, așezat în mijlocul unui bazin, se înalță o coloană cu ca- 
neluri văpsite în roș, în albastru şi auriu, cu o statue sau un grup 
la fel colorat în vârf; fântâna cântărețului din cornemuză; fân- 
tâna archebusierului cu statua stegarului companiei trăgătorilor ; 
fântâna Zähringen desprinsă de pe fundalul turnului Orologiului 
cu ceasurile însemnate prin apariția unei bande de pui de urs 
întovărăşită de muzică; fântâna măcelarilor cu un Samson sfâr- 
tecând un leu; fântâna Justiţiei cu o Temis legată la ochi — toate 
la rând până sus la Schânzii, dincolo de Aarul, verde-albastru, 
de unde, de pe terasa Casinoului, se desfăşură în apusul soarelui 
feeria zăpezilor eterne de pe Jungfrau, de pe Eger, de pe Wetterhorn. 


Cu o zi înainte de plecare, pe când privea dela balustrada 
terasei la strajele giganţilor de zăpadă luminaţi de razele pie- 
zişe ale soarelui, auzi din spate un glas răgușit: 

— Donnerswetter ! 

Când se întoarse, recunoscu întrun om cu haine cadrilate, 
roşcovan, cu pipa în colțul gurii și cu faruri mari de ochelari, 
— pe chimistul Samuel Geiger. 

— 'Trădezi chimia cu Jungfrau, care: 


... de son vert piedestal 
Deploie aux vents des nuits sa robe de cristal 


cum spune Lamartine ori, dacă preferi pe Musset: 


Jungfrau, le voyageur qui pourrait sur ta tête 
S'arrâter et poser le pied sur sa conquête 
Sentirait en son coeur un noble battement. 

Ți-aș mai cita şi din Byron și din poeţii noştri, dar mă grăbesc 
să te întreb: ce cauţi în față ghețarilor eterni? 

Samuel Geiger, un elvețian trăit şi în ţară, îl urmărise prin 
publicaţiile străine și-l prețuia. 

— Sunt doar în treacăt prin Elveţia și nu bănuiam să te în- 
tâlnesc aici. 

— Că altfel te ascundeai, glumi descoperindu-și dinții ascu- 
țiți de sub mustața groasă, roșie, lăsată pe gură, 

— Ce fel de vorbă e asta, d-le Geiger? 

— Spune-mi, de ce te-ai ferit de mine astă vară, când ne-am 
întâlnit pe bulevardul Domniței? 

— Eu? eu? se bâlbăi el, fără să nege totuși, de oarece își aminti 
brusc de întâlnirea din tropicalul sfârşit de Iulie, când umbla 
după mobile; nu îndrăznise să intre la Kramer și la Lotru şi se 
abătuse în bulevardul Domniței în căutarea unui magazin; nu 
intrase nici acolo, pentru că i se păruse prea sărăcăcios; în rea- 
litate, îl apucase sila de sine, de toate... Când să se întoarcă, ză- 
rise dinspre bulevardul Carol pe Geiger cu eterna lui pipă în colțul 
gurii. Avea să-l oprească și să-i vorbească de ultima lui comuni- 
care din buletinul Academiei de chimie şi el nu se simţia în stare 
de nici o conversaţie. Cuprins de panică, fără să mai țină seama 
de ce va crede, cotise brusc pe Culmea Veche și se afundase 
răvăşit de notele jalnice ale unei caterinci, ce-i trezise icoana 
copilăriei, când apărea în mahala Tonio cu lada lui plină de ro- 
manțe răgușite. 

— Mi-aduc aminte, încuviință el, dar în momentele acelea 
eram foarte destrămat. 

— Unde mai pui că era și cald, glumi celălalt. 

Voi să-i explice deprimarea, în care se aflase, dar Geiger îl 
bătu prieteneşte pe umăr: 

— Înţeleg, înțeleg, sunt şi eu destul de ursuz ca să știu ce 
înseamnă. Și apoi chimia nu dispune la vorbă. Voiam doar să-mi 
iau rămas bun, căci mă întorceam acasă. Eu sunt de aici, dela 
Gurten, uite — și-i arătă o colină de cealaltă parte a Bernei, peste 
Aar, brăzdată de un funicular. 

Geiger rătăcise prin multe ţări şi la cincizeci și cinci de ani 
se întorsese în orașul lui ca director al Institutului federal de 
chimie agricolă, 

— Am aflat că ai un post important la Oficiul lui Corbescu, 
adaose el. 

— L-am părăsit şi sunt hotărît să mă stabilesc în străinătate. 

— Să-ţi părăseşti țara? îl privi nedumerit Geiger. Când vei 
trece de cincizeci de ani ca mine vei înțelege că nu poți trăi decât 
la tine în țară. Eşti încă tânăr; ai tot timpul. 

Scoborîră de pe Schänzli tăcuți; străbătură pe sub arcadele 
prăvăliilor, ajunseră la groapa cu urşi, de balustrada căreia se 
rezemară alături de atâţi trecători ce aruncau morcovi fiarelor 
ridicate în două labe. Pe neașteptate îi simți mâna lui Geiger 
pe umăr: 

— Domnule Klentze, n'ai voi dumneata să lucrezi cu mine 
la Institutul federal? 

— Eu? eu? se bâlbâi el, roșind. 

— Lucrul nu e ușor. Dar originea dumitale germană. . . Știu... 
nu protesta... eşti român, dar nu e mai puțin adevărat că tatăl 
dumitale a fost german. Apoi studiile la Hohenheim, publica- 
tiile în revistele şi buletinele de acolo fac propunerea posibilă. 
Dacă primești, voi încerca demersurile necesare pe lângă guvernul 
federal; peste două luni, îţi scriu la Bucureşti despre rezultat. 
Condiţiile nu pot fi decât modeste; chimia nu e alchimie, glumi. 

— Primesc în principiu cu recunoștință. 

— Rămâne, așa dar, să ne înțelegem peste două luni; şi dacă 
totul merge după cum doresc, te întorci apoi la Berna. 


XIV 


La București, peste două luni, îl aștepta scrisoarea lui Sa- 
muel Geiger. Demersurile pe lângă consiliul federal izbutiseră 
în principiu şi-i putea oferi un angajament în «condiții onora- 
bile» — spunea el—pe doi ani; hotărîrea definitivă rămânea 
să se ia atunci; îl invita în Septemvrie la Berna cu actele și lu- 
crările. « Destui de ai noștri, încheia glumind, își câștigă existența 
în ţara d-voastră pentru ca şi un român — mai ales când e de 
origine germană — să poată lucra în una din instituțiile noastre 
de stat ». Soluţia îl bucură; era soluția dorită de mult, încă dela 
terminarea studiilor. Se regăsi în Bucureștii caniculari de acum 
un an — când îl smulsese Lică dela pepinieră și-l aruncase pe 
caldărâmul lui încropit. Câte nu se întâmplaseră de atunci! Fu- 

sese subdirectorul Agriculturii, trecuse la Oficiu și era acum 
pe cale de a intra la Institutul federal de chimie dela Berna; se 
logodise aproape cu Diana și se desfăcuse în urma unei drame 
mai mult polițiste; cunoscuse pe Silvia, provocase divorțul lui 
Lică, trezise dragostea în sufletul lui Mili și, prin nepăsarea lui 
involuntară, o împinsese la actul desperat al unei încercări de sinu- 
cidere; crezuse că i se deschisese vechea boală din tinereţe și se 
regăsea totuși sănătos ca înainte. I se întâmplaseră prea multe, 
și toate prin înlănțuirea fatală a evenimentelor fără participarea 
lui; nu ceruse să se mute la București, ci Lică îl scosese cu sila dela 
pepinieră ; nu el căutase să înnoade legătura cu Diana, ci ea aju- 
tată, de altfel, și de Lică și de profesorul Gotcu; nu el le desco- 
perise, complotul ci gelozia Rozinei; nu el umblase după Silvia, 
ci ea îi aţinuse calea şi i se oferise; nu el făcuse declaraţii lui Mili, 
ci ea singură se exaltase într'o dragoste, pe care el nici n'o bănuise; 
nu el ceruse postul de subdirector al Agriculturii, ci Lică îl silise 
să-l primească; nu el căutase locul dela Oficiu, ci Mili făcuse 
demersul pe lângă Corbescu; nu el solicitase locul dela Berna, 
ci i-l oferise Geiger; jucărie fragilă a întâmplării sau a intereselor 
altora, totul se petrecuse în afară de dânsul. 

Din prima zi, se gândi la Silvia cu remușcare; o părăsise brusc 
în Mai și nici nu-i mai scrisese de atunci. Deşi pricină a încercării 
de sinucidere a lui Mili, fata nu era vinovată cu nimic; ea îi atră- 
sese, dimpotriva, atenția asupra situaţiei. Şi dacă ar fi ascultat-o, 
lucrurile s'ar fi oprit din vreme. In dragoste, ea avusese, ca de 
obicei, iniţiativa cu un fel de impudiciţie ce-l uluise; răscum- 
părase apoi prin tact graba de a se fi oferit dela început și izbutise 
să-l cucerească în fibrele cele mai intime. Sub presiunea descum- 
pănirii morale și a boalei deschise pe neașteptate, o părăsise brutal, 
fără să țină seama de dragostea ei și de jertfa, pe care știa bine 
că i-o făcuse. De abia acum își dădea seama că avea îndatoriri 
față de dânsa și că faptul de a nu-i fi trezit niciodată speranțe 
de viitor nu era un cuvânt pentru a o părăsi fără forme. Se hotări 
să o vadă; dela Ministerul Agriculturii i se răspunse că Silvia 
lipsea, Cu toată neîncrederea lui față de Margot Dimcea, văduva 
grăsuță, gata oricând la servicii suspecte, trecu în Popa Tatu, 
unde o găsi într'o casă cu aspect provincial, în fundul unei curţi 
murdare. Il primi cu o bucurie prea sgomotoasă pentru a fi şi sin- 

ceră ; în elocința-i lăturalnică, nu-i fu greu să distingă o panică 
interioară. 

— Cât a suferit biata Silvia de pe urma plecării dumitale! Câte 
nopți de lacrimi și de insomnie! Prin câte n'am trecut și eu! Mă 
temeam de un act de desperare, că umbla mereu cu nişte pastile. 
Biata fată, ce nenorocire pe capul ei! declama Margot, văitân— 
du-se ca de o suferință proprie. 

Trebui să-i explice că fusese silit să plece pentru a se con- 
sulta cu doctorii; se făcuse acum bine și se întorsese. 

— Dar de ce nu i-ai scris de acolo? cum de ai lasat-o luni 
de zile fără nici o ştire dela dumneata? 

Tonul se întorcea spre vehemenţă; o întrerupse deci brusc: 

— Şi unde-i acum? La Minister n'am găsit-o. 

— Unde-i? se opri femeia din apostrofe, ca şi cum sar fi îm- 
piedecat de o cioată. Unde să fie? In concediu, că doar e August. 

— Dar unde anume? 

Verva femeei căzu de odată. 

— Asta nu ştiu. Poate la Sinaia, poate la Constanţa. Eu a 
trebuit să rămân pe căldura asta aici; nici măcar la Constanţa 
nu m'am dus pe două săptămâni ca în toţi anii. 

Minţea; pe un plic aruncat pe masă el recunoscu scrisul Sil- 
viei; primise, aşa dar, veşti dela dânsa chiar în ziua aceia. 

— Bine; fiindcă plec din București, să-i spui, te rog, că am 
căutat-o. 

— O să-i pară rău când va afla că ai venit şi mai găsit-o, mdr- 
măi ea, fără convingere și fără să-l întrebe măcar unde pleca. 

Nu mai adaose nimic; echivocul din atitudinea femeei îi trezi 
însă bănuieli. Trecu pe la Oficiu, unde găsi pe Corbescu. 

— Mă bucur că te văd atât de sănătos, îl întâmpină el cu o 
cordialitate ce-i depășea felul strict de a se purta cu subalternii. 

— M'am alarmat în zadar; profesorul Kuno Fischer m'a asi- 
gurat că n'a fost decât ruptura unui vas minuscul. 

— Cu atât mai bine. Munca te așteaptă odată cu wiata. 

El îi explică situaţia şi-i vorbi de propunerea lui Geiger. 

— Geiger, bun lucrător! Il cunosc dela Oficiu. Nu te sfătuesc 
însă să-ți părăseşti țara; munca dumitale acolo se pierde într'o 
vastă organizație, pe când aici e utilă. Ai lipsit numai câteva luni 
şi ai scăpat o ocazie destul de însemnată: catedra de chimie agri- 

colă. Eu cu Florescu și cu Stanian am fost în principiu pentru 
d-ta, deși nu-ți cunoșteam intenţiile. A biruit Gotcu; fiind vorba 
de specialitatea lui, a avut cuvântul din urmă. A propus pe Raicu. 
A spus că ești un element de merit, dar că n'ai continuitate în lucru; 
părăsești repede ceea ce începi. Consiliul l-a aprobat, așa că nu- 
mirea lui Raicu trebue să iasă zilele astea. 

— Mă bucur că-l știu cel puţin mulțumit. 

— Mulţumit? Nemulțumirea la unii e o stare organică de 
care nu scapă niciodată. N'ar fi de mirare ca la anul să-mi râv- 
nească locul dela Oficiu. 

Bizu se sculă. 

— "Ţin să-ţi arăt părerea de rău pentru intenţia de a pleca; 
locul te aşteaptă însă până când îmi vei scrie dela Berna că situaţia 
dumitale acolo e definitivă. 

Se regăsi în stradă cu satisfacția, pe care o simţea totdeauna 
după o convorbire cu Corbescu. Numirea lui Raicu îl bucură 
într'un fel, dar îl și miră; nu-și putea lămuri schimbarea atitudinii 
lui Gotcu. 


Peste câteva zile, pe bulevardul Academiei, se lovi aproape 
piept în piept de Vereș, șeful de cabinet al lui Lică. 

— Ce plăcere d-le Klentze! îl întâmpină el sgomotos. Nu ne-am 
văzut de aproape un an! A trebuit să fie pustie Capitala ca să ne 
întâlnim și pe ce căldură! Dacă nu m'ar fi obligat interesul ser- 
viciului, cum aș mai sta la mare scufundat în nisip ca într'un giul- 
giu şi, după ce m'aș prăji bine, m'aş aruncaîn apă! In locul dumitale 
nu mă întorceam pe prăpădul ăsta. 

In alte împrejurări, Bizu ar fi căutat să scape de vorbăria lui 
Vereș; cum spera însă să afle ceva despre Silvia, primi să intre 
în grădina dela Căpitanul. Când află că părăsea pentru totdeauna 
ţara, Vereş deveni și mai limbut; la întrebarea lui asupra celor ce 
se mai petreceau la Minister, fu bucuros să-și dea drumul gurii. 

— Ce să mai fie ? Ori ce să nu mai fie? Apoi, după ce ai plecat, 
a fost zarvă mare. Eu știam ce ştiam, dar dumneata credeai că 
bârfesc. Când spuneam tuturor că « domnișoara consilieră e în 
birou cu d. Ministru » — era un fel figurat de a vorbi mai ade- 
vărat decât adevărul și însemna că chimista pusese mâna pe 
ministru, de nu mai putea scăpa de dânsa. A aflat la urmă și d-na 


s08 REVISTA FUNDAȚIILOR REGALE 


Scumpu şi de aici s'a tras divorțul: spune și d-ta, dacă merita 
fata aia rece şi pedantă ca o nuia. D. ministru a concediat-o, de 
altfel, imediat, dar era prea târziu; răul se consumase şi procesul 
de divorț pornise. Piaza rea; noroc că s'a isprăvit cu dânsa și s'a 
căpătuit. 

— Cum s'a căpătuit? 

—S'a măritat. Nu știai? 

— Nu ştiu nimic; nu m'am întors în Capitală decât de trei zile. 

—S'a măritat cu Raicu, a cărui numire la Facultate a ieșit 
chiar azi în Monitor. 

— A! bombăni Bizu, care descoperise, în sfârşit, misterul 
numirii; omul își înnăbușise scrupulele și târgul se făcuse. Mai 
bine pe terasa dela Schănzii, își zise, umplut de desgust. 

— N'a avut încotro, că altfel nu-l susținea Gotcu. Tot ela 
adus-o și la minister și a încurcat-o cu ministrul. Uite așa se 
ajunge. 

— Văd. 

— Dar parcă ministrul s'a învăţat minte? De unde? Mai 
ales că nu mai are de cine se teme. 

Bizu încuviință din cap: 

— Ce-ţi mai spun, că doar îl cunoști, ia foc repede! Să nu 
i se înfunde, într'o zi, deși-i meșter — că-i mai ușor să cucerești 
o femeie decât să te scapi de ea; dar, până la urmă, tot o să se desco- 
torosească și de Silvia. 

— De Silvia? 

— Nici de asta n'ai auzit ? Apoi ce era cu consiliera nu-i nimic, 
față de ce-i cu dactilografa asta. 

— E dactilografă? 

— Una Silvia Duşescu, nepoata directorului contabilităţii 
Prişcu; trebue să-o cunoşti. 

— Nu-mi aduc aminte. 

— Nostimă şi cu haz, nu ca ursuza și mândra aia de consi- 
lieră; numai râs şi voie bună. Se uită la tine și râde, uite așa, 
fără motive; îi râd ochii, îi râde gura, îi râd gropițele din obraz. 
“Toată ziua e în biroul ministrului; îi dictează, se vede. Are acum 
Şi mașină și conduce ca şi consiliera. 

— Tot marca Globus? 

— Se putea alta! Mare lucru să nu-l ducă şi pe la starea civilă 

cu mașina; deocamdată îşi petrec vacanța de miere împreună 
la Fundeni. 

— La Fundeni? 

— Moşia ministrului din Vlașca; spre nenorocul meu, că asta 
mă ține aici pe călduri. Fac naveta între minister și Fundeni cu 
hârtiile curente. Adineaori am venit de acolo, i-am lăsat în plină 
idilă prin lanurile de grâu. S'o fi văzut pe dactilografa călare 
băieţeşte, parcă era pe moșia ei. O prinde bine. 

Aflase nu numai misterul numirii lui Raicu, ci şi pe cel al 
dispariţiei Silviei; îi ajungea; se prefăcu grăbit şi plecă... 

Putea fi mulțumit. Silvia îl scăpase de remușcarea trecutului 
şi de greutatea unei despărțiri definitive. Convenea că ar fi trebuit 
să-i scrie, după ce o părăsise în Mai, dar mar fi putut bănui o 
schimbare totală întrun timp atât de scurt; amintirea lui Margot 
aruncă din nou o umbră echivocă peste imaginea fetei, a dra- 
gostei ei suave, a sensualității ei candide. In trei luni, deve- 
nise alta; fusese de ajuns să-l întâlnească pe Lică, tot pe Lică. 
Din orice colț al vieţii îi ieșise înainte; după Diana, trecuse şi 
Silvia de partea cuceritorului cu mustăcioara răsucită și cu pri- 
virile şirete sclipind în fundul orbitelor. Biata fată! îşi zise cu un 
amestec egal de melancolie şi de amărăciune, de părere de rău 
pentru felul cum se pierdea, de amor propriu rănit. Nu-l mai 
lega nimic de București; i se isprăvise şi idila, singura lui idilă, 
în care trupul se amestecase atât de armonic cu sufletul şi-i crease 
un sens nou. Se hotărî să plece pentru două săptămâni la Balo- 
mirești; Mili era la Uideşti și nu avea cum să o întâlnească. 


XV 


Sosirea lui la Balomirești deslănțui bucuria celor zece; numai 
Grigore țipa de-l lua gura în brațele Voichiței. 

— Nu-ş ceare, conașule, că m’a’ nnebunit, se văicărea femeia. 

El îl privi mai de aproape; mic roş ca un rac fiert, slab, avea 
convulsiuni poate cardiace; copil de alcoolic. 

— Ce sănătos v'aţi făcut! se minună Voichiţa. Astâmpără-te, 
Ursule, țibă! 

Ursu îşi ridicase labele pe dânsul și se silea să i le pună pe 
umeri în semn de mare bucurie şi de prietenie; noroc că-l apucă 
Gheorghiţă de picioarele dindărăt și se rostogoliră amândoi în 

iarbă ca niște vălătuci; ca să nu se lase mai pe jos, Mitruţ îl apucă 
pe Glonţ și întreaga hărmălaie se învălmăși în iarba pălită de 
secetă. 

— Se vede că n'a plouat de mult pe aici. 

— De două săptămâni. 

— De mirare | 

La Balomireşti ploua mereu. Era totuși răcoare. Nu se întâm- 
plase mare lucru în lipsă. Fructe nu prea erau, după cum se vestise 
încă din Mai. Nuţa și Iulia nu se mai duceau la curte; duduia 
le luase o săptămâna la Rădeana, dar plecase apoi la Uidești, la 
coana mare şi la duduca Dora. 

— Ştiţi, conașule, se vâri în vorbă Nuţa, ca şi cum s'ar fi 
priceput pe ce clapă să pună degetul, știți că duduia a fost odată 
şi pe aici. 

— Da? se miră el scurt. 

— Când o venit dela Bucureşti, acum vre-o lună, se amestecă 
Voichiţa, o trecut să-l vadă pe Gligore, că ne făgăduise să-l bo- 
teze cu mata de Paști... 

— Cu mine? 

— Apoi aşa o zis, când o fost de Crăciun, da? pe urmă n'o 
mai venit de Paşti, că ştii mata ce s'o întâmplat! 

El tăcu; nu dorea să lungească vorba cu Voichița, Senti- 
mentul lui era complex, turbure, dar reacţiunea categorică: nu 
voia să o mai întâlnească; conștiința propriei lui vinovăţii îi 
făcea prezența insuportabilă... A fi umilit de alții putea răbda 
cu nepăsare sau chiar cu voluptatea intimă a nedreptăţirii; senti- 
mentul atitudinii lui neomenoase față de dânsa îl descumpănea 
însă cu totul, îi crea o silă de sine și o panică, pe care n'ar fi isbutit 
să o înfrunte. Ce explicaţii să-i dea? Situaţia nu se putea deslega 
prin vorbe și lămuriri; între dânșii se căscase prăpastia unei tă- 
ceri, pe care n'aveau cum să-o umple cuvintele. Nu era vinovat 
prin ce făcuse, ci prin ceea ce nu înțelesese; Mili suferise lângă 
dânsul şi el nu văzuse nimic, o lăsase să se creadă iubită şi o îm- 
pinsese chiar la un act de desperare. Ireparabilul se săvârşise: 
divorțase din pricina lui, se aruncase sub roțile unui tramvai. 
Cum sar fi putut despovăra de răspunderea celor întâmplate? 
Cuvintele cad atât de greu în pânza de paiajen a situaţiilor de- 
licate! Totul din pricina unei fete ce-i aţinuse calea cu câteva 

ceasuri înainte, din calcule greu de priceput. Cele aflate despre 
dânsa la București își aruncaseră umbra peste relațiile lor. Intrase 
şi ea în ciclul infernal al oamenilor în mijlocul cărora trăise în 
urmă; Rosina, Diana, Gotcu, Raicu și mai ales Lică — văru-său 
Lică. Il cuprinse un sentiment de ură, necunoscut până acum. 
Totul pornise din uneltirea lui; îi întinsese curse din cine ştie 
ce motive, din cine știe ce strategie egoistă. Pentru a scăpa de 
Diana, îl aruncase în plasa ei; pentru a evita divorțul de nevastă-sa, 
i-o scosese în cale pe Silvia. Presupunere posibilă la un om în stare 
de orice; nu izbutise să împiedice divorțul, dar săpase între dânșii 
o prăpăstie, pe care nimic n'o mai putea umplea. Imaginaţia îi 
lucra acum slobod. Și trecătorul ce sărise în ajutorul la Mili trebue 
să fi fost tot un agent al lui Lică. Ea i se plânsese de mult că-i 
urmărită; se luase după dânsa în Cișmigiu și, în dreptul liceului 
Lazăr, deschisese poşeta şi găsise fotografia; îi povestise apoi 
şi lui scena pentru a-i semăna remușcarea și scrupulele. Totul 
din inițiativa lui Lică; accidentul fusese un accident și nu o în- 
cercare de sinucidere. El avusese însă naivitatea să se încreadă 
în vorbele necunoscutului și să plece în străinătate fără să le con- 
troleze. Luneca astfel spre presupuneri fără consistență, pe care 
i le îngăduia firea lui Lică în stare de orice. Izbutise, de altfel; 
între dânsul și Mili se ridicase un zid de tăcere de netrecut. N’o 
va mai vedea niciodată. 


A doua zi, pe când își lua cafeaua cu lapte sub tei, copiii i se 
strânseră în jur ca de obicei. 

— Ce-i cu voi? îi întrebă. 

Ei se împingeau mereu unul pe altul, neîndrăznind. Tot 
Nuţa rupse tăcerea. 

— Azi e Sântă Măria, își arăta ea dinţii de aur. 

— N'auziţi cum trag clopotele Adormirii? adaose Iulia. 

— Azi e şi hramul dela Rădeana, se ușurară ceilalți ca de o taină. 

— Ei şi? 

— De Miercurea Paştilor am fost la Rădășeni, se vâri iarăși 
în vorbă Iulia, cu ochii galeși de codană. 

— Mi-aduc aminte. 

— Am petrecut așa de bine, îşi scârțâiră cu toţii bucuria pe 
tonuri diferite. 

— Bine de voi! 

— Apoi mata ai zis, îşi luă inima în dinți Iulia, că, dacă îi fi 
aici de Sântă Mărie, o să ne lași să mergem și la hramul dela 
Rădeana. 

— Aşa am zis? Bine, atunci duceţi-vă cu toții; nu-l uitaţi 
şi pe Grigore. 

Se încărcară într'o căruță mare închiriată dela badea Petrea 
din Buciumeni, şi-i învoi până la noapte. De bucurie, copiii se 
rostogoliră cu câinii prin iarbă. 

Bucuria lor îl mișcă și o retrăi pe a lui din vremea când 
hramul dela Rădășeni din Miercurea Paştilor, cel de Sânta Marie 
dela Rădeana erau evenimente însemnate. Nu mergea cu trăsura, 
ci, împreună cu doi-trei camarazi, o luau pe jos cu suflete de ex- 
ploratori, în care măruntele întâmplări ale drumului se prefăceau 
în aventuri; treceau păduricea dela Buciumeni cu emoția 
lui Stanley când străbătuse timp de o sută șaizeci de zile marea 
şi neumblata pădure ecuatorială de cincisute patruzeci de mile 
geografice în lungime și de treisute treizeci și trei lățime. Il 
cuprinse nostalgia copilăriei. Peste două săptămâni, avea să plece 
în străinătate; îi fu jale de tot ce lăsa în urmă, de tihna casei şi 
a grădinei Gheuculesei; i se părea că pentru totdeauna; porni 
spre linia violetă a Carpaţilor apropiaţi. Se simţi iarăși copil; 
Glonţ și Ursu sburdau prin iarbă; i se uitau apoi în ochi și-l 
îmbiau să se rostogolească împreună. Nu se mai putea rostogoli; 
dar la Rădeana tot s'ar fi dus pentru cea din urmă oară. Nu era 
nimeni acolo; plecaseră cu toții la Uideşti. Va fi singur; se va 
plimba prin parcul a cărui amintire îl urmărea; va vedea și bise- 
rica lui Ștefan cel Mare, restaurată, în ruinile căreia era să fie 
împuns de un taur. Va reface drumul ca odinioară, pe jos, şi, cum 
nu avea alţi tovarăși, va lua cu dânsul pe Glonţ şi pe Ursu. 

— Ce zici, Ursule? 

Ca și cum ar fi înțeles, Ursu încercă, după obicei, să-și 
urce labele pe umeri. Pe la trei după amiază, pe un soare dogo- 
ritor, în costumul de dril alb de pe vremea pepinierei, despre care 
Lică îi spusese odată mucalit: « mă, albul e coloare gingașe, nu-l 
poartă oricine, cu o panama veche de pe vremea studiilor la 
Hohenheim, cu margini largi, « autentică », dar cu panglica deco- 
lorată de soare, cu toiagul lui Moş Fritz, despre care Lică pre- 

tindea că servise și lui Moisi prin deşerturile Arabiei, o porni 
la drum cu Glonţ și cu Ursu. Apucă la deal şi, sărind un pârleaz, 
ieși în miriștea de grâu; ocoli cărarea ce ducea spre sat și o luă 
de-a-dreptul peste câmp, spre pârâul de devale, firav firicel de 
apă păzit de sălcii scorburoase, trecu un podeţ și urcă delușorul 
bisericuţii Buciumenilor; poposi puţin sub arinul, de care plă- 
nuise odată să se spânzure, dar se spânzurase mai târziu un biet 
soldat cuprins de dorul de acasă, recunoscu și locul unde i se 
arătase femeia în alb cu un mănuchi de flori culese de pe câmp 
și colțul de pădurice de unde se ivise bărbatul păros, pe care-l 
urmase, supusă, uitând de flori. Lumea nu se schimbase de atunci. 
Işi făcu loc prin desișul pădurii ecuatoriale a lui Stanley de odi- 
nioară, precedat de Glonţ și Ursu, și-l străbătu în douăzeci de 
minute; trecu prin semănături şi răzbi în frumoasa şosea națio- 
nală a lui Mihai Sturza, pornită tocmai dela Galaţi pentru a ieşi 
în capătul cestălalt de țară, în Bucovina. Scobori agale spre Pă- 
dureni şi se opri la hanul din drum, han mare durat din piatră; 
sub un tei luă un ciocan de rachiu și câțiva covrigi uscați, rachiul 
de odinioară dat peste cap în convingerea unei mari isprăvi de 
explorator. Dela han se lăsă în jos spre « Temelie», de unde 
începea să se simtă răcoarea apei Moldovei; părăsi șoseaua naţio- 
nală și coti la dreapta pe drumul de ţară plin de praful ridicat 
de forfota căruţelor din satele din jur pornite spre Rădeana, la 
hram; din când în când ocolea şi pe de lături pe câmpul plin 
de smârcurile ieşite din infiltrațiile Moldovei, cu păpuriș ca săbii, 
în vârf cu teci pufoase de cafea. Răcoarea apei se simţea tot mai 
viu şi cositorul ei topit se zărea încolăcit pe câmpie; în sat, o luă 
de-a-dreptul spre biserica lui Petru-Rareș, a cărei curte largă 
gemea de lume. 

Slujba se sfârșise de mult; se încheiase şi praznicul în partea 
lui substanțială de găluşte şi de colaci; pe la mese doar gospo- 
darii mai bătrâni rămăseseră la taifas; flăcăii se trăseseră în bătă- 
tura crâșmei lui Năstasă din fața bisericei. Se încinsese hora 
mare; era şi moş Anghel cu barba « Unchiașului sfătos » și taraful 
lui din Balomireşti, și alți meșteri din satul plin de țigani, urmași 
ai robilor boierești. Intr'un colț, Nuţa își arăta dinţii de aur unor 
flăcăi, cu care se prinsese în horă; cu Grigore în braţe și cu cei 
nouă în jur, Voichița îşi găsise tot felul de cumetri şi de nânași; 

ciocnea, ca şi cum n'ar fi avut nici o grijă. Nevăzut încă, el se 
așezase la o masă, mai la o parte, de unde privea la petrecerea 
simplă a oamenilor, când deodată, într'un vârtej de praf, de scui- 
pări de motor îmbufnat, în panica lumii ce blocase șoseaua, se 
opriră două mașini chiar în faţa lui, în lătraturile desperate ale 
lui Glonţ și ale lui Ursu ; se sculă să-i potolească, dar ei se gudurau 
acum la picioarele unei doamne scoborită din maşină; în semn 
de prietenie, Ursu îi urcase labele pe umeri. Crezând că vrea 
să o muște, oamenii săriseră să-l dea la o parte; doamna îl mângâie 
însă pe fruntea flocoasă pătată de o șuviță albă. Erau Mili şi 
Alecu Urdăreanu ; din cealaltă maşină mai mică, se ivi și Poslușnicu 
dela volan. Pe când Mili se sbătea cu Ursu fără să-l vadă, Bizu se 
uita în toate părţile ca şi cum ar fi căutat să dispară; îl zări însă 
conu Alecu. 

— lată şi domnul Klentze! izbucni, măsurându-l; şi cu ce 
haine prăfuite, cu ce bocanci plini de noroi și cu ce toiag de 
parcă ar descinde dela capătul lumii. 

— Vin numai dela Balomirești, zâmbi el silnic. 

— Grăbește-te, Bârzulico; avem un oaspe la Rădeana; numai 
de l-ai recunoaşte. 

Scăpată de manifestările de prietenie ale lui Ursu, nu-l re- 
cunoscu, în adevăr, sub pulberea ce-i albise până și sprâncenele. 

— Uite, boierul nostru! se auzi un ţipet de copil şi, înainte 
de a fi scos o vorbă, cei zece îl și încercuiră cu fel de fel de ex- 
clamaţii și de mirări. 

— Uite și duduia! strigă Iulia. 

Labele lui Ursu își lăsăseră urmele pe bluză, pe umeri; se 
murdărise şi pe mâini. Cât af clipi, Mitruţ și Gheorghiţă se re- 
peziră cu niște cârpe la bocancii lui Bizu; Nuţa veni cu o perie 
şi începu să o curăţe. Năstase, cârciumarul, aduse o cană de apă 
şi un prosop; luându-i-o, Bizu îi turnă pe mâini și-i întinse pro- 
sopul; la rândul ei, Mili îi turnă şi ea; amândoi se şterseră la 
câte un capăt al lui, aşa cum făcuseră la hotel Europa. Totul 
se petrecuse atât de repede, într'o mişcare și larmă de veselie 
a copiilor și a oamenilor atât de mare, încât nici nu avură timpul 
să se gândească la ridicolul situaţiei și la repeţirea ei simbolică. 
Nu-și găsiră nimic de spus decât să râdă; râdeau, de altfel, și Conu 
Alecu şi chiar Poslușnicu şi cei din jur. Işi închipuise că i se va 

deschide pământul sub picioare când o va vedea, și iat-o acum 
în fața lui; situația nu era tragică, ci comică; râsul ucisese pu- 
tința unei explicații; în loc să-și spele conştiinţa, ei îşi spălaseră 
mâinile de praf. Se uită la dânsa şi în râsul ei plin nu citea bat- 
jocura sau stânjenirea; nu era supărată, nu-l ura; părea mul- 
ţumită, senină, egală, ca şi cum nu s'ar fi întâmplat nimic; drama 
dela liceul Lazăr nu lăsase urme. Râdea, râdea mai mult decât 
trebuia, poate nervos, cu lacrimi, fără să ştie, dacă lăcrima pentru 
că râdea, ori râdea pentru a lăcrima în voie, cu plăcere. 

— Acum, după ce te-am făcut om, reluă mucalit conu Alecu, 
povestește-ne, cum de ai ajuns la hora din Rădeana. Bârzulica 
pretindea că eşti într'un sanatoriu în Elveţia. 

— Eu n'am pretins nimic, se roși ea, 

— Atunci se vede că mi-a vâjăit în ureche, încuviință el poznaş.- 

— N'am fost la nici un sanatoriu, protestă Bizu. M'am primblat 
doar câteva luni prin Elveţia și Italia și atât. 

— Sper că nu pe jos şi nu cu toiagul ăsta. 

Vorba bătrânului stârni din nou veselia tuturor; situaţia 
comică de adineaori se prelungea în orice pretext; totul părea 
de duh. Singur Poslușnicu sta înțepat; zâmbea superior şi, când 
își turnaseră unul altuia pe mâini, strâmbase din nas. Il știa pe 
« domnul Klentze > vărul lui Lică şi se mira de intimitatea, cu 
care mai era privit în familie. « Băiatul armurierului » își zise cu 
disprețul « boieriei lui de ţară » « D'apoi Lică? 4 băiatul casierului » 
«omul meritelor lui», încheie, trăgându-și cu gestul obișnuit 
cravata roșie cu perlă. Era îmbrăcat în haine de sport de stofă 
englezească cu martingală; nu-şi scosese mănușile de piele dela 
volan; purta, de altfel, totdeauna mănuși de piele şi părea în- 
cântat de înfățișarea lui de gentleman. Moș Alecu răsuci toiagul. 

— De ce lemn &? 

— De cedru de Liban; îl am dela taică-meu şi-l port în ocazii 
de felul ăsta. Lică pretindea că trebue să fi servit şi lui Moise, 
când a spintecat valurile mării roșii. 

— Tot ce se poate, încuviință moș Alecu. 

Deși susceptibil, îi primea glumele parcă ar fi fost vorba de 
altcineva. Era bucuros că totul se desfășura normal, ca și cum 
nu s'ar fi întâmplat nimic, ca şi cum s'ar fi despărţit ieri; se 
destinse din lunga-i încordare ce-l înţepenise de câteva luni. 

Uitase trecutul; pe apele ochilor lui nu fluturau decât pânzele 
întâmplării ce-i adusese ca printr'un miracol pe unul în față 
celuilalt, natural, întrun ritm de voie bună. 

— Tot n'am aflat însă, cum de-ai ajuns la hora din Rădeana? 
îl iscodi din nou conu Alecu. 

— Abia am sosit dela Bucureşti și mi-au vorbit copiii că e hramul 
Sântămăriei. Mi-am adus aminte de odinioară, când veneam în 
fiecare an şi m'a apucat nostalgia. Am refăcut drumul, aposto- 
lește, pe la bisericuţa din Buciumeni, pe la hanul din Pădureni, 
unde am luat tradiționalul rachiu și câțiva covrigi uscați, apoi, 
în tovărăşia lui Glonţ și a lui Ursu, am apucat mai pe drumul 
prăfuit, mai pe câmpia plină de smârcuri, reușind să adun în 
același timp și colbul și noroiul, și, după vre-o două ceasuri jumă- 
tate de osteneală, am poposit la crâșma lui Năstase în halul în 
care mă vedeţi. Dar dumneavoastră ? 

Mili se afla cu maică-sa și cu tanti Dora la Uideşti, iar moș 
Alecu la Tupilați; Posluşnicu îl luase cu maşina și, în drum spre 
'Tătăruși, se opriseră pe la Uideşti şi cu Mili veniseră cu toți apoi 
la Rădeana, la hram. 

— Vreau să-i văd gospodăria şi, dacă o fi ca ferma de la Şte- 
fănești, atunci sunt mulțumit de Moldovenii noștri. 

Conu Alecu îl măsură din nou cu indiscreţie bătrânească; 
îl crezuse bolnav şi se bucura că-l vedca rumen «ca un măr 
domnesc, — cam prăfuit nu-i vorba, dar rumen», glumi. 

— A fost numai o spaimă. 

— Nu-i așa? se grăbi Mili să-i ia vorba din gură, cu vibraţie 
şi emoție. 

— Doctorul Kuno Fischer mi-a vorbit de ruptura unui mic 
vas. Boala n'a fost decât de natură psihologică. In convingerea 
că era o hemoptizie, i-am resimţit însă toate fenomenele. Ajun- 
sesem întrun hal, de s'a speriat și Voichiţa, când m'a văzut întâi. 
Voichița tocmai trecea cu Grigore la sân. 

— Doamne apără și păzeşte, zise ea, că tare mai erai slab 
şi galben, de nu credeam că te mai întorci. 

— Nici eu nu credeam. Deși nu mi-ai spus-o, ţi-am cetit-o 
în ochi și în felul cum te țineai cu mâna la gură. 

De abia acum își aminti de plicul pecetluit cu ceară roşie; 
Mili se gândi și ea în aceeași clipă; privirile li se încrucişară. 

— 4 Ştie », își zise, aducându-și aminte că Mili trecuse pe la casa 
Gheuculesei. Speriată cum era, Voichița îi arătase probabil plicul. 

— 4 Bănuește că ştiu », îşi spuse Mili. Gândurile li se citeau 
limpede în privire, fără ca să fie stânjeniţi de situaţia falsă. Tot 
ce se întâmplase nu mai exista. Aflase de încercarea ei de sinucidere, 
şi ea nu se simţea umilită, după cum nici pe dânsul nu-l umilea 
faptul că-i cunoştea legătura cu Silvia; fusese nepăsător și neo- 
menos; de luni de zile îi era silă de sine și de atitudinea lui și se 
îngrozise că ar mai putea-o întâlni vre-odată. Și iată că acum 
stăteau față în față, fără nici o stânjenire, fără nici o emoție. Totul 
trecuse în regiunile îndepărtate și ineficace ale conştiinții de 
unde nu mai veneau răsunete. Era o întâmplare de demult mistuită 
în uitare. Ii făcuse fără să vrea rău? o împinsese la sinucidere? 
Ochii ei nu-și mai aduceau aminte; erau limpezi; o iluzie poate, 
un accident, o întâmplare, o născocire tenebroasă a lui Lică cu 
ajutorul agentului ce-l minţise. Era vinovat sau nu? Privi din 
nou întrebător în luminile calme ale femeei. «Sunt vinovat? >. 
Apele lor limpezi nu știau de vinovăția lui. Se simţi slobod de po- 
vara ce-i atârnase atâta vreme pe conștiință. Ce-i păsa că bătrânul 
mucalit îl necăjea cu «toiagul » lui ori că d. Poslușnicu se trăgea 
mereu de cravată, se preocupa de dunga pantalonilor şi-l privea 
oarecum de sus, ca omul îmbrăcat în costum englezesc de sport 
față de un drumeț în haine de dril şi cu o panama decolorată? 
Deși îşi închipuise că nu va mai îndrăzni să o privească vre-odată, 
el nu-și lua ochi dela Mili. Se regăsea în situaţia, în care se des- 
părțise de ea în Dumineca Floriilor în intrarea Zalomit; nimic 
nu se mai petrecuse de atunci; nici încercarea ei de sinucidere, 
nici boala și fuga lui. Gesturile ei erau naturale, fără constrân- 
gere, fără uimire; atitudinile lui erau la fel de naturale. Emo- 
ţiile nu mai existau; un burete ştersese trecutul și-i înlăturase 
reacțiunile obişnuite. Era atât de liniștit, încât se puse să-i observe 
mai atent pe ceilalți doi. Ce știau ei din drama întâmplată? In 
Poslușnicu nu putea ceti decât superioritatea gentlemanului în 
costum englezesc dela volan, cu disprețul omului din mașină 
pentru pieton sau al celui îmbrăcat bine pentru cel îmbrăcat 
rău. Atât; n'avea cum să cunoască drama. 

Mai nelămurită era situația bătrânului, al cărui ton mucalit 
îi dădea de bănuit; părea că-l întreabă «ai fost în adevăr bolnav 

ori ai fugit de răspundere? ». De aceea îi şi dase amănunte asupra 
bolii şi a consultului cu doctorul Kuno Fischer — ţinuse să ştie 
că fusese în adevăr bolnav. Cine i-ar fi putut spune? Mili nu; 
poate Lică. Se simţea însă tot mai convins că trecătorul fusese agentul 
lui. El trebue să-i fi spus și lui Conu Alecu şi de aceea îl tot isco- 
dește de boală, poate și glumește pe socoteala hainelor lui, a pä- 
lăriei şi a toiagului lui Moise. Il disprețueşte, Se putea, totuși, 
să fie și felul lui mucalit. Și pe urmă ce avea de aflat % Totul era 
o născocire a lui Lică, pornită din interese materiale. Și chiar 
dacă i-a povestit-o și bătrânului, nu-l putea crede; îl știa doar 
de ce era în stare. Nu-i adevărat. Se uită din nou la Mili şi, în se- 
ninătatea ei, găsi confirmarea convingerii lui noui. Și dacă ar fi 
fost, — era ca și cum n'ar fi fost. 

— Şi ce ai făcut în Elveţia? găsi cu cale să-l întrebe Poslușnicu, 
scoborându-se, în sfârșit, dela volanul imaginar al mașinei. 

Le povesti pe scurt călătoria, locurile pe unde trecuse numai 
sau unde rămăsese mai mult, ascensiunea pe Jungfrau, ocolul 
lacului Celor Patru Cantoane, vizitarea lacurilor italiene și popasul 
mai lung la Milan. 

— Şi te ai întors tocmai pe căldurile lui August, când alţii 
pleacă, găsi iarăși cu cale să obiecteze Poslușnicu, nemulțumit. 

— Am de făcut unele pregătiri de plecare din nou. 

— Pleci? îl întrebă Mili cu glas, unit nepăsător, ca şi cum 
ar fi fost vorba de o plecare la Balomireşti. 

— La începutul lui Septemvrie. 

— Apoi toiagul ăsta e, cum văd, un adevărat simbol; nu stai 
locului nicăieri, tinere, glumi bătrânul. 

— Ce țări mai străbați ? consimţi să-l întrebe iarăşi Poslușnicu, 
ușurat, 

— Nu mai străbat nici o ţară. Mi-am găsit Chanaanul. Mă 
stabilesc la Berna. 

Le povesti apoi pe scurt angajamentul lui ca chimist la Insti- 
tutul federal din Berna. Se grăbiră să-l felicite. Poslușnicu deveni 
Chiar liric: trebue să ne facem cunoscuţi în străinătate și prin 
activitate ştiinţifică, nu numai prin petrol şi cereale, — sau prin 
excrocheriile studenţilor. Vorbea ca Lică: «ţara noastră are ne- 
voie de valori pozitive ». Mili îl privea senină, fără nici o mirare, 
fără nici o părere de rău; totul era rupt între dânșii, îşi zise el; 

nici nu se putea altfel; destul că nu-l ura; dacă l-ar fi urit, ar fi 
însemnat poate că-l mai iubește. Suferi în amor propriu; ar fi 
voit să o vadă tresărind puțin, să rostească o vorbă de regret 
chiar dacă ar fi fost convențională. Trecutul era însă mort; deși 
se bucurase odinioară de moartea lui, simțea acum o nemulțumire, 
că nu mai rămăs-se nici o urmă din vechea rană. Se închisese cu 
totul. O privi din nou: chipul ei împrăștia o lumină interioară; 
ar fi putut să-i anunțe nenorocirile cele mai mari și chipul ei 
n’ar fi arătat decât tot bucuria. Se mohori și se scufundă mai 
adânc în ochii ei; în fundul lor ceti că nimic n'o clintea din con- 
vingerea că nu va pleca. 

Seara se lăsa; veneau adieri răcoroase dinspre apa Moldovei 
din apropiere; oamenii din satele învecinate se urcau în căruţe, 
câte şase-șapte întruna, ca să nu-i apuce noaptea. Voichiţa 
își încărcase și ea copiii şi plecase cu Glonţ și Ursu; hora se spăr- 
sese; femeile și fetele se trăgeau pe la casele lor; nu rămăseseră 
decât oamenii cu chef ce și-l prelungeau cu scripcari din sat. Bă- 
trânul se uită la ceas. 

— E târziu, tinere; ar fi timpul să-ţi iei toiagul, că te apucă 
noaptea; noi plecăm la Tătăruși și mai avem vre-o patruzeci de 
kilometri. 

— Plecaţi d-stră înainte, interveni Mili, noi mai rămânem 
puţin prin parc, îl conduc apoi la Balomireşti și mai am timp 
să mă întorc la Uidești. 

— Un urs ca mine în mașina dumitale! se codi Bizu. 

— Un urs, dar unul scăpat din groapa urșilor dela Berna! glumi 
bătrânul, ce se urcă în mașina lui Posluşnicu, înțepenit la volan. 

Rămaseră singuri; momentul atât de temut venise totuși 
fără panică, fără nici un fel de explicație — cu siguranța că totul 
fusese uitat, dispărut în fundul unei conștiințe ce se refăcuse, 
proaspătă. Il luă de braţ. 

— Mi-ai făgăduit să-mi arăţi locul unde era să te împungă un taur. 

— N'ai uitat? se bucură el. 

Apucară pe ulița prăfoasă, pe câmp spre biserica refăcută a 
lui Ștefan cel Mare, din obligaţia testamentară a marchizei; 
moştenitorii se împotriviseră multă vreme, dar, în urma unui 
mare proces, la care puseseră umărul și Grigore şi Alecu, biserica 
se ridicase. 

— Pe atunci era o ruină în mijlocul câmpului. Nu cred să 
fi avut mai mult de zece unsprezece ani și venisem la hram cu 
niște camarazi, pe care îi lăsasem la Năstase, pentru ca să văd 
ruina. Când să mă apropii, din partea cealaltă se repezi un taur; 
de spaimă am intrat în ruină, unde păşteau niște vite; taurul 
s'a luat după mine şi, dacă nu m'aş fi săltat din fugă pe ciubucul 
ferestrei, rămas intact din vremea lui Ștefan cel Mare, cu siguranță 
că mar fi împuns, după cum împunsese cu o zi înainte un flăcăiaș. 

Mili îl ascultă cuminte, fără nici un comentariu, nu pentru 
că se silea să ascundă ceea ce gândea ori dintr'o constrângere, 
ci, dimpotriva, pentru că se simțea deslegată de trecut, slobodă, 
uşoară, invadată de o linişte, asemenea liniștei, ce se lăsa peste 
valea Moldovei. Vizitară sera și se înfundară printre alei. Tăcerea 
cânta într'înşii. Nu-l întrebă nici măcar dacă pleacă în adevăr 
în străinătate și nici el nu se mai mira de ce nu-l întreabă; li- 
niștea ei se împrăștiase şi într'însul, cu aceeaşi convingere, că nu 
va mai pleca. Pentru ce? Nu-și dădea seama; convingerea îi venea 
de dincolo de conștiință. Străbătură marea alee de brazi, unde se 
plimba adinioară Luţica la brațul Marchizului. Aleea era pustie; 
vârfurile brazilor se uneau; o veveriță sări de pe un copac pe 
altul. La capăt ajunseră la eleșteu; priviră de pe pod forfota cra- 
pilor. El scoase din buzunarul hainei câțiva covrigi, luaţi dela 
hanul dela Pădureni pentru Glonţ și Ursu și uitaţi. Ii aruncă în 
bucăţi; crapii se repeziră cu gurile lacome, hide. Se înserase şi 
luna plină, albă încă, se arătă la un colț al parcului. Ei priveau 
la lupta peştilor; Mili își închise apoi ochii şi, așa cum de atâtea 
ori se visase, își lăsă capul pe umărul lui; capul tânărului se în- 
toarse lin spre dânsa și gurile li se întâlniră în sfârșit. Rămaseră 
astfel un timp fără măsură, — când clipocitul apei o făcu să 
tresară. In tăcerea ei adâncă sgomotul luă proporţii uriaşe; pe 
fundul retinei, chipul unei femei se apropie; recunoscu pe Lu- 
tica; venise lângă dânșii pe pod și se aruncase în eleşteu. Speriată, 
Mili se smulse din îmbrățișare. 

— S'a înnecat, ţipă ea scurt. 

Luptându-se pentru o bucată de covrig, doi crapi izbiseră 
mai puternic luciul apei. 

(sfârşit) E. LOVINESCU 


DIN HORAȚIU 


LUI MECENA 
— ODE I, 1— 


O, Mecena, vlăstar din străbunici regeşti, 
o, tu, pavăza, tu, dulcea podoabă-a mea, 
sunt inși căror li-e drag colbul Olimpiei 
de-al lor car adunat, iar când, cu roți fierbinți 
stâlpul bine ferind, nobilul finic au, 

domni se cred pe pământ, până la cer 'nălțați. 
Unu-i vesel când sus gloatele de Quiriţi 
nestatornici l-au pus, în întreitul rang; 
altul, când a închis în magazia sa 

grâul tot măturat pe-arii, în Libia. 

Celui care voios scurmă străbunu-i câmp 
cu hârlețul, de-i dai stare atalică, 

nu-l îndupleci nicicând marea mirtoică 

s'o despice pe-un vas cipric, năier fricos. 
Când icaricul val luptă cu Africul, 
negustoru 'ngrozit laudă-ogoarele 

şi tihnitul oraș; năvile-și drege-apoi 
grabnic, neînvăţat lipsa să sufere. 

Iată unul ce nici cupa de Masic vechi 

nu refuză și nici parte din zi să ia 

ca să stea tolănit sau sub tufișuri verzi 

sau la sfântul izvor al unui lin pârâu. 
Taberi multora plac, trâmbiţe, glas de corn 
şi războiul urît tuturor mamelor. 

Sub un cer friguros stă vânătoru-ades 

în zăbava-i uitând soața lui tânără, 

când o ciută zăresc harnicii lui copoi 

sau vrun marsic mistreț plasa subțire-a rupt. 
Eu de-a doctelor frunţi glorie, iedera, 

pus cu zeii-s la rând, iar răcorosul crâng 
şi-ale Nimfelor hori line cu Sătirii 

mă despart de popor, dacă eu flautul 
Euterpei l-aud şi Polyhymnia 

nu 'ncetează-a struni lesbicul bărbiton. 

Dar tu loc dacă-mi dai printre ai lirei barzi, 
cu-al meu”creştet semeţ astrele voi lovi. 


LALAGE 
— ODE II, 5 — 


Ea nu-i în stare încă să poarte jug 
plecând grumazul, nici să ’nsoțească 'n ham 
un semen, sau să rabde greul 
iureş al dragostei unui taur. 


La câmpul plin de iarbă e junca ta 

cu gândul, fie 'n râu al nămezii foc 
să-şi stingă, fie sub răchita 
umedă, printre viței să sburde 


arzând de dor. Tu pofta de struguri verzi 
alung'o. Plumburiii ciorchini curând 
îi va schimba pestrița toamnă 
dându-le-a purpurii strălucire. 


Curând te va urma, căci hainul timp 
se duce 'n sbor răpindu-ţi din anii tăi 
și dându-i ei; curând sglobia 
Lălage după bărbat va merge, 


iubită cum nici Phâloe chiar n'a fost 
nici Chloris cu-al ei umăr bălaiu lucind 
ca luna limpede pe mare, 
noaptea, și nici Cnidianul Gyges 


ce pus în ceata fetelor dac'ar fi, 

isteții oaspeţi nu l-ar ghici uşor, 
căci părul despletit și chipul 

lui îndoielnic i-ar șterge urma. 


ALFIUS 
— EP. 2— 


« Ferice-acela ce de-afaceri depărtat, 
ca vechiul neam de muritori, 

lucrează câmpul părintesc cu boii săi, 
scutit de orice camătă. 

Fiorul goarnei nu-l trezește ca soldat, 
de marea rea nu-i îngrozit, 

în for nu calcă, nici pe pragul mândru al 
puternicilor cetățeni. 

Butaşi de vie plini de vlagă 'nfășură 
pe trunchiul plopilor înalți 

sau jos în valea răsunând de mugete 
priveşte turma colindând; 

crenguțe sterpe cu cosorul curăță 
şi 'nfige-altoiuri rodnice 

sau pune mierea în curate amfore 
şi tunde oi nevolnice. 

Iar când cu poame dulci împodobitu-i cap 
şi 'nalță toamna pe câmpii, 

ce vesel e să rupă pere din altoi 
și struguri ce 'ntrec purpura, 

să-ți dea, Priape, ţie dar şi tatălui 
Silvanus, paznic de hotar. 

Cu drag se "'ntinde sau sub un stejar bătrân 
sau pe-o bogată pajiște, 

când între maluri 'nalte ape lunecă 
şi 'n codri pasări ciripesc 

şi undele izvoarelor cu murmur curg 
ce 'mbie la un somn ușor. 

Iar când, cu iarna, tunătorul Iupiter 
aduce ploaie şi zăpezi, 

el sau asmute câinii după aprigii 
mistreți, mânându-i către plăşi 

sau mreje rare 'ntinde pe ţăruși lucioși 
drept cursă lacomilor sturzi 

şi prinde °’n laţ fricoşii iepuri și cocori 
pribegi, ce sunt gustoase prăzi. 

Ce om nu poate tot aleanul dragostei 
să-l uite 'n astfel de plăceri? 

Și o femeie bună dacă-ar îngriji 
de casă și de pruncii dragi, 

ca o Sabină sau o soață de Apul 
cu chipul ars de soare mult; 

să 'ngrămădească 'n vatra sfântă lemne vechi 
când vine soțul ostenit 

și 'n țarc apoi cireada grasă închizând, 
să stoarcă ugerii umflaţi 

şi vinul nou scoțând din dulcele butoi 
să facă-ospăț necheltuind, 

lucrine stridii mar putea mai mult pe plac 
să-mi fie, nici calcani sau scari 

ce de furtuni, din apele din Răsărit, 
în marea noastră-ar fi aduși; 

nici bibilica nu mi-ar merge la stomac 
şi nici ierunca ionică 

mai bine ca măslinele ce s'au cules 
din cel mai rodnic ram de pom 

sau ca măcrișul din livezi şi nalbele 
ce-ajută trupului bolnav 

şi ca mioara ce-o jertfesc lui Terminus 
sau iedul dela lup scăpat. 

Prânzind așa, o, ce plăcut să vezi zorind 
sătule-acasă oile, 

să vezi cum boii osteniţi trag plugu "'ntors 
cu moleșitul lor grumaz 

şi sclavii casei, roiu bogat, înconjurând 
pe Larii care strălucesc». 

Zicând acestea, cămătarul Alfius 
mai, mai să 'nceapă-a fi țăran, 

şi-a strâns la Ide banii toţi și umblă-a-i da 
pentru Calende cu 'mprumut. 


LUI NUMICIUS 
— EPISTOLE, I, 6 — 


Indiferenţa e unicul lucru și singur, Numiciu, 
care, cred eu, ar putea făuri și păstra fericirea. 
Soarele-acesta și stelele cum și-ale anului timpuri 
ce la soroace se 'ntorc, sunt inși ce, privindu-le, nu simt 
niciun fior pătrunzându-i. Ce crezi de-ale câmpului daruri 
sau despre marea din care-avuţii scot Arabii și Inzii ? 

Ce spui de jocuri, ovaţii, de ce-ţi dă Quiritul prieten? 
Cum socoteşti oare să le privim, cu ce ochi, cu ce suflet? 

Cel temător de contrarul acestora prins de mirare-i, 
cum e și cel doritor; amândorora spaima li-i mare 
când o deșartă părere îi sperie fără de veste. 

De-i bucuros sau mâhnit, doritor sau fricos, ce folos e? 
Căci orice vede mai bun sau mai rău ca speranța făcută, 
el stă cu ochi pironiţi, amorţit și la trup și la suflet. 

Omu 'nţelept un nebun s'ar chema și nedrept ar fi dreptul 
dacă el însăși virtutea ar vrea prea departe s'o 'mpingă. 
Haide dar, vase de-argint, vechi marmori și bronzuri admiră, 
de nestimate încântă-te şi de boieli tiriene; 
fii bucuros că, vorbind, mii de ochi se îndreaptă spre tine; 
harnic, din zori pleacă 'n for şi întoarce-te seara acasă 
ca să nu strângă mai mult, secerându-și moşia de zestre, 
Mutus, și — lucru nevrednic, căci el e de viță mai proastă — 
să te trezeşti admirându-l în loc să fii tu admiratul. 


Tot ce-i vârît în pământ e scos la lumină de vreme 
şi e 'ngropat tot ce azi străluceşte, Tu, bine ştiutul 


de-al lui Agripa portic; tu privitul de calea lui Apiu 
trebue totuşi să pleci unde Numa s'a dus şi cu Ancus. 

Dacă o crâncenă boală în coaste sau șale te 'ncearcă, 
repede caută-i leac. Vrei traiu fericit (cine nu vrea ?): 
dacă virtutea doar poate să-l dea, cu tărie urmeaz'o, 
lasă plăcerile. Crezi că virtutea-i o vorbă deșartă 

şi crângul sfânt e doar lemn? Vezi portul să nu ţi-l ocupe 
altul, negoţul să-l pierzi cu Bitinia și cu Cibira | 

Strânge talenţii, o mie și încă pe-atât, după care 

fă să urmeze a treia, iar alta 'mpătrească grămada. 

Știi doar, soţie cu zestre și trecere 'n lume, prieteni 

şi frumuseţe şi neam dărueşte Măria sa Banul, 

iar cel cu mulţi gologani are dar de-a convinge și farmec. 
Al Capadocilor rege, bogat în scalvi, n'are parale. 

Nu fi ca el. Pe Lucullus rugându-l odată, se zice, 

dacă-ar putea să 'mprumute o sută de hlamide scenei, 
zise: «De unde atâtea? Să caut și tot ce găsi-voi 

am să trimit ». Și puţin după-aceea el scrise că are 

cinci mii de hlamide-acasă: să ia sau o parte sau totul, 
Sărăcăcioasă e casa, în care prisosul nu-i mare 

şi neștiut de stăpân, iară hoţii profită. Deci dacă 

banii sunt cei care pot făuri și păstra fericirea, 

treaba aceasta să-ţi fie și "'ntâia și cea de pe urmă. 

Dacă te simți fericit să ai trecere 'n lume şi vază, 
cumpără-ţi sclav care nume să-ți spună şi semne în coasta 
stângă să-ți facă cu cotul silindu-te peste tejghele 
mâna să 'ntinzi: « Ăsta-i tare în Fabia, ăla 'n Velina; 
ăstălalt fascele dă cui place și ia, cui voieşte, 
jeţul curăl, când se supără. Frate şi tată numeşte-i; 
pe fiecare, precum îi e vârsta, cu dragoste-adoptă-l . 

Dacă, mâncând bine, bine trăieşti, e ziuă, să mergem 
duși de gâtlejuri; să pescuim, să vânăm ca Garguliu 
odinioară, ce sclavilor săi poruncea să se ducă 
de dimineaţă cu plăși și țărușe prin forul tixit de 
lume ce sta și privea cum din mulții catâri numai unul 
duce-un mistreţ cumpărat ! După masă, umflaţi, hai la baie, 
nesocotind ce se cade sau nu și de tabla cerită 
demni, ca vâslașii netrebnici ai lui Ulis din Itaca 
cei ce mai sus decât patria-au pus o plăcere oprită. 

Dacă, cum crede Mimnermus, fără iubire și jocuri 
nu e nimica plăcut, trăiește 'n iubire și jocuri. 

Fii sănătos. Dacă altceva știi mai bun decât asta, 
sincer tu fă-mă părtaş; dacă nu, folosește-mi povața. 

CONST. I. NICULESCU 


DESTIN 


In fiecare seară Maria își făcea rugăciunea. Lua cartea de pe 
etajera din colț, o deschidea, se uita cu grijă la candelă, cerceta 
feștila, apoi începea să murmure încetişor. 

Citea rugăciunea pentru izbăvirea viselor urîte şi năluciri. 

— Iar l-o fi visat pe Manole — spunea încetişor bunica; se 
ridica între perne, își ațintea privirea pe icoane, urechea ei încor= 
dată nu prindea decât rar câte uncuvânt; auzea doar șoapta 
Mariei. Dar oridecâteori o auzea rugându-se se simțea mai liniștită, 

Apoi se sculă binișor, se aplecă peste patul Ioanei, se uită la 
chipul copilei adormite, îl cercetă cu atenţie, o pipăi binișor, alipi 
mâna ușurel de gât să vadă de n'are fierbințeală, o închină și se 
rugă lui Dumnezeu so scape de rele. 

Bătrâna bunică era speriată de boală şi impovărată de cine știe 
ce amintire. Îndată ce Maria isprăvi rugăciunea, șopti: 

— Mi se pare că Ioana e bolnavă... 

Maria deschise ochii peste măsură, se aplecă şi ea iute spre 
copilă, o cercetă, îi ascultă răsuflarea liniştită, apoi se ridică: 

— Iarăşi m'ai speriat mamă, mare nimic copilul, doarme, 
privește, ce liniștit doarme. 

Și, Maria privea cu ciudă spre maică-sa; de ce avea obiceiul 
să-i mărească grija? Să adune din nou greutatea fricii peste su- 
fletul ei? 

Bunica la rându-i privea faţa trasă a Mariei. 

— Parcă a slăbit, îşi spunea îngrijorată; sau poate i se pare? 

Și așa se frământau amândouă în fiece zi, speriate de ceva 
ce nu era, și de care le era frică să nu vie. 

— De ce se tem atâta? se întreba Ioana, oridecâteori le auzea 
vorbind. 

— De ce nu mă lasă liniștită? 

Ioana suferea s'o tot creadă bolnavă, dar se oprea din supărare 
aducându-și aminte de ochii îngroziți ai Mariei, de mâinile tre- 
murătoare ale bunicii. Aveau amândouă o astfel de spaimă și 
încremenire oridecâteori li se părea că sănătatea ei șovăie, încât 
i se făcea milă de ele; simţea că totul nu era decât din iubirea 
prea mare pentru ea. Seară, după seară, totul se petrecea aidoma. 
Când nu se culcau încă, atunci vorbeau; bunica totdeauna de viața 
ei de demult, ce părea veche și uitată, dar pe care ea o scutura 
în fiecare seară de praful anilor și o aducea vie între ele. Rareori 
când bunica n'avea chef de vorbă, sau când Maria citea altceva 
decât ceaslovul. Ioana învăța lecțiile, scria temele și apoi începea 
să gândească. Se uita la maică-sa, oare n'ar fi fost mai nemerit să 
fie călugăriță? Nu vorbea decât de biserică, de slujbe, de citanii. 
Bunica în schimb nu vorbea decât de morții ei. 

— Bunico, dacă moare omul, sufletul moare și el? întreba Ioana. 

Bătrâna se speria de cele ce-i pot trece prin minte copilului; 
uita că Ioana nu mai era micuță; apoi începea să tremure. Intre- 
barea părea că era răspuns la toate îndoielile ei. De mii de ori se 
gândise la trecerea asta de dincolo, despre care nu știa nimic, 
dar care o înspăimânta cumplit şi pe care o încuia totuși prin 
semnele ei, care le socotea că i le fac morții. 

Erau zile când gândul acesta hain o copleșca într'atât, încât 
n'o mai părăsea, dar nu-l mărturisea nimănui. Atunci, tăcea; se 
ferea să vorbească, sta culcată sau nemișcată în fotoliu cu ochii 
pe geam, urmărind sborul vre-unei păsărele sau ascultând frea- 
mătul nucului de lângă casă. 

Ii treceau prin minte întâmplările vieţii ei și se încăpățâna să 
şi le amintească numai pe acelea triste, pe acelea care o izbiseră 
mai aprig. 

Cu Ioana rareori vorbea de lucruri și întâmplări prezente, se 
părea că acestea nu existau, micile nimicuri zilnice nu erau luate 
în seamă; nu pomenea de ele niciodată. Un singur lucru era tot- 
deauna actual, teama de boală. 

Ioana cunoştea pe toți morţii bunicii, pe care ea nu-i uita 
nici într'o clipă și pe care îi alăturase definitiv vieţii ei. Trăia atât 
de intens în trecut, încât copila ajunsese să se transpună și ea 
acolo. Cunoștea toate neamurile, chiar şi cele mai îndepărtate, 

numai din cele povestite de bunica. Nu-i văzuse decât în albumul 
cel verde de catifea, dar în închipuirea ei trăiau aievea, cu atâta 
putere, încât atunci când bunica vorbea de ei, Ioana îi simțea 
așezați prin odaie ascultând şi ei întâmplările pe care ea le po- 
vestea, 

— "Ți-e frică de moarte, bunico? întreba mai departe Ioana. 

Bătrâna clipea des, strângea gura pungă ca și cum s'ar fi ferit 
să nu spue ceva, îngălbenea mai tare şi ar fi fost bucuroasă să 
nu-i mai pue astfel de întrebări. 

Ioana pricepea c'o face să sufere, dar curiozitatea era mai 
tare decât iubirea ei pentru bătrână, atunci când era vorba de 
taina « morții »; ca și cum un mic diavol ar fi furișat în sufletul 
copilei întrebările, ce strângeau inima bunicii ca într'o chingă. 

— Oare nu tot ea m'a învățat cu moartea și cu morţii ei? 
se gândea Ioana. 

Bătrâna se scula, deschidea scrinul și ca și cum ar fi voit să 
îndepărteze gândurile Ioanei sau poate pe ale ei, își scotea « como- 
rile » pe care le arăta cu mândrie. Copila fericită pipăia și mângâia 
mătăsurile și dantelele îngălbenite de ani; vălul de mireasă al 
bătrânei adus din depărtări, toate aceste minuni o făceau să între- 
zărească altă lume decât aceea a morţilor pe care i-o arăta mereu 
bunica. 

— Iată și rochia, spunea ea; este țesută cu fir de argint. 

Ochii femeii străluceau, amintirile bune o întreceau şi uita 
să mai vorbească de moarte. 

Ioana privea chipul mic şi sbârcit al bătrânii şi cerca să și-o 
închipue tânără. 

— Voi fi şi eu mireasă? întreba naiv copila. 

Bunica uita să răspundă și urmărindu-și amintirile, spunea: 

— Era tânăr atunci bunicul tău; era bun şi mă iubea. 

Dar Ioana nu și-l putea închipui tânăr pe bătrânul din foto- 
grafia albumului, mic, slab, cu favorite albe şi cu ochelarii prinși 
de butoniera hainei cu panglică neagră. Ştia că murise într'un 
accident; bunica îi povestise de mai multe ori până acuma întâm- 
plarea și nu uita niciodată să adaoge și de moartea copiilor, petre- 
cută cam tot în acelaşi timp. Oridecâteori venea la rând această 
parte din viața ei, bunica plângea înnăbușit, își crispa mâinile și 
sfârşea totdeauna: 


4’ 

— Tu semeni leit cu unul dintre ei,— și iute bătea cu mâna 
în lemn şi adăoga: să nu-ţi fie de-o măsură. 

Poate de asta era bunica mereu tristă; văzuse și trăise clipe 
de boală şi de moarte a celor scumpi ei. 

Dar ea, Ioana, avea și ea amintirile ei, durerea ei... acolo, 
ascunsă... şi cât ar fi voit să le spue, dar n'avea cui. Ar fi voit 
să mai afle amănunte, dar ştia că orice întrebare ar fi mâhnit-o 
pe Maria și asta nu voia. 

La școală Ioana nu se alipea de ceilalți copii, nu se împrietenise 
cu nimeni. Maria, acasă singură, se frământa cu greutăţile vieții. 
De când venise în ţară era mereu bolnavă, poate de dorul lui 
Manole sau poate era chiar bolnavă... Işi iubea copila peste mä- 
sură. Aici începuse o altă viață, ceva cu totul opus decât fusese 
până acum. Trebuia să lupte ca să poată trăi și nu știa cum. Grija 
pentru Ioana îi fura tot timpul, dar noaptea era liberă; în vis avea 
dreptul să fie ea. Visul însă o chinuia, o sbuciuma și dimineața 
se scula obosită ca după o călătorie lungă și grea. Atunci se refugia 
în rugăciune. Acolo se regăsea, se împăca cu soarta, cu ea. 

Ioana venea dela școală cu ochii mai scânteetori, mai vii, cu 
mișcări mai repezi; acasă găsea ordine şi mirosea bine a bunătăți. 
Bunica se mişca prin odăi fără rost, dar ei îi plăcea s'o vadă um- 
blând, mai mult decât atunci când rămânea nemișcată în fotoliu. 
Maria avea grijă să fie masa gata și de cum venea ea dela școală 
se așezau la masă. Bunica punea ochelarii, mânca încet şi mesteca 
curios. Ioana îi urmărea gesturile, atunci când nu-i era foame. 
Apoi pleca iar la școală şi seara, după lecţii, vorbea cu bunica 
sau cu Maria. 

Când rămânea pe gânduri, bunica o privea prin ochelari îngri- 
jorată, iar Maria o întreba: 

— 'Ţi-e rău? De ce te încrunţi ? 

Ioana cu ochii arzători își privea mama și răspundea scurt: 

— Mă gândeam la tata. 

Ochii Mariei se umpleau cu lacrimi. Bunica se deștepta brusc 
din somnolența ei şi împinsă ca de un resort învârtea ciucurele 
dela haina de lână de pe umeri, asculta cu capul plecat, ceva ce 
nu auzea nimeni, ca și cum ar fi voit să prindă cine ştie ce sunete 
pierdute prin văzduh. Ioana nu mai întreba de mult, nimic ce se 
referea la «tata », ştia bine că era un drum închis, așa că oride- 

câteori dorea să vorbească de el, îşi povestea sie-şi, fără s'o mai 
mâhnească pe Maria. Seara în patul ei, în voie, începea să depene 
gândurile. 

Iși aducea atât de bine aminte de tata. Un lucru nu ştia exact: 
câţi ani să fi avut? patru, cinci sau poate mai mult. Cum ar fi între- 
bat... Bunica n'ar fi ştiut să răspundă, că nu era acolo. Dacă 
ar fi putut s'o întrebe pe Maria, ea ar mai fi adăogat şi alte 
întâmplări. 

Se vedea umblând mică și puţintică, printre sacii de cafea, 
de alune și castane din magazia lui Manole. Simţea şi acum în 
nări mirosul sacilor de iută, al cafelei crude, al lăzilor cu fructe 
exotice, pe care le aspira cu atâta plăcere ca o hrană. 

Adesea scotocea cu degetul subțirel câte o gaură a sacilor 
plini şi scotea câte-o alună pe care o ronţăia şi care îi părea cu 
mult mai bună decât acelea pe care le avea la îndemână sus, pe 
masa din sufragerie. 

Se strecura cu îndemânare printre lăzile şi sacii mulți, ca şi 
şobolanii și şoarecii ce se înfruptau din belșugul şi avuţia lui 
taică-său. 

Casa lor atunci era în țară străină. Locuiau în dosul bazarului, 
într'o stradă toată cu armeni. Tata, oridecâteori își aducea aminte, 
nu se putea opri să nu spue: 

— Ce-o fi avut de gând, taică-meu să-și cumpere proprietate 
tocmai în cartierul acesta? 

Dar la moartea bătrânului, tot lui îi lăsă moştenire, afară de 
firma veche, cunoscută şi casa mare, greoaie, toată din lespezi 
de piatră cioplită. 

Acolo se născuse Ioana. In fond lui Manole îi convenea casa; 
era dosită, așa cum îi plăcea lui, iar Ioana o găsea minunată. Dela 
fereastra unei odăi de serviciu, se vedea mereu Bosforul. O!... 
ce minune, când își aduce aminte!... De atunci n'a mai văzut 
nicăieri un loc atât de frumos. Acolo îi plăcea să stea să privească 
câteodată seara, când se aprindeau stelele; se ducea însă fără 
ştirea Mariei, ea nu voia s'o ştie printre servitori. Ar fi privit 
ceasuri întregi jocul luminelor pornite de pe maluri, pe supra- 
fața apelor, de păreau niște șerpi lungi de aur, ce se fugăreau 
unul pe altul. Prin fereastra zăbrelită a învățat ea să deosebească 
bărcile de caicuri şi caicurile de vapoare și tot prin petecul de 

geam mic, a înțeles că lumea trebue să fie mare, foarte mare, 
altfel decât şi-o închipuise mintea ei până atunci. 

Jos, în parterul casei, Manole avea magazia: era o sală mare 
şi foarte adâncă, întinsă pe toată suprafaţa. La etaj era locuinţa. 

Proprietarii prevăzători clădeau astfel ca să pue la adăpost avutul 
şi familia, de ochiul lacom al vecinului şi apoi de toanele stăpânirii. 
Casa era o mică cetate în miniatură cu ferestre şi porţi ferecate în 
fierărie groasă şi nituită, ca să nu poată pătrunde nici un nechemat. 

In «magazie »— aşa îi plăcea şi lui Manole s'o numească — 
despărțise o odaie mare ce servea drept birou. Acolo scriau toată 
ziua trei contabili care ţineau registrele casei, făceau corespon- 
denţă, iar când era nevoie îi trimetea să vămuiască mărfurile sosite 
din porturile îndepărtate ale Orientului sau să încarce alte caicuri 
și vapoare cu destinaţia spre porturile Mediteranei. 

Acum, Ioana ştia că tata fusese om bogat, iar pentru negoţul 
lui întins -avea o pricepere cu totul deosebită. 

In fiecare zi, zeci de căruțe descărcau şi încărcau fel de fel de 
mărfuri, care trebuiau să rămână acolo pentru vânzarea en gros 
ce-o făcea în Constantinopol ori pentru împrejurimi. Grosul 
mărfurilor, însă, era trecut dintr'un vapor în altul; el făcea doar 
formalitățile. Atunci erau comenzi mari, care porneau cu desti- 
nații mult mai îndepărtate şi în zilele acelea Manole era foarte 
ocupat. Toate amănuntele acestea Ioana le aflase cu mult mai 
târziu, după plecarea lor din Constantinopol, dela unchiul Adam. 

Ioana depănă acum, singură, amintirile şi se miră că n'a venit 
încă nimeni să-i cerceteze răsuflarea şi pulsul. Dar bunica a aţipit 
în jilţ, iar Maria pe masa din sufragerie socoteşte. Afară se pornise 
vânt aspru de toamnă. Trebuia să-i facă haină groasă Ioanei, 
gândea Maria, drumul până la şcoală e lung şi iernile au început 
să fie grele. 

Ii spusese multe unchiul Adam, doar era prietenul ei cel mare, 
încă de când era copilă. Nu-l uita când i-a adus prima păpuşe. 
Ce bucuros era, ca şi cum s'ar fi jucat el cu ea. Când au botezat-o, 
Ioana a voit s'o cheme Ais€, era cu şalvari de mătase roșie şi cu 
sprincene îmbinate, aşa cum văzuse la cadânele din Constantinopol. 

Unchiul Adam era frate cu Manole, dar nu semăna nici pe 
departe, el nu se pricepea la negoţul tatii, după cum nici Manole 
nu se pricepea în arheologia lui. 

Manole, de cum se scula dimineața, împărțea ordine repezi, 
nu uita niciodată să-și cânte rugăciunea de dimineață și încheia 
tot cântând: 

« Doamne, învrednicește-mă să te iubesc cu tot sufletul și 
gândul meu şi să fac toate întru voia ta», 

Se scobora apoi în birou, cerceta poșta, asculta cu răbdare 
raportul oamenilor, iar dacă era nevoie să lipsească ziua întreagă 
în port, atunci poarta cea mare de stejar se încuia pe dinăuntru, 
se punea drugul gros de fier, iar «tuşa Eleni», așa o numea tata 
pe sora lui, venea să ţie de urit Mariei. Pe atunci bunica era în 
ţară. Pentru Ioana, venirea tuşii Eleni era zi de sărbătoare; bătrâna 
era o fire veselă şi tare limbută, ca mai toate femeile din neamul ei. 
Ştia tot ce se petrece dela Ildiz-Kiosc, palatul sultanului şi până 
dincolo de mahalaua 'Tacsâmului. Nu fusese niciodată măritată 
și oridecâteori o chema Manole nu pierdea ocazia să anunţe alți 
pretendenți care se iveau, dar pe care necurmat ea îi refuza. Nimeni 
nu știa cât adevăr cuprindeau toate aceste invenţii năstrușnice, 
căci imaginația nu-i lipsea tușii Eleni. 

Ioana, de cum auzea că vine, o aștepta cu nerăbdare. Maria 
era și ea veselă atunci, îi plăcea s'o asculte, era curioasă să afle 
ce se petrece afară, dincolo de zidurile ei, acolo unde nu avea 
îngăduiala nici să privească, nici să se dorească. Toate preocuparea 
lui Manole de-a no lăsa singură pe Maria când lipsea el, era în 
fond grija lui de-a fi bine păzită. Era «cel mai gelos om din lume», 
după părerea tușii Eleni. 

Maria se prefăcea că nu-i pricepe boala, pe care el singur se 
ferea s'o numească și de care suferea cumplit. 

— Să nu-i semăn, se gândea Ioana; e rău să fii așa, de vreme 
ce toți pomenesc de meteahna lui Manole. Pe Maria n'a auzit-o 
nimeni plângându-se de el. Ea nu-l vedea decât cu ochii femeii 
îndrăgostite și i se părea că așa trebue să fie. 

Manole era un om mai mult mic de statură, bine legat, foarte 
voinic și avea niște ochi verzi ca frunza, de o rară frumuseţe. 
Ioana își aducea bine aminte de el, îl iubea atât de mult, îi era 
atât de drag... 

— Când mă fac mare, mă mărit cu tine,— îi spunea ea. Tata 
râdea. 

Nimeni nu l-a văzut niciodată stând, niciodată tăcând. Dacă 

nu da o comandă, apoi repeta un verset din Biblie oricui se nemerea: 
oamenilor din birou sau servitorilor, cu toate că unul din ei era Turc. 

Tot auzindu-și stăpânul, Iunus repeta și el: « Păstorul cel bun 
îşi pune sufletul pentru oile sale ». 

— Taci din gură,— îi striga, barba Gheorghe, Grec şi el din 
insule, ca și Manole,— taci liftă, nu pomeni vorbele Domnului 
când nu le știi înțelesul. 

Manole se supăra foc că-l opreşte, atunci îl bătea pe umăr 
pe Turc ca o recompensă că n'a uitat ceea ce auzise și-l încuraja 
tot printr'un verset, ca şi cum lunus ar fi priceput: 

— « Dacă crezi, vei vedea mărirea lui Dumnezeu ». 

Toate astea se repetau destul de des. Odată cu freamătul de 
viață al tatii, acolo jos în magazia lui, ca peste tot de altfel, el 
împrăștia bucuria de a trăi. Aci îl vedeai socotind sacii încărcaţi, 
sau descărcați, ordona unde și cum să fie puși, câţi să fie 
scriși pe registrul mic de primire și câți anume în cel mare 
pentru socotelile generale. Controla şi iscălea fiece pagină, apoi, 
printre picături, deschidea ușa biroului unde lucrau cei trei și 
dicta fiecăruia scrisorile comerciale, care porneau ca şi mărfurile 
în toate colţurile lumii. Avea timp să se urce sus s'o vadă pe Maria, 
de mai multe ori pe zi; să-i spună vre-o noutate, sau să bea câte-o 
cafea alături de ea. Tot timpul risipea numai viaţă în jurul lui. 
Puterea lui de muncă și voia lui bună era un adevărat îndemn 
pentru toți. 

— Dacă tata ar fi fost vre-un conducător de armate —se gân- 
dea Ioana — de sigur c'ar fi știut să iasă din orice încurcătură. 

Și oricât de ocupat ar fi fost, două lucruri nu uita niciodată: 
să cârpească peste gură pe orice cărăuş pe care l-ar fi auzit 
înjurând în fața lui de cele sfinte și apoi să repete versete întregi 
pe care le știa pe dinafară. Biblia era singura lui lectură. 

Oridecâteori Ioana scobora scara şi el o vedea împleticindu-se 
printre sacii lui — numai ea era îngăduită să se plimbe oricând 
în cele două etaje ale casei — Manole era fericit. Dacă s'ar fi putut 
ar fi voit-o toată ziua lângă el. 

— Jos este «iadul » — spunea el — iar sus este «raiul», acolo 
mama este stăpâna. 

Adesea alerga din fundul magaziei, până în față la intrare cu 
Ioana prinsă de grumaji atârnând ca o povară, de care se părea 

că Manole nici nu băga de seamă. Pentru ea, plimbarea aceasta 
pe spatele tatii, printre sacii și lăzile ce veneau din depărtări, era 
una din plăcerile de care mar fi putut să se lipsească. Indată își 
aducea aminte de poveştile «tușii Eleni» cu călătorii lungi prin 
deșerturi sau țări minunate, 

Când credea c'a obosit-o, Manole o așeza cu băgare de seamă 
pe câte o grămadă înaltă de saci, apoi desprindea cu îndemâ- 
nare câte-o ladă, de unde scotea o portocală mare şi aurie de Sici- 
lia, pe care o lăsa să alunece binișor în poala copilei. 

Acolo sus, ca pe un tron, Ioana sta cuminte și învârtea globul 
cărnos, bine mirositor, vorbea cu el înainte de a-l desface. Așa 
de altfel cum avea obiceiul cu tot ce mânca și cu tot ce vedea mai 
deosebit. Ioana convorbea totdeauna cu florile, cu fructele, cu 
animalele, cu bărcile pe care le vedea pe fereastră; cu caicurile, 
cu norii, în fine cu tot ce-o mișca mai puternic. Adesea punea 
şi întrebări, la care răspundea tot ea aşa cum se pricepea. Dacă 
ar fi avut tovarăș la joaca ei, poate c'ar fi împrăștiat bucuriile, 
dar așa singură numai între oameni mari, mavea cui. "Totuși ea 
găsise mijlocul să-și spue plinul ei sufletesc, Mai târziu când se 
făcuse mare, făcea același lucru, dar n'o mai auzea nimeni, totul 
se petrecea în gând. 

Tot acolo în magazie, prindeau viață şi poveştile tușii Eleni. 
De acolo de sus de pe saci, privea toată încăperea, prindea toate 
mișcările tatii, a cărăușilor care neîncetat duceau şi aduceau măr- 
furile, cât şi a celor două slugi credincioase. 

Șalvarii lui Iunus deveneau dintr'odată de mătase, iar greu- 
tățile din spatele lui Barba Gheorghe, saci plini cu aur şi cu nesti- 
mate, ca în poveștile cu Ali-Baba. 

Manole din când în când o privea mulțumit cu ochii plini și cu 
gândul cald, care o învăluiau ca pe-o comoară scumpă. 

Nicăeri nu se simțea Ioana mai bine decât în tovărăşia tatii. 
Atunci se știa ocrotită şi sigură de orice gest l-ar fi făcut. Anii ei 
puţini nu deslușeau de ce era așa; înțelegea doar că-i bine lângă 
Manole. 

Barba Gheorghe, oridecâteori trecea prin dreptul Ioanei, îi 
atingea vârful pantofiorului cu degetul, pe care apoi îl ducea la 
buze, şi spunea în grecește: 

— Ah! na se haro copela-mu. 

Ridica ochii de sub greutatea sacului şi o privea râzând cu 
toată fața lui păroasă şi nerasă decât Sâmbăta seara, când se spăla, 
se premenea şi se pregătea pentru biserică. 

Tunus, celalt servitor, Turc, o iubea și el. Dar atunci când 
ducea sacii, era numai băgare de seamă ca şi cum ar fi fost de 
sticlă, îi cumpănea pe spinarea lui lată, legându-i în dreapta şi 
în stânga, privind numai în jos, ca şi cum acolo ar fi fost 
punctul de sprijin şi cumpăna greutăţii lui. 

Iunus numai în ceasurile de libertate completă îi arăta dra- 
goste, dar nu prin cuvinte. Ioana pricepea tare bine, după grija 
cu care cioplea de fiecare dată, din scândurele, fel de fel de jucării, 
care voiau să reprezinte o pasăre, un câine, un vapor sau cine 
mai putea şti ce inventa. Ioana îl găsea stând jos turcește, lângă 
ușa magaziei, care, iarna-vara, nu se închidea decât noaptea, sau 
numai atunci când pleca Manole ziua întreagă de acasă. Se apleca 
peste lucrul lui și-l privea cioplind mereu cu un cuţit lung și cu 
vârful tare ascuţit. Când jucăria era gata, omul o împodobea, bătân- 
du-i multe cuie, ca să fie şi mai atrăgătoare. Lucrul era mai tot- 
deauna întovărăşit de un cântec trist și tărăgănat, pe care sfârşea 
să-l îngâne și Ioana, fără să priceapă înţelesul cuvintelor. 

Dar operele lui Iunus, în care punea atâta suflet şi cântec şi 
la care se căsnea ceasuri întregi, pentru Ioana nu valorau decât 
atâta cât lucra omul; munca, felul cum mânuia cuțitul, ciocanul, 
cuiele atât îi atrăgea luarea aminte. Odată jucăria sfârşită, îi dădea 
atenţia unei clipe, ca apoi s'o uite prin cine ştie ce ungher al maga- 
ziei şi să nu-şi mai aducă aminte niciodată de ea. Dar lipsa aceasta 
pentru tot ce lucra Iunus de dragul ei, pe el nu-l descuraja; de 
fiecare dată începea cu același avânt, socotind valabil doar timpul 
cât putea opri atenţia copilei, pe presupusa lui jucărie. 

Sus la etaj era împărăţia Mariei, Manole o botezase «Rai». 
Ioana oridecâteori scobora scara de stejar, jos în magazia tatii, 
îşi spunea că aşa trebue să fie și scoborîrea în iad, căci scara era 
veşnic întunecoasă. 

Toate aceste noţiuni de «rai» şi «iad» le avea din cele ce-i 
povestea Manole în fiecare seară, ei și Mariei. Căci, lucru curios, 
credința lui fără margini nu-l oprea să iubească şi să-i amintească 
de legendele Greciei antice. Impletea cu o uşurinţă şi abilitate 
fără seamăn, legendele cu creștinismul, fără să ştirbească cu nimic 

teama de cuvântul evangheliei, de care era atât de adânc pă- 
truns. 

Odăile erau multe, mari și toate pline cu mobile grele şi co- 
voare scumpe. Ferestrele toate dădeau în curtea interioară, pe un 
balcon lat, tot de stejar ce făcea înconjurul curţii. La stradă casa 
avea o singură fereastră lunguiaţă și zăbrelită cu gratii groase de 
fier și care se ridicau de jos în sus până la jumătate. Tata avusese 
grijă s'o înfunde în așa chip, încât de sub covorul gros care o 
astupa, nici nu se bănuia. Gelozia închisese şi acest ochi spre 
lume, ca nu cumva să intre pe acolo vre-o ispită. 

Acum, când Ioana o privește pe Maria, pricepe de ce-i aşa 
stângace, de ce ştie așa de puţin să se miște. Gesturile îi sunt 
încete, leneșe, iar fiinţa întreagă albă și subțire, seamănă cu florile 
ce cresc la umbră, fără pic de vlagă. 

Ca să ajungi sus, trebuia mai întâi să treci prin magazia tatii, 
ochiul lui de cerber trebuia să vadă tot, trebuia să știe precis 
cine intra în casă și nimeni nu putea urca fără învoirea lui. 

In schimb, închisoarea Mariei era aurită. Mobilele scumpe și 
covoarele mătăsoase acopereau pereţii și podeaua. Lămpi joase 
de alamă bătută în ciocan împodobeau şi luminau încăperile seara. 
Adesea și ziua mama avea obiceiul să lase aprinsă câte-o lampă, 
așa că dădea încăperilor un farmec deosebit. 

Printre lămpile aprinse, aşezate în toate colțurile casei, se stre- 
cura Ioana, ca într'un dans de cuțite, cu mai puţină știință decât 
printre sacii tatii. Jos era ca într'o grădină la joacă, iar sus ca la 
școală, în fața profesorului, care-i impunea o anumită ţinută. Sus 
trebuia să fie cuminte, să asculte cu atenţie, să nu facă mișcări 
repezi,— așa voia Maria.—iar jos era recreația, fuga, joaca și 
cântecul. Nu arareori se pomenea dansând după maneaua lui lunus, 
atunci se opreau toți din lucru și se uitau cu atenţie la picioruşele 
ei mici, pe care le învârtea în tactul muzicii și al bătăilor din palmă. 

In biroul tatii, Ioana își avea scaunul ei, în care se așeza când 
Manole discuta afaceri. Acolo orizontul se deschidea ca prin far- 
mec, auzea frânturi de vorbe, se pomenea de călătorii îndepărtate 
şi de ţări curioase, turburată de aerul nou și sărat al mărilor 
necunoscute, pe care le bănuia, după mirosul gudronului din port, 
adus odată cu mărfurile, cu sacii, cu lăzile pline cu fructe 
străine. 

Toate acestea o ameţeau și-i țineau atenţia trează, cu dorul 
mereu de ducă, al cine ştie cărui străbun neîmplinit, în sângele 
ei tânăr. Oridecâteori simţea că poate cere ceva lui Manole, prima 
dorinţă era să plece tustrei pe mările de care vorbeau străinii și 
mai cu seamă de care vorbea «tuşa Eleni », 

Tata o privea cu ochi curioşi, o legăna pe genunchi şi-i spunea: 

— Pare că te-aș fi voit băiat, când te aud,— şi în gând, și în 
fundul inimii mulțumea cerului că-i fată, aşa cum a dorit-o el.., 

Indată ce se urca sus lângă Maria, Ioana era o copilă mică, 
leneșe, ce-i plăcea să stea întinsă pe canapele, într'o dulce toro- 
peală. 

Mama umbla prin odăi totdeauna fără treburi, din pricina 
slugilor multe și mai ales pentrucă tata conducea toată gospodăria. 
Maria avea o viață de cadână, doar în zilele când veneau neamu- 
rile era mai vie, altfel ziua și-o petrecea aproape toată, când pe o 
sofa, când pe alta, alintându-se şi așteptând ceasul când isprăvea 
Manole treburile și urca sus. Atunci i se îmbujorau obrajii, mânu- 
tele mici se mișcau mai iute și ochii erau mai aprinşi. Maria îl 
iubea tare pe Manole. 

Dar acum? acum, când tata nu mai este? se gândea Ioana 
cât trebue să sufere ea. Avea dreptate bunica să spue că Maria 
se topeşte pe fiecare zi; așa era, Acum e palidă, e slabă; mâinile 
îi tremură, dar frumusețea e intactă. Dacă n'ai ști că o are pe Ioana, 
așa de mare, ai crede-o încă fată. 

Unde-i obrazul rotund al Mariei de atunci? O vede şi acum 
cum se aşeza în fața oglinzii cu ramă de argint, cum îşi despletea 
cozile negre, le pieptăna încet, cu ştiinţă, de părea o mantie stră- 
lucitoare şi ondulată. Ioana alerga iute și mângâia podoaba rară 
şi se amesteca în râsul mamii. Apoi Maria împletea cozile iarăși, 
le prindea în jurul capului ca o cunună, o lua în brațe, și-și apro- 
pia faţa albă şi rotundă de chipul copilei şi aplecată spre oglindă 
căuta asemănarea între ele. Oridecâteori îşi pieptăna părul, avea 
obiceiul să cânte un cântec, care spunea ea, e din ţara ei. Și după 
aceea îi povestea Ioanei cum acolo sunt munți înalți, pe care Ioana 
niciodată nu și-i putea închipui. Până atunci nu văzuse decât 
Constantinopolul, cu toate mahalalele lui. Adesea tata o plimba 
în trăsură, așa a putut vedea lumea aceea pestriță din oraș şi port, 
Cunoștea străzile principale şi cele mărginașe, cu cafenelele în 

care nu intrase niciodată și pe care le dorea să le vadă și înăuntru. 
Apoi prăvăliile de tot felul, simigiriile mai îndepărtate şi locantele 
sărăcăcioase, vânzătorii de apă şi răcoritoare care umpleau aerul 
cu strigătele lor amestecate cu larma şi sgomotul orașului, Ochii 
copilei erau fermecaţi tot timpul plimbării. Intoarsă acasă, se gân- 
dea zile de-a-rândul, iar nopțile visa străzile întortochiate, cafene- 
lele şi în deosebi bazarul, în care mai cu deosebire ar fi voit să 
intre și să vadă de aproape tot ce în mintea ei lua proporţii de 
fantastic, Adesea cerea tatii să se oprească, să privească frigările 
în care se învârteau cărnurile de berbec — mâncarea săracului —, 
care împrăștiau până în străzile vecine mirosul fripturii. Această 
jucărie nu se lămurea în deajuns, la ce servește, ar fi voit s'o vadă 
mai de aproape, dar Manole se ferea s'o amestece în mulțimea 
murdară, de frica bolilor molipsitoare. Populaţia deasă, mizeră și 
plină de insecte era ca o cloacă. Câinii nenumărați şi fără stăpân, 
plini de râie, împrăștiați în tot locul, duceau epidemiile care nu se 
mai stingeau niciodată. 

Afară de asta, mai era o pricină pentru care n'o oprea s'o vadă 
lumea mai de aproape, era frica de deochi. O credea foarte atră- 
gătoare, socotind după privirile, care-i urmărea oridecâteori o 
plimba prin oraș. 

La întoarcere, prima grijă era descântecul; fie că era sau 
nu nevoie, descântecul trebuia făcut. Adesea copila venea cu durere 
de cap, poate de cele ce vedea, poate de tot ce dorea. Atunci Ma- 
nole era înnebunit, dădea ordin strașnic ca apa cu cărbuni stingi 
să fie aruncată numaidecât peste un animal, numai așa era des- 
cântecul cu folos. Și chiar el spăla obrăjelul speriat al Ioanei, care 
nu se putea obişnui cu asemenea obiceiuri. 

Ioanei, acum, îi vin lacrămile în ochi aducându-și aminte de 
bietul tata. Sunt atât de vii în inima și sufletul ei, toate amintirile 
acestea. 

Bunica a adormit în jilț și sforăie ușurel. O zărește de profil, 
stă cu gura puţin întredeschisă și ochelarii stau ridicaţi sus pe 
frunte. Maria și-a isprăvit socotelile și acum se plimbă prin odaie. 
La ce s'o fi gândind oare de pare așa de absorbită? Ioana o urmă- 
rește din pat, i-e milă de ea, de inima ei, de viaţa ei oprită din 
mers parcă la moartea lui Manole. Cât o iubeşte... şi cum ar voi 
să-l poată înlocui pe tata lângă Maria... 

Unde sunt zilele bune când o vedea râzând? unde zilele de 
sărbătoare, când tata, după ce se întorcea dela biserică, hotăra 
plimbarea toată ziua pe Bosfor?... 

Manole iubea nespus de mult apele mării, malurile pline de 
vile și grădini: Cornul de Aur și toată atmosfera aceea orientală, 
care nu se poate închipui dacă mai trăit în ea. Lumina acolo 
în toate orele zilei, răsfrângea în apa liniștită toată frumuseţea 
coastei, în mii și mii de nuanţe. Razele soarelui poleiau continuu 
cupolele bisericilor şi săgețile ascuţite ale minaretelor, apoi portul 
întreg cu zecile de vapoare, caicuri și bărci de toate mărimile şi 
formele. S'ar fi zis că malurile absorb din apa albastră, ca dintr'o 
cupă fermecată, tot aerul care se oglindea acolo întreg. 

Pentru călătoria aceasta pe ape, Maria punea totdeauna rochia 
ei cea albă cu dantele. In ea părea mai frumoasă, iar cununa de 
păr negru reeşea şi mai mult din spuma rochiei, care o prindea 
atât de bine. Ochii păreau mai vii, nu mai erau atât de trişti, așa 
cum erau de obiceiu. Iubea şi ea marea pentrucă o iubea Manole, 
dar, în zilele acestea de vagabondaj pe ape, ea își amintea de munţii 
ei nesfârşit de înalți şi pietroși, de unde venise și unde ciobanii 
cântau doine ce nu se pot auzi nicăeri pe lume. Maria era româncă 
şi nu-şi putea uita țara. Amesteca acum, voit, ceasurile de bucurii 
vizuale cu acelea trăite acolo, pe care ea le dorea necurmat. Nu se 
plângea niciodată de dor, îl urmase pe Manole doar din iubire 
adevărată. 

El o răsfăța în lux, bijuterii scumpe și găteli fără număr. Ca 
în haremul unui pașă, toate aceste frumuseți le desfășura numai 
pentru el. Maria nu știa nici să le prețuiască şi nici să le dorească. 
Le primea pentrucă așa voia Manole, aşa îi plăcea lui. 

Plimbarea pe mare, pentru tata era nu numai o bucurie dar 
şi o destindere. Ochii, mintea, ființa lui întreagă se premeneau 
în aerul curat al mării, acolo își amintea numai de lucruri plăcute, 
cânta, se veselea și Maria devenea și ea copil ca şi Ioana. Barca 
mare cu pânze colinda până în amurg coastele, neoprindu-se decât 
atunci când îi apuca foamea. Seara acasă erau toți trei, alți oameni. 
In intimitatea lor nu era amestecat nimeni, nici un servitor, 
orice cunoscut era ocolit, așa că drumul limpezit de nepoftiți 
era al lor. Așa-i plăcea lui Manole, el socotea sărbătoare dublă, 
ziua când nestingherit de nimeni și nepreocupat de nimic o 

petrecea cu Maria şi Ioana. In celelalte zile era alt om, atunci 
comanda, conducea, era omul afacerilor. 

Și se pare că mergea bine acest negoţ, chiar foarte bine, era 
om stimat, socotind după grija cu care vorbeau oamenii cu el, 
după cuviința salutului. Numai după ce ai cunoscut oamenii maha- 
lalelor comerciale, lacomi, răi, perverși, leneşi, îți puteai da seama 
ce însemna acest respect. Poate se mai temeau și de pumnul lui, 
care era greu, Manole avea o putere neobişnuită și se vede că o 
încercase careva, de-i ştiau și de frică, 

Intr'o seară, Ioana își aduce aminte cum tata a venit cu un sac 
destul de mare de piele şi răsturnându-l pe masă, a început să 
numere până târziu în noapte, bani mari de aur, pe care îi așeza 
la rând. Când socotelile au fost gata, i-a dat sacul Mariei, şi-a 
spus: 

— Ai grijă, Maria, sunt pentru zestrea Ioanei. 

Tot ce prisosea din negoţul lui și tot câștigul nesperat era 
adăogat la zestre. 

— Vei avea o zestre, . . să te poți mărita cu un prinț — îi spunea 
el Ioanei, şi o juca pe genunchi, convins că ea n'a priceput mare 
lucru. Se uita în ochii copilei, apoi adăoga ca pentru sine: 

— Tu n'ai nevoie de zestre, va trebui să te cumpere cu aur 
mult, cel ce te va lua... 

Nimănui nu i-a trecut prin minte că viaţa lor tihnită curând 
se va schimba sub iureșul furtunii, care va destrăma pânzele coră- 
biei şi-o vor împinge spre alte meleaguri. 


* 
* * 


Ioana își frământa mintea, n'a păstrat intacte toate icoanele, 
le căuta... 

"Ține minte cum într'o noapte târziu s'a sculat plângând, Mama 
s'a aplecat peste patul ei şi a șoptit tatii: 

— Copilul are friguri. 

Au luat-o în brațe, au plimbat-o prin casă ca s'o liniştească 
şi când li s'au părut că-i gata să adoarmă, au culcat-o în pat. 

Atunci, s'a auzit sgomot de copite ferecate, în ropot prelung, 
ce părea că fuge în noapte. La început a crezut că vântul aduce 
amestecul acesta de sunete... Ea a rămas aşa mult timp nemiș- 
cată să asculte, cu pleoapele închise și somnul amestecat cu o 

frică care nu ştia de unde vine. Apoi i s'a părut că aude ţipete și 
fluiere prelungi, ascuțite, îndepărtate ce treceau peste casa lor. 

A deschis ochii și a văzut pe tata cum a început să se îmbrace 
iute, după ce șoptise îndelung cu unul din servitori, apoi închi- 
nându-se îl auzi spunând încet: 

— «Primește nevrednica mea rugăciune, stăpână și ne păzeşte de 
moarte năpraznică și dăruește-mi pocăință înaintea sfârșitului meu». 

Era rugăciunea pe care obișnuia el s'o spue când era în primejdie, 
Mama se îmbrăcase și ea și vorbea tot în șoapte să n'o scoale 
pe Ioana. Hotărau ceva grav, ceva ce nu auzea copila, servitorii se 
învârteau în vârful picioarelor în toată casa, ducând și aducând 
fel de fel de lucruri. 

Dar toate imaginele se amestecau, se suprapuneau și mintea 
nu cuprindea bine sensul. 

Curând sgomotele ce păreau îndepărtate, se apropiară și vaie- 
tele se deslușeau acum bine. Ioana a auzit și de teamă i-a strigat 
pe amândoi; s'a strâns de grumazul mamei şi-a lipit obrazul de 
al ei, şi i-a auzit vorbind clar de o nenorocire care părea că vine 
inevitabil. Pricepea că ceva neobişnuit se petrece, ceva ce nu înțe- 
legea prea bine ce este, dar care neîntârziat îi va trage și pe ei 
acolo, ca într'o vâltoare. 

Tata era senin, calm ca totdeauna, o mângâia pe Maria fără 
vorbe, îi strângea mâna și o privea drept în ochi, ca și cum i-ar fi 
cerut iertare, 

Servitorii păreau că așteaptă un ordin care nu mai venea. Manole 
întârzia să-l dea, în mâna lui sta, în ceasul acesta hotărîtor, viaţa 
tuturor. Nu spunea nimic, el care vorbea mereu, acum chibzuia, 
se ruga încetișor să-i lumineze Dumnezeu mintea. El ştia bine 
ce se petrece afară, 

In gesturile tuturor în noaptea aceea era ceva ciudat, vorba 
lor era nesigură, șoptită, ca și cum s'ar fi temut să nu-i audă 
cineva, Toată atmosfera aceasta, înrâuri asupra Ioanei în așa chip, 
că începu să plângă, un plâns scăzut icnit, presimţind în adânc 
ireparabilul ce trebuia să vie. Și asemenea animalului ce nu cu- 
vântă, dar presimte, se frământă ființa ei mică, care nu deslușea 
nimic din ceea ce se deslănțuia dincolo de ziduri. 

— Tata, îl vreau pe tata, și mânuţele mici și înfierbântate se 
strângeau în jurul gâtului. 

Afară tropotul cailor se înteţise, era deslușit acum, țipetele se 
înmulțiseră, loviturile în porţile caselor vecine dovedeau că năvă- 
litorii năruiau totul în drumul lor. 

— De n'am arde, a mai spus Manole și abia atunci a 
strigat mai tare oamenilor, le-a ordonat să ducă bagajele şi să 
ajute Mariei și Ioanei să se urce, prin deschizătura podului sus 
pe casă. 

Maria, cât ai clipi a scos dintr'un dulap o geantă mare, apoi 
a luat-o pe Ioana din brațele tatii, a învelit-o în haine calde și a 
dat să urce scara podului. Tata, din urmă explica oamenilor să 
nu facă sgomot, când vor fi sus pe acoperiș și să urce scara cu ei. 
A ţipat şi l-a chemat lângă ea. 

— Nu mă urc fără tine, a spus ea și și-a încleştat mâna de 
braţul lui. 

— Nu se poate, a spus el răstit, nu se poate... gândeşte-te 
la copilă, trebue s'o ferim, trebue, pricepi... Dacă au ajuns lângă 
noi, intrăm și noi fără să vrem, tot fără vină ca și toată lumea ce 
piere în clipa asta. lată nenorocirea că stăm între Armeni, am 
presimţit-o mereu. Acum nu mai avem ce alege, vor năvăli aici, 
trebue eu să rămân să-i opresc într'un fel oarecare. Fii liniștită 
mă voi gândi eu acum, ai încredere în mine, de nu-i nimeni aici 
vor da foc casei şi ardem toți ca șoarecii. Fii curajioasă, Maria, 
urcă-te sus, fii liniştită, Dumnezeu este cu noi și facă-se voia Lui. 
Eu sunt puternic, nu te teme, ai grijă de copilă. Eu, fiind singur 
mai repede voiu şti să ies din încurcătură. 

Faţa tatii zâmbi, îşi atrase copila și femeia în brațe, se uită 
încăodată în ochii ei și alergă în casă, să se pregătească. 

S'au urcat pe acoperișul de olane, Ioana, mama și femeile, 
lunus și Barba Gheorghe au rămas jos cu tata. 

Abia acolo sus, şi-au dat seama de ce prăpăd este afară. 
Nu-l vedeau, dar auzeau ţipetele sfâşietoare și urlete ce se încru- 
cişeau, amestecându-se cu o larmă neînchipuită. Impușcături 
și lovituri de topor în porţile caselor, de păreau că lovesc butoaie 
goale, totul se amesteca laolaltă și dădea impresia de sfârşitul 
lumii, apoi miros de ars și fum adus de vânt, semn că dăduseră 
foc caselor în urma lor. 

Pe deasupra, întunericul de neăptruns întregea noaptea cum- 
plită. Nori grei, apăsători și nemișcaţi acopereau lumina stelelor. 


îi 

Se părea că opriseră odată cu ei şi blestemele lumii peste viața 
oamenilor din colţul acesta. 

Servitoarele plângeau, boceau sfâșietor. Maria ţinea strâns 
lipit de inima ei copilul. Ai fi crezut-o împietrită; stătea jos cu ochii 
măriţi privind în gol, slabă şi inutilă, nu spunea nici o vorbă, sin- 
gură Ioana îi auzea inima cât de tare lovea coșul pieptului. Incre- 
menise de groază, ceva din ființa ei plecase în alt loc şi acolo vor- 
bea, se mişca, așa cum ar fi trebuit să facă trupul ei. Gândul era 
alături de Manole. 

— Ce face jos? Când se urcă și el? Ce s'o fi întâmplat acolo? 

Nu mult după aceea s'a auzit glasul lui Iunus, cerea să-i des- 
chidă gura podului și să-i dea scara să se urce. Apoi a spus că tata 
a hotărît să rămâie numai cu Barba Gheorghe, pe el l-a trimes să 
fie de ajutor Mariei pentru fugă. 

Manole, fără să știe, împlinea căile destinului, aşa cum erau 
sorocite. 

Prevăzuse de-a trimes pe lunus, că va fi greu femeilor așa 
înspăimântate cum erau, să poată scăpa, trebuia un bărbat să le 
ajute. El se socotea singur chemat să-și apere femeia, copilul și 
averea. Până în ultima clipă, a crezut într'o minune, casa lui va fi 
ocrotită și nimeni nu va muri de moarte năpraznică. Așa se ruga 
mereu și neclintit așa credea, 

Deodată s'auziră bătăi grele în poarta mare a casei, loviturile 
cădeau dese și atât de puternice încât îi sguduiau ca de cutremur. 

Toți au înţeles în clipa aceea că ceva cumplit se va întâmpla 
şi fără să ştie de ce, Ioana a strigat pe Manole. Mâna Mariei i-a 
astupat gura. Ioana nu-i vedea lacrămile mamii, dar le simţea 
calde curgându-i pe față. 

Nu știa clar ce se petrece jos, auzea pe Iunus cum vorbea 
grăbit cu mama, cum a așezat apoi scara și au început să coboare 
pe acoperișul casei vecine, unul după altul. A ajutat femeilor şi 
Mariei, apoi au mers mai departe, așa cu ajutorul scării din aco- 
periș în acoperiș, mai departe, tot mai departe; când urcau, când 
scoborau. Ioana tăcea și nu întreba nimic, toți erau cu picioarele 
goale, să nu deştepte atenția nimănui. Iunus ducea mereu în spate | 
scara ca o cruce pe drumul greu și anevoios, urmat de mama și 
celelalte femei ale casei, de păreau cu toţii niște umbre alungate. 
Maria dela un timp n'a mai voit sub nici un cuvânt să-i mai ţină 


DESTIN 547 


altcineva copilul. Lipită de ea, Ioana se simţea liniştită. Geanta 
grea o trecea din când în când lui Iunus, atunci când scobora 
scara, apoi o lua din nou și ducea fără să crâcnească greutatea 
copilului și a banilor, pe care îi luase din imboldul tatii. 


Ioana nu-și mai amintește cât a durat călătoria, i se părea 
că așa a fost mereu și că nu se va mai isprăvi niciodată. In visurile 
de apoi ale copilei, ea a visat mereu, de mii de ori, aceeași noapte 
groaznică care părea că nu se mai sfârşeşte, 

Ochii Ioanei în noaptea aceea căpătaseră o putere îndoită de-a 
vedea; prindea toate imaginile șterse de întunericul nopţii şi mărite 
de groaza ce-o avea strecurată în toată fiinţa ei, fără a fi înţeles 
bine de ce. 

Intr'un târziu, lunus i-a spus Mariei: « Nu mai este mult și 
ajungem ». Unde mergeau? și unde trebuiau să ajungă? Nimeni 
nu ştia. Maria părea halucinată, se lăsa dusă de instinctul servi- 
torului, ştiau cu toții doar atât că se depărtaseră de pârjol pe sin- 
gura cale, care o indicase Manole. 

Maria din când în când privea înapoi și întreba pe lunus: 

— Nu-l vezi venind? 

Omul se oprea, asculta cu atenţie, pironea ochii în întuneric 
să-l deslege, dar nu afla nimic, ofta și pornea mai departe. 

In legănarea molcomă din brațele mamii, care a învăluia ca o 
mângâiere, Ioana adormi. 

Când s'a deșteptat, erau ascunși întrun stog de fân, într'o 
curte depărtată, necunoscută. Alături era un grajd lung unde se 
auzea din când în când sforăitul cailor. 

Prin deschizătura fânului se zăresc carul, era mai luminat 
acum, căci se zorea de ziuă, norii negri stăruiau tot așa de întu- 
necați și grei, căzuţi ca un capac peste orașul însângerat, gata 
de ploaie. 

Ioana văzu desluşit ochii Mariei, continuu măriți de aceeași 
groază și așteptare. In şoaptă a întrebat-o de tata, dar amintirea 
se şterge. Boala grea cu febră care a urmat a oprit-o ca în fața 
unei porți ferecate, prin care destinul n'a mai voit s'o facă să 
treacă dincolo, unde era toată durerea și sfâșierea Mariei, după 
masacrul Armenilor din Constantinopole. 


%* 
* * 

Poarta casei lor era spartă cu toporul și jos la intrare zăcea 
Barba Gheorghe cu ţeasta despicată. Iar tata, bietul tata, sus pe 
scară, păzind intrarea « Raiului »; purta în inimă o sabie ce trecuse 
dincolo și se înfipsese în peretele casei, căci furia ucigașului fusese 
aprigă, neînchipuită. 

Casa era intactă. Pe podelele de piatră o făclie de rășină mai 
ardea încă drept lumânare la căpătâiul tatii: o aruncaseră ucigașii 
ca să aprindă casa, dar destinul voise altceva. 

Ioana tremura, așa cum se întâmplă oridecâteori îşi aducea 
aminte de toate câte îi povestise unchiul Adam, de toate câte 
ştia ea. 

Bunica s'a dus la culcare. Maria își face rugăciunea ca de 
obicei şi glasul ei se aude clar spuind sfârşitul: 

— « Cine va păzi cuvântul, nu va vedea moarte în veac», 


VIRGINIA DARIA 


CIMITIRUL MARIN 


După PAUL VALERY 


Nu râuni, suflete iubit, către viața 
uemuritoare, ci culege tot ce stă în pu- 
tinja pământeştii tale alcătuiri. 


Pindar. Pythice III 


Senin acoperiș hulubi desfată, 

Pe lângă pini şi lespezi, fremătând; 
Amiază dreaptă, flăcări legănând 

Și marea, marea, pururi înviată ! 
Răsplată mândră gândului cel greu, 
Când ochiul soarbe calmul unui zeu ! 


Ce gingaşă silință nimicește, 

In scânteeri de spumă, nestemate, 
Ce liniște mirată se abate, 

Când soarele pe goluri zăboveșşte; 
Din rost etern, o pură năzuință, 
E vremea fulger, visul e ştiinţă. 


Comoară certă, calm nemărginit, 
Altar Minervei, albă cuviință, 

Sub pleoapa apei, prins în neființă, 
Atâta somn în flăcări învelit. 
Tăcerea mea !.. A duhului clădire 
Și culme înmiită peste fire. 


Altar al vremii, singurul suspin, 

Spre semnul pur mă ’nalț și mă găsesc, 
Priviri de apă mă învăluesc, 

Ci zeilor, supremul dar închin, 

Senină strălucire de poveste, 

Dispreţ domnesc desfăşurat pe creste. 

Precum un fruct închipue plăcere 
Și rodul smuls împarte bucurie, 
Când mușcătura sfarmă forma vie, 
Adulmec fumul morţii ce mă cere, 
Iar cerul cântă 'n sufletu "'mplinit 
Și ţârmul tot e sgomot nesfârșit. 


Cer minunat, orgoliul a murit, 
Priveşte cum renasc prin alte vreri, 
Din trândăvia plină de puteri 

Și cum mă pierd în spaţiul însorit, 
Iar umbra-mi trece peste lespezi gravă 
Și mă adună 'n unda ei firavă. 


Pe rugul verii inimă, rămâi 

Cert sprijin pentru dreapta judecată; 
Lumină nemiloasă, înzăuată, 

Te dau curată, locului dintâi: 
Priveşte-te |... Dar ziua se răsfaţă, 
Ascunde-a nopţii, mohorită față. 


In mine însu-mi, mie, pentru mine, 
Isvor de poezie se 'nfiripă, 

Pod peste vid și luminata clipă, 
Lăuntric glas de măreţii senine. 
Fântâna-amară, aprigă vioară, 

Un gol etern în suflet se 'nfioară. 


Răspunde val de golf flămând, sclavie 
In horbotă de fier, frunziş şi soare 
Pe pleoape-închise, tainica dogoare... 
Ce trup mă trage 'n marea lenevie? 
Ce frunte cade ?'n țarina fierbinte? 
Scântei de gând veghiază oseminte. 


Inchis, solemn, sub flăcările tari, 
Locaş iubit de facle 'ncununat, 
Colț de pământ sfinţit, luminii dat, 

Cu aur, stânci și arbori funerari; 
Pe zvon de umbre, marmora cuminte 
Și marea adormită pe morminte, 


Semeaţă fiară, de pângăritor 
Fereşte-mă ! Cu zâmbet singuratec, 
Pasc tainite oiţe de jăratec, 

In turma lespezilor, calm păstor. 
Alungă visul, straniile-i tumbe. 

Și îngerii şi albele columbe. 


Aci se schimbă timpul în zăbavă! 
Gingaşa gâză sgârie pământul 
Incins și sterp. Incremeneşte vântul 
Și 'n aer creşte nemiloasa lavă... 

E vastă viaţa, beată fiind de vid, 
Tristeţea blândă, spiritul lucid... 


Zac morţii sub țărâna cea uşoară, 
Ce-i încălzește și le soarbe taina, 
Iar soarele a prins în suliți haina? 
Nămiezii, ce cu sine se măsoară... 
Cap înstemat și certă împlinire, 

In mine-ascund secreta devenire, 


In mine port neliniștita febră, 

Căinţă, îndoială necurmată, 

Ascund păcat de piatră nestemată. .. 
Sub noaptea grea de marmoră funebră, 
Un stins norod frământă glia sumbră, 
Doar pentru tine, robotind în umbră. 


Din albe mădulare, neant cumplit, 
In humă se prelinge calda boare 
Și darul vieţii trece lent în floare ! 
Dar unde trece glasul îndrăgit 

Și chipul rar, făpturile ciudate? 
Ce larvă toarce 'n genele uitate? 

Sburdalnicele fete care ţipă, 

Cu pleoape moi, cu ochiul alintat 

Și sânul de văpaie răsfățat, 

Când buzele au sângerat o clipă 

Și 'n lupta ultimă au prins să geamă... 
Pământ e totul. Jocul ne recheamă! 


Iar tu, trufașe suflet, ce aștepți? 

Ce vis îți va răscumpăra minciuna, 
Când vraja pleoapelor a frânt cununa? 
Cânta-vei oare 'n lumea celor drepți? 
Dispare tot. Ce gol mă 'nvăluește... 
Elanul cel mai sfânt se irosește. 


Sărmană nemurire aurită 

Și laurii, hidoasă mângâiere. 

Al morţii sân matern, care ne cere, 
Minciună cuvios împodobită | 

Cum le cunoaștem, cât fior aştern, 
Deşarta ţeastă, rânjetul etern | 


Strămoși din cripte, cranii părăsite, 

Vă învelește pulberea bătrână 

Și pașii noștri printre voi se 'ngână. 
Adevăratul vierme, adormite, 

De mult uitate leșuri, ocolește, 

Din viața mea adâncă se hrănește! 


E dragoste de mine sau e ură? 
Ascunsa ghiară, ce lăuntric scurmă, 
Cum cere carnea, rana ce o curmă 
Și creşte 'n gând, multipla sa făptură. 
Presimt și văd şi chem bizara față 

Și retrăesc din propria sa viață. 


O, Zenon, Zenon, crude Eleat ! 
Cum m'a străpuns săgeata "'ntraripată, 
Ce sboară, freamătă şi-i nemișcată | 

Trăeşte ?n cântec, gândul sägetat ! 
O, Soare crud !... 'Țestoasa 'n umbră creşte 
Achile, cel fugar, încremeneşte | 


Inalță-te !... Prin veacuri infinite, 
Trup, sfarmă forma gândului, cuvântul ! 
In pieptu-mi obosit, străbată vântul, 

Și frăgezimea mării dăruite ! 

Adâncă forță, dă-mi-te, cunoaște, 
Cufundă-te în valuri şi renaşte ! 


Neţârmurită mare "'nfrigurată 

Și hidră îmbătată de culoare, 
Hlamidă, fluturând bănuţi de soare 
Pantera-albastră, sfâșiind turbată 
Scânteetoarea carne a părerii, 
Intr'un tumult aidoma tăcerii. 


Se 'nalță vântul !... Viaţa mă recheamă! 
Imensa briză se alintă 'n carte, 

Asvârlă unda, pulbere departe ! 

Vă risipiţi, iluminate foi de seamă! 
Porneşte val! Porneşte râs pe goluri! 
Acoperiş senin, cu pânze stoluri ! 


In româneşte de NICOLAE ARGINTESCU 


IGOR STRAWINSKY 


Igor Strawinsky s'a născut la Petersburg, în 1882, într'o epocă 
şi într'un loc în același timp foarte propice și extrem de dificile 
pentru un tânăr compozitor. Într'adevăr, de o parte muzica ru- 
sească luase un avânt considerabil și dobândise un renume mon- 
dial prin compoziţiile lui Ceaikowsky și a celor «cinci» ruși: 
Mussorgsky, Balakirew, Borodin, Rimsky-Korsakow și Cesar Cui, 
astfel încât văzând lumina zilei în asemenea pleiadă, i-a fost re- 
lativ uşor să găsească un maestru și pilde care să-l îndrumeze 
şi pe el, cu marele său talent, în sfera renumelui; de altă parte 
însă, încercarea de a compune după acești mari muzicieni era, 
firește, anevoioasă, căci nu era vorba numai de a urma întruna 
pe aceeași cale, cu riscul de a confecţiona imitații poate agrea- 
bile publicului uşor de mulțumit, ci de a crea capodopere noi, 
cu inspiraţii și lozinci noi. 

Strawinsky se ivește deci ca un astru nou într'o pleiadă, ca 
o stea nouă în Calea Lactee. Şi de acum putem să-i urmărim steaua, 
care lua formă şi mărime în această Cale Lactee, pentru a se avânta 
apoi ca o stea căzătoare la depărtări vertiginoase şi a căuta forme 
şi armonii cu totul noi, întârziind câtva timp la distanţe mari 
foarte diferite, ca să-și măsoare mărimea şi puterea sa, pentru a 
se întoarce, în sfârșit, la vadul clasic, îmbogăţit și perfecţionat 
prin aceste călătorii în infinit, și a crea capodopere care-i asigură 
locul printre cei mari din pleiadă, 

Analizând dinamismul triunghiular al evoluţiei lui Strawinsky, 
mă voi opri mai întâi asupra influenţei lumei exterioare asupra 
compozițiilor sale, apoi asupra influenței personale a lui Stra- 
winsky asupra operelor sale, în sfârșit asupra efectului produs 
de acestea în lumea muzicală. 

Strawinsky, al cărui tată era cântăreț renumit la opera din 
St.-Petersburg şi care el însuşi s'a ocupat cu muzica în prima 
sa tinereţe, nu s'a dedicat pe de-a'ntregul carierei muzicale, decât 
după ce a absolvit studiile sale universitare. A fost câţiva ani 
elevul lui Rimsky-Korsakow, pe care-l venerează mai mult ca 
pe oricare altul, iar în timpul adolescenţii e influențat dev Ceai- 
kowsky, de Wagner şi, mai ales, de Glazunow pe care-l admiră 
în deosebi. 

Primele sale compoziţii, printre care amintesc simfonia în mi 
bemol major sunt scrise deci sub influența acestor maeștri. Iar 
în Scherzo Fantastique se vădeşte şi influenţa « Ucenicului Vrăjitor » 
a lui Dukas şi lectura povestei sborului de noapte din «Viața 
albinelor » de Maeterlinck. 

Este interesant de amintit că două lucrări ale sale au fost 
inspirate de întâmplări din viața lui Rimsky-Korsakow, mai întâi 
Feu d’ Artifice, compus cu ocazia căsătoriei fiicei sale, apoi La Chant 
funebre, la moartea maestrului său. Execuţia acestei din urmă a 
produs o impresie puternică asupra publicului din St.-Petersburg 
însă, din nenorocire partitura, ei s'a pierdut cu ocazia revo- 
luţiei rusești. 

Cine a ascultat de mai multe ori « După amiaza unui faun > gă- 
seşte în muzica lui Strawinsky o înrudire cu aceea a lui Debussy 
şi mai ales în primul act din opera sa Le Rossignol, pe care o 
compune în acea epocă. 

Strawinsky este mai ales un copil al timpului său prin aceea că 
este în toate privinţele un reprezentant al muzicii noi, dacă e vorba 
să înţelegem prin acest termen muzica tinerilor compozitori care se 
săturaseră, de o parte de aceea ce recurgea prea mult la sentiment, 
ca romantismul sau wagnerismul, iar de alta de subtilitățile sen- 
sibile ale impresionismului lui Debussy. La începutul veacului 
al XX-lea, se vădea o tendință de îndepărtare dela ceea ce se nu- 
mea muzica sentimentală a romantismului, încercându-se o în- 
toarcere la o muzică pură, şi care a dus la una mecanică. E o ten- 
dință de a se părăsi efectele de masă, o înclinare totdeauna cres- 
cândă de a lărgi mijloacele orchestrale, sonorităţile prea pline şi 
efectul sensual al aşa zisei muzici romantice, Pentru a atinge acest 
scop, s'a mers prea departe, așa cum se întâmplă adesea în orice 
mișcare revoluționară; s'a recurs la parodie, trivialitate, perver- 

siune, în timp ce sentimentalitatea, pathosul și până când şi sen- 
timentul au fost desprețuite. 

Cu toate acestea, a sosit marea clipă a avântului în regiunile înde- 
părtate și iată că se iveşte un eveniment care va avea una din cele 
mai mari influențe asupra vieţii artistice a compozitorului. După 
cum el însuşi mărturisește în cartea sa « Chronique de ma Vie», 
o telegramă a lui Diaghilew, invitându-l să scrie muzica pentru 
L'Oiseau de Feu pentru Baletele rusești dela Paris i-a răsturnat 
toate proiectele. Și, cu începere din această clipă, Diaghilew şi 
Baletele rusești au influențat un lung șir de ani geniul creator 
al artistului; în această epocă, compune cele mai mari opere 
pentru balet. Va constitui într'o zi sarcina unui minuțios critic 
de artă, să studieze problema dacă Baletele rusești şi Diaghilew 
au avut cea mai mare influență asupra lui Strawinsky sau dacă, 
poate că tocmai geniul compozitorului a influențat fundamental 
cariera baletelor rusești şi a directorului lor. In ce mă priveşte, 
îndrăznesc să afirm că din aceste două genii cel mai mare este 
incontestabil Strawinsky şi istoria va dovedi că el a contribuit 
în cel mai înalt grad la gloria Baletelor rusești. In orice caz, 
L'Oiseau de Feu a avut un mare succes la Paris şi a impus 
deodată numele lui Strawinsky; e interesant să notăm cuvintele 
muzicologului André Schaeffner în această privință: «aceasta în- 
seamnă că baletele Diaghilew vor face o operă creatoare mai 
îndrăzneață decât ne-ar fi lăsat să prevedem obiectul lor primitiv 
de informație ». 

Graţie acestui fapt, compozitorul se instalează la Paris şi alt 
amănunt interesant în ce priveşte influențele asupra carierei sale 
este că, în acest moment, cunoaște personal pe marii săi con- 
temporani Debussy, Ravel, Florent Schmitt şi de Falla şi rela- 
ţiile sale foarte prietenești debutează cu Debussy. 

Și, în urma unei strânse colaborări între Strawinsky şi Dia- 
ghilew, rezultă câteva capodopere ca Petrouchka, Le Sacre du 
Printemps, L'Oiseau de Feu, cea dintâi mare treime a baletelor 
dinainte de război, pentru a urma apoi cu Le Chant du Rossignal, 
Les Noces şi Pulcinella. 

Merită să amintim că « Petrouchka » a fost îpcepută ca lucrare 
orhestrală în care pianul juca un rol preponderent, însă îndată 
ce Diaghilev a luat cunoştinţă de ea, nu a avut răgaz înainte 

de a o fi terminat în formă de balet. Dimpotrivă, «Le Sacre du 
Printemps > a luat naștere încă dela început în formă de balet; 
însuși Strawinsky ne povesteșteecă ideea i sa ivit în vis, pe 
care-l tratează în dansul sacral, la sfârșitul lucrării. 

In primăvara 1914, se produce un eveniment care, după 
cum ne informează « Chronica » lui Strawinsky, a fost de mare 
însemnătate pentru el şi ne dă cheia în ce privește influenţa lui 
Diaghilew asupra compozitorului; în același timp cred că acest 
eveniment dovedeşte că, în timp ce compune pentru balet, 
Strawinsky scrie totuși și muzică pură care, fără balet, păstrează 
aceeaşi valoare, dacă nu are poate una și mai mare. Strawinsky 
descrie emoția pe care o încearcă când aude pentru întâia oară 
« Petrouchka » și «Le Sacre du Printemps» executate la un 
concert sub conducerea lui Pierre Monteux. 

Anii de război i-a petrecut Strawinsky în Elveţia, în acel ţinut 
Vadez, pe care a învăţat să-l iubească atât de mult și care, fără 
îndoială, a influențat şi el asupra artei sale. El însuşi afirmă 
în «Cronicile» sale că aceşti ani, petrecuţi în tovărășia câtorva 
prieteni buni, dintre care a apreciat mai ales pe Ramuz, cola- 
boratorul său literar în acel timp, au alcătuit o perioadă însemnată 
din viața sa. Viaţa oarecum rustică, muzica populară, micile 
hanuri vadeze, paharele mari și mesele groase de lemn exercită 
o influență asupra muzicei care dobândeşte un stil, aș spune 
cât pe aici domestic; muzica continuă să aibe la bază folklorul 
rus, însă în proporţie mai restrânsă. Biograful său Schaeffner ne 
povestește un amănunt semnificativ din această epocă, din care ne 
putem da seamă de felul cum Strawinsky extrage material din viața 
rustică a oamenilor și a dobitoacelor ce va găsi, în sfârşit, loc în 
operele sale, pe care însă alții l-ar fi dat la o parte ca prea profan. 
Intr'un funicular, Strawinsky se găseşte în tovărășia a doi Vadezi 
beți; unul sughite, celălalt rostește la intervale regulate aceeaşi frază, 
totul alcătuind un ansamblu melodico-ritmic din cele mai ciu- 
date. Această prețioasă manifestare, notată fără întârziere de Stra- 
winsky, e introdusă în «Noces», unde constitue, cu alternanța 
ei de 4 optimi și de 3 optimi, unul din principalele motive din 
praznicul nunții. 

Acest timp petrecut în Elveţia a avut o mare influență asupra 
operelor sale: Berceuse du Chat, Renard şi Histoire du Soldat şi 

a altor piese mici. Tot în acest timp, se împrietenește cu pictorul 
Picasso, cu care va colabora mai târziu. Picasso face portretul com- 
pozitorului pe care Strawinsky nu-l poate lua cu el din cauza 
opunerii autorităţilor dela graniţă, căci, anecdotă amuzantă pentru 
operele acestui pictor, desenul avea în ochii vameşilor mai de 
grabă aspectul unui plan militar decât al unui portret. 

La sfârşitul războiului, Strawinsky e atras de muzica de jazz 
şi de ritmul ei şi comandă un teanc din acest soi de compoziţii. 
Din această epocă datează al său Ragtime şi al său Piano-Rag- 
Music și poate şi unele din ritmurile sale foarte sincopate. 

Incepând cu baletul «Pulcinella », sar părea că Strawinsky 
se lasă mai de grabă influențat de clasici decât de folklorul rusesc 
sau de jazz și de sonoritățile moderne; în operele sale se găsesc 
formele vechilor Italieni și ale lui Bach, şi el însuși declară că 
se apropie de clasici. Oricum, de pildă în desvoltarea fugilor sale, 
nu păstrează din clasicism decât linia, factura, ca să redea mai 
bine ideea fundamentală. 


* 
* * 


In al doilea rând, trebue înfățișată influența personală a lui 
Strawinsky asupra operelor sale, ținând în același timp seamă de 
situațiile exterioare multiple pe care le-am amintit. In primele 
sale compoziţii, urmează principiile învățate dela dascălul său și 
se străduiește să compună după tradițiile școalei ruseşti. Atât în 
Scherzo fantastique cât şi în Feu d” Artifice se găseşte aceeaşi tendință, 
cu toate că s'ar putea spune că a recurs la Dukas ca inspirator; 
însă mai ales în Scherzo este o atmosferă nouă și datorită lui 
Strawinsky, într'un cromatism sbârnâitor, evocator de feerie. Cu 
toate acestea, numai în cele trei mari compoziţii « L’Oiseau de Feu », 
a Petrouchka » şi «Le Sacre du Printemps », Strawinsky își des- 
fășoară toată personalitatea și dobândeşte un stil special. 

Strawinsky e veșnic în căutarea exoticului, a lucrului straniu 
şi, atât în subiectele sale cât şi în muzica sa, evită convenţionalul 
și, înainte de toate, romanticul. 

Strawinsky este mai ales un spirit ironic şi văd cu acest ochi 
două epidoade povestite în « Cronicile » sale. Intr'una e vorba 
de Richard Strauss care îl vizitează pe scenă după reprezentarea 
baletului « L'Oiseau de Feu > la Berlin. Strauss manifestă mult in- 

teres pentru partitură, spunând însă, între altele: « Greșiţi începând 
bucata d-voastră pianissimo. Publicul nu va asculta. Publicul 
trebue surprins la început printr'o mare lovitură. Atunci te urmează 
şi poţi să faci ce vei voi ». In cealaltă, e vorba de sfatul lui Rimsky- 
Korsakow de a compune la pian, ceea ce Strawinsky afirmă că 
face totdeauna. 

Neputând descrie toate subiectele diferitelor compoziţii ale lui 
Strawinsky, mă voi mărgini la acela al baletului « L'Oiseau de 
Feu », subiect destul de straniu, care purcede din folklorul rusesc 
ca cele mai multe subiecte ale sale. Pasărea de foc e o făptură 
miraculoasă care se hrăneşte cu mere de aur, are pene ce reflec- 
tează lumină şi ochi de cristal. Katchei, un monstru îngrozitor, 
are obiceiul să transforme în piatră pe orice străin care intră pe 
domeniul său și ţine în captivitate treisprezece principese din 
cele mai fermecătoare. Tânărul principe Ivan a reușit să pună 
mâna pe pasărea de foc, însă, la rugămintea ei, îi dă drumul 
și primește drept răsplată una din penele ei luminoase. Conti- 
nuându-și călătoria, soseşte pe domeniul lui Katchei și împingând 
poarta de fier, fără să-și dea seama, face să sune clopoțeii mi- 
nunaţi. Paznicul lui Katchei pune mâna pe el și vrea să-l ducă 
stăpânului său ca să-l transforme în piatră, când, grație penei lu- 
minoase şi cu ajutorul pasărei de foc, este salvat de vrăjile lui 
Katchei. Incepe un dans infernal în care moare Katchei şi supușii 
săi, istoviţi, sunt adormiți de pasărea fermecată. Când totul se 
năruieşte, făpturile închise prin farmecele maestrului își recapătă 
înfățișarea lor originală. Ca în basmele cu zâne, Ivan se însoară 
cu cea de-a treisprezecea și cea mai frumoasă principesă, care 
odinioară fusese și ea metamorfozată de Katchei. 

Totul este un basm cu zâne și chiar îndrăznesc să mărturisesc 
că adevărata feerie purcede din însăşi muzica; un stil pe de-a'n- 
tregul diferit de toate basmele ce s'au scris până acum; mai ales 
danţul infernal al lui Katchei întrun ritm frenetic fără prece- 
dent, fără simetrie nici clasicism; nimic nu i se mai poate împo- 
trivi acum acestui geniu al mișcării care este încă de acum înainte 
Strawinsky. 

Incepând cu « L'Oiseau de Feu » și mai cu osebire în această 
lucrare, compozitorul nostru creează sau inspiră un ritm spe- 
cial, prin deplasarea accentelor ritmice şi apăsând asupra tim- 

pilor slabi sau asupra jumătăţilor de timpi ai măsurii. O deose- 
bită violenţă, oarecare nervositate intensă, intră astfel în muzica 
lui Strawinsky. 

Și «Petrouchka » ne duce spre magie și basmul oriental, Este 
foarte interesant să însemnăm că aici aflăm un amestec ciudat 
de uscăciune şi de sensibilitate ca și cum Strawinsky ar fi atras 
de sensibilitate ca toți Rușii, însă vrea să-i reziste, de teamă să nu 
cadă în romantism. Alături de mari îndrăzneli şi de asprimi în 
linie, se găsește în « Petrouchka ) un ansamblu contrapunctic şi 
instrumental remarcabil, care dovedește o stăpânire extraordinară 
din partea compozitorului. 

« Sacre du Printemps» este fără îndoială una din lucrările cele 
mai remarcabile și mai originale din domeniul muzicei, în care 
Strawinsky a introdus, de data aceasta, elementele unei puteri 
despotice şi ale unei intensități care trebuesc recunoscute extra- 
ordinare; în acest scop, un ritm gigantic, o năvală de sincope și 
o imensă ridicare de sgomot creează o adevărată revoluție orhe- 
strală. 'Trebue însemnat un element foarte personal lui Strawinsky: 
un amestec de frumuseţe poetică, câteva pasaje amintind gingășia 
pastelurilor şi de o sălbăticie sgomotoasă care parcă zgudue adâncul 
pământului. Incă odată se manifestă aceeași putere motrice modernă 
şi aproape ultramecanică care trebue să înfrâneze izbucnirile de 
sensibilitate romantică, împotriva căreia compozitorul se apără. 

Strawinsky a vrut să ofere aici glorificarea Primăverii ca ex- 
presie supremă a forței creatoare, însăa unei primăveri lipsită de 
sentimentalitate sau visuri, austeră și fără consideraţie pentru con- 
vențional, ceva păgân, de o putere primitivă. Ritmul ţine aici o 
măsură, un tempo, fără răgaz nici oprire, aproape frenetic; ală- 
turi de câteva idei de o mare duioşie, legea firii nu se va opri în 
loc, ea își îndreaptă mersul spre ursită pe care nimic în lume nu 
l-ar putea împiedica. 

Iată-ne ajunși în momentul în care aceste trei balete au adus 
lui Strawinsky un renume mondial. Cred însă că trebue să stăruesc 
asupra faptului că Strawinsky nu compune pentru balet decât 
din nevoie sau din pricina comenzilor lui Diaghilew; într'adevăr, 
aceste trei balete sunt de asemenea transcrise de meşter numai 
pentru orhestră sau pentru pian, şi efectul execuției lor orhestrale 
poate că este mai impresionant decât acela al baletului. Inte- 

resante, în această privință, sunt spusele lui Strawinsky despre 
«Sacre du Printcmps», în care amintește că ideea fundamentală 
a subiectului şi a mişcării a ţâșnit din muzică, pe care o avea în 
minte în primul rând, astfel încât muzica nu a purces dela idee. 

Una din marile lucrări despre care trebue să amintim este 
opera sa «Le Rossignol», din care a redactat în urmă o suită 
simfonică intitulată «Le Chant du Rossignol» și, în 1927, o 
reducere pentru pian. 

In sfârşit, Strawinsky scrie ceea ce spune el că este una 
din lucrările cele mai însemnate ale vieţii sale, un fel de Incunu- 
nare a nunței rusești, din care răsare Les Noces, această minu- 
nată partitură. Cu începere de acum înainte, Strawinsky nu mai 
întrebuințează în general orhestra de formă clasică, așa cum o cu- 
noaştem, ci elimină mai multe grupe de instrumente, adesea vio- 
rile, și accentuează instrumentele de percuție și pianul. Incă un 
semn al modernismului autorului, prin care încearcă să scape de 
frazele muzicale sentimentale. Cu această ocazie, ţin să subliniez 
că, spre deosebire de mulți muzicieni mari, care au fost inspirați 
de « Iubita Nemuritoare », de « Ideea fixă a lubitei », de « Isolda » 
sau de «Eternul feminin », nu găsim nimic asemănător la Stra- 
winsky, şi dragostea de abia joacă vre-un rol în compoziţiile sale. 

Forma acestei lucrări intitulate « Les Noces » este aceea a unei 
cantate în timpul căreia se dansează; ea e cântată de soliști și 
de un cor. La început, Strawinsky a schițat o partitură care ne- 
cesita aproape 150 de executanţi, ceea ce ar fi făcut ca opera să 
fi fost practic de nereprezentat; în sfârșit, după diferite încer- 
cări, compoziția a dobândit o formă din cele mai originale; afară 
voci, nu au mai rămas decât patru piane și treisprezece instru- 
mente de baterie. Ne putem da seama că acest aranjament țin- 
tește în mod firesc şi înainte de toate efectul ritmic, care, în opera 
de artă a lui Strawinsky, revendică de altminteri totdeauna un 
loc preponderent. 

Incepând cu această partitură și, din ce în ce mai accentuată, 
găsim în locul polifoniei, atât de subliniată în « Sacre du Prin- 
temps », un fel de heterofonie și, în locul tehnicei corale obiş- 
nuite, frecvente juxtapuneri de intervale disonante. Ar trebui 
să credem că autorul nu tinde nicidecum la frumusețe sau la o 
punere în valoare estetică, ci, mai ales, la virtuozitate. 

Această epocă ciudată este aceea de după război, o etapă în 
compoziţiile lui Strawinsky, care se întinde „dela «Histoire du 
Soldat » la « Mavra ». In «Histoire du Soldat» găsim alături 
de numai şase alte instrumente, un fel de baterie de jazz, 
poate că cea dintâi care a fost auzită în Europa. In sfârşit, în această 
epocă, Strawinsky unește jazului şi ragtime-ului tot soiul de ele- 
mente disparate: fanfare elvețiene, tangouri argentiniene, paso- 
doblos spaniole, etc. Tot atunci compune « Ragtime» și « Sim- 
fonia de instrumente de vânt». 

« Mavra », o lucrare foarte personală a lui Strawinsky, se si- 
tuează în pragul acestei epoci şi a celei următoare care înseamnă 
o oarecare întoarcere la clasicism. « Mavra », operă bufă, având ca 
atâtea lucrări ale lui Strawinsky o transcripție pentru concert, 
are o instrumentaţie încredințată numai la 34 instrumentiști, 
aproape toți solişti; s'ar spune că ești îndrumat de autor spre arta 
italienească şi, mai mult ca niciodată, muzica lui Strawinsky se 
afirmă tonală. 

In perioada care urmează, se apropie din ce în ce mai mult 
de arta lui Bach şi a vechilor Italieni. Mai întâi, baletul « Pulci- 
nella » seamană de sigur cu Pergolesi, iar opera sa « Mavra» e 
străbătută de spirit rossinian, după cum și Octetul pentru instru- 
mente de vânt. 

Concertul « pour piano suivi d'orhestre d'harmonie » are stilul 
unui Bach băţos, mai sec şi mai disonat decât maestrul său, 
însă căruia îi suprapune din când în când un sentiment de linişte, 
Același lucru se poate spune despre Sonată, cu un element 
beethovenian: mai ales « Adagietto » care alcătuieşte a doua bucată 
a sonatei, este de un stil deosebit de înflorit, ceea ce-l făcea pe Stra- 
winsky să spună cu ironia sa obișnuită, că ar compune un € Bee- 
thoven frizat». Și în « Serenadă », cu stil bachian, aflăm senti- 
ment şi melancolie pură; din cele două părți ale ei, «Imnul» 
şi « Cadenţa finală» alcătuiesc pe semne ceea ce Strawinsky a 
scris mai desăvârşit şi mai emoțţionant pentru pian. 

Poate că, pentru a sublinia mai bine întoarcerea sa la clasicism, 
Strawinsky compune apoi două lucrări pe texte în limba latină 
sau, cum spune el în limbajul său foarte mușcător, într'o limbă 
astăzi «€ împietrită ». In prima lucrare, opera-oratoriu « Oedipus- 
Rex 5, textul nu ia mai mare parte la acțiune decât actorii care 

nu trebue să joace, ci să stea nemişcați, ca nişte coloane, şi apar 
și dispar graţie unor procedee mecanice. 

Cea de-a doua este « Simfonia Psalmilor ș pentru cor mixt şi 
orhestră, în orice caz o lucrare foarte mare şi foarte frumoasă; 
ea are un caracter de mare tensiune, mai ales obţinut printr'o 
îmbucătățire ca să spun aşa a complicaţiilor, deci, în sens muzical, 
de armonii disparate care, oricum, trebue să ajungă la o rezol- 
vare mulțumitoare, la acordul perfect liberator. La Strawinsky, 
cu cât complicațiile sunt mai mari, compozitorul reușește cu atât 
mai bine să-şi exprime ideea. 

« Simfonia Psalmilor » după spusele autorului, «compusă 
spre gloria lui Dumnezeu și dedicată orhestrei Boston Sym- 
phony Orchestra, cu ocazia cincantenarului ființei sale », şi, în 
ciuda textului ei latin şi a tendințelor ei bachiene, este mai de grabă 
o mare dramă rusească şi slavă. O primă parte, în care s'ar spune 
că auzi strigătele de desnădejde ale poporului rusesc asuprit de 
veacuri, peste ostinatul « șasesprezecimilor în chipul lui Bach »; 
partea a doua cu o mare fugă şi umbra unei armonizări corale 
clasice pe patru glasuri; și, în sfârşit, partea a treia ca soluţie fi- 
nală a cuvintelor psalmului: «Laudate Dominum », mai întâi 
însoţită de ritmul jazzurilor ultra frenetice, pentru a se încheia 
cu melodii slave de o adâncă melancolie. 

Lucrările care au urmat ca, de pildă, Concertul pentru vioară 
şi orhestră şi muzica baletului «Jeu de Cartes », tot concepute în 
stilul contrapunctic, cred că nu au destulă perspectivă pentru a 
putea fi judecate definitiv. 

+ 

Ultimul capitol al acestui studiu, care este anume efectul pe 
care operele lui Strawinsky l-au produs în lumea muzicală va fi 
mai scurt, după cele înfăţişate mai sus. 

Orice s'ar spune, nu se poate nega că lucrările de căpetenie 
ale lui Strawinsky sunt executate de toate orhestrele care vor 
să aibe pretenţie la oarecare renume. Mai ales în Statele Unite, 
operele lui Strawinsky figurează regulat în programele diferitelor 
mari orhestre simfonice. 

Cu toate acestea, lucrurile nu s'au petrecut totdeauna astfel. 
Primirea făcută la Paris la 29 Mai 1913 baletului « Sacre du Prin- 
temps >, pe care Strawinsky o descrie în 4 Cronica » sa, nu va fi 

uitată niciodată. Încă dela primele măsuri a stârnit râsete şi bat- 
jocură. Aceste manifestări, la început izolate, au ajuns în curând 
generale şi s'au transformat repede într'un zgomot îngrozitor, astfel 
încât nimeni nu a mai putut asculta muzica și încă mai puţin nu 
a fost în stare să o judece. Un an mai târziu, când lucrarea a 
fost executată la concert, demonstrațiile au fost atât de zgomo- 
toase, încât Debussy, care se afla în sală, se ridică în loja sa și 
roagă publicul să asculte cel puţin muzica până la sfârșit ca să o 
judece apoi. Și şapte ani mai târziu, când lucrarea a fost execu- 
tată pentru întâia oară la Londra, ea a jignit cea mai mare parte 
a auditorului. A doua zi, această muzică era descrisă în ziare ca 
un atac adus temeliilor muzicei noastre tonale și pusă în rândul 
groazei stârnite de revoluţii, de omor și de jaf. In sfârşit, un 
critic exclamă: «Sunt sigur că această muzică nu va trăi». Cât 
s'a înșelat în profeția lui! Nu numai că «Sacre du Printemps» 
trăeşște, însă este recunoscut universal ca însemnând o dată în arta 
muzicală, ca una din temeliile muzicii de după război. «Sacre 
du Printemps» nu mai este obiect de critică, ci o lucrare clasică 
modernă. 

Acest incident cu « Sacre du Printemps ne amintește pri- 
mirea pe care au avut-o multe lucrări; simfonia a cincea de Bee- 
thoven, astăzi recunoscută ca una din cele mai mari capodopere 
ale lumei, a fost primită la Viena, cu ocazia primei sale execuţii, 
cu râsete şi batjocură și considerată imposibilă de executat 
în viitor; la Paris, la prima ei audiție, publicul a fost uluit 
astfel încât marele muzician Lesuedr, maestrul lui Berlioz, 
povestește că ieșind din sală și vrând să-şi puie pălăria, de abia 
şi-a putut găsi capul. S'ar putea urma lesne pe aceeași cale, adu- 
cându-ne aminte de primele audiții ale operelor unui Berlioz, 
Wagner, etc. 

Cu toate acestea, Strawinsky este în general recunoscut 
în muzică ca precursorul unui nou stil în care, element 
caracteristic esenţial, lirismul și sentimentalitatea fac loc ironiei 
şi grotescului. In acelaşi timp, i se recunoaşte o forță şi o vigoare 
de imaginaţie care-i înalță muzica în regiuni până atunci de ne- 
conceput. Muzicologul Alfred Einstein, cu toate că susține că ele- 
mentele stilului lui Strawinski sunt barbaria, trivialitatea, meca- 
nismul şi perversiunea, e totuşi nevoit să recunoască cel puţin 

că din ele rezultă un rafinament atât de mare care îl conduce 
la muzica pură ca aceea a lui Bach. 

Efectul produs de muzica lui Strawinsky asupra publicului, 
când aceasta e condusă de el, și acela al personalității sale asupra 
muzicienilor sunt uriașe: statura sa unică cu dinamismul și regu- 
laritatea unei mașini; ochii săi sălbateci care n'au aerul să vadă 
realitatea, ci să urmărească o viziune îndepărtată pe care încearcă 
din răsputeri să o realizeze; în sfârşit, vocea sa în acelaşi timp 
răgușită și melancolică, totdeauna scandată, impune când dă 
indicaţii şi dictează măsura, In totul, o ființă stăpânită de ritm, 
un ritm în forma sa cea mai aspră. 

Muzica lui Strawinsky poate să placă sau nu, însă, în orice 
caz, trebue să mărturisim că ne impune marea vitalitate a 
muzicei moderne şi a posibilităților sale de a se adapta tuturor 
fazelor de a concepe viaţa, trecând prin cele mai îndrăznețe în- 
chipuiri, până la cele mai intense sensibilități, şi totdeauna pe căile 
adevărului și ale frumuseții, 

LUCIEN VAN HOORN 


CERAMICA DELA COTNARI. 
(1) 


Intr'un articol precedent 1), am publicat o serie de fragmente 
găsite la Cotnari în vara anului 1938. In urmă, am avut ocazia 
să mai găsesc încă o serie de fragmente tot așa de interesante 
care completează în mod fericit documentația anterioară. ' 

Cum spune d. Iorga ?), « Cotnari... rezervă încă descoperiri 
cercetătorilor...» şi de aceea voi completa documentele publi- 
cate în lucrarea trecută cu noile descoperiri tot în aceleași părți 
ale acestui vechi orăşel 2). 

Bogăția materialului ceramic, găsit în urmă la Cotnari, ne 
arată în mod neîndoios importanța acestui centru, unde, după 
ultimele descoperiri, sa găsit nu numai material de fabricație 
localnică, dar şi ceramică de origină orientală, fie bizantină, fie 
musulmană. Ceea ce însă este izbitor, este faptul că n'am văzut 
ceramică de origină occidentală decât bucăţi tardive de faianță 
policromă englezească, dela începutul secolului al XIX-lea. 

Prezenţa ceramicei țărănești la un loc cu o ceramică luxoasă, 
de care de altfel diferă numai ca smalţ, motivele rămânând de 
multe ori aceleaşi, ne indică că acolo sau în apropiere se afla un 
centru de fabricaţie al olăriei. Insăşi pasta ceramicei este comună 


1) Ceramica dela Cotnari, t Revista Fundațiilor Regale s, Oct. 1938. 

2) N. Iorga, Cercetări noi la Cotnari, t Bul. Com. Mon. Ist. » Aprilie— 
Iunie, 1935. 

3) Cu această ocazie trebue mai întâi să reamintesc versiunea dată de 
d. profesor N. Iorga asupra originei numelui Cotnar. Sufixul -ar indică că ar fi 
vorba de un meseriaş, în timp ce rădăcina Cot ar putea să fie în legătură cu 
măsura Cotul, atât de răspândită în acele vremi, cu o intercalare a unui m 
cum este cazul cu Butnar. 

la mare parte din ceramica luxoasă și la cea de rând, şi ne arată 
că amândouă aveau aceeași obârşie de fabricație. 


Varietatea modelelor folosite, mai cu seamă în decorația olăriei 
obişnuite, fie albă, roşie sau neagră, este deosebit de bogată, 


dovedind risipa mijloacelor artistice cu care erau obişnuiţi olarii 
noştri. 
Acum, în posesiunea unui mult mai bogat material documen- 


REVISTA FUNDAȚIILOR REGALE 


568 


tar, ceramica dela Cotnari pot clasa în două categorii, indife- 

Ceramica de uz curent, nesmălțuită, dar de obicei rezervată 
pentru vase de capacitate, ulcioare, etc. 

Ceramica luxoasă se poate împărți la rândul ei după mai 
multe tipuri, ținând seamă de stilul și de țara de origină. 


NY 


Fig. 5 


Ceramică importată de tip bizantin. 
Ceramică importată turcească, adusă din Asia Mică. 
Ceramică localnică cu înrâuriri diverse. 


Fig. 6 


Considerând originea ceramicei ce se găseşte în situ, se poate 
deduce că este ori de provenienţă orientală, ori făcută în acele părți. 
In schimb, olăria de folosință casnică este toată de obârșie 
localnică și în cea mai mare parte urmașa olăriei preistorice. 
Din acest punct de vedere, cioburile găsite la Cotnari au o deo- 
sebită însemnătate, căci în mai toate celelalte descoperiri datorite 

săpăturilor, am găsit mai totdeauna numai ceramică luxoasă și 
prea puţină ceramică populară. Aceasta se datora faptului că cele- 
lalte centre erau reședințe luxoase cum sunt palatele domneşti 
ca cele dela Curtea de Argeş, Târgovişte, Suceava, Hârlău, Obi- 
lești 1), etc. De sigur că s'a găsit o ceramică obișnuită și la Mă- 
gureni, la Cetatea-Albă și în alte părți, dar ea a scăpat în mare 
parte neobservată, fiind puţin numeroasă și prea simplă pentru 
a fi băgată în seamă. 


Fig. 7 


La Cotnari această categorie de ceramică este “deosebit de 
interesantă din pricina decoraţiei bogată ca efect cu toate că foarte 
simplă ca meșteșug. 

Estampajul, adică imprimarea unor mici peceţi pe lutul moale, 
de obicei cu motive de o mare simplicitate, și linii sau rozete 
repetate după anumit ritm, dădeau acestei olării o înfățișare foarte 
plăcută. Materialul din care era făcută era un lut de calitate bună, 


1) Săpăturile nu s'au făcut de obicei decât pe locul vechilor cetăţi sau 
palate şi deci este firesc să nu se fi găsit decât ceramică luxoasă. 

lucrat cu Îngrijire, ceea ce nu întâlnim deseori în alte centre. 
Pasta este la unele negricioasă, fumigată, ca şi o mare parte din 


Fig. 8 


ceramica de astăzi, iar alta este uşor trandafirie, alburie sau găl- 
buie. Din aceste două feluri de paste din urmă, era lucrată şi cera- 


Fig. 9 


mica luxoasă, cu deosebire că aceasta era smălțuită şi frumos 
decorată în colori, sgrafito sau reliefuri. De observat că în multe 
părți, ceramica ordinară este decorată de obicei cu colori de 

humă sau cu sgârieturi cu pieptenul ori smălțuite destul de simplu, 
pe când cea dela Cotnari dovedește o nevoie ornamentală mai 
bogată, Aici poate mai mult aiurea se simte adânca menţinere a 
tradiţiilor preistorice, Decorația este executată: cu pieptenul sau 
cu forme de stampilare, când decorația este făcută prin adâncire 
sau zgâriere; prin pastilaj, atunci când este făcută în relief şi în 
unele cazuri este făcută în desene de humă roşie pe fond alburiu. 

Ceramica luxoasă 

Plăcile de sobă sunt făcute prin procedeul descris în articolul 
precedent, ajurate, săpate sau imprimate și în urmă smălţuite 
după caz, 

Printre bucăţile găsite, iată câteva din cele mai caracteristice: 

— Fragment de placă cu reprezentarea stemei ţării, din care 
se vede înfăţişarea unui tenant (a celui din stânga), iar din rest 
nu se vede decât gâtul capului de bour (Fig. 1). Este păcat că 
această placă nu este mai completă. Ea este smălțuită verde închis. 

— Fragment de placă reprezentând un ciorchine de struguri 
cu frunze, Ciobul este nesmălțuit, decorul este tipic oriental 
(Fig. 2). 

— Placă completă, spartă în trei bucăți, nesmălțuită, cu decor 
geometric făcut dintr'un cadrilaj. In mijlocul fiecărui pătrat se 
află o stea cu şase braţe înconjurată de un cerc. Stilul este bizan- 
tin-oriental iar motivul este vechi oriental (Fig. 3). 

— Fragment central de placă cu reliefuri foarte îngrijit lucrate, 
reprezentând două flori de crin. Motivul florii de crin este occi- 
dental, adaptat de Angevinii normanzi şi trecut în Ungaria de 
unde probabil s'a inspirat artistul, (Fig. 4). Se găseşte şi în Orient, 
în Siria, poate tot adus de Francezi prin Cruciade. 

— Fragment mare de placă nesmălțuită, lucrat cu instrumen- 
tul 1), prin scoaterea lutului, cu decor floral oriental amintind 
motivele armenești sau chiar unele motive arabe. (Fig. 5). Motivul 
seamănă cu cel de pe piatra mormântală dela Rădăuţi a lui Bog- 
dan, fiul lui Alexandru cel Bun 2). 

— Fragment mic de placă, nesmălțuit, reprezentând o parte 
de biserică cu acoperiș şi două cruci. Pe fațadă se vede o ferea- 


1) Metoda descrisă în articolul precedent, 
3) Balş, Bis. lui Ștefan cel Mare, « B. C. M. I. », 1925, fig. 466, p. 280. 

stră, iar acoperișul pare să fie făcut cu ţiglă. Această reprezentare 
de biserică în ceramică aminteşte mult bisericile votive înfăţişate 
pe frescele interioare ale donatorilor și faptul că sunt două cruci 


Fig. 10 


pe acoperiş ar însemna că reprezintă probabil pronaosul de bise- 
rică sau absida, deoarece alături se vede înălțându-se peretele 
turlei. Aceasta aminteşte mult reprezentarea bisericii votive dela 


SE AS IT 
EATEN ETN 


Fig. 11 


Sf. Ilie din Suceava, ori cea dela Voroneţ 1). Placa a fost lucrată 
în lemn, căci se văd nervurile lemnului imprimate în lut. (Fig. 6). 


1) Balş, « B. C. M. 1.2, 1925, p. 1g1, fig. 293, 294. 

In această placă motivul folosit este curat local, deoarece înfăți- 
şează o biserică cu acoperiș de tip moldovenesc. 


eTe Se, 
e ORAE 
GEEN GA 


EER 
E. aaa 
Ce AU 
EI 
FNS Tani ete 
i ANA SP AAAY. paea zaw 


aner ate E 
j aan ISIS 

E arii în AR Se 

A aj BAR vE AJ N 


RoR 
X RN 
A 


( SSIS 


wW Ta 


Fig. 12 


Fig. 13 


— Un fragment de placă nesmălțuită arată un cap de cal 
destul de simplu modelat, care este de inspirație locală. (Fig. 7). Nu 
ştim ee reprezenta întreaga placă, dar probabil că înfățișa un cavaler. 

— Un alt fragment de placă, tot nesmălțuit, reprezintă tot 
un cap de cal. Tehnica acestei plăci pare a fi măcar în parte 
acea a lucrării directe pe lut, căci se vede bine urma sculelor pe 
fond. (Fig. 8). 

— Friză ceramică ajurată smălțuită verde, înfățișând un motiv 
floral stilizat liniar. Poate să fi folosit la terminarea sobelor sau 
pentru ferestre. (Fig. 9). Iată încă un exemplu de ceramică aju- 
rată, mai simplu, dar asemănător cu plăcile de sobă ajurate des- 
crise 1). 

— Friză ceramică nesmălţuită cu motiv floral stilizat în formă 
de palmetă orientală. (Fig. ro). Probabil pentru decorația inte- 
rioarelor. 


Fig. 14 


— Friză de ceramică nesmălțuită cu motive de vrej în spirală 
stilizate. Pare a fi o friză de sobă fiindcă are reborduri adânci 
pentru construirea sobei. (Fig. 11). De asemenea o altă bucată 
pare a fi o friză de sobă. (Fig. 12). 

— Fragment de friză de lut roș nesmălțuit, reprezentând o 
rozetă orientală mult folosită în crestăturile de lemn dela noi, 
aşa încât poate fi considerat ca un motiv local. (Fig. 13). 

— Fragment de margine de farfurie smălțuită, lucrată în 
sgrafito cu desenuri spirale stilizate în formă de vrej. Calitatea 
smalţului aşternut pe angobă este foarte delicată și ne-ar permite 
să considerăm bucata ca un frumos exemplu de tip bizantin. 


(Fig. 14). 


1) B. Slătineanu, op. cit., fig. 1 şi 2. 

— Fragment de farfurie smălțuită “verde cu linii în sgrafito, 
destul de largi. Factura este mai puţin îngrijită decât la bucata 
precedentă, iar motivul este compus din cercuri concentrice în 
fund, iar pe margine altele. (Fig. 15). 

— Fragment de margine de farfurie smălțuită verde, înfru- 
musețată cu motive de cercuri între linii groase drepte, realizate 
prin imprimare în lut. Smalţul este frumos. Spre centru se văd 
cercuri concentrice făcute în sgrafito. 

— Ulcioraș cu gâtul lung smălțuit verde, de o formă foarte 


Fig. 15 


grațioasă. Este o bucată târzie din secolul al XVII-lea sau al 
XVIII-lea, de factură locală, semiluxoasă. (Fig. 16). 

— Două pipe de lut ars, smălțuite, deosebite de pipele tur- 
ceşti găsite peste tot locul și care sunt de fabricaţie locală 1) (Fig. 17). 

— Un buton ornamental de monument de tipul celor găsite 
în Munteaia sau la Cetatea-Albă. Marginile micului taler au fost 
stricate într'o parte, dar se poate recunoaște o ciupercuţă de un 
tip mai mic decât cel cunoscut, având următoarele dimensiuni: 


1) Vezi motivele imprimate pe vasele siriene: Jean Sauvaget, Poteries 
sSyro-Mesopotaniennes du XIV-ème siècle, Inst. Fran,ais de Damas, 1932, 
Paris, planşele 2, 3 şi 4. 

5 cm, iar diametru farfurioarei de 3,5 cm. Smalţul este verde- 
gălbui închis, iar pe coada lui se cunoaşte urma de tencuială. 
Bucata este deosebit de însemnată pentrucă permite să se pre- 
supuie existenţa unui monument, probabil o biserică sau capelă, 


cu ornamentaţia policromă ceramică. (Fig. 18). 
— Ornament arhitectonic în torsadă de ceramică smălțuită, 


similar celor găsite la Hârlău. Era probabil în jurul ferestrelor. 
(Fig. 19). 


Fig. 17 


Fig. 16 

— Fragment de vas, cu pereţi foarte subțiri, smalţ verde cu 

decor imprimat în formă de rozete. (Fig. 20). Motiv oriental care 
se întâlneşte în Siria 1). 


Ceramica obişnuită. 3 
Folosită pentru trebuințele casnice este şi ea ornamentată 


aşa după cum am spus mai sus. 
Motivele imprimate sunt făcute cu mici stampile care sunt 


1) De altfel pare că în Moldova, în secolul trecut, s'au mai făcut ase- 
menea pipe, aşa după cum m'a informat d. general R. Rosetti. 

apăsate de mai multe ori, astfel că efectul este ritmic. Unele mo- 
tive alternează sau sunt aplicate în acelaşi timp cu zgârieturi sau 
împunsături făcute după anumite modele. Ele sunt foarte variate 
şi unele sunt făcute cu ajutorul unor mici stampile în formă de 
dreptunghi care se aplică unele lângă altele, formând anumite 
desene. Aceste dreptunghiuri sunt foarte mici şi pot fi aplicate 
sub anumite unghiuri, dând astfel efecte deosebite. (Fig. 21). 


Fig. 18 Fig. 19 


Fig. 20 


Motivul cel mai obişnuit este acel făcut cu pieptenul prin 
zgâriere în pastă, după vechea tradiţie preistorică, ceea ce face 
că de multe ori nu se poate deosebi vârsta unor cioburi decât 
prin vecinătatea altora care sunt mai caracteristice. Motivul on- 
dulat, cel mai răspândit, se însoțește însă și cu alte motive, de 
obicei cu încrestături sau cu cercuri concentrice sau în spirală. 
Crestăturile sunt făcute de obicei pe muchiile vaselor astfel încât 
dau efecte de zimţire. (Fig. 22). Dar acest procedeu este folosit 
şi pentru umplerea câmpului ornamental. Acolo se fac crestături 
sau zgârieturi adânci în formă de virgulă, care, alăturându-se 


unele de altele, dau motive de împletituri, amintind întru câtva 
schnurornamentul. 

Olăria pictată este foarte interesantă, căci ea aminteşte mult 
pe cea din Bihor, pe cea din Banat sau cea dela Târgu-Jiu. (Fig. 
23). Ceramică nesmălțuită şi cu fețe aspre are motive deco- 
rative făcute cu humă roşie pe fondul natural alb al pastei şi 
ea aminteşte vechea ceramică grecească. 


ULLE 


Fig. 21 


Această olărie cu humă albă pare a fi fost făcută în Moldova numai 
la Cotnari, căci n'am mai întâlnit-o decât la Șipote și la Hârlău și nu- 
mai rareori. Nu știu dacă la Suceava s'ar fi găsit asemenea pastă. 

In sfârșit, găsim multă ceramică neagră, a cărei frumusețe 
consta mai cu seamă din lustrul suprafeţei 1). Ceea ce nu împie- 


3) Vezi pentru technică: B. Slătineanu, Ceramica Românească, Ed. Fun- 
daţiei pentru literatură şi artă Regale Carol II, 1938. 


7* 

dica ca unele din cioburi să fie lucrate ca şi ceramica alburie sau 
roşie prin stampilare, încrestături, zgârietură, pieptene, etc. 

Fig. 22 


In concluzie, din ceramica găsită la Cotnari se desprind lim- 
pede următoarele idei: 

Ceramica aparține mai mult secolului al XV-lea, dar ea se con- 
tinuă până prin secolul al XVII-lea şi chiar începutul secolului 
al XVIII-lea. 

Bogăția materialului găsit cu ocazia unor sondaje superficiale 
mă îndrituesc să clasez această stație ca un centru de fabricație, 
cu toate că n'am găsit încă cuptoare de olari. 

Ceramica găsită este în cea mai mare parte de origină locală, 

dar se găsesc și bucăţi bizantine şi turceşti importate (Rodos și 
Damasc). 

S'au găsit unele fragmente de sticlă colorată poate aduse din 
Veneţia sau din Constantinopol. Materialul de importaţiune este 
puţin numeros, dar el este tot de origină orientală, afară doar de 


Fig. 24 


unele bucăţi foarte tardive care pot fi venite tot prin Constan- 
tinopol. i 

Motivele folosite sunt mai toate de inspirație orientală sau 
locală, unele păstrate prin tradiţie din preistorie. Este de remarcat 
că motivele imprimate amintesc mult ceramica contemporană din 
Siria, care era lucrată mai toată prin procedeul imprimării pe 
lut alb, veche rămășiță de tehnică romană. Bogăția ceramicei 

țărănești obişnuite, alături de ceramica luxoasă, dovedeşte că aici 
a fost un centru care a permis locuitorilor să-și poată îndestula 
gusturile lor cu modele mai frumoase. 

S'au mai putut identifica două procedee de decorație noi: aju- 
rajul și lucrarea adânciturilor cu instrumente. Folosirea stampi- 
lajului este de asemenea foarte deasă. 

Staţia dela Cotnari este pentru ceramica obișnuită cea mai 
bogată stație şi face o punte fericită între ceramica preistorică 
spre zilele noastre, arătând şi origina înrâuririlor venite la noi din 
orientul apropiat. 

Este de nădăjduit că săpături sistematice să ne aducă nu numai 
un nou material ceramic, dar mai cu seamă lămuriri asupra tre- 
cutului acestui orăşel care și-a avut însemnătatea în istoria noastră. 


BARBU SLĂTINEANU 


DESPRE EDUCAȚIA SOCIALĂ 
A TINERETULUI 


Problema educaţiei sociale a tineretului presupune înțelegerea 
raporturilor și legăturilor între individ şi societate. 

La prima vedere s'ar părea că individul și societatea sunt două 
realități diametral opuse, individul existând de sine stătător ca 
ființă fizică și psichologică deosebită, iar societatea ca o altă ființă 
antitetică. In viaţa practică, în viaţa socială și juridică de toate 
zilele, acest fel de a vedea apare ca dominant: el priveşte numai 
constatarea unor anume interese şi tendinţe care se contrariază 
unele pe altele. Așa și dreptul nostru constituțional organizează 
anume libertăţi individuale care sunt garantate față de autoritatea 
eventual abuzivă a statului, considerat ca reprezentant al socie- 
tății în opoziţie cu indivizii. 

Această antinomie este însă mai mult o aparenţă, ea este anor- 
mală și ea nu corespunde în totul realității ştiinţifice. 

Cercetările făcute în cursul ultimilor decenii în domeniul 
sociologiei au dus în privința aceasta la concluziuni extrem de 
interesante. Ele arată nu numai că nu există, așa cum pare la prima 
vedere, o antinomie ireductibilă între individ şi societate, dar că, 
între aceste două elemente e, dimpotrivă, o legătură așa de strânsă, 
încât indivizii sunt aproape imposibili de conceput fără societate, 
după cum nici societatea nu se poate concepe fără indivizi. 

S'a spus chiar,— și poate cu drept cuvânt,— că ne aflăm în 
faţa a două elemente complementare şi corelative ale unei aceleiaşi 
realități, pe care am putea-o numi b:polară. Gândurile, simțimin- 
tele şi activităţile noastre sunt reflexe ale influențelor sociale; 
ele constitue în acelaşi timp sinteze ale tradiției care se concen- 
trează în sufletele individuale. De aceea, aceste suflete sunt cu 

atât mai bogate și mai roditoare, cu cât cercurile sociale, în al 
căror centru de interferenţă ele se află, sunt mai numeroase și au 
o viață mai intensă. 

Ceea ce dă la prima vedere iluziunea că orice societate ar fi 
compusă din celule separate fără legătură esențială între ele, 
reprezentate fiecare prin câte unul din oamenii cari trăiesc în legă- 
turi sociale, este mai ales faptul că vedem întâi înfățișarea fizică 
a fiecărui om. Dar este evident că realitatea fizică a acestor ființe 
nu constitue individualitatea fiecăreia în sensul adânc al cuvân- 
tului. O societate pe care am concepe-o numai ca o societate de 
realități fizice,— cum ar fi spre exemplu planetele în mișcările lor 
legate în jurul soarelui,— este numai un sistem fizic şi nu o socie- 
tate în sensul în care sociologia înțelege acest cuvânt. Tot astfel 
o societate în care indivizii sunt duși numai de instincte oarbe,— 
ca la furnici sau la castori,— nu înfățișează fenomene sociale, cel 
puțin așa cum le studiază sociologia umană. Aceste fenomene 
reprezintă raporturi între activități «libere» şi prin aceasta ele 
se deosebesc de alte fenomene naturale. 

Grupurile sociale și în genere subiectele sociale,— de altfel 
ca şi obiectele fizice. — nu sunt însă atunci conținutul direct al 
experienţelor noastre, căci acestea poartă numai asupra unor 
« activități ». 

Sociologia umană porneşte prin urmare în studiul său dela 
activităţi libere, în relaţiunile lor exteriorizate dela om la om. 

Prin aceasta ea se deosebeşte de altfel de etică și de drept 
care au de obiect tocmai subiectele acestor activități. 

Cadrul general al orcărei cunoştinţe sociologice stă în schema 
constituită de ideea unor activități întâi constatate şi apoi «atri- 
buite » unor subiecte, iar subiectele nu sunt decât produsul unei 
construcții intelectuale prin care activitățile constatate sunt puse 
în relațiuni și legate între ele. 

Aceste activități, care ca realități experimentale sociologice 
nu sunt încă nici indivizi, nici grupuri, ci numai acțiuni cu toate 
caracteristicile lor ca atare, adică acțiuni libere, sunt raportate, 
prin împrejurările în care se constată, fie la centre de elaborare 
intelectuală pe care-le numim «indivizi» fie la centre pe care 
le numim «grupuri sociale». Ideea de societate rezultă tocmai 
din combinarea acestor două elemente complementare, integrate 

în experienţă: atât individul cât şi grupurile sociale sunt astfel 
fiecare subiecte din punct de vedere al sociologiei și ele se 
combină între ele fără ca vre-unul să poată lipsi din realitatea 
sociologică 1). 

Materialul experimental din care ne formăm atât ideea de 
individ cât şi aceea de grup social este prin urmare exact acelaşi : 
aceleași tendinţe, aceleași acțiuni, aceleaşi aspirațiuni, aceleaşi 
patimi. De aceea nu este de loc de mirare a constata că individul 
se formează prin influențele și tradiţiile sociale. 

Este sigur că toate gândurile, toate sentimentele, toate acțiu- 
nile noastre apar ca un fel de reflexe ale societății în care trăim 
și prin urmare și ale diverselor grupuri din care, vrând sau nevrând, 
facem parte. Binele şi răul așa cum îl simte fiecare din noi, ceea ce 
credem că se cuvine sau nu se cuvine la un moment dat, modul 
cum concepem frumosul și urîtul, cum gândim adevărul şi nea- 
devărul, noțiunile noastre despre natură și însăși aceea despre 
posibilitate și despre imposibilitate fizică, adică însuşi miraculosul, 
nu sunt la fel în trecut şi azi; ele apar şi în societățile primitive 
contemporane sub alte forme decât în societățile noastre civili- 
zate. Toate aceste noțiuni sunt în realitate în dependență strânsă,— 
am putea spune în «funcțiune »,— de organizare socială în care 
apar. Chiar şi gândirea ştiinţifică, desinteresată și obiectivă, acea- 
stă floare rafinată a spiritualității noastre, care e atât de fragilă 
încât, spre a putea trăi, pare a trebui să fie la adăpost de orice 
influenţă externă și care dă impresiunea a fi produsul unei cer- 
cetări curat individuale, stă în realitate sub influența puternică a 
mediului social. 

Să ne amintim în această din urmă privință, de frumoasa for- 
mulă prin care Ernest Renan caracteriza gândirea antică elenă, 
numind-o «miracolul elen » şi făcând astfel aluzie la atitudinea 
de desinteresare științifică pe care omenirea a ajuns s'o realizeze 
așa de greu. Dar un asemenea câștig nu s'a putut înfăptui în istoria 
spiritului omenesc decât numai prin complexul pe care l-a 
înfățișat ceea ce numim civilizația Eladei. Tot astfel un cercetător 
atent cum este Charles Bougle a arătat şi el, pe cale sociologică, 
cum atitudinea desinteressată nu se poate produce decât graţie 


3) Comp.: Mircea Djuvara, Drept şi Sociologie, Omagiu D. Gusti 1936. 

unui anume mediu social în care există un minimum de linişte 
dată unei anume pături sociale şi o anume bogăție a ei. Emile 
Durkheim observase şi el că gândirea creatoare științifică nu poate 
înflori decât într'o societate pătrunsă de curente puternice deose- 
bite care, ciocnindu-se între ele, dau prilejul sintezelor noi, că 
prin urmare ea presupune o viață socială activă, adânc trăită și 
chiar o viață internațională de interferenţe reciproce. 

Dacă ne gândim spre exemplu la concepţiile sofiștilor antici, 
atât de rafinate, vom înțelege uşor că ele nu au putut fi străine de 
împrejurările societății respective. Cunoaștem, într'adevăr, sfâ- 
şierile interne ale societăţii elene din acea vreme, luptele aprige 
care se desfășurau în sânul ei, discordiile civile, criticele acerbe 
pe care reprezentanţii diferitelor atitudini şi le adresau unii altora: 
fără a şti toate acestea, ar fi greu să ne explicăm cum s'a putut 
naște gândirea sofiştilor. 

Cercetările mai noi în sociologie au arătat că este o strânsă. 
legătură chiar între felurile de manifestare ale indivizilor şi modul 
de diviziune al muncii într'o societate dată. La populaţiile primi- 
tive, unde diviziunea muncii este aproape inexistentă, oamenii se 
pot uşor înlocui unul pe altul și nu însemnează fiecare prea mult; 
Durkheim zicea că ei sunt «interchangeables »; am mai putea 
spune, cu un termen juridic, că ei sunt « fongibili ». In societăţile 
perfecționate, din contra, fiecare individ este de sine stătător şi, 
cu cât diviziunea muncii se desvoltă, cu atât prețuirea vieții omului 
crește, iar valoarea personală se accentuează. De aceea, în triburile 
primitive australiene, așa cum observă Cunningham, citat de 
Guyau, «o viață de om nu prețueşte mai mult ca aceea a unui 
fluture ». 

In realitate, prin urmare, societatea exercită o acțiune adâncă 
asupra sufletului individual. Ea produce această influență mai ales 
prin acele sinteze concentrate de trecuturi istorice care se numesc 
tradiții și care explică tendințele, pasiunile și gândirile ivite la 
un moment dat într'o societate, Tradițiile sociale se adună astfel, 
ca într'o oglindă reflectoare, în sufletul fiecăruia din noi şi con- 
stitue hrana însăşi din care poate creşte întreaga activitate indi- 
viduală. 

Fără tradiţii sociale, sufletul fiecăruia din noi nici nu ar putea 
ființa sub forma umană sub care suntem obișnuiți a-l cunoaște. 

Ce ar putea deveni un copil dacă, la fel cu Romulus și Remus 
din antichitate, ar fi dat unei fiare să-l lăpteze și dacă până la 
vârsta maturității, nu ar avea, nici de aproape nici de departe, 
nici un contact cu omul? 

Dar dacă influența socială este preponderentă în formarea 
individului, nu putem face abstracțiune nici de factorul individual. 

Să nu uităm că noi construim ideea de individ ca fiind deose- 
bită de aceea de grup social și că prin urmare nu ne e îngăduit 
a face o confuziune între aceste două idei deosebite, identificân- 
du-le între ele. 

Spre a lua un exemplu analog și paralel cu cel pe care l-am dat, 
să presupunem doi copii crescuți în aceeași familie, în același 
mediu, în același condițiuni. Este aproape sigur că fiecare va 
ajunge a avea o personalitate deosebită; unul poate fi mai simțitor, 
mai inteligent, mai activ, poate fi un element social mai fecund, 
pe când celălalt, mai puţin dotat, se poate întâmpla să rămână 
un neadaptat. 

In realitate, pornind dela tradiţie, care din mediul social își 
exercită puternica ei presiune asupra noastră, se creează o sinteză 
nouă în sufletul fiecăruia din noi, sinteză grație căreia reîntoar- 
cem cu belșug societăţii și revărsăm asupra ei ceea ce am primit 
odată dela ea: se înfăptueşte astfel o minunată îmbinare a indivi- 
dului cu societatea, prin care tradiția se reînnoeşte și se regene- 
rează în înfăptuirile noastre individuale, bune sau rele, dar neîn- 
cetate. Elanul liber și individual al fiecăruia, prin care se fecun- 
dează la rândul lui progresul social, nu poate porni decât luând 
ca punct de reazim materialul social care se acumulează în sufle- 
tul nostru. 

Explicaţiunea științifică a acestei puteri mereu creatoare nu e 
ușor de dat. Ea își are probabil rădăcina mai adâncă în anume relații 
metafizice. 

In orice caz însă, viața spirituală a individului nu ar putea 
ființa fără elementul social dela care purcede, pe care se sprijină 
şi care-i dă putinţa realizărilor ei mai departe, după cum nici 
socialul nu ar trăi fără indivizii prin care se înfăptuește, 

De aceea, adevărata educaţiune presupune totdeauna o 
îmbinare a socialului cu individualul și ea aduce o înălțare a indi- 
vidului prin socializare. 

In aceste cadre, educaţiunea socială a tinerilor comportă din 
partea educatorului un simț deosebit al psichologiei tineretului. 

In literatura științifică contemporană, aflăm numeroși autori 
care s'au ocupat de pasionanta problemă a sufletului infantil: 
astfel în Franţa Preyer, Binet, Claparede, Piaget, Dr. Wallon, etc., 
în Anglia Andrus, Arlitt, Brooks, Mac-Lester, Moore, Watson, 
etc., în Germania Baumer, Boerner, Giese, Herga, Hoffmann, 
Kroh, W. Stern, E. Stern, Volkelt, etc., la noi Gabrea, Ilcuş, 
Georgeade, autor al unei remarcabile monografii asupra « Psicho- 
logiei cunoașterii la copii », etc. 

Ce se poate desprinde din cercetarea atentă a sufletului copilu- 
lui și apoi al tinerilor? 

'Trebue să observăm înainte de orice că temeiul adânc al con- 
ştiinţei noastre în genere și al tuturor cunoștințelor pe care le putem 
avea stă în «acțiune ». « La început a fost cuvântul », adică în rea- 
litate «acțiunea », spun cărțile înţelepților antici, așa cum au tre- 
cut prin tradiţie și în scripturile noastre sfinte. 


Fără acţiune, natura şi evoluția conștiinței în genere nu se 
poate explica și nu se poate nici chiar concepe. Ea este fundamen- 
tul întregii noastre psihologii, a întregii noastre formaţiuni inte- 
lectuale și sufleteşti. Animalul, ca şi omul primitiv, făptuește, 
nu gândește. Copilul, în primele clipe, purcede de asemenea la 
viață numai prin acțiune. 

S'ar putea uşor crede că nu acţiunea, ci sentimentul ar fi 
elementul originar. Aceasta este însă o greșeală. Iluzia se dato- 
rește faptului că observaţiunile noastre poartă aproape numai 
asupra sufletului nostru evoluat. Este însă sigur că, în stadiile 
iniţiale ale evoluţiunii psihice, nu sentimentul cuprinde și domină 
acţiunea, ci acțiunea dă naștere la afecte dominându-le. La înce- 
putul conştiinţei nu poate fi decât acțiunea, în toată complexitatea 
ei şi cu tot ceea ce ea cuprinde ca germene implicit: din ea se des- 
prinde apoi și se creează cu încetul prin diferenţiare progresivă 
ceea ce numim stările noastre afective şi tendinţele care, mai apoi, 
ce e drept, explică activităţile derivate ale sufletului uman evo- 
luat. Adevărul acesta mi se pare de netăgăduit. 

Nu s'ar putea totuși spune că la început cunoștința nu a exi- 
stat încă sub absolut nici o formă, nici cel puţin ca un germene 
implicat în acțiune: și aceasta ar fi o eroare. Dar ea stă ascunsă, 

integrată sub un aspect încă nediferenţiat în elementul primordial 
care e acțiunea și prin care viața începe să fie. Atunci când copi- 
lul, în primele momente după naştere, dibue îndreptându-se spre 
sânul mamei, el are de sigur o succesiune de vagi impresiuni inte- 
lectuale, dar cunoștința pe care aceste elemente o reprezintă e 
numai implicită, contopită și pierdută în acţiunea care îl stăpâ- 
neşte: această cunoștință ca atare și cu caracter propriu deosebit 
urmează să se diferenţieze prin evoluţie mult mai târziu, pentru 
a se preciza şi a se constitui ca element de sine stătător. 

Dacă e așa, înțelegem de ce la început copilul este mai mult 
« dresat » decât «educat ». Până foarte târziu, educaţiunea influen- 
ţează de altfel, ca element de bază, prin creare de asociațiuni per- 
manente nereflectate și de obișnuinţe din ce în ce mai adânci. 
Copilul este supus, ca element pasiv, unor acțiuni de canalizare 
oarecum mecanică a tendinţelor și obiceiurilor sale, întocmai 
cum se obţin la animale rezultatele unui bun dresaj. Abia mai 
târziu se poate face apel la aspectul intelectual al conştiinţei care 
se zămislește și se precizează ca element de conducere într'un 
stadiu posterior al evoluţiunii. 

Sub primele ei forme, atenţiunea intelectuală a copilului este 
slabă și diluată. Ceea ce se numeşte în psichologie « schema aten- 
ţiunii », prin care se identifică ceea ce se cunoaşte, adică rețeaua 
prealabilă de cunoştinţe fără de care nu se poate percepe sau 
recunoaşte ceva, este foarte redusă la copil. El nu are încă destule 
cunoştinţe pentru a putea constitui o asemenea schemă bogată 
şi precisă. El trăiește o gândire care seamănă cu aceea a noastră 
din vise, o gândire prin care, deși oarecum cugetăm, însă nu legăm 
în mod voit și logic datele cugetării şi nu urmărim cu conștiință 
o anume finalitate clară, ci, din contra, ne lăsăm duși în stare pasivă 
de sensaţiunile și impresiunile noastre, fie externe, fie interne; 
este, sub o altă formă, gândirea aceluia care se plimbă pe stradă 
fără să urmărească cu cugetul ceva lămurit, într'o atitudine de 
receptivitate influențată și dirijată de orice excitare, impresiune 
sau percepție venită din afară. 

In aceste condițiuni, orice reprezentare sensibilă este așa de 
puternică la copil, în torentul tumultos al sensațiilor care nu se 
leagă între ele din punctul de vedere logic, încât fiecare din aceste 
reprezentări constitue o adevărată «afirmare », fără sentimentul 

contradicțiilor. De aceea, copilul, la început, crede tot ce vede 
şi tot ce i se spune. Dar aceste reprezentări înfățișează în mod 
imediat imboldul imperios pentru acţiunea directă. 

Copilul se interesează astfel în prim rând de ceea ce este aproape 
de el: ceea ce nu vede și nu pipăie este ca şi inexistent. Aceasta a 
făcut pe unii psichologi să spună că, pentru copil, ceea ce e la 
câțiva metri departe de el, apare așa de distant şi de lipsit de 
interes, cum ni se pare nouă ceea ce se petrece în planeta 
Marte. 

Tot din aceeaşi cauză, copilul e insensibil la contradicţiile 
logice și ar fi o greșeală să lucrăm asupra lui de-a-dreptul prin 
intermediul conceptelor reflexive. 'Trebue, din contra, să ne folo- 
sim mai ales de activitatea lui şi de tendinţele și emoţiile lui, 
pentru ca, numai cu încetul și cu mare băgare de seamă, să putem 
ajunge, prin ea, la raţionalizarea acţiunilor lui. 

Raţionalizarea liberă a activităţii trebue să fie ţinta din urmă 
a educaţiunii. 

Este sigur, într'adevăr, că, pentru un om desăvârșit, acţiunea 
şi sentimentul nu pot încă, singure, constitui idealul de activitate 
spre care tindem şi că ele trebue în cele din urmă îndrumate 
prin cugetare logică. O excitare oarbă sau un imbold necugetat 
nu dau niciodată, prin cle înşile, garanţia că sunt îndreptate în 
spre bine. Cugetătorul francez Parodi, în frumoasa sa lucrare 
« Le probleme moral et la pensée contemporaine » (ed. II, p. 300), 
observă în acest sens: «si la morale n'est pas rationnelle, elle n'est 
qu'une inspiration aveugle d'autant plus sûre de soi qu'elle reste 
mystérieuse pour elle-même, qui peut être celle du saint, mais 
peut être aussi celle du megalomane et du fou ». Orice patimă, 
orice tendenţă, orice exaltare nu este justificată numai prin faptul 
că există. Opera omului ca om trebue supusă judecății obiective, 
trebue cu alte cuvinte raționalizată, căci altfel riscă să ducă la 
acte de nebun sau de criminal, chiar dacă crede uneori că face 
fapte mari. 

De aceea, nu ajunge să ne obișnuim ca în activitatea noastră 
să credem mereu numai în alţii. A asculta și a ne supune disci- 
plinii este o mare virtute, dar ascultarea dată ei nu trebue să fie 
aceea a unui animal, ci aceea, liberă și cugetată, a unui om, în 
adevăratul înțeles al cuvântului. 'Trebue, așa dar, să făptuim 

înainte de toate prin noi înşine sub imboldul gândirii noastre 
proprii, a activității noastre luminate. 

Aci aflăm, de altfel, și fundamentul organizării de Stat, când 
„ea e bine înţeleasă. Dacă toată lumea nu ar face decât să « creadă » 
şi să «asculte » și n'ar «combate » decât numai în mod orb, din 
ordin, cui i-ar mai rămâne oare să cugete? Cui i-ar rămâne drep- 
tul la darul dumnezeesc care face din noi adevărați oameni și care 
se chiamă activitate spirituală, liberă şi creatoare? Disciplina, 
dacă e totală şi generalizată, nu poate fi prin ea însăși pentru 
orice om decât o absurditate şi o înjosire. Ea nu se justifică decât 
în vederea unui scop superior pe care îl înțelegem cu rațiunea 
şi suntem astfel nevoiți prin logică să-l aprobăm în conștiința 
noastră: mijloacele de realizare a disciplinii nu se îndreptăţesc 
la rândul lor decât tot asemenea prin gândirea obiectivă care face 
pe fiecare să le înţeleagă și să le aprobe. 

Bătrânul Pascal spunea: «travaillons ă bien penser, voilă le 
principe de la morale ». Stoicii din antichitate vedeau la fel, și 
cu drept cuvânt, în acțiunea morală o armonie rațională sufle- 
tească pusă în conformitate cu natura: « 6uoiopovuevoc tiv tů 
poet », o viaţă trăită potrivit cu firea noastră și cu natura în genere. 

Numai prin coherența logică putem obţine imparțialitatea și 
impersonalitatea acţiunii fiecăruia, condiții indispensabile ale ori- 
cărei desvoltări sociale, căci în ele stă însăşi moralitatea și justiția. 
Nu putem însă atinge acest rezultat decât numai prin raţionali- 
zarea scopurilor activităţii noastre, prin «umanizare » în sensul 
adevărat și cel mai înalt al cuvântului. Ajungem atunci să rea- 
lizăm în fiecare libertatea care îi constitue esența și să trăim astfel 
aevea ceea ce e mai adânc în ființa noastră, neîncetata năzuință 
spre progres. 

Limbajul este, dela început, primul instrument social care 
lasă o pecetie neştearsă în sufletul infantil și-l intelectualizează. 
Cuvintele curente și flexiunile lor cuprind comori de înţelesuri 
şi de subînțelesuri, de nuanțe subtile și de sentimente, prin care 
aspirațiunile sociale se altoiesc în conștiința noastră și fac una 
cu ea. Această influență a cuvintelor se întărește încă mai mult 
atunci când ele cântă sufletului nostru în ritm sau când se con- 
topesc în desfășurarea unei fraze muzicale. De aceea poezia și mu- 
zica lucrează din adâncuri şi sunt prețioase mijloace de educaţiune. 

Limbajul cuprinde de altfel în realitate chiar şi o întreagă 
filosofie, iar sintaxa un întreg sistem de logică: s'a putut astfel 
spune că logica lui Aristoteles nu este decât expresiunea incon- 
ştientă a filosofiei cuprinse întrun anumit limbaju, cel indo- 
european, şi că, de aceea, ea nici nu este universală, trebuind să se 
studieze mai întâi în mod experimental toate marile feluri de lim- 
baje care s'au produs în istorie spre a se putea funda o logică 
generală. 

Dar, odată cu învățarea limbii și cu primirea sugestiunilor 
sociale, fermentul cel mai eficace de raționalizare a activității 
este înainte de toate experiența personală a celui educat. Nimic 
nu poate influența mai mult pe copil ca experiența lucrurilor și a 
oamenilor, trăită de el în mod liber şi nemijlocit. La ea trebue să 
facă neîncetat apel o educațiune bine înțeleasă. Trebue să obser- 
văm în privinţa aceasta cât de adevărată este intuiţia fundamentală 
care a inspirat pe Jean Jacques Rousseau în pedagogia lui, oricare 
ar fi exagerările și greşelile acestui autor. 

Iată de ce disciplina care se exercită neîncetat asupra copilului 
nu trebue niciodată să degenereze în brutalitate. Ea trebue din 
contra să fie totdeauna liber primită și mai ales liber înțeleasă, 
chiar şi atunci când ea aplică rigorile ei inevitabile. Cât e cu pu- 
tință, disciplina trebue să ajungă a fi prețuită, căutată și chiar 
iubită de însuși cel căruia se impune. 

Nu se poate aşa dar trece peste germenele de inteligență care 
stă ascuns în sufletul oricărui copil și e destinat să-i canalizeze 
activitatea în viitor. 

Prima întrebare a copilului, în fața oricărui eveniment, este 
întotdeauna: «de ce?». Această întrebare chinuitoare dovedeşte 
nevoia lui adâncă de reflecţie și de experimentare personală. Chiar 
şi oamenii maturi nu ajung într'adevăr a asimila cunoștințele lor 
decât dacă le controlează şi le experimentează singuri; adevărata 
cercetare ştiinţifică procede de altfel, ea însăși, prin verificarea 
care stă în facerea din nou a descoperirilor și invenţiunilor altora. 
Cu atât mai mult cuvânt se va impune acest adevăr când va fi 
vorba de copii, în frăgezimea și plasticitatea mentalității lor încă 
nehotărită. 

Momentul caracteristic al desvoltării intelectuale și morale a 
copilului este însă clipa când, după ce s'a deosebit pe sine ca 

subiect față de ființele și obiectele din jurul său, ajunge să înțe- 
leagă că ceilalți sunt alte subiecte la fel cu el, aşezate pe acelaşi 
plan obiectiv şi logic. E clipa în care ideea etică apare, sub cele 
două feţe ale ei: binele moral și justiția. Atunci, printr'o necesi- 
tate raţională care nu se va fecunda niciodată în deajuns, copilul 
judecă pe ceilalți în mod impersonal, făcând abstracţie de sine 
şi reușind a se pune în locul lor, chiar dacă o face prin prisma 
tendințelor şi cunoștințelor lui proprii. Indată ce subiectul con- 
stată o activitate a sa sau a altuia şi o recunoaște prin reflecţie, 
el simte atunci necesitatea să o considere în legătură cu oricare 
alta la fel, oricui ar aparține: e o nevoie logică ca germene inerent 
în orice spirit uman care judecă. Iată calea prin care se ajunge 
la adevărata obiectivitate în aprecierea acțiunilor care se făptuesc 
în societate, obiectivitate care înfăţişează însăși legătura oricărei 
aşezări în comun. 

Pentru a desvolta însă un asemenea ideal, pentru a-i da putere 
şi pentru a-l face să se extindă cât mai mult, crescând din adân- 
curile inconștiente care dau viață activității noastre, este evident 
că educaţia va trebui să facă apel tot la acţiune. Acţiunea, în acest 
înţeles, este o intuiție și anume o intuiție globală. Deşi în peda- 
gogia clasică prin cuvântul de «intuiție » se înțelege mai ales un 
aspect intelectual, cercetările din timpurile din urmă, cu anali- 
zele lor mai amănunțite, dovedesc că intuiţia este, dimpotrivă, o 
acțiune și că ea constitue un act tot mai complex şi mai adânc, cu cât 
se extinde din năuntru în afară cu efecte mai largi și mai multiple. 

Activitatea copilului este în primul rând îndrumată prin con- 
tagiunea exemplului dat de cei care sunt în jurul lui și care pot 
avea o autoritate asupra lui: exemplul este unul din cele mai eficace 
mijloace de educaţiune. Dar o asemenea contagiune se va produce 
mai ușor atunci când între educator și educat se simte legătura 
tainică a iubirii. În orice caz, trebue să existe cel puţin un interes 
deşteptat pentru acțiunea sugerată. De aceea, educatorul, învăță- 
torul sau profesorul care nu ştie să se lipească de sufletul copilului, 
inspirându-i dragoste și încredere, îi poate face până la urmă mai 
mult rău decât bine. 

Oricum însă, ceea ce ne leagă pe unii de alţii, intensificând 
relaţiunile sociale este acțiunea. Educaţia, așa dar, mai ales ia înce- 
put, trebue să se facă înainte de toate prin acţiune. 

De aici şi însemnătatea jocului şi sportului în comun, ca mijloc 
nu numai de desvoltare fizică, dar şi de educare socială. Jocul este 
în mic oglinda vieţii. El ascute inițiativa inteligenţii şi, când e 
practicat în comun, el supune pe toți unei libere discipline care 
pregăteşte pe tineri pentru greutăţile care îi așteaptă şi pe care vor 
trebui să le învingă. Disciplina jocului colectiv este în realitate o 
disciplină « juridică », liber impusă de fiecare față de sine ca o 
parte dintr'un grup; jocul în comun comportă reguli uneori foarte 
severe și totodată supunerea la ele de bună voie, ceea ce este toc- 
mai modalitatea ideală a vieţii sociale. Jocul este astfel totdeauna 
creator de înălțare morală. Prin el, prin activitatea pe care el o 
implică şi prin reuşita pe care o propune, copilul ajunge să simtă 
mândria nobilă a faptelor sale, cu o ambiţiune temeinică şi justi- 
ficată, care trebue să fie idealul omului în societate. Prin latura 
estetică, jocul produce în acelaşi timp admiraţia pentru frumos, 
simțimânt prin excelenţă creator care fecundează sufletul și pune 
germenele unor acțiuni sociale viitoare. 

Pe acelaşi plan cu jocul, stă în educație munca manuală și mai 
ales munca colectivă. Munca dă dragul lucrului făcut, ea desvoltă 
sentimentul solidarităţii între cei ce muncesc, ea aduce înţelegerea 
aspiraţiunilor similare ale semenilor. Munca este acţiune și expe- 
riență: dela ea pornește învățătura şi educația. 

In orice caz, este cu desăvârşire greșit sistemul de educaţiune 
care ţine pe copil izolat sau într'un cerc prea restrâns şi caută 
a-l influența dela început numai cu mijloace pur intelectuale. 
Copilul trebue, dimpotrivă, să fie pus în contact viu, prin experienţa 
lui proprie, cu cât mai multe și mai largi cercuri sociale; numai 
așa i se desvoltă cu adevărat interesul şi respectul pentru tot ce e 
suferință şi aspirațiune la ceilalți. 

Este bine să facem tineretul să colaboreze, în măsura puterilor 
lui, la operele de ajutorare în comun și de înălțare colectivă. E 
bine să participe chiar și la lucrările de interes obştesc pe care 
le poate înfăptui în mod normal în vederea serviciilor publice. 

Toate aceste activități spre care îndrumăm pe copii trebue 
însă mereu inspirate, ca de o lumină de sus, de lupta pentru justi- 
ție, în folosul propriu și în folosul celorlalți, orice semen trebuind 
să fie considerat pe același plan și în mod egal cu sine, Revendi- 
carea demnă a dreptăţii pentru sine e nu numai un drept, dar 

şi o datorie. Dreptatea pentru altul este la fel, dreptul și datoria 
noastră sfântă a fiecăruia. Orice nedreptate făcută altuia trebue 
resimţită ca şi cum ar fi suferită de noi înşine. Dacă, odată cu 
alte aptitudini, nu se desvoltă această aspiraţiune etică, adânc să- 
dită în conştiinţa oricărui copil, atunci tendenţele și simţimintele 
lui se pervertesc și, în loc de a-i îndruma evoluţiunea spre un ideal 
social cât mai cuprinzător, el se îndreaptă în realitate spre un 
individualism egoist și rău făcător. 

In legătură cu aceasta trebue de sigur să regretăm lipsa de 
atenție pe care autorităţile noastre superioare o dau organizării 
vieţii tineretului studios, prea adeseori încurajat printr'o dema- 
gogie ușoară a nu-şi face datorie către sine, în loc de a fi îndreptat 
pe calea unu ideal social sănătos. In deosebi tineretul universitar 
trebue adunat laolaltă spre a trăi o viaţă activă în comun, organizată 
cu cea mai mare atenţie. In lipsa unei asemenea organizări, nu e de 
mirare dacă deseori activitatea studenţilor se pierde în curente 
care, chiar sub aspectul naţional, nu au nici o legătură cu educarea 
lor în adevăratul înțeles al cuvântului. 

Am vorbit de acţiunea imediată ca instrument de educare. 
Acţiunea este însă tendență și ea dă naștere sentimentelor. Ten- 
denţele şi sentimentele se desvoltă mai ales prin intermediul fru- 
mosului, care formează oarecum căldura care le topeşte într'un 
tot unitar și armonic, îndreptându-l spre scopuri superioare. 

Iată de ce literatura, arta şi muzica sunt auxiliare preţioase 
ale educaţiunii sociale, Sub forma lor elementară, așa cum sunt 
trăite de orice suflet primitiv, ele impresionează adânc desvol- 
tarea fiecăruia. Sub forma lor mai rafinată, ele vor contribui de 
asemenea, într'o fază mai înaintată a copilului, la desvoltarea 
lui socială. 

Sentimentul artistic, care există îndată ce apare raţiunea la 
copil şi la omul primitiv,— el există la țăran ca şi la artistul cel 
mare, la sălbatic ca și la învățatul cel mai de seamă,— sentimentul 
artistic trebue totdeauna desvoltat și cultivat, pentrucă el fecun- 
dează sensibilitatea și e creatorul credințelor umane în sensul 
adânc la cuvântului, Nu s'a observat în deajuns că credinţele 
şi sentimentele noastre se nasc mai ales prin sentimentul frumo- 
sului sub diferite forme în care el se zămislește în sufletele noastre. 
Nu putem ajunge la entusiasm, iar tendenţe'e noastre nu se pot 


8’ 

cristaliza în adâncurile conştiinţei, decât prin intermediul acestei 
forme superioare de cunoştinţă, care se diferenţiază și se accen- 
tucază tot mai mult prin evoluţiune și care se chiamă emoţiune 
artistică. 

Instrucţiunea propriu zisă, prin ştiinţă și prin forma ei cea 
mai înaltă filosofia, este un instrument pur intelectual de educa- 
ţiune şi de aceea el nu trebue să fie întrebuințat decât la un sta- 
diu ulterior. 

A face de-a-dreptul şi fără nicio altă pregătire instrucţiunea 
științifică a copilului, nu este a-i face educaţiunea socială, ci numai 
a-i desvolta puterea de critică prin care îl îndrumăm spre destră- 


marea socială în loc de închegarea tendențelor colective. 


* 
* * 


După toate aceste consideraţiuni, ne rămâne de arătat câteva 
din mediile sociale în care se poate plămădi mai bine evoluţiunea 
socială a sufletului tinerilor. Nu vom da aici în privința aceasta 
decât câteva indicaţiuni sumare. 

Este evident că «familia » constitue cel mai de seamă mediu 
îndrumător al sufletelor pe calea socială. Familia și în special 
legătura caldă dintre părinţi şi copii este totdeauna o înfrângere 
a egoismului. Este cu adevărat sublimă abnegaţia, de obicei 
neobservată pentrucă e foarte obişnuită, a oamenilor pentru mem- 
brii familiei lor. Ea înfruntă toate vicisitudinile vieţii și constitue— 
o supremă mângâiere în clipele grele. Familia, cu drept cuvânt, 
a fost considerată ca o neîncetată şi înaltă școală de altruism şi de 
educaţie morală. Ea reprezintă dela început depășirea egoismului 
primitiv şi instinctiv din sufletul fiecăruia dintre noi. 

In familie, de altfel, prinde copilul limbajul cu preciziunile 
lui de cugetare şi cu bogăţia neasemuită de sentimente sociale 
pe care el le exprimă; în familie învață pentru prima oară disci- 
plina liber consimţită, din dragoste; în familie învață iniţiativa 
şi acţiunea. Familia este în mod normal cel mai bun agent de 
moralizare. 

O statistică a tribunalului corecţional din Lyon, publicată în 
volumul I din «Année sociologique» a marelui sociolog Emile 
Durkheim, este foarte semnificativă în această privință. Ea arată 
că din 385 tineri deținuți, 223 erau orfani şi cosmopoliţi, 42 aveau 
părinţi care au suferit condamnaţiuni infamante, iar din acelaşi 

total de 385 un număr de 187 făceau parte din familii cu rea repu- 
tațiune notorie. 

« Profesiunea », şi «clasa socială » din care copilul și membrii 
familiei sale fac parte înrâuresc de asemenea în mod adânc edu- 
cațiunea tinerilor. 

Individul se realizează în plin numai prin profesiune. Prin ea, 
el vede crescând opera sub mâna sa, în legătura sa cu alţii; el 
pune în același timp în lucrul său pecetea propriei sale personali- 
tăți; el învață emulațiunea și înălțarea; el înțelege farmecul muncii 
bine făcute: «age quod agis »; el simte tot mai mult solidaritatea 
care leagă în efort comun omul de om. 

Diletantul, lipsit de profesiune proprie care să-i fie dragă, 
cel care vorbește despre toate şi nu se pricepe bine la nimic, ră- 
mâne totdeauna un nedesăvârşit şi nu va putea da niciodată 
ceea ce se așteaptă dela un om, în adevărata accepțiune socială a 
cuvântului. 

Alături de familie, de profesiune și de clasa socială, « Școala » 
şi « Biserica » sunt și ele, de sigur, medii în care germenii educa- 
țiunii sociale pot să se desvolte în mod potrivit. Dar despre ele 
se scrie și se vorbește în genere atât de des şi de mult, încât mă 
cred dispensat de a da aci amănunte. 

Nu pot să nu insist însă asupra unui alt mediu, cu o influență 
covârșitoare asupra educaţiunii sociale; e vorba de «națiunea » 
din care fiecare facem parte. l 

Națiunea constitue un grup social din cele mai eficace, care 
poate deveni, în unele împrejurări, mai puternic chiar decât 
familia. Solidaritatea națională este un fenomen mult mai cuprin- 
zător decât pare la prima vedere. Omul din timpurile noastre 
este în genere foarte sensibil la apelul națiunii, venit, adesea fără 
să observe, din adâncurile conștiinței sale. Acest sentiment se 
arată în clipele grele ca o putere irezistibilă care domină orice 
altă aspirațiune. Individul ajunge atunci să se sacrifice bucuros 
pe sine și tot ce posedă, cu tot ce îi e mai drag, chiar pe membrii 
familiei lui, pentru salvarea națiunii din care face parte. 

Faptul acesta se poate explica prin aceea că națiunea este ade- 
văratul focar şi sediul real al emoţiilor adânci și al tradiţiilor 
sociale. De altfel, omul anațional, omul care nu are o legătură 
intimă cu nici o ţară şi care nu simte nicăeri în sine ecoul pătrun- 

zător a ceea ce este «autochton », rămâne pentru totdeauna un 
desrădăcinat, pierdut fără cârmă pe oceanul tumultos al vieții. 
Un astfel de om nici nu poate de obicei să se înalțe cu adevărat 
şi să producă opere reale de cultură, căci îi lipsește tocmai resortul 
social adânc, fără de care nu se poate înfăptui nimic temeinic, 
echilibrul prin care individul, pe baza tradiţiei sociale, creează, 
adăogând la această tradiţie. 

In legătură cu mediul național, copilul și tânărul trăieşte fără 
a-și da seama și într'o atmosferă « politică », prin mediul în care 
se desvoltă şi prin preocupările pe care, cu voie sau fără voie, le 
au oamenii maturi din jurul său. 

Acţiunea politică poate fi astfel,— ea trebue să fie,— cea mai 
înaltă școală de socializare și de moralizare. Nu e vorba, firește, 
aici, de politica egoistă de oportunitate sau de demagogie a unora, 
de politica practicată prin asociarea oamenilor în vederea intere- 
selor lor materiale sau a setei lor de putere. Adevărata acțiune 
politică trebue, dimpotrivă, să fie o școală de abnegare în folosul 
dreptăţii şi a naţiunii, ea este expresiunea ambiţiei justificate a 
acelora care, uitând de sine, simt vocațiunea de a îndruma socie- 
tatea pe calea progresului obștesc. 

Cu acestea, n'am înșirat încă toate mediile sociale educatoare. 
Ele sunt tot așa de nenumărate câte cercuri sociale se întretae în 
activitatea fiecărei individ. Fiecare din ele reprezintă prilejuri de 
îndrumare a sufletului pe calea socială, fecundă pentru el însuși 
ca şi pentru ceilalți. 


* 
* * 


După toate aceste consideraţiuni, şi ca o urmare a lor, trebue 
să arătăm mai de aproape şi tendenţa spre care așteptăm să se 
îndrepte astăzi educaţiunea socială. 

Inainte de toate, conștiința contemporană cere ca orice edu- 
cațiune să facă să răsară în sufletele noastre un optimism sănătos, 
temeiu al unei activități eficace. Acest optimism nu trebue să fie 
însă un romantism vizionar. El trebue să pornească dintr'un echi- 
libru obiectiv al judecății între realism şi idealism; el duce la un 
avânt neînfrânt, însă îndrumat prin cumpătare și modestie. E 
vorba de un optimism raţionalizat, în care calitățile dominante 
ale fiecăruia să fie fecundate prin dorul de muncă desinteresată, 
socializată, umanizată. 

Căci trebue să înțelegem cu toţii, că viața noastră merită să fie 
trăită şi trebue să fie anume trăită cu cât mai multă intensitate, 
în toată plenitudinea și spiritualitatea ei superioară. 

Aceasta nu înseamnă, de sigur, orbire şi negare a răului care, 
fără cea mai mică îndoială, există în noi și în jurul nostru. Dimpo- 
trivă, aceasta înseamnă recunoaşterea lui, dar ca a unui inamic 
care ne stă în faţă şi care trebue îngenunchiat, în folosul înălțării 
noastre proprii, dar și în folosul celorlalți, considerați pe același 
plan cu noi. 

Acţiunea, temei al ființei noastre, trebue să fie energie neîn- 
frântă, neîncetat desfăşurată, dar ea trebue să fie în același timp 
mereu îndreptată spre valorile ideale ale spiritului și, prin urmare, 
spre întărirea elementelor sociale care stau, ca un fundament 
indispensabil, în adâncurile sufletului nostru. 

Numai în felul acesta se va afirma cu adevărat personalitatea 
fiecăruia, o personalitate care nu ne este dată odată pentru tot- 
deauna și cu care nu ne naștem propriu zis dela început, dar care 
se realizează pe sine necontenit prin biruința neîncetată asupra 
noastră înșine şi asupra răului care pândeşte în jurul nostru. Ea 
reprezintă o luptă fără sfârşit spre înălțare, o luptă deseori dure- 
roasă, cu noi, cu ceilalți și chiar uneori cu întreaga societate, 
dar o luptă în care ochii noștri trebue să stea deapururi ațintiți 
spre valorile spirituale. 

Idealul nostru nu poate fi acel al înțeleptului din antichitate, 
care nu aspira decât la armonia lui internă și la liniştea lui sufle- 
tească, nu e cunoscuta 4ataraxie ) a Grecilor de altădată, acea 
seninătate pe care nimic nu o turbură, nici chiar ruina republicei. 

Idealul nostru nu este nici acel al sfântului dm Evul-Mediu, 
care tindea spre ascetism și deshumanizare, văzând numai în altă 
lume împărăția adevărului. 

Nu este nici idealul acelui om de treabă,— « honnête homme » 
din veacul al XVII-lea »— care se mulțumea cu împodobirea 
sufletului propriu. 

Idealul nostru nu stă în cultivarea eului, ca un absolut în sine, 
ci în participarea lui activă la integralitatea vieţii sociale. 

Izolarea este mutilare. A trăi viața socială este un act de curaj, 
dar numai acest act de curaj dă plenitudinea vieții. 

MIRCEA DJUVARA 


SIMBOLICA ANIMALĂ ÎN SCULPTURA 
VECHE BISERICEASCĂ 


Câteva reprezentări de animale, deși nu multe, arătând a fi 
inspirate mai ales din Fisiolog, se întâlnesc în ornamentaţia sculp- 
tată a bisericilor noastre. Sunt ele folosite întâmplător, sau le 
lucrează meșterul pietrar în deplină cunoștință a semnificării lor 
ascunse ? 

Cea mai veche figurațiune, dacă o datăm din timpul restau- 
rării Mânăstirii Vieroșul din anul 1645, de Stroe Leurdeanu, 
ar fi cea care alcătuește motivul central pe o arcadă bogat 
împodobită cu un ornament vegetal stilizat, care a încadrat mai 
în urmă fântâna, dar care trebue să fi fost, înainte de prefacerea 
dela 1834, însuşi chenarul ușei dela intrarea bisericii 1). Meșterul 
a reprezentat o pasăre semănând cu un vultur care-și deschide 
pieptul cu ciocul, în timp ce doi pui întind gâtul spre rană. Nu 
poate fi vorba de o stemă, cum s'a crezut, ci de «pajărul » sau 
pelicanul din Fisiolog, a cărui legendă glăsueşte cum urmează: 

« Pajărul este foarte iubitoare de puii săi și-i hrăneşte foarte 
bine, iar puii o bate preste obraz cu aripile și ea mâniindu-se 
îi apucă și-i omoară. După aceea îi pare rău şi-i plânge pre dânşii 
trei zile. Și viind muma lor, își scobește coastele sale, şi curgând 
sângele preste dânșii, îndată înviează ». Iată şi comentariul teo- 
logic: « Așa și Domnul nostru Isus Hristos hrănind pre Jidovi, 
iar ei l-au bătut cu palme preste obraz şi coastele sale le-au îm- 
puns, dintru care au isvorât sânge şi apă, întru înnoire a toată 
lumea. Adecă sfânta cumenecătură, despre care singur făgădui și 


e 
1) Ne bizuim în această presupunere pe analogia cu ușa bisericii din 
Golești. 

zise: Cel ce va mânca trupul meu și va bea sângele meu, întru 
mine va petrece și eu întru dânsul. Până în veci amin, adecă 
adevărat » 1). 

Reprezentarea acestei păsări la intrarea bisericii este cât se 
poate de îndreptățită, dacă luăm în seamă înțelesul simbolic ce 
se ascunde sub imagine. 

Pe lintelul uşii dela biserica dif Goleşti, ctitoria de iznoavă 
sau restaurarea aceluiași Stroe Leurdeanu, datând din anul 1646, 
meşterul Stoica, așa cum se iscăleşte sub fereastra dela altar şi 
pe unul din contraforți, a săpat încolăciri vegetale ce pornesc 
din laturi ca să se întâlnească la mijloc. In dreapta însă, rupând 
simetria, a figurat o porumbiţă. Vedem într'însa, din chiar faptul 
așezării sale care îi subliniază singurătatea (căci ar fi putut foarte 
lesne fi tratată ca motiv central, după obicei, sau cumpănită 
printr'altă pasăre, dacă era vorba de simplă decorație fără tâlc), 
« Turtureaua ceia ce se desparte şi-i pere soțiea, multă jale şi 
dor are pentru dânsa, şi niciodată pre copaci verde nu se pune, 
ci tot pre uscat»; așa a făcut şi Christos după ce l-a ucis sina- 
goga, de nu i-a mai fost soţ. Iar în ce ne privește pe noi credin- 
cioșii, dacă ne unim cu Isus, diavolul nu mai are putere să strice 
această căsnicie 2). 

In aceeași biserică, pe ușa despărțitoare dintre naos şi pro- 
naos, sub vârful acoladei, de astădată la mijloc, este figurat « po- 
rumbul, pasărea mai blândă ca toate paserile... care la loc 
spurcat nu poate lăcui »; deci «așa şi tu, omule, păzește-te de 
diavolul... iubește curăţenia şi fii milostiv... nu te scumpi de 
darul lui Dumnezeu » 3). Sub ciubucele gotice pasărea nu are 
nici un rost; este vădit că meșterul a voit s'o introducă cu tot 
dinadinsul în acest loc. 

Ca dovadă de cunoștința ce o aveau meșterii despre Fisiolog, 
găsim în interiorul bisericii din Golești, pe cele două lespezi 
pătrate de marmoră care, împreună cu pereţii pronaosului, alcă- 


1) M. Gaster, Studies and texts in folk-lore etc., II, p. 1139, London, 
1925—28. 

2) J. Strzygowsky, Der Bilderkreis des griechischen Physiologus, Leipzig, 
1899, p. 35 şi Jos. Sauer, Der Illustr. griech. Physiologus der Ambrosiana, 
p. 435, în Byz. neugr. Jahrb., Berlin, 1921. 

3) Gaster, lucr. cit., p. 1145. 

tuesc «baie de aghiasmă» sau umivalnița, canalul de scurgere 
în care se toarnă apa după ce a servit botezului, două reprezentări: 
pe una din lespezi, în relief destul de stângaci lucrat, o mână 
care arată spre inscripția « DUMN(E)ZĂU » şi alături, ceva mai 
jos, un cerb şi o ciută afrontați de o parte și de alta a unei fântâni; 
este repetarea unei foarte vechi compoziţii elenistice pe care 
creştinismul a interpretat-o alegoric, făcând dintr'însa ilustrarea 
Psalmului 42, 1, şi a comentariului din Fisiolog: «Pentru aceia 
grăiește proorocul: In ce chip doreşte cerbul spre izvoarele apelor, 
aşa doreşte şi sufletul de Tine Doamne!... așa și tu omule, 
trei înnoiri ai în tine, botezul, ispovedania, pocăința etc.» 1). 

Pe cealaltă lespede, s'ar zice că vedem întrun cerc stema 
Cantacuzinilor, acvila bicefală; coroana obișnuită a stemei între 
gâturi, buzduganul şi spada din ghiare, vedem însă că lipsesc. 
In dreapta și în stânga cercului, tot în relief, mai sunt câte trei 
cruci legate între ele. Aceste cruci sunt un element care mai apare 
peste capul păsărilor într'un manuscris grecesc, ilustrat, al Fisio- 
logului, acela dela Ambrosiana 2), și chiar de două ori. O cruce 
este gravată alături de animalul heraldic ce decorează faţada sculp- 
tată a catedralei Sf. Gheorghe din Iuriev-Polski 2). Crucea se mai 
întâlneşte și pe placa de sobă reprezentând pelicanul, descrisă 
de d. B. Slătineanu 4). După felul cum sunt aşezate aceste cruci, 
cam la întâmplare, nu credem să aibă un rost decorativ, ci mai 
de grabă că ele sunt menite să ne atragă atenția asupra simbo- 
licei religioase a motivelor. Ce ne spune manuscrisul Fisiologului 
publicat de d. M. Gaster despre pasărea numită zgripsor ? « Zgrip- 
sorul este pasăre mai mare decât toate păsările zburătoare. Iar 
când răsare soarele dentru adâncul apii şi-și varsă razile sale, 
deci întinzându-și aripile ajunge razile soarelui, și vine alt zgripsor 
la dânsul şi stă înaintea lui grăind amândoi şi zicând: Dătătorule 
de lumină, vino şi dă lumina ta. Deci cât stă gripsorul, atât stă 
şi Arhanghelul Mihail și Precista, rugând pre milostivul Dum- 
nezeu către pacea Creștinilor » 5). Inclinăm a crede că ne aflăm 


1) Ibid., p. 1141. 

2) J. Sauer, lucr. cit., P. 429, 433. 

23) G. K. Loukomski, L’art décoratif russe, Paris, 1928, Pl. II. 
4) « Rev. Ist. Rom. *, 1935—36, vol. V—VI, p. 187. 

5) Gaster, lucr. cit., p. 1150. 


SIMBOLICA ANIMALĂ ÎN SCULPTURA VECHE BISERICEASCĂ 603 


într'adevăr dinaintea simbolului unei Deeisis și că meșterul nedi- 
baci s'a folosit de stema atât de bine cunoscută, ne ştiind cum 
să închipuie mai potrivit întâlnirea zgripsorilor. O inscripție pe 
marginea superioară a acestei lespezi, pe care nu am izbutit a 
o descifra în întregime, spune: IAKO(IAKOV?) ISPRAVIT 
LEAT 7184 (1676). 

Vrând să enumărăm exemplele în ordine cronologică, ne 
întoarcem la Vieroş pentru ca să recunoaştem pe piatra de mor- 
mânt a «pruncului Matei » din 1681, păunul care, în simbolica 
Fisiologului, stă în locul îngerului: « Păunul este în chipul au- 
rului și al argintului, și în chipul îngerului » 1). Ne aflăm şi de 
astădată dinaintea celei mai nimerite aluzii la nevinovăția copi- 
lului răpit dintre cei vii la cer «pentru a se veseli cu sfinţii îngeri 
ai lui Hristos », cum ne lămuresc versurile din inscripţie. Că este 
vorba de un păun și nu de un « porumbiel în cerc » cum îl descrie 
d. Stoika Nicolaescu 2), ne-o dovedesc egreta de pe capul păsării 
și ornamentaţia cozii stufoase. Păunul figurează adesea pe stelele 
funerare copte. 

Animale mai întâlnim în sculpturile dela Mărgineni, unde 
leul, în picioare printre volute și foi, decorează capitelul din tinda 
casei (1650—1700); pe alt capitel vulturul își deschide larg ari- 
pele. La biserica din Sinaia, ctitorie a lui Mihai spătarul Canta- 
cuzino din 1699, coloanele interioare sunt împodobite cu animale 
fantastice. La Mânăstirea Văcărești ni se înfăţişează pe panourile 
ușei de lemn câte un leu frumos sculptat; cu coada trecută pe sub 
coapsă sfârșind întrun mănunchi de frunze ca în desenul ilu- 
strând manuscrisul dela Ambrosiana pomenit mai sus. La Mitro- 
polia din Târgoviște, două piedestale, susținând coloanele prid- 
vorului vechi, ne arată același leu, dar de astădată așezat. La 
biserica Stavropoleos notăm de asemeni un detaliu din balustrada 
ajurată a pridvorului: leul printre încolăciri vegetale. Poate că 
în pildele citate, aparținând în cea mai mare parte ctitoriilor 
Cantacuzinești, intervenţia alegoriei nu a jucat nici un rel la ale- 
gerea motivului şi că nu a fost întrebuințat decât ca simplă deco- 


1) Ibid., p. 1146. 
2) M-rea Vieroș, Buc., 1936. 

rație. Vom aminti totuși că leul, «împărat tuturor gadinilor » 1), 
ocupă locul de frunte în majoritatea redacţiilor Fisiologului, fiind 
desenat pe prima pagină a manuscriselor ilustrate. Il întâlnim 
adesea şi în Erminiile de pictură bisericească, rătăcit printre sce- 
nele cu subiect religios. In comentariul teologic el este asemuit, 
rând pe rând, omului care trebue să-și îndrepte mereu gândul 
către Dumnezeu, să dea milostenie fără a se lăuda și să se po- 
căiască la vreme. In manuscrisul Fisiologului care se află la Școala 
Evanghelică din Smirna, se spune că Isus a şters urmă divinității 
sale întocmai precum leul şterge urma pașilor săi cu coada, ca 
să nu fie prins de vânător; de aceea leul a fost luat drept simbol 
al Bunei Vestiri 2). Acest animal mai figurează la biserica din 
Scăuieni (1796—1819), la Pantelimon (1752), la Preajba (1778), 
printre resturile disparate din palatul lui Constantin Brânco- 
veanu, la Leurdeni-Ilfov (1810), pe ușile dela Văcăreşti și Col- 
tea, etc.... 

Să ne oprim la biserica Colțea unde, pentru împodobirea capi- 
telelor dela pridvor, a fost pusă la contribuţie o mare parte din 
fauna alegorică. Pe câteși patru feţele abacului celor două coloane 
dela intrare, Mihai spătarul Cantacuzino a pus să se sape între 
anii 1691 şi 1716 ca în Apus, unde se folosiseră atât de mult aceste 
teme, pelicanul rupându-şi pieptul ca să curgă sângele dătător 
de viaţă peste cei trei pui din cuib, şi pe celelalte capitele leul, 
lupul « gadină rea şi stricătoare care strigă mult şi face rugă către 
Dumnezeu şi zice aşa: Doamne, tu ne-ai făcut și ne-ai lăsat să 
nu paștem iarbă, ce ne-ai dat carne să mâncăm. Și aude Dum- 
nezeu ruga lor şi le trimete hrană... că Dumnezeu iartă păcă- 
tosul... numai să se roage lui pururea » 3); vulturul «împărat 
tuturor păsărilor » care se scaldă în Iordan ca să întinerească: 
«aşa şi tu omule, dacă ți se înmulțesc păcatele să te duci la du- 
hovnic. Să te ispovedeşti de păcate că Iordanul iaste ţie biserică, 
şi soarele iaste ție rugăciune, iară înălțimea iaste postul, iară tine- 
rcţile iaste învățătura popii» 4); mielul, nu poate fi luat decât 


1) Marg. Mociorniţă, trad. rom. din Fisiolog, în Cercetări lit., publ. de 
N. Cartojan. 

2) Strzygowsky, lucr. cit, p. 12. 

3) Marg. Mociorniţă, lucr. cit, p. 92. 

+) Ibid. şi Gaster, p. 1139. 

drept simbolul lui Isus şi capra, al diavolului care încearcă ome- 
nirea cum a îndrăznit să-l încerce pe Christos. Chiar grifonii ce 
susțin inscripția de peste uşa de intrare a bisericii Colțea, deşi 
motive bine cunoscute din antichitate, au fost introduşi împreună 
cu alte animale fantastice în Fisiologul medieval 1). La Colțea 
are precădere menirea decorativă a motivelor, trupul unora din 
animale terminându-se în volute şi amestecându-se cu mas- 
caroni. 

Ca să încheiem cu subiectele inspirate din această scriere 
populară, ne vom ocupa şi de balustrada foişorului lui Dionisie 
Bălăcescu dela stăreția Mânăstirii Horez, care datează din anul 
1753. În două cercuri legate între ele prin coroane și frunze stili- 
zate, se repetă motivul ajurat al leului în picioare, întâmpinând 
ceea ce la prima vedere ar părea un Cal, ridicat de asemeni în 
două picioare. De ce s'a oprit alegerea sculptorului tocmai asupra 
acestui animal, întâlnit foarte rar în decoraţiunile timpului, atunci 
când acest meșter nu dă alte probe de originalitate? Deslegarea 
întrebării ne-o dă tot Fisiologul făcându-ne să vedem, laolaltă 
cu pietrarul şi probabil cu toți călugării din vremea aceea, în loc 
de cal, onagrul, măgarul sălbatec, simbol al înfrânării monastice. 
Comentariul, zis «erminie », spune: « Dacă patriarhii caută se- 
minţie, apostolii nu râvnesc decât sămânță cerească, precum stă 
scris în Isaia 54, I». În manuscrisul ilustrat dela Smirna, sub 
miniatura înfățișând onagrul ridicat în două picioare, este repre- 
zentat sfântul apostol Petru dinaintea unor ascultători, semănând 
adică învățătura lui Christos 2). 

Este interesant de notat că aceste motive animale apar în 
sculptură, la noi, înaintea primelor traduceri în limbă română 
ale Fisiologului cunoscute până astăzi. 

S'ar zice că reprezentările enumerate °) aparțin sferei de cul- 
tură a Cantacuzinilor dintru început, și faptul s'ar lămuri într'o 
oarecare măsură, amintindu-ne că Damaschin Studitul închinase 
străbunului Mihail Cantacuzino, prototipul grecesc care se află la 


1) Strzygowsky, lucr. cit., p. 102. 

2?) Ibid., p. 21 şi Sauer, lucr. cit., p. 430. 

3) A se vedea N. Ghika-Budeşti, Evoluția arhitecturii în Muntenia şi 
Oltenia, vol. III, fig. 45, 51, 54 şi 513; vol. IV, fig. 453, 557, 845, 843, 847— 
848, 961. 

baza versiunilor româneşti, Fisiologu alcătuit de dânsul la 1570 1). 
Chiar Stroe Leurdeanu care a restaurat, împodobind-o din bel- 
şug, Mânăstirea din Vieroș, zidind totodată și biserica din Go- 
lești, avea legături cu neamul Cantacuzinilor, deoarece înainte 
de-a izbucni dușmănia de moarte între dânsul și stolnicul Con- 
stantin, Șerban Cantacuzino, fratele spătarului Mihai, ctitorul 
dela Colțea, îi fusese ginere. Faptul că această familie adusese 
meșteri venețieni, dalmatini sau constantinopolitani, are ne- 
greșit mare importanţă în ce privește stilul sculptorilor, dar una 
mai mică, credem, cu privire la alegerea motivelor, unde ctitorii 
şi biserica aveau neapărat ceva de zis. De altfel, nu ar fi fost uşor 
să se mpună subiecte care, aici în ţară erau noi, căci nu trebue 
uitat că biserica ortodoxă a rezistat ornamentaţiei figurale cu 
îndârjire, dacă mentalitatea poporului nu era mai dinainte pre- 
gătită pentru primirea lor, și aceasta nu se putea datora decât 
circulației legendelor cu înţeles teologic adunate în Fisiolog. E 
momentul când și Dimitrie Cantemir își publică « Istoria iero- 
glifică » în care se vorbeşte de « Impărăţia leului » şi de « Stăpâ- 
nirea vulturului », folosindu-se de animalele cunoscute prin Fisio- 
log, Darovanie și Isopie, înrâurit de precedentul alegoriei teolo- 
gice pentru a scrie o alegorie istorică. 

Manuscrisele mai sus pomenite, împreună cu alte scrieri po- 
pulare circulând în mediul preoţesc, alături şi de Erminia zugra- 
vilor, înrâureau, fie prin simplă descriere, fie prin motive înmâ- 
nate de-a-gata, pe meşteri la alegerea subiectelor pentru orna- 
mentarea bisericilor, de aceasta nu încape îndoială. Că acest lucru 
se petrecea în timpuri mai apropiate de noi, întocmai ca în altele 
mai depărtate, ne-o dovedeşte faptul că, dacă, în veacul al XII-lea, 
manuscrisul ilustrat al Fisiologului are drept anexă, pe lângă 
fragmente din Topografia lui Cosma Indicopleustes, şi o serie 
de miniaturi reprezentând în felurite chipuri icoana Maicii Dom- 
nului, chivotul lui Noe, etc., alcătuind astfel cel dintâi exemplar 
al modelelor care vor folosi drept « Erminie de pictură, apoi la 
noi în ţară, întâlnim în Erminia din 1729 (B. A. R. 4602), pe 
aceeași filă cu reprezentarea nunţii din Cana sau a Sfântului Di- 
mitrie, animale aflate și în Fisiolog: cerbul, barza cu şarpele în 


1) N. Cartojan, Cârpile pop. în lit. rom., p. 191. 

cioc, iepurele (acesta introdus mai târziu), leul, păunul, lupul și 
vasiliscul, sub forme tradiționale copiate după ilustraţii mai vechi, 
în care observarea naturii nu joacă niciun rol. 

Ar fi interesant de cercetat dacă nu pot fi aflate și alte repre- 
zentări sculpturale ale motivelor inspirate din Fisiolog (în această 
categorie ar putea intra și discurile de ceramică de pe bisericile 
lui Ștefan cel Mare de care ne-am ocupat în altă parte 1), căci 
în zugrăveli le întâlnim până târziu, dela pridvorul Mânăstirii 
Suceviţa, la biserica Mânăstirii Valea, la Călinești, la Titeşti 2), 
la Zăvoeni, Dozești, Capul-Dealului de lângă Drăgășani, unde 
este reprezentat cocorul, alături de fabula lui Esop cu bătrânul 
şi moartea, căci «aşa și tu omule, dacă auzi glasul bisericii deș- 
teaptă-te din somnul morţii și te trezește, că biserica este strajă 
ca să scapi de săgeata vrăjmașului cea aprinsă; că toaca îţi easte 
strajă, ca și cocorul, că te păzeşte din somnul morții » 3). 

Pildele arătate mai sus ne îngăduesc să tragem concluzia că 
mai toți contemporanii străbunilor noștri, ctitori, meșteri şi cre- 
dincioşi, desprindeau fără sforţare înţelesul simbolic ce se cuprin- 
dea în reprezentările care avea o dublă misiune, acea de a împo- 
dobi şi aceea de a fi un îndemn spre viaţa spirituală. 


MARIA GOLESCU 


1) Artă şi tehnică grafică, caetul 6, p. so, 
2) V, Brătulescu, Bul. Com. Mon. Ist., fasc. 67, p. 17; fasc. 75; P. 40; 


fasc. 76, p. 91; fasc. 79, P. 43. 
3) N. Cartojan, lucr. cit, p. 189. 

FAPTUL INDIVIDUALITĂȚII 


O expunere ştiinţifică presupune o formulare exactă și neutră 
în care precizia termenilor să se îmbine cu rigoarea analizei, în 
care desfășurarea gândirii să îmbrace forma unei ordonanțe înche- 
gate. O astfel de expunere exclude deopotrivă diluarea şi diversiu- 
nea vulgarizării, adevărată scoborîre din altitudinea dela care omul 
de știință priveşte lucrurile, ca şi fiorul emotiv în fața faptelor 
pe care le analizează. Măsurat, geometric, impersonal, omul de 
ştiinţă îşi desvoltă expunerea cu aceeași limpezime şi concentrare 
cu care mai înainte se aplecase asupra obiectului de studiu, spre 
a-i afla taina structurii. 

Format la o atare disciplină, am urmărit în măsura putinței 
comandamentele acestui spirit şi al acestei metode. Poate că am 
introdus în operele de pură imaginație ceva din rigoarea acestei 
formule de gând, de care nu ne puteam desbrăca cu desăvârșire. 
Dar acum, în pragul unui studiu consacrat problemei individuali- 
tății, înțelegem că metoda aceasta de expunere este neîndestulă- 
toare şi ineficientă pentru a comunica cititorului care nu a avut 
o corespondenţă directă cu studiul fenomenelor vieţii, adevăratul 
sens al faptelor pe care vrem să le desvăluim. 

Ne aflăm aici în faţa unuia din faptele cele mai bogate în tâlcuri 
din câte ne poate oferi studiul naturii, nu numai sub raportul 
semnificației ştiinţifice, faptul individualității fiind fundamental 
pentru studiul vieţii, dar şi sub latura sa pur contemplativă. 
Scriind aceasta nu uităm nimic din varietatea de aspecte pe care 
le poate prezenta înţelegerii universul și formele vieții, începând cu 
spectacolele cufundate în neant și întrevăzute prin telescop şi 
sfârşind cu irizările aripilor de fluturi şi insecte sau cu varietatea 
nesfârșită de forme ale faunei marine. "Toate aceste spectacole ce se 

prezintă ochiului direct sunt totuși mai puțin impresionante decât 
faptul abstract şi adresându-se exclusiv inteligenţei al individuali- 
tății biologice. De aceea credem că acest fapt nu poate fi cuprins 
printr'o enunţare pur teoretică. 

Se poate înţelege, în urma unei atari expuneri, semnificaţia 
faptului, conţinutul lui, după cum un cercetător ajunge să adân- 
cească prin studiu metodic diferitele aspecte ale problemei, fără 
să-i pătrundă adâncimea şi frumusețea. Vom amâna deci con- 
sideraţiile teoretice și vom căuta să prezentăm intuitiv, prin exemple 
şi menţinere în concret, semnificaţia individualităţii biologice: este 
introducerea cea mai eficace la un studiu care năzueşte să cuprindă 
individualitatea umană în structura ei intimă. 


* 
* * 


1. Sunt cazuri, după cum remarcă pătrunzător A. Burlaud 
întrun studiu recent, când nu lucrurile simple explică pe cele 
complexe, ci invers. De aceea pentru ilustrarea echilibrului func- 
țional al individualității nu vom alege cazul elementar al organis- 
mului unicelular, ci vom lua ca punct de plecare organismul 
diferențiat al omului. 

Caracterul dominant al structurii individualității este subsu- 
marea riguroasă a funcțiunilor disparate unității superioare a orga~ 
nismului, coordonarea tuturor fenomenelor vieții întrun mănun- 
chi unitar, explicând aspectul de «unitate în varietate şi diver- 
sitate » al individului biologic. Putem spune, în general, că indivi- 
dualitatea umană reprezintă un tot circumscris, în care părțile 
sunt solidare între ele, în care funcțiunile se îmbină unele cu altele 
în sinergii armonioase, și unde totul, forme, organe, funcțiuni, se 
află într'o dependenţă strânsă, așa încât o modificare fiziologică 
a unui sistem sau aparat aduce după sine o adaptare corelativă a 
tuturor celorlalte părți a organismului, până la obținerea unui nou 
echilibru. 

Organismul uman e compus din celule foarte diferenţiate gru- 
pate în organe, având structuri deosebite unele de altele. Fiecare 
din aceste celule, considerate în unitatea lor, şi fiecare din aceste 
organe au o activitate şi un chimism propriu, o anumită cadență 
şi o formulă proprie de viaţă. Aceste nenumărate ritmuri vitale 
disparate se îmbină printr'o stringenţă superioară într'o funcţiune 

de ansamblu a întregului organism, celulele şi organele își subor- 
donează cadenţa şi specificitatea de structură unei unități supe- 
rioare, contribuind la activitatea unitară a organismului. In această 
activitate armonioasă, în care se contopesc și se integrează nenu- 
măratele forme de activităţi elementare, individualitatea se prezinte 
ca un întreg, nu numai sub raport morfologic exterior, dar mai 
ales sub raportul structurii ei interne de viaţă. Specificul şi dis- 
paritatea părților alcătuitoare ale organismului au dispărut, con- 
topite fiind sub diriguirea unor forțe coordonatoare, unității cen- 
trale a totului. 

Și totuşi, o atare formulare generală nu poate istovi comple- 
xitatea faptelor care se întrețes în organizarea individualității și 
nu poate da, nici măcar aproximativ, o imagină a unității structu- 
rale şi funcționale a organismului. De aceea, vom începe prin a 
înfățișa câteva perspective și a da câteva exemple concrete; astfel, 
faptul individualităţii va ieși în relief cu putere. 

Vom lua exemplul unui individ uman concret, viu, la un mo- 
ment dat al existenţii sale. In interiorul organismului său se des- 
făşură o activitate funcțională neîncetată: în fiecare moment inima 
aduce din întregul organism sângele încărcat cu produsele acti- 
vității celulare ce trebuesc eliminate și-l răspândește din nou în 
ţesuturi purificat, după trecerea lui în pulmoni; produsele alimmen- 
tare odată ajunse în organism sunt supuse unei lungi serii de trans- 
formări chimice și apoi conduse prin sânge sau limfă la diferite 
ţesuturi unde se săvârşeşte asimilarea lor; în fiecare moment au 
loc în adâncul celulelor alcătuitoare ale organismului procese 
complexe, fizice și chimice, transformări energetice; rodul acestui 
dinamism neîncetat se vădeşte prin activitatea fiziologică propriu 
zisă, prin înmulţirea celulelor şi prin producerea de energie meca- 
nică sau de alt fel; produsele acestei activități celulare a căror dăi- 
nuire în corp ar fi păgubitoare organismului sunt eliminate pe 
diferite căi, etc. Intre aceste procese paralele, există o legătură 
intimă şi permanentă. Sisteme de coerdonare strânsă, asupra 
căror vom stărui mai jos, stabilesc între diferitele funcțiuni un 
echilibru atât de exact, încât el poate fi exprimat numeric sau apre- 
ciat cantitativ. La un moment dat al vieţii, sângele prezintă o 
aceeași compoziţie sanguină, adică un același număr de celule 
roşii şi albe, o compoziție chimică și o concentrare moleculară 

constante. Dacă se face numărătoarea celulelor sângelui se va găsi, 
cu mici diferențe, un același număr pe unitatea de câmp micro- 
scopic. Acest fapt este de o semnificație deosebită, căci în sângele 
uman există câteva miliarde de asemenea celule, care se primenesc 
mereu. In fiecare secundă câteva milioane de celule sunt distruse 
și scoase din circulație în anumite organe, în care timp, corelativ, 
în alte organe se aruncă în circulație un număr aproape egal de 
celule noi. Imbinarea funcțională dintre aceste două categorii 
de organe, formatoare și destructive, este așa de exactă, încât 
cu toată această activitate paralelă de distrugere și reconstruire, 
numărul de elemente figurate ale sângelui rămâne neschimbat 
în cursul timpului. Există deci o regulare fiziologică automată 
între cele două ordine de procese, destructive şi reconstructive, 
care explică menținerea valorilor pe care le putem constata în 
orice clipă prin analiză. 

Acest echilibru mare în el nimic rigid și, ca să spunem așa, 
mecanic. El nu rămâne veşnic același, ci prezintă o mare suplețe 
de adaptare la diferitele împrejurări fiziologice. Dacă individul, 
în loc să rămână în același loc, face o ascensiune în munţi, numă- 
rul relativ al globulelor roșii pe suprafața de măsură se va schimba 
cu înălțimea, revenind la sfârșitul ascensiunii în spre valoarea 
iniţială; o boală febrilă produce o schimbare vădită în numărul 
celulelor albe ale sângelui, modificare care dispare în momentul 
însănătoșirii. Aceste variații și schimbări de echilibru, urmărin- 
du-se în funcție de condiţii patologice sau climatice exterioare, 
măsoară supleța şi adaptarea mecanismului menţionat, care poate 
varia în cursul vieţii în limite destul de largi. 

Menţinerea echilibrului sanguin nu se mărginește numai la 
aceste valori numerice; el poate fi pus în evidenţă și în compoziția 
chimică a sângelui care este, în general vorbind, constantă. Acest 
fapt, astfel enunțat, nu conține în sine nimic surprinzător, Dacă 
am avea însă prezent în minte faptul că sângele reprezintă vehi- 
culul care conduce în organism o mare parte dintre substanţele 
chimice necesare vieţii celulelor, condiţie care tinde la fiecare 
moment să-i schimbe compoziţia, fie prin aducerea de noi sub- 
stanțe chimice obținute din alimentaţie, fie prin încărcarea lui cu 
diferite substanțe de excreție, și dacă am înțelege că, în ciuda 
acestor împrejurări, ce tind, toate, la o surpare a echilibrului, for- 


9* 


612 REVISTA FUNDAȚIILOR REGALE 


mula chimică rămâne relativ egală cu ea însăși în decursul tim- 
pului, vom recunoaște precizia și stringența acestui mecanism 
regulator. 

Va trebui, de sigur, să observăm şi în acest loc că aceste valori 
şi echilibre nu sunt rigide, ci susceptibile de variaţii comandate 
de împrejurări fiziologice și patologice, ceea ce mărește fineţea 
și eficiența mecanismului de menținere a echilibrului organic. 

Constanţa proporţiilor cantitative pe care analiza le pune în 
evidență în sânge merge mai departe. Deşi organismul primeşte 
prin alimentaţie cantități considerabile de substanțe noi, care, 
prin compoziția lor chimică, ar putea surpa echilibrul compoziţiei 
sanguine și deşi, de altă parte, funcțiunea de eliminare a emon- 
ctoriilor se exercită în fiecare moment în proporții variabile, totuși 
concentrarea moleculară a sângelui arterial se menţine în jurul 
aceloraşi valori, masa totală a sângelui nu variază, cantitatea de 
săruri şi substanțe chimice, de o mare complexitate, rămâne cu 
mici variații constantă. Cercetarea experimentală în care anima- 
lele au fost supuse exclusiv unei alimentaţii acide (Hoffmann, 
Sakowski, Walter, etc.), nu a reușit să modifice reacţia sângelui; 
pierderile de sânge, accidentale sau fiziologice (perioadele men- 
struale), cantitățile variabile de apă eliminate prin rinichi sau 
pulmoni nu modifică masa sanguină. 

Mecanismele regulatoare menţinând prin compensație con- 
stanța compoziţiei și echilibrul sanguin nu sunt suprimate în tim- 
pul maladiilor; în aceste cazuri, echilibrul fiziologic îşi schimbă 
colorile, dar modificările patologice restabilesc alte echilibre tot 
așa de complexe și de precise, așa încât examenul sângelui este 
revelator pentru starea funcţională a organelor care contribue la 
menţinerea echilibrului sanguin. 

Regularizarea calorică a organismului prezintă același caracter 
de exactitudine, Regimul alimentar al individului se poate schimba, 
cheltuelile sau iradierile de căldură ale organismului pot varia de 
asemeni între valori foarte largi, după anotimp, climat, grad de 
uscăciune a atmosferei, schimbări brusce de loc; totuși, organis- 
mul va avea o temperatură sensibil aceeași, oscilând în jurul ace- 
lorași valori. Şi în acest caz se poate pune în evidență caracterul 
suplu al regularizării echilibrului caloric: temperatura individului 
nu e constantă, ci prezintă variaţii diurne destul de largi. Tempe- 

ratura e scăzută dimineaţa, creşte după amiază, depășind cu câteva 
diviziuni 37°, pentru ca să scadă spre seară și în timpul nopții 
sub 36°,5. Și în acest caz se pot observa adaptări imediate după 
condiţiile vieţii normale și fiziologice, prin variaţia curbei diurne 
a temperaturii şi după condiţiile patologice în care variațiile curbei 
înscriu oscilații de largă amplitudine. 

Aceste exemple pot da o indicație vagă a complexităţii proce- 
selor ce se petrec în organism și a interdependenţei stricte între 
organe şi funcțiuni, care constitue faptul individualităţii. In orga- 
nism se încrucișează în fiecare clipă a devenirii serii nenumărate 
de procese variabile, menținute toate prin sisteme coordonate la 
valori relativ constante. Integrarea organelor unităţii totale a indi- 
vidualității menţine deci automat o compoziţie și un echilibru 
aproape constante în viața acelui organism. Oridecâteori acest echi- 
libru tinde să fie rupt, el este restabilit prin intervenția unui meca- 
nism de regulație organică. Dacă, de pildă, o glandă endocrină 
secretă o cantitate mai mare de hormoni decât compoziţia nor- 
mală a hormonilor o prezintă în mod obișnuit, intervin imediat 
mecanisme, fie nervoase fie secretorii, a glandelor antagoniste, 
care readuc cantitatea secreției la valorile normale. (In ipoteza 
că ne referim la un organism în echilibru endocrin). Astfel, în 
fiecare moment, organismul își menţine automat, prin jocul per- 
manent al antagonismelor şi regulaţiunilor humorale, hormonale, şi 
nervoase structura și echilibrul. 

In fiecare secundă, nenumăratele procese vitale tind să imprime 
o nouă schimbare ritmului vital pe care, totuși, sistemele regulatoare 
îl readuc în spre valorile medii. Am putea deci spune că miracolul 
vieții nu consistă atât în complexitatea structurilor pe care le putem 
întrezări la microscop, cât în bogăția, multiplicitatea și precizia 
coordonărilor vitale. Menţinerea acestui echilibru implică însă, de o 
parte, o valoare aproximativă a măsurătorilor, care nu pot avea 
în nici un caz valori fixe și invariabile, iar de alta un proces osci- 
latoriu în jurul acestor valori medii. In biologie precizările mate- 
matice nu au rigoarea rezultatelor obţinute în domeniul fizic. 
Valoarea echilibrului organic este deci, în anumite limite de varia- 
ţie, aceeași, iar oscilaţiile în jurul unei zone-limită sunt nu numai 
posibile dar și necesare, decurgând din însăși complexitatea pro- 
ceselor vitale. 

In fiecare clipă, adâncul organismului este ecoul unei tălăzuiri 
de o complexitate nesfârşită, în fiecare moment echilibrul funcţio- 
nal tinde să se surpe, dar pe aceeași măsură mecanismele com- 
pensatoare intervin pentru a reduce către stările anterioare aceste 
modificări trecătoare. Rezultă o menţinere a structurii și funcțiu- 
nilor care vădesc unitatea și integritatea superioară a organis- 
mului. Procese fizice, chimice și fiziologice, astfel despărțite arti- 
ficial de analiza noastră, se desfăşură paralel pe planuri multiple, 
contribuind la menţinerea unității centrale a individului. Dela pro- 
cesele coloidale şi electrice ale materiei vii, până la activitatea de 
ansamblu a organismului, se vădește aceeași sinergie care explică 
unitatea şi coherenţa individualității. 

Unitatea şi coheziunea funcţională a organismului e deci în 
primul rând rezultatul acestor corespondențe nenumărate de 
mecanisme regulatoare care menţin în evoluţia vieții un echilibru 
dinamic. Funcţiunile celulelor și ţesuturilor se îmbină cu toată 
diversitatea lor în armonii de funcțiuni din ce în ce mai largi. 
O celulă, de pildă, nu alcătuește substratul organic al unei singure 
funcțiuni, ci reprezintă sediul unor funcțiuni foarte diferite între 
ele, care coexistă și se desfășură paralel. Celula hepatică are patru- 
sprezece funcțiuni diferite; glandele cu secreție externă au şi o 
secreție internă. Intre toate aceste funcțiuni disparate, prin inter- 
mediul sistemului nervos sau prin mijlocirea plasmei, care scaldă 
celulele organismului, alcătuind un adevărat mediu intern, se sta- 
bilesc legături strânse, sinergii sau inhibiții. Organismul apare 
deci biologului ca un întreg, nu numai subt raportul morfologic, 
pein legătura materială a părților şi prin dependenţa lor, explicată 
prin legi mecanice, dar mai ales prin conlucrările funcționale ale 
activităţilor sale biologice. 

« Viaţa se manifestă mai ales subt aspectul unui sistem de echi- 
libre funcţionale; sistem excesiv de complicat ... în care echili- 
brele îmbinate unele în altele, sub o strânsă dependență reciprocă, 
nu se manifestă decât cu colaborarea unui număr imens de fac- 
tori...» 1). 

Această unitate funcțională este în veşnică transformare, Viaţa 


1) P, Abrami, Les troubles fonctionnels en pathologie. La Presse Medicale, 
23 Dec. 1936, pag. 2084. 

e devenire. Fiecare moment al evoluţiei îi corespunde o altă for- 
mulă a echilibrului vital. In devenirea neîncetată a vieții, adaptarea 
funcţiunilor unele la altele şi armonizarea lor îngădue dăinuirea 
organismului și parcurgerea etapelor importante ale vieţii. Istoria 
vieţii individului presupune o neîncetată metamorfoză dela sta- 
diile embrionare până la moarte. In toată această evoluție, schim- 
barea formelor, mai evidentă în fazele gestaţiei, mai puţin vădită 
în anii maturității, este condiţionată de echilibrele funcționale ale 
vieţii organice. Unitatea individualităţii nu consistă numai în 
menţinerea echilibrului vital în jurul unor formule statornice, ci 
în devenirea formelor și funcţiunilor în decursul vieţii. Există 
alături de solidaritatea funcțională a prezentului, o continuitate 
a organismului în timp, care leagă trecutul cu prezentul, explicând 
transformările organismului. Adaptările şi mecanismele regula- 
toare lăuntrice sunt comandate în aceeași vreme de o necesitate ce 
depășește momentul prezent, întegrându-se liniei de evoluție a 
organismului. Dacă funcțiunile se integrează unele altora pentru 
a contribui la echilibrul întregului în actualitate, ele apar ca pro- 
dusul unei determinism care este condus de sensul evoluţiei tre- 
cute. Nici una din fazele funcţionale ale trecutului nu este pierdută 
pentru organism; toate contribue la activitatea actuală, pregătind 
formele viitoare ale evoluției. Unitatea individualității se manifestă 
deci prin integrarea funcţiunilor în devenirea structurii organice. 

Organismul nu are însă o viaţă izolată. El nu este un sistem 
închis de funcțiuni, care își este suficient sie-și, şi care nu are nici o 
comunicare cu exteriorul. Adaptarea internă a funcţiunilor unele 
la altele este întregită cu o adaptare a întregului organism la con- 
diţiile exterioare ale mediului. Nu trebue să privim însă această 
corelaţie în sensul ei strict, ci în semnificaţia ei cea mai largă. 
Prin relaţia cu exteriorul, nu trebue să înțelegem numai raporturile 
directe, la care omul sau animalul răspunde prin atitudini, reflexe 
şi adaptări de totalitate a organismului, activității la care participă 
organele de simţuri, sistemul nervos şi muscular. Va trebui să 
situăm individul în mediul cosmic, reprezentat prin totalitatea 
condițiunilor lui climatice și geologice. Atunci vom recunoaște 
că, paralel cu activitatea conștientă sau reflexă de adaptare a orga- 
nismului la împrejurările exterioare, mai există o adaptare spon- 
tană, automată, de mare fineţe şi precizie, la nesfârșitele variații 

și condiţii ale mediului: temperatură, grad de umiditate al atmo- 
sferei, presiune a aerului, etc. Intre echilibrul organismului men- 
şinut prin mecanismele compensatorii ale activităţii lui funcționale 
şi condiţiile exterioare veşnic schimbătoare se menţine prin acelaşi 
joc de regulaţie automată un raport stabil. Organismul culege, prin 
organele de simţuri şi prin sensibilitatea lui generală, date asupra 
condiţiilor exterioare de viaţă, cărora funcțiunile interioare se 
adaptează cu supleţe. Integrarea şi sistematizarea funcţiunilor, 
adaptarea lor strictă, nu se mărginește numai la interiorul organis- 
mului, care nu e un cerc închis, ci se săvârşeşte în armonie cu 
împrejurările externe. 
*»* x 

Biologia contemporană va stărui îndelung asupra «integrării » 
funcțiunilor, explicând unitatea individualității. In volumul IV 
al noii Enciclopedii franceze, consacrat studiului vieții, diferiți 
colaboratori, și în deosebi André Mayer, au cercetat amănunţit 
mecanismele de corelaţie și sinergie dintre activităţile organismu- 
lui. Se pot desluşi în istoria biologiei trei momente corespunzând 
precizării celor trei mari mecanisme de integrare a funcțiunilor 
unității sintetice a individualităţii: momentul în care Claude 
Bernard a stabilit importanţa mecanismului humoral în menţinerea 
unităţii individualităţii prin existența mediului interior în care 
se află cufundate celulele întregului organism, momentul în care 
Brown-Séquard a arătat semnificaţia mecanismului hormonal și, 
în sfârşit, vădirea rolului jucat de sistemul nervos în această inte- 
grare, care revine lui Sherrington. Conexiuni vasculare, circulații 
de humori, înrâuriri la distanță prin mijlocirea secreţiilor glandu- 
lare şi regularizări prin acţiunea diriguitoare a sistemului nervos, 
explică modalitățile prin care se unifică şi armonizează activitatea 
disparată a diferitelor celule și țesuturi. Sistemul nervos va alcătui 
un adevărat centru regulator și unificator al organismului; culegând 
în același timp indicii din felul funcţiunilor lăuntrice ale organis- 
mului («receptori proprioceptivi ») și a împrejurărilor exterioare 
(« receptori exteroceptivi ») sistemul nervos va asigura coordonarea 
şi sinteza vieţii celulelor, unificarea funcţiunilor în convergenţa 
superioară a individualității. 

Alături de coordonarea prin inhibiții și incitaţii nervoase tre- 
bue să menţionăm, în această păstrare a echilibrului organic, rolul 

hotăritor jucat de glandele cu secreție internă prin mijlocirea hor- 
monilor pe care le aruncă în circulație. Nenumăratele schimburi 
chimice petrecându-se în adâncul organismului, în care diferitele 
substanţe, calciu, fosfor, proteine, grăsimi, glucoză etc., intră în 
îmbinări complexe menţinându-se totuși în compoziția humorilor 
la valori relativ constante, sunt comandate de acţiunea regulatoare 
a anumitor glande endocrine; circulația apei în organism, ca și 
schimburile celulare se găsesc de asemenea sub dependența func- 
ţională a glandelor cu secreție internă; dela vivacitatea reacțiilor 
şi energia organismului, care sunt determinate de asemenea de un 
complex glandular, la funcţiile specializate, cum ar fi de pildă 
activitatea genezică, şi urcând scara complexității de funcțiune 
organică până la procesele generale de creștere a organismului sau 
a calităților de inteligență şi viață spirituală, întreaga individuali- 
tate, cu varietatea ei de funcțiuni interne, de calități morfologice 
şi de comportare exterioară, se află sub dependenţa activității 
acestor glande. Se poate bănui în aceste condițiuni, îmbinarea 
lor funcţională, raporturile lor de inhibiție sau excitație mutuală, 
din care rezultă funcționarea armonioasă a organelor și constanța 
structurală a organismului. Între aceste glande se stabilesc prin 
acelaşi principiu al interdependenței care comandă organizarea 
individualității, corelaţii extrem de complexe, uneori frenatorii, 
alteori excitatorii, contribuind la menţinerea între limite a echi- 
librului interior. 

Se poate întrezări acum gradul complexității funcțiunilor care 
se încrucișează în activitatea lăuntrică a organismului, împletirea, 
interferențele nesfârșite, corespondenţele de planuri, subordo- 
nările şi integrările succesive de activități care conduc, toate, la 
sinteza individualităţii biologice. Aceasta din urmă este un tot 
indivizibil, indisociabil în părți, dat dela început ca atare. Ceea ce 
analiza cercetează separat, se află în realitate integrat într'un tot 
funcţional din care nu poate fi desprinsă. Individualitatea presu- 
pune o participare a fiecărei părți la tot, a fiecărei funcțiuni la 
faptul întregului a cărei expresie este. Organismul e un fapt inte- 
grat și indisociabil. Fiecare activitate, fiecare comportare, fiecare 
manifestare, oricât de neînsemnată în aparenţă, este în realitate 
un rezultat al acestui tot, pe care îl exprimă. Nimic aberant în 
acest sistem unificat. O secreție, un gest, o atitudine, un produs 

biologic sunt expresii al acestui întreg, considerat în evoluţia lui 
în timp. 

« Intr'adevăr, scria cu decenii în urmă Claude Bernard, când 
vrem să dăm unei proprietăţi fiziologice valoarea și semnificația sa 
adevărată, trebue să o raportăm totdeauna la întregul (organismu- 
lui) și să nu tragem concluzii definitive decât în legătură cu efec- 
tele sale în acest întreg » 1), precizând mai departe că .. .« părţile 
alcătuitoare ale organismului sunt fiziologic inseparabile unele de 
altele, toate contribuind la un rezultat vital comun ». 

Unitatea individualității este deci rezultatul unei duble inte- 
grări de funcțiuni: în actualitate, prin adaptarea funcţiunilor unele 
la altele și prin formarea unui echilibru vital, şi în evoluţie, prin 
concentrare în timp a tuturor echilibrelor funcționale trecute, a 
tuturor experienţelor de viață odată parcurse. Avem deci o inte- 
grare în adâncime, în structura intimă a individualităţii, și o inte- 
grare evolutivă, în care după fericita expresie a d-rului H. Codet 
ființa vie «se moşteneşte pe ea însăşi ». 


* 
* * 


2. Individualitatea biologică astfel integrată reprezintă un fapt 
unic şi specific. Ea nu apare decât o singură dată în istoria vieţii, 
expresie a unei realități singulare; ea nu-și poate găsi niciodată 
un exemplar identic, iar odată dispărută, nu mai reapare. Cu cât 
ne referim la organisme mai diferenţiate pe scara evoluţiei, cu atât 
acest fapt devine mai vădit. Particularităţile individuale de struc- 
tură și funcțiune se accentuează. Unicitatea funcțională și struc- 
turală a individualității nu au însă un caracter absolut: fiind expre- 
sii ale unui curent general de viaţă, integrându-se în cicluri vitale 
şi în forme biologice mai cuprinzătoare, individualităţile vor 
prezenta, dincolo de specificitatea lor, caractere comune cu for- 
mele vitale în general sau cu indivizii aceleiaşi speţe în deosebi. 
Funcţiunile vitale vor fi aceleaşi la toate organismele, după cum 
formele şi manifestările de viață vor lega pe indivizii acelorași 
speţe într'o strânsă comunitate biologică. Remarca lui R. Müller- 
Freienfels este evocatoare : « Nu există pe lume doi oameni? cu desă- 
vârșire asemănători, dar nu există în schimb nimic mai asemănător 


1) Claude Bernanrd, Introduction à Petude de la médecine experimentale, 
Paris. Delagrave, Troisième Ed., 1912, pp. 140 şi 141. 

pe lume unui om ca un alt om» +). Poziţia individualității este 
definită prin această îmbinare de fapte, comportând o suprapu- 
nere de caractere comune speţei şi de elemente profund indivi- 
duale. 

Individul apărut ca o expresie a unor condiţii de viață parti- 
culare își accentuează în decursul vieții specificul, singularizându-se 
progresiv. Prin însăși dăinuirea ei, viața se diversifică, își adaogă 
nuanţe și particularități de structură. Cu cât ne depărtăm de orga- 
nismele inferioare aparent identice şi trecând peste formele de 
viaţă în care principiul individualizării apare uneori șovăielnic, 
pentru a ajunge la organismele diferenţiate, cu atât se afirmă 
unicitatea individualităţii. 

Trecutul ereditar alcătuește primul izvor al acestei diferențieri. 
Prin faptul eredității, individul primeşte rezultatul încrucișării unor 
individualități având caractere particulare, dobândind iniţial carac- 
tere şi tendințe proprii, pe care le nuanţează, particularizându-le 
și mai mult în cursul vieții lui individuale. Prin însuși faptul dăi- 
nuirii, viaţa individului se schimbă. Considerat în două momente 
succesive ale vieţii sale, individul se prezintă cu modificări de con- 
ţinut, determinate de însăşi funcțiunea vieţii. O boală determină 
formarea unor produse biologice humorale, explicând imunitatea 
ulterioară a individului, rezistența sa progresivă la boală și în 
sfârșit vindecarea lui, după cum evoluţia naturală a organismului 
către declinul bătrâneţii şi moarte, va înscrie o nouă serie de modi- 
ficări pe formula vieţii lui proprii. 

Aceste condiţii particulare creează fiecărei individualități carac- 
tere interioare unice. Fiecare organism își are o istorie a sa, atât 
ereditară cât și individuală; fiecare organism își are o formulă 
proprie de structură și devenire, un «profil biologic » specific. 
Organismele sunt adânc diferenţiate între ele, atât prin forma lor, 
cât şi prin aptitudinele lor funcționale. Dacă legile care diriguesc 
activitatea organică sunt aceleași la întreaga animalitate, fiecare 
organism prezintă particularități de comportare și un ritm specific 
de viață. Cunoașterea legilor biologice ne îngădue o cuprindere în 
liniile lor mari a mecanismelor vieţii, fără a putea da orientări 


1) R. Miller-Freinfels, Die Philosophie der Individualität, Leipzig, Felix 
Meiner- Verlag, 1923, pag. 69. 

şi răspunsuri precise asupra formulei de viață a unei individualități 
date. 

Științele medicale au recunoscut acest lucru în momentul 
când au accentuat importanţa rolului jucat de «terenul » organis- 
melor în ecloziunea bolilor. De ce din mai mulţi indivizi care au 
fost egal expuși unei contagiuni numai un singur individ se îmbol- 
năveşte ? Cum se explică gradul de gravitate variabil al maladiei 
odată declarată la bolnavi diferiţi? Este îndestulătoare explicația 
diferenței de virulență a germenului determinant al maladiei sau 
va trebui să recunoaștem corelativ importanța unui «teren » indi- 
vidual variabil, fie printr'o receptivitate individuală particulară, 
fie printr'o imunitate relativă față de germenul infecțios? 

După epoca de entuziasm pentru descoperirile pasteuriene, 
medicina se orientează din nou către teoria humorală pe care o 
apăraseră medicii dinaintea erei pasteuriene, formulând un «nou 
humorism », adaptat observaţiilor moderne și scoțând în evidență 
importanţa acelui mediu interior, a plasmei care scaldă celulele 
întregului organism şi în compoziția căreia se aconcentrează pro- 
dusele vitale ale activităţii întregului corp, exprimându-l. Postu- 
lând deci un nou humorism, medicina modernă recunoaşte impor- 
tanţa constituţiei individuale, a specificităţii individualității umane : 
« Nu există probabil două persoane al căror sânge să fie cu desă- 
vârşire identic », observă Jules Bordet care postulează în acelaşi 
timp adevărul că fiecare individ are o «personalitate chimică » 
particulară. Produsele biologice de imunitate, rezultate din conta- 
giunile variate pe care individul le-a putut suferi în cursul existenţei 
diferenţiază şi mai mult compoziţia și structura corpului, accentuân- 
du-i diferenţierea de celelalte organisme. 

Această constituție somatică nu trebue să fie considerată nici ca 
având o realitate fixă, refractară schimbării, şi nici ca un rezultat 
exclusiv al unei transmisiuni ereditare, așa cum ar încheia autorii 
care continuă în spirit prea credincios principiile mendeliene. 
Constituţia individului uman este de sigur rezultatul unei eredităţi 
determinate, dar înmănunchierea de elemente ereditare nu are un 
caracter invariabil, ea fiind susceptibilă de modificări în cursul 
vieţii individului, prin caractere noi, dobândite. Fondul ereditar 
nu e deci o determinantă exclusivă, condiționând în mod fatal, 
permanent și neschimbat indicele biologic al individului; con- 

dițiile particulare de viață ale organismului, reprezentate prin 
trecutul lui patologic sau influența mediului, modifică uneori 
până la schimbare totală indicele biologic primordial, moștenit. 
A reduce prin urmare viața individualității la o precizare a facto- 
rilor ereditari sau a defini prin examinarea ei la un moment dat 
a evoluției, nu înseamnă a o cuprinde în totalitate. Fiind în per- 
manentă devenire, individualitatea trebueşte urmărită în evoluţia ei. 
De sigur, trecutul determină prezentul și acesta conţine viitorul, 
dar numai în măsura în care forțele dinamice ale constituţiei pot 
imprima anumite direcții condiţiilor de vieață pe care individul 
le poate traversa. Cunoașterea complexiunii unei individualități 
nu acordă deci un caracter de certitudine orientării și vieţii ei 
ulterioare, ci numai o indicație și un element de pronostic, hotă- 
rîtor de sigur, dar limitat. Alături de factorul ereditar, va trebui să 
ținem seama în studiul individualităţii de condiţiile mediului, de 
factorii 4 exogeni », ca și de istoria biologică particulară a indivi- 
dului pe care îl examinăm 1). 


* 
* + 


Ambianţa socială și evoluţia psihologică a individualității 
umane au prilejuit cu timpul o diferenţiere a vieţii sufletești, deci 
la o accentuare a unicității individului, conducând progresiv la 
formarea personalităţii 2). Planului individualității biologice se 
adaogă un plan psihologic evoluat, păstrând aceleași caractere de 
specificitate și unicitate. Diferenţele calitative dintre indivizi nu 
sapă însă limite definitive între grupuri şi tipuri, menţinând deci 
punți de trecere între categorii înrudite 8). 

Individualitatea umană se diferenţiază în același timp de tota- 
litatea individualităţilor cu care prezintă totuși asemănări de struc- 
tură și conformaţie. Dacă pe plan biologic individualitatea era legată 
de speţă și de întregul formelor vitale prin identități de funcțiuni 


1) A se vedea în legătură cu aceste consideraţii, studiul critic al D-rului 
Henri Ey,. La notion de constitution (essai critique). L'évolution psychiatrique. 
Seconde série, Nr. 4, 1932, pp. 25—54. 

23) V. Mihail D. Ralea, Formarea ideii de personalitate în Psihologie şi 
viață. Fundaţia pentru Literatură şi Artă « Regele Carol II», 1938, pp. 146—212. 

3) V. William Stern, Die differentielle Psychologie in ihren methodischen 
Grundlagen, Leipzig. I., A, Barth, 1921, pag. 168, 

şi asemănări de structură, individualitatea sufletească nu se singu- 
larizează prin noutatea sau originalitatea fenomenelor sale de viață. 
Observând această uniformitate relativă de fenomene, Dilthey 
afirma că diferența dintre individualități nu este calitativă, prin 
existența la anumiţi indivizi de fapte de viață care ar fi absente 
la alții, ci prin diferenţe cantitative şi prin noi combinaţii și 
raporturi de fenomene lăuntrice, astfel diferențiate 1). Există 
totuși diferenţe calitative adânci între individualităţi, atât în sfera 
biologică, unde examenul biologic al humorilor pune în evidență 
atari diferențe de compoziţie, cât şi în zona sufletească, unde 
fenomenele sufletești, deși unitar configurate în linia lor mare, 
prezintă diferențe de tonalitate variabile după fiecare individ. 
Atât calitatea percepţiilor sensoriale, cât mai ales a vieții emotive, 
pentru a ne menţine numai la aceste exemple, prezintă timbrul 
ireductibil al individualității. Fenomenele sufletești nu sunt uni- 
forme, impersonale, ci poartă vibrarea proprie a vieţii care le 
trăeşte. Orice fenomen sufletesc este specific individual, profund 
diferențiat prin rezonanţă și calitate după fiecare individ, E ceea ce 
R. Miiller-Freienfels a numit «das Meine », adevărată «posesie 
spirituală a individualității » 2) diferită, de alminteri, de «meul » 
lui Blondel, care are o accepție posesiv-concretă. Ceea ce lim- 
bajul arată ca fiind uniform și fără variații de conţinut, apare în 
realitatea directă a trăirii ca infinit de nuanțat, după caracterele 
generale ale fiecărei individualități. 

Biologic și psihologic, individualitatea reprezintă deci un fapt 
unic, apărut la un moment dat a evoluției vieții, însumând în 
sine caractere particulare care o diferențiază adânc de totalitatea 
individualităților aparținând aceleiași speţe sau rase. Asemănările 
dintre indivizi sunt de suprafață. Doi gemeni uniovulari, având 
deci o ereditate identică şi legaţi fiind prin mari asemănări struc- 
turale, prezintă totuşi diferențieri fizice sau morale 2). Rezultat al 
încrucișerilor ereditare sau a influențelor variate ale mediului, 


1) Wilhelm Dilthey, Ideen über eine beschreibende und zerghedernde Psycho- 
logie în Gesammelte Schriften. V. Bd. Verlag von B. G. Teubner, Leipzig u. 
Berlin, 1924, pag. 229. 

2) R. Müller-Freienfels, op. cit., pp. 23—25. 

3) V. Jean Friedel, Personnalité biologique de Phomme, Flammarion 1921. 
Ch. IV, pp. 66—74. 

unjcitatea individualității ne apare ca o expresie directă a deve- 
nirii vieții. 

Individualitatea se va defini deci prin unicitate, caracter izvo- 
rît din structura intrinsecă a vieţii. Unicitatea formelor vieţii este 
un rezultat direct a unei evoluții naturale, a unei necesități lăun- 
trice. Evoluţia imprimă acest caracter tuturor fenomenelor vitale, 
celor psihologice în deosebi. Specificitatea individualităţii, rezultat 
al devenirii vieţii, își are deci rădăcini şi substrate în particulari- 
tățile structurale ale individului: 

« Simţul existenţii eului ar fi spulberat, dacă nu i-ar fi fost 
asociat unicitatea și individualitatea (în text: Einzigkeit, Einmalig- 
keit, Individualität). Obiectul, empiricul sensibil este un fapt 
definit (ein Dieses), pentrucă e fixat temporal și spaţial 
In aceasta consistă individuația lui. Dimpotrivă, eul își poartă 
individuaţia în sine însuși, în a sa essentia. In acest mod existentia 
eului este de asemeni individuală. Pentru eu principiul individua- 
lizării stă în a sa essentia. Eul are privilegiul de a-și dobândi indi- 
vidualitatea fără ajutorul timpului și spaţiului, numai prin struc- 
tura lui proprie (durch seine Ichheit) 1). 

Această formulare nu este valabilă numai privitor la natura 
unicităţii eului; ea defineşte esența lăuntrică a specificităţii tuturor 
individualităților. 


* 
* Ei 


3. Individualitatea astfel definită prin coherență lăuntrică și 
unicitate nu are un caracter absolut. Raportată la formele biolo- 
gice diferenţiate principiul rămâne valabil; el își pierde însă stric- 
tețea dacă îl raportăm la organismele inferioare. Studiul vieţii ne 
oferă numeroase exemple de plante şi animale care pot reface orga- 
nele amputate. Plantele înmulțindu-se prin butași sau animalele 
mutilate, refăcându-se prin regenerarea organelor, dovedesc că 
principiul coordonării fiziologice și a unităţii morfologice a indivi- 
dului nu au un caracter universal valabil. Noţiunea de individua- 
litate, așa cum poate fi formulată din studiul vertebratelor supe- 
rioare, nu mai are aplicare la planarii, sifonofore sau hydre. Viaţa 
în colonii a anumitor animale știrbește principiul unității, după 


1) Iohannes Volkelt, Das Problem der Individualität. Beck'sche Verlags- 
buchhandlung. München 1928, pp. 33—34- 

cum reuşita culturii de țesuturi ¿n vitro, realizată de Harrison şi 
Carrel, dovedeşte că atât unitatea de totalitate a individului, cât şi 
dependenţa strictă a părților în structura organică nu au o valoare 
generală de aplicare. Se poate vedea, în aceste condiţii, în princi- 
piul individualității o simplă noțiune antropomorfică, aşa cum sus- 
ţin câţiva autori, și o realitate biologică reprezentând un termen, 
o direcție de devenire, și un nu fapt universal valabil în domeniul 
biologic 1). 

Individualitatea nu trebue să fie considerată nici ca o realitate 
biologică rigidă, invariabilă, şi nici ca un cerc închis fără corelaţii 
sau prelungiri în mediul exterior cosmic sau social. Nimic mai 
depărtat de exactitatea faptelor decât concepția monadică, ce 
condamnă pe individ propriei singurătăţi, interzicându-i schimbul 
şi circulația cu lumea înconjurătoare. Individul este dimpotrivă 
devenire ne ncetată, schimbare. Menţinându-și formula și speci- 
ficul, individualitatea prezintă în timp o permanentă creştere; ea 
nu e nici țărmurită, închistată în sine însăși, nici fixată definitiv 
întrun tipar de vieață pe care nu-l poate transcende. Cuprinderea 
individualităţii în spirit mecanic, geometric, rigid, al logicei rațio- 
nale, A = A, conduce, după cum remarcă pătrunzător R. Miiller- 
Freinfels, la o concepție falsă a realităţii ei. Fără a fi, de sigur, 
discontinuitate și arbitrar, viața individualității presupune o 
împlinire progresivă şi o depășire permanentă a actualului. Biologia 
e domeniul relativului. A introduce în acest studiu vederi sche- 
matice şi rigide, formule absolute și invariabile, înseamnă a indigui 
şi sărăci plenitudinea devenirii vitale. 

Individualitatea e devenire. Cuprinderea ei în actualitate nu 
adânceşte decât una din nesfârșitele metamorfoze vitale pe care 
le îmbracă în cursul existenței. Marile etape ale vieții creează indi- 
vidului forme vitale adesea profund deosebite între ele. Variabi- 
litatea individualității în timp și schimbările necontenite ale for- 
mulei vitale ale individualității introduc în noțiunea unității și 
fixităţii individului o întinsă relativitate. 


1) Un examen amănunţit al problemei este prezentat de M. Caullery: 
Les principaux aspects de Pindividualite dans les organismes în L'individualite, 
publicaţia Centrului internațional de sinteză. Paris, Alcan, 1933, pag. 1—33. 
Cf. discuţia dela pag. 34—38 și expunerea lui G. Matisse, Individu et société, 
împreună cu discuţia dela pp. 147—156. 

Individul nu e un centru cosmic fără prelungiri în lumea bio- 
logică; reproducerea aduce o primă ştirbire principiului unicității. 
Prin reproducere, individul transmite specificul lui în secole, pe 
care factori diferiţi îl vor prelucra și împlini. Dacă individualitatea 
nu se regăsește identică în descendență, ea își află acolo o cores- 
pondenţă care atenuează singurătatea unicității proprii, limitând 
individualizarea 1). 

La organismele unicelulare, înmulţirea prin diviziunea celulei 
reprezintă o negaţie a însuși principiului individualizării, individul 
disociindu-se progresiv în descendență; la organismele diferen- 
ţiate, în care Weissmann a deosebit un substrat pur individual, 
pieritor, soma, şi un factor de continuitate, germen, principiul uni- 
cității individuale este de asemeni limitat prin circulația de viață 
de-a-lungul descendenței a germenului, a eredității. Există deci 
în faptul reproducerii sexuale un principiu de continuitate care 
leagă pe indivizii aflaţi pe aceeași linie de descendență, în același 
timp printrun elan vital care depășește pe individ, ca și printr'un 
substrat material, circulând între formele accidentale ale indivi- 
zilor şi legându-i între ei. Unicitatea individului, izolarea lui, 
sunt deci atenuate prin această integrare a lui într'o linie de viață 
mai largă, ce-l îmbrățișează și-l depășește. Principiul individuaţiei 
nu are în sine nimic absolut. 

Alături de aceste fapte limitative a principiului individuali- 
zării, va trebui să menţionăm participarea largă a individului la 
realitatea din jur, ceea ce anulează hotărîtor independenţa lui 
morfologică și fiziologică. Deosebim, în primul rând, corelaţia 
dintre individ și mediu, acesta din urmă considerent în accepţia 
lui cea mai largă. Inconjurul imediat ca și influenţele cosmice depăr- 
tate, condiţiile atmosferice, datele climatice perceptibile, ca și înrâu- 
ririle multiple, încă neîndestulător cunoscute de știința actuală, în- 
conjură individul și-i diriguește nesimţit curba evolutivă. 

Individualitatea este în același timp în strânsă dependență cu 
restul indivizilor aparținând aceleiași speţe, şi chiar a întregei 
sfere a formelor vitale, a «totalității biocosmice » (Rutkiewicz), 
nu numai în cazul vădit a vieţii în colonii a anumitor animale, 


1) Bohdan Rutkierwicz, L'individualkisation, l'évolution et le finalisme bio- 
logique, Paris. Vrin. 1933, pag. 14. 

dar şi în exemplul vieţii independente a organismelor superioare. 
Intre individ şi restul lumii biologice se stabilesc nenumărate 
corelaţii vitale, care integrează individualitatea într'un complex 
supraordonat de care este dependentă în permanență. In afara 
cazurilor speciale de simbioză şi parazitism, viața individului este 
strâns legată nu numai de a indivizilor aparținând aceleiași 
spețe, prin concurență vitală sau ajutor reciproc, dar și de a 
faunei sau a florei regiunii (hrană, construire de cuiburi, etc.). 
Individualitatea este deci departe de a fi un cerc închis, suficient 
sie-şi. 

Participarea individului la ambianța cosmică şi biologică se 
întregește în cazul individului uman cu o participare tot așa de 
strânsă la viaţa socială. Problema a fost prea amănunțit desbătută 
de sociologi şi psihologi pentru a fi obligați să stăruim asupra-i 
decât printr'o fugară notare de concluzii: omul e o ființă socială; 
conștiința e o funcţiune de adaptare la realitatea socială; individul 
uman schimbă valori cu mediul social la care participă intim și 
originar; formațiunea sa psihologică este în funcție de valorile 
pe care le primeşte pasiv încă din primii ani ai copilăriei; integrarea 
individului în viața socială e desăvârşită, diferenţierile lui de masa 
socială, prin afirmarea coeficientului său de originalitate, fiind în 
genere redus. Individualitatea umană participă deci nu numai 
biologic dar și psihologic la o realitate supraindividuală, dela care 
primește valori. 


Dar paralele cu această participare la o realitate transindivi- 
duală, indicând o tendință de autodepășire, individualitatea umană 
prezintă o integrare neîndestulătoare în unitatea proprie a struc- 
turii sale personale. Cu alte cuvinte, individul participă larg la o 
realitate supraindividuală, deși el însuşi nu e integrat sufletește 
într'o formulă statornică, și deşi prezentând în structura lui lăun- 
trică o unificare șovăielnită, flotantă. Problema individualității 
consistă tocmai în această îmbinare aparent paradoxală de date, 
conducându-ne la o concepție esenţial relativistă a noțiunii de 
individ. 

Intr'adevăr, psihologia ne arată că realitatea lăuntrică a vieţii 
umane nu este unificată, că această unitate e mai mult un termen 
către care făptura noastră morală tinde, fără a o fi realizat pe de- 

plin 1). Psihologia ne arată că individualitatea este mai mult «o 
aspirație către unitate și distincție » decât o «unitate veritabilă, 
înfăptuită » Realitate flotantă, multiplă, adesea contradictorie, 
ființa noastră lăuntrică este departe de a prezenta o coherență 
de înfățișare și structură pe care ar putea-o presupune o înțelegere 
simplistă a lucrurilor. Unitatea individului e departe de a repre- 
zenta o constatare de fapt și o realitate; ea e mai mult o tendință, un 
ideal, poate o valoare-limită, în accepţia matematică a cuvântului, 
adică o stare către care individualitatea tinde mereu fără să o 
poată atinge vreodată. Schimbări în timp, opoziţie și contradicții 
simultane, disocieri, solicitări contrarii, ştirbesc unitatea vieţii 
noastre lăuntrice 2). Aceasta nu se prezintă ca o realitate unificată, 
ea tinde numai către unificare. In această privinţă, concluziile lui 
Pierre Janet întâlnesc pe acelea ale lui Richard Miiller-Freinfels; 
acesta din urmă postulează iraționalitatea vieţii şi a eului, care 
năzuesc totuşi către unitate prin tendința «raționalizării » (v. 
op. cit., 89 ş. u.). In aceste condițiuni, individualitatea umană, 
originar contradictorie și neîndestulător integrată, devenire ira- 
țională și multiplă, tinde către unificare și stabilitate. 

Cuprindem deci în prezent datele oarecum contradictorii ale 
problemei individualității: deşi unitatea și integrarea individuali- 
zării nu sunt desăvârşite, cu alte cuvinte, deși individualitatea 
nu e o realitate statornică și bine venită, totuși ea tinde în mod 
permanent să se autodepășească prin înserarea ei într'un complex 
de viață supraindividual: cosmic, biologic sau social. In acest 
mod, « fără a-și știrbi unicitatea ei de structură, ea nu este nicio- 
dată individualitate în mod deplin, fiind totuși mai mult decât o 
individualitate » (Miiller-Freinfels). 

Relativismul noțiunii de individualitate ca şi caracterul ei 
antropomorfic se impun cercetătorului. Faptele nu îngădue în 
nici un caz formulări absolute și de valoare universală. Nici inte- 
grarea individualității într'o unitate mecanică, fără fluctuații, nici 
indivizibilitatea individualităţii, nu au un caracter de definire 


1) V. P. Janet, L'individualite en psychologie în L'individualite. Alcan, pag. 
39 $. u. A se vedea concluziile dela pag. 50 și discuţiile dela pag. 51 ş. u. 

2) R. Miller-Freinfels, op. cit. Ch. III, Die Spaltungen der Individualität, 
PP. 55—67. 

generală a formelor vieții. Specificitatea individualității, la rându-i, 
este mult atenuată pe plan biologic la animalele inferioare, după 
cum e discutabilă, psihologic vorbind, la indivizii populațiilor 
primitive puţin diferenţiați și confundați în masa socială din care 
fac parte. 

Corectivele pe care le aduc însă observaţiile principiului indi- 
vidualizării nu ridică în nici un caz valoarea cardinală a acestui 
fapt, care rămâne fundamental, atât pentru biolog cât și pentru 
sociolog sau psiholog. Ii rămâne cercetătorului obligația de a avea 
îndestulătoare înțelegere a nuanţelor și un simţ sigur al elativi- 
tății, pentru a mânui cu prudență acest principiu. 


* 
* * 


4. Fiind o sinteză în permanentă formație, năzuind către uni- 
tate, deşi nerealizând-o niciodată, depăşind în acelaşi timp sfera 
limitată a individualității, pentru a participa la o existență suprain- 
dividuală, individul nu poate fi încadrat în formule, după cum nu 
poate fi exprimat în cifre sau curbe grafice. Acestea din urmă 
nu pot alcătui decât un material de măsurători destinat unei inter- 
pretări ulterioare, dar sunt lipsite, prin ele înșile, de orice valoare 
concludentă. Devenirea calitativă a vieții e refractară încorsetării în 
formule şi definiţii. Individualitatea umană nu poate fi cuprinsă, 
în esența ei intimă și contradictorie, cu ajutorul măsurătorilor. 
Lumea valorilor și viața lăuntrică depăşesc determinismul organic 
Şi stringența coordonărilor funcționale pe care le poate postula 
un biologism care anulează sau ne cunoaște simţul relativității. 
A deduce cu ajutorul datelor somatice și a indiciilor oferite de cifre 
şi măsurători realitatea lăuntrică a unei individualități, după exem- 
plul lui Cuvier care a refăcut un întreg animal după indiciul unui 
os, bazându-se pe legea corelaţiei părților în întregul organic, dove- 
dește un regretabil simplism de judecată. Corelaţia la care ne refe- 
rim există, de sigur, dar nu în sens strict, în paralelisme imediate, 
statornicite, ci în sensuri largi de orientare generală. 

Orice studiu consacrat individualităţii va trebui să fie subor- 
donat condițiilor intime de structură a acestei realităţi, care o 
departe de a presupune unitatea absolută şi corelație strictă între 
planurile ei de viață; un atare studiu va trebui să dovedească în 
primul rând relativism şi simţ de nuanțe. 

ION BIBERI 

Urmărind elementele constitutive ale materiei și radiaţiei, știința 
a ajuns la concluzia că materialul, din care e construit Universul, 
este electricitatea. Ea poate să ia formă corpusculară sau ondula- 
torie, amândouă formele fiind tot atât de reale fizicește. Se pune 
întrebarea : cum sunt organizate aceste materiale în lumea atomului, 
cum se comportă corpusculele, în special în sânul microcosmosului 
pe care-l populează? Mai întâi, trebue să spunem, că nu se știe 
nimic de modul cum e distribuită electricitatea într'un electron. 
S'a făcut ipoteza că ar fi uniform distribuită pe o suprafață sferică, 
dar ea nu a putut fi verificată în nici un fel. Ceea ce se poate şti, 
mai sigur, este ordinul de mărime al electronului: raza electronului 
este de 50.000 de ori mai mică decât a atomului. Problema organi- 
zării atomului s'a ivit odată cu experienţele asupra razelor a; 
acestea străbat atomii, dar sunt deviate: Rutherford a observat 
deviații până la go”. Știm însă că particulele a transportă electrici- 
tate negativă. Prin urmare, pentru ca ele să fie deviate din drumul 
lor, când străbat domeniul atomului, trebue să se găsească în 
acesta o sarcină pozitivă puternică, care, prin atracția pe care o 
exercită, să producă abaterea razelor. Astfel a ajuns Rutherford la 
ideea unui nucleu pozitiv, situat în centrul atomului: electronii 
ar fi repartizați împrejurul acestui sâmbure, în tot volumul atomului. 
Dar, pentru ca să nu cadă în nucleul care îi atrage, electronii trebue 
să fie însuflețiţi de o mișcare de revoluţie. Atomul lui Rutherford 
se prezintă dar ca un sistem solar în miniatură, unde soarele este 
reprezentat de nucleul pozitiv; planetele sunt electronii care descriu 
orbite circulare. Reprezentarea aceasta a atomului nu era suficientă 
şi vom spune pentru ce. Un electron în mișcare vibratorie, care în 
definitiv poate fi considerată ca o descărcare oscilantă, trebue să 

emită unde electromagnetice, adică trebue să radieze. In felul 
acesta, el ar pierde energie şi, prin urmare, viteza lui ar descrește cu 
timpul, iar electronii ar urma să se prăbușească în nucleu. Atomul 
lui Rutherford era un sistem instabil. Mai mult, căderea către 
nucleu ar avea de efect să mărească în timpul căderii viteza electro- 
nului, astfel că și frecvența undelor magnetice emise (radiaţiile 
luminoase) ar trebui să crească întrun chip continuu. Însă un 
examen spectroscopic ne dă totdeauna aceleași linii pentru același 
corp, fiecare linie corespunzând unei lungimi de undă bine deter- 
minate. Dificultăţile acestea turburau tocmai știința, când a 
apărut teoria quantelor, emisă de fizicianul german Max Planck. 
Planck s'a convins că legile mecanicei clasice nu sunt aplicabile 
la domeniul microfizicei și că trebuiesc introduse ipoteze noi. 
Problema organizării atomului nu a căpătat o soluţie satisfăcătoare 
decât în momentul când savantul danez Niels Bohr a avut ideea 
să aplice atomului teoria quantelor. Cum vedea Bohr atomul ? 
Mai întâi el presupunea, contrar mecanicei clasice, că electronul, 
descriind orbita lui circulară sau eliptică, nu emite radiaţii. Mai 
mult, el nu poate descrie decât anume orbite de raze determinate. 
Electronul emite energie, când, din diferite cauze, sare de pe o 
orbită pe alta și anume totdeauna radiaţia lui are aceeași lungime 
de undă. Cu aceasta, toate rezultatele experiențelor căpătau o 
explicație deplină. Să luăm atomul de hidrogen. Bohr îl imagina 
sub forma unui electron, care descrie o orbită eliptică în jurul 
protonului. Acordul cu experienţa a fost realizat de Bohr, prin 
presupunerea pe care a făcut-o că anume «restricții quantice » 
nu îngăduesc electronului să parcurgă decât acele orbite ale căror 
diametre sunt proporționale cu pătratele numerelor întregi. 
Marile orbite dela periferia atomului fiind mai apropiate, se 
putea considera că saltul electronului de pe o orbită pe alta e 
continuu; lucrul acesta nu se mai întâmplă însă cu orbitele mai 
mici, care fiind mai depărtate unele de altele, saltul electronului: 
apare ca o discontinuitate. Ce conchidem din aceste considerații? 
Că pentru atomii mari, legile clasice ale mecanicei sunt valabile 
încă și dau rezultate în acord cu experiența; dar pentru atomii mici 
trebue întrebuințată reprezentarea quantică. Aici a întrevăzut Bohr 
faimosul principiu al corespondenței, care face trecerea dela mecanica 
clasică la cea nouă. Universul atomic al lui Bohr nu dădea rezultate 

bune decât pentru atomii cu un număr foarte mic de electroni. 
Concepția aceasta era deficitară când se referea la un număr de 
electroni mai mare. Dar cum concepția veche a mecanicei atomului 
reușea în toate cazurile atomilor mai voluminoşi, cum concepția 
quantică dădea rezultate exacte numai în anume cazuri de atomi 
mici, problema care în mod natural s'a pus a fost următoarea: 
nu se poate modifica și lărgi concepția veche, astfel ca ea, printr’o 
viziune mai vastă, să ne dea un acord experimental pentru toți 
atomii, pe baza unei singure idei ? Iată problema pe care şi-a pus-o 
Heisenberg. Bohr reprezentase atomul ca pe un edificiu mecanic, 
care însă deroga în anume momente de propria sa convenție: 
trecerea dela o orbită la alta nu avea nimic mecanic. Fizica a trebuit 
să renunțe la a imagina «realul» subatomic, mulțumindu-se cu 
imagini parțiale. 

In locul imaginei întrevăzută de Bohr, Heisenberg a introdus 
un alt sistem de idei, analog cu acela care a făcut succesul teoriei 
relativităţii. El și-a spus că entitățile postulate de intelectul nostru, 
în fața experiențelor sensoriale, se clasează în două categorii: 
« observabile » şi « inobservabile ». 

Observabilele impresionează direct simțurile sau aparatele noa- 
stre; pe când inobservabilele nu impresionează decât printr'un 
ocol, şi anume prin intermediul observabilelor, simțurile şi instru- 
mentele de care ne servim. 

Cu alte cuvinte, o observabilă este susceptibilă de o observaţie 
experimentală, de măsurători, iar o inobservabilă nu poate face 
obiectul decât al unui calcul abstract. Universul savantului poate 
să fie rezumat astfel, după James Jeans: 

Gândirea 


date sensoriale 


manifestările aparatelor 
noastre 


observabile 


f 


inobservabile 

Evident că şi observabilele se pretează la ipoteze, dar existența 
lor nu e îndoioasă; dimpotrivă, inobservabilele sunt esenţial ipo- 
tetice, însăşi natura lor este ipotetică. În teoria relativității care 
privea macrocosmosul, inobservabile erau timpul absolut, spaţiul 
absolut și eterul. In lumea microfizică, electronul, protonul, 
atomul sunt inobservabilele. Consecvent cu această direcţie de 
abstractizare, Heisenberg pleacă dela ideea de a substitui mărimilor 
fizice ce se consideră de obicei în teoria atomului, ca viteză, 
masă, sarcină, electrică, etc., tablouri de numere, sau cum se 
numesc matrice. Ce este o matrice? 

Un tablou pătrat cu dublă intrare, unde numerele care figu- 
rează — elementele matricei — sunt asociate fiecare cu alte două. 
O matrice reprezintă un număr, un calcul neefectuat. Numerele 
din care se compune nu se referă la un atom, ci la o mulțime 
nenumărată de atomi, astfel că rezultatul pe care-l reprezintă ne 
dă un clişeu compus din suprapunerea tuturor atomilor. Altfel spus, 
matricea reprezintă un «atom statistic ». Există un calcul special 
al matricelor, astfel că ele se pot aduna, înmulți etc. făcând opera- 
tiile aceste fie între elementele lor, fie în general între tablourile 
lor. Fiecare matrice este considerată ca o ființă matematică unică. 
lată două tablouri importante pe care Heisenberg își sprijine 
întreaga lui teorie atomică: o matrice, notată cu litera p, este un 
tablou statistic, reprezentând impulsul electronului: o altă matrice 
notată cu litera g reprezintă, în același mod, poziţia electronului. 
In calculul matricelor se demonstrează însă că produsul a două 
matrice este tot o matrice, și încă mai mult, el nu este comutativ. 
Dacă considerăm produsul a două numere obişnuite. 4 x 7 de 
exemplu, rezultatul este același ca și pentru produsul 7 x 4. In 
mecanica matricelor, lucrurile nu se petrec astfel: produsul p x q 
nu este egal cu qg x p, adică nu este comutativ. Heisenberg ajunge 
să stabilească relația fiindamentală, că diferența următoare: 


Px9—9x2 


este constantă, în care intră şi celebra constantă A a lui Planck, 
suverana fenomenelor microfizice. Această relație domină şi orga- 
nizează Universul atomului, așa precum Universul mare este 
dominat de legea lui Newton. Avantajul extraordinar al acestei 
formule este că ea înglobează și legile lui Galileu și Newton care 

decurg din ele printr'o trecere la limită, adică pentru numere 
foarte mari. 

In Universul mare, constanta k e neglijabilă, asttel că relația 
p X q—q Xp, (care e egală cu A înmulțită cu încă un termen) 
poate fi considerată egală cu zero, adică: 


pxqg—qxp=o 


sau 


pxq=qxP 


Aşa dar produsul p x q este comutativ în lumea numerelor obiș- 
nuite, în Universul lui Newton, aşa cum trebuia. Ce ne ascunde 
însă relația lui Heisenberg? Intr'un colț al ei trebue să se găsească 
natura intimă a structurii atomice, dar noi nu suntem capabili 
să o descifrăm. Se va putea vre-odată să se vadă înlăuntrul formulei, 
va putea să pătrundă intuiţia acolo unde a pătruns numai abstracția ? 
Iată ce e puțin probabil. « Faptul că q x p nu este același lucru 
ca şi p x q în natura subatomică — scrie James Jeans — pune 
în îndoială posibilitatea de a reprezenta electronul sau protonul 
în spaţiu şi timp». 


* 
* * 


In același timp cu Heisenberg, dar pe o cale separată, principele 
Louis de Broglie şi profesorul Schrödinger urmăreau problema 
structurii materiei. Ei au pus bazele Mecanicei ondulatorii, şi 
au ajuns într'adevăr să obțină o explicație a originilor spectrelor 
substanțelor chimice. Ceea ce este mai curios e faptul că la sfârşit — 
cum a arătat Schrödinger Born şi Wiener — s'a văzut nu numai 
că cele două teorii dădeau aceleași rezultate conforme cu expe- 
riența, dar în fond ele erau identice. Diferența consta numai în 
acea că lucrările lui de Broglie și ale lui Schrödinger îngăduiau o 
interpretare fizică a relației lui Heisenberg, adică ne dădeau o 
imagine a Universului atomic. Cum am văzut, Heisenberg, pentru 
a ajunge la concluziile lui, pornea oarecum dela concepția corpuscu- 
lară, la care evident renunța pe urmă, fiindcă implica o formă 
prea precisă a electronului și protonului. Schrădinger, pe urmele 
lui Broglie, pleacă dela concepția ondulatorie. Inăuntrul edificiului 
atomic, electronii s'ar comporta ca fâșii de unde: undele ar forma 

însăși realitatea electronilor. Undele acestea nu ar fi decât coefi- 
cienți de probabilitate. Electronul apare astfel ca un fenomen 
interferenţial caracteristic. In general această interferență nu are 
loc şi atunci spaţiul atomic este umplut cu o ceață vibrândă de 
electricitate negativă. Electronul ar da impresia unui inel care se 
învârteşte pe propriul lui plan. Iată dar o «vizualizare » a Univer- 
sului atomic. Totuşi interpretarea lui Schrödinger nu a putut 
rezista, fiindcă prin calcule s'a dovedit că pachetul de energie 
rezultat din interferență nu putea să se conserve un timp mai 
lung, cum arăta experiența. 

Ecuațiile lui Schrödinger sunt verificate, nu însă și concepția 
lui, viziunea lui despre electron. De aceea s'a renunțat la această 
«vizualizare », rămânând ca formulele matematice să se aplice 
abstract fără să avem o imagină fizică a lor. Teoria lui Schrödinger 
ca şi aceea a lui Heisenberg nu e o teorie fizică, ci e o teorie ma- 
tematică, care reușește însă foarte bine. Ce se ascunde sub masca 
acestor abstracțiuni? Cunoaştem legile după care entităţile din 
Universul atomic ne comunică prezenţa lor, dar nu ne putem 
închipui în niciun fel aceste entități. « Legile fundamentale ale 
Naturii — scrie Dirac — nu se aplică direct la imaginea noastră 
clasică a Universului, ci tocmai la o realitate ascunsă mai profund, 
la un substrat despre care nu ne putem construi o imagine în 
timp şi spaţiu. 


* 
+ + 


Iată cele două Universuri: Macrocosmosul și Microcosmosul. 
Primul e format din obiecte între care există relaţii, despre care 
știința a izbutit să ne dea o informație destul de mulțumitoare. 
Dincoace, în lumea atomică, cunoștința despre relații creşte în 
preciziune, dar pierde în adâncime. Cu alte cuvinte, legile Macro- 
cosmosului sunt aproximative, dar ne dau o imagine suficient de 
precisă despre structura Universului: dimpotrivă, legile Univer- 
sului mic sunt extraordinar de precise, dar nu ne mai dau nici o 
imagine despre edificiul atomic. 

Știm, încă dela Poincaré, că teoriile științifice nu trebue și 
nu pot să ne procure decât cunoștința unor raporturi. Când vor 
să reprezinte natura, ele utilizează ipoteze, simboluri pure, care 
nu sunt durabile. Acest adevăr se întăreşte în fizica atomică, unde 

Universul e compus numai din relații între numere abstracte. 
Cum putem însă înţelege o realitate compusă sau țesută numai din 
relaţii, din raporturi numerice? Nu ajungem la ea decât pe cale 
intelectuală. Substratul profund microfizic este o pură înfelecție 
care nu are nicio poartă deschisă instrumentelor noastre, dar se 
deschide minţii. Se poate aminti aici cuvântul evanghelic: 4 La 
început era Logosul»; el a fost interpretat în felurite chipuri; 
la început a fost Verbul, adică acțiunea, au spus unii; la în- 
ceput a fost Fapta, a conchis Goethe; nu, la început a fost Lo- 
gosul, așa cum spune textul, restabilește ştiinţa; la început a fost 
Legea. 

Dar dacă fondul lucrurilor nu consistă decât în raporturi 
abstracte între numere, cum trebue să ne apară Macrocosmosul? 
El nu este un alt Univers, ci înflorește pe marginea relaţiilor, pe 
pânza aceasta unde obiectele şi fenomenele apar ca rezultate, ca 
reziduuri, ca arderi ale relaţiilor. Realitatea nu este aceasta vizibilă, 
ci aceea din fundul atomului, care guvernează cu ajutorul numărului 
lumea fenomenelor. Mai mult decât oricând se poate spune că 
Pitagora avea dreptate, numărul stăpâneşte lumea. Dar, ne credem 
datori să semnalăm cetitorului un lucru paradoxal; știința a căutat 
o explicaţie a fenomenelor fizice; ea a ajuns la nişte formule 
matematice, care îmbrățișează totalitatea fenomenelor, adică le 
prezice cum trebue; dar avem astfel o explicație? 

Nicidecum. Această legalitate matematică pură ne impune re- 
zultate, dar nu le luminează, ne orbește pentru a nu ne mai îngădui 
să vedem. Mi se pare că încercarea fizicei moderne se poate asemăna 
cu aceea a unui fricos, care, fiind singur într'o cameră, şi-ar stinge 
lumina, pentru a nu mai fi bântuit de fantomele închipuirii lui. 
Este însă evident pentru toată lumea că acest procedeu nu a re- 
zolvat nimic. 


* 
* * 


Să revenim la structura intimă a materiei. Experiențele au 
arătat lucruri foarte curioase, care de fapt au dus la o concepție 
mult mai profundă a fenomenelor fizice. Să facem așa numitele 
fotografii ale lui Wilson. Se aranjează astfel experiența ca razele 
materiale, de exemplu razele a, emise de elemente radioactive, să 
străbată o cameră care conţine vapori saturați de apă. Aceste 

raze produc — dacă posedă o energie suficientă — brazde rectilinii 
de vapori de apă condensată. Se poate astfel vedea că razele ma- 
teriale sunt compuse din mici particule, animate de viteze mari, 
în jurul fiecărui corpuscul se condensează vapori de apă, astfel că 
el apare în fotografia lui Wilson, precum și traectoria pe care o 
urmează. Natura corpusculară a energiei este pusă în evidenţă. 
Dar dacă facem să treacă un fascicol de corpuscule materiale 
printr'o reţea, se produc exact fenomenele de interferență pe care 
le prezintă lumina obișnuită sau razele X. O fotografie a acestui 
fenomen — cum a obținut de exemplu Ponte —arată că razele 
materiale posedă o natură ondulatorie, adică sunt compuse din 
unde, fiindcă numai acestea pot da fenomenul de interferență. 
O mulţime de alte fenomene au întărit ideea că fondul mate- 
riei și radiației ar fi de natură ondulatorie. Iată-ne ajunși la un 
impas. 

Elementele constitutive ale Universului sunt corpuscule sau 
unde? Răspunsul fizicei moderne sună paradoxal: sunt când unde, 
când corpuscule. Intr'adevăr, experiența arată că electronii se com- 
portă în foârte multe cazuri ca niște corpuscule, dar nu s'a probat 
niciodată că posedă toate atributele corpusculelor. 

La fel şi în ceea ce priveşte undele. Cum spune Heisenberg, 
aceste două reprezentări nu au decât valoarea unor analogii, co- 
recte în anume limite. Lumina şi materia ar fi entități fizice simple, 
aparenta lor dualitate ar rezulta din insuficienţa limbajului şi 
intuiției noastre. Dar, în orice caz, cum nici materia şi nici lumina 
nu pot fi şi unde și corpuscule în acelaşi timp, ne întrebăm ce re- 
prezentare ne dau aceste concepte despre structura microfizică a 
Universului? Să plecăm dela electron. Ceea ce putem cunoaşte 
despre un corpuscul e doar poziţia şi viteza lui. Aceste cunoștințe 
se reduc la indicaţia că el este în interiorul atomului într'o oarecare 
poziție, mai mult sau mai puțin aproape de proton, şi că are o 
anume mișcare. Evident această cunoştinţă este aproximativă și 
parţială, prin urmare: din cauza aceasta ea se poate reprezenta 
printr'un coeficient numeric care să arate posibilitatea ca electronul 
să fie în cutare punct sau nu. Să imaginăm atunci o ceață care ar 
umple atomul: dacă considerăm punctele din care e formată această 
ceaţă, ele nu reprezintă poziţii egal de probabile pentru electron; 
unele sunt mai probabile, alte mai puţin probabile. Astfel fiecărui 

punct al acestei ceți i se poate atașa un coeficient numeric, care 
reprezintă probabilitatea ca electronul să se găsească în acel punct. 
Să ne închipuim că ceața aceasta are densitatea variabilă şi anume 
în fiecare punct să fie proporţională cu probabilitatea ca electronul 
să se afle în acel punct. 

Să explicăm, în alte cuvinte presupunerea aceasta: electronul 
trebue să se găsească în spațiul indicat atomului: prin urmare 
ceața reprezintă volumul unde electronul are posibilitatea să se 
ascundă. Dacă am cunoaște exact cândva poziția electronului, 
ceața s'ar reduce, s'ar strânge în jurul lui, pentru a se condensa 
într'o singură picătură pe poziția lui. Această picătură o putem 
identifica, odată cu Eddington, cu electronul. Aşa dar, când ne 
închipuim că putem cunoaște precis poziția electronului, avem 
picătura; când renunțăm la principiu și socotim aproximativă 
cunoștința noastră, electronul se răspândește în ceață. Dacă ne 
oprim la o cunoştinţă aproximativă, ceea ce face fizica modernă, 
se vede că studiul electronului se reduce la studiul unei cețe a 
cărei densitate variază, care are deci o distribuție variabilă. Dar 
schimbările de densitate se propagă prin unde, cum se știe din 
toate experiențele obișnuite. Iată cum s'a ajuns la concepția Meca- 
nicei Ondulatorii. Acesta şi-a propus să studieze legile de pro- 
pagaţie ale undelor în ceața de care vorbim, adică cum variază 
densitatea în fiecare punct, sau încă, probabilitatea în fiecare punct. 
Vom putea ști astfel, în fiecare moment, unde este ceața mai densă 
pentru a deduce că prezenţa electronului acolo e mai probabilă. 
Mecanica clasică urmărea mișcarea electronului ca un corpuscul; 
Mecanica ondulatorie urmăreşte acelaşi scop, însă pe principiul 
unei cunoașteri probabilistice, adică incomplete. Ceea ce este 
remarcabil, este că nu vechea mecanică reușește în domeniul elec- 
tronului, ci tocmai această nouă mecanică ondulatorie, care privește 
electronul în mod incomplet. Vechea teorie a quantelor nu a reușit 
să dea o explicaţie a salturilor electronului dela o orbită la alta, 
pe când noua teorie a quantelor, bazată pe mecanica ondulatorie, 
a formulat un sistem de legi, care au avut un succes practic definitiv. 
Cum apare atunci structura de bază a Universului ? Nu mai poate 
fi vorba nici de corpuscule și nici de unde. Substanţa fundamentală 
este «ceața » de electricitate negativă, iar legile ei sunt legile de 
propagare ale undelor. Astfel se vede că reprezentarea corpu- 

sculară sau ondulatorie depinde de gradul de preciziune al cu- 
noștinței noastre, și prin aceasta face să intervină un element 
subiectiv. 

«Este o scenă — scrie Eddington — unde spiritele care joacă 
se materializează sau se anihilează, după cum ne fixăm atenția 
mai mult sau mai puțin asupra lor ». 

Să examinăm rezultatele expuse, într'o privire de ansamblu. 
Știința a procedat în domeniul microfizic printr'o veritabilă dia- 
lectică hegeliană. Noţiunile cele mai contradictorii capătă o le- 
gătură sintetică se regăsesc la capetele unei aceleiași serii, cu un 
înțeles mai general. Iată de exemplu seria de unde care variază 
după frecvenţă şi amplitudine; la un capăt se găsește condensat 
electronul, la celălalt, trecând printr'o serie intermediară de unde 
probabilități, neantul. Cei doi poli ai conținutului material sunt 
certitudinea, cunoașterea exactă (electronul) și incertitudinea 
absolută, adică vidul. Dela unul la altul ne conduce un nesfârșit 
lanț de unde. Cu alte cuvinte, realul se concretizează, se precipită 
într'o formă definită, sau într'o formă nedefinită, după cunoașterea 
pe care o avem despre el. Realitatea fizică nu mai erun ce dat cu 
care ne luptăm să-i aflăm secretul, ci este proecția propriei şi su- 
biectivei noastre cunoașteri. Nu există nimic în afară de cu- 
noștința noastră, iar natura se mulează, se materializează, aş spune, 
după cât ştim despre ea. Cunoștinţa noastră secretează natura şi o 
creează într'un fel, în ceea ce priveşte organizația ei. Când am 
ajuns să privim fondul fizic al lucrurilor, instrumentele și expe- 
rienţa nu ne mai sunt de nici un folos înăuntrul lumii, numai putem 
scruta decât cu intelectul; dar nu în chipul cum făceau filosofii, 
ci înălțând gândirea pe aripele datelor experimentale, într'o sinteză 
superioară, obținem o viziune intelectuală mai adâncă a existenţei 
fizice. Gândirea filosofică proceda de sus în jos: din câteva principii 
de bază, lua naștere Universul şi existența concretă. Dimpotrivă, 
ştiinţa contemporană procedează de jos în sus; principiile şi sub- 
stanţa realității sunt secreția cunoștinței pe care o avem la un 
moment dat despre Univers. Prin aceasta ele nu sunt definitive, 
ci esențialmente schimbătoare. Este adevărat că știința a ajuns 
la o unitate a structurii materiei și a radiaţiei, dar cu ce preț? 
Trebue ca electronul să se prăbuşească într'o undă, să actualizeze 

o contradicție, pentru ca natura esenţial dualistă a lui să capete 
o unitate formală, adică matematică. 

Undele şi corpusculele, care sunt când adevărate când false 
după expresia lui Heisenberg, ne impun o gimnastică intelectuală 
greu de suportat. Ele ne provoacă să înlocuim o intuiţie cu alta, 
să nu privim nici o imagine ca efectivă, ci ca o analogie imperfectă, 
ne învață cum scrie Bachelard, să « dezintuim o intuiţie ». Dar 
ce se ascunde în spatele acestor imagini aproximative, ce sunt 
entitățile acelea curioase care se produc pe scena atomului, atât 
de paradoxal? Nu avem nici o idee despre ele, doar calculul ma- 
tematic dacă va fi surprins ceva din secretul lor, căci calculul 
matematic, cum spune Langevin, știe mai bine fizica decât fi- 
zicianul. . . 

Ştie, dar nu spune... Pentru ce nu avem nici o intuiţie a feno- 
menelor subatomice? Se întâmplă lucrul acesta din cauză că nu 
putem pătrunde în lumea lui, cu instrumentele noastre, cu intuiţia 
noastră, prea puțin subtilă pentru un domeniu atât de delicat? 
Nicidecum. Fizicienii s'au grăbit să intuiască primele rezultate 
ale experienţei, admițând astfel o natură corpusculară pentru ele- 
mentele ultime ale materiei și radiației. Rezultatele experimentele 
ulterioare au condus la o imagine complet opusă, aceea ondulatorie. 
Cum amândouă concepţiile dau rezultate bune, fizicienii au pro- 
„cedat, cu o avariție ciudată, la păstrarea și împăcarea lor. Cum se 
pot împăca două concepţii contradictorii? Ele nu pot forma re- 
zultatul unei sinteze raționale. De unde concluzia că entitatea 
care ne pricinueşte atâtea griji acolo în subsolul atomului, este 
de natură iraţională. Cu alte cuvinte, sâmburele fenomenelor fizice 
este un «ce » irațional, care poate să ne joace toate festele, să-şi 
schimbe conținutul şi figura, să-și râdă de fizician, ca un spiriduş. 
Dar despre o entitate iraţională, evident, nu ne putem face nici o 
idee, și nu putem avea nici o intuiţie. Iată dar cauza intimă a fap- 
tului că nu ne putem imagina lumea atomului, și mai cu seamă 
că nu știm ce sunt entităţile care ne apar când ca particule, când 
ca unde. Cetitorul a observat însă, de sigur, unde este artificiul 
acestei atitudini: el stă în faptul că vreau să cuprind într'o aceeași 
grupă generală de fapte, cele două comportamente contradictorii: 
electron și undă. Sinteza sau subordonarea a două noțiuni, față 
de o noțiune mai generală, este o operaţie pur rațională; poate ea 

dar să ne ducă la un rezultat irațional? E clar că nu. Astfel atitu- 
dinea fizicianului, în fața ciudatelor întâmplări microfizice, nu este 
o atitudinea ştiinţifică, dacă înțelegem să mai păstrăm sensul real 
şi în general un sens pentru disciplina științifică. 

ANTON DUMITRIU 


POEZIA D-LUI V. VOICULESCU 


Locul d-lui V. Voiculescu în poezia noastră contemporană este 
bine fixat. Poetul face parte din grupul tradiționaliștilor de după 
război, care au ţinut dreaptă cumpăna lirismului nostru. Căci, dacă 
inovatorii au hotărît un progres, ce nu se mai poate astăzi contesta, 
scriitorii din jurul Gândirii d-lui Nichifor Crainic, chiar dacă ei 
înşişi se vor fi constrâns adesea la noile tipare, au creat încă 
odată deprinderea motivelor românești, au legat de un anumit pă- 
mânt sboruri care altfel poate nu s'ar fi mai întors, au intervenit 
la timp cu greutatea tradiţiei, din a cărei opunere față de libertatea 
modernă a rezultat starea de echilibru. 

Nu este nimerit acum să prezentăm acest proces de influență, 
care este dublu şi reciproc, dar fără îndoială că lirismul unei epoci, 
în care se întâlnesc orientările cele mai contrare, devine du- 
rabil dacă aceste orientări se corectează între ele, așa cum s'a 
întâmplat și la noi în ultimii douăzeci de ani. Tradiția se înoește 
neîncetat, venind în atingere cu modernismul, iar modernii se 
cumințesc cu timpul, combătând cumințenia. 

Și observația rămâne adevărată atât în privința perioadelor 
istorice, privite ca unităţi literare, cât şi în privinţa poeţilor, luaţi 
individual. Poetul V. Voiculescu, după cum se va vedea, este un 
asemenea exemplu. 


Dela întâia sa culegere, Poezii (1916), d. Voiculescu aspira la 
desăvârşirea proprie, pe care o întrevedea în clipa când va desco- 
peri pe Dumnezeu. Inspirația religioasă îl făcea de cele mai multe 
ori să versifice scene biblice, să folosească motive creștine chiar 
în cântece lumeşti. Nu putem spune că vibrația lirică de atunci 
era curat creștină şi nici curată. Poetul găsea potrivit ca aspiraţia 

de creștin, care umblă după Dumnezeu, să şi-o obiectiveze, 
oarecum, recunoscând-o în toate mișcările Creaţiunii: 


Părinte, unde să te caut și pentru ce 'Te-ascunzi mereu? 
Pe urma Ta în brazda vieţii alerg dela 'nceputul lumii. 

Cu hidrele în fundul mării, cu viermii orbi în noaptea humii, 
Cu șerpii... m'am târit alături. Apoi m'am înălţat cu greu. 
De-am zăbovit atât pe cale, Tu ştii, de la 'nceputul lumii, 
De-a-lungul vieţelor, pe Tine Te caut doar, Părinte-al meu, 


Momentul liric exprimat, pe lângă setea de starea divină, 
conţine sugestii despre sforțările Creaţiunii întregi de a-și 
identifica și mărturisi Creatorul, semnificând în acelaşi timp, 
la poetul acestor versuri, o mișcare admirabilă de a se proecta 
în  universca singura conștiință ontologică. Se vede bine 
dar, că meditaţia religioasă se combina cu meditaţia zisă « filo- 
zofică ». 

De altfel nu odată, cititorul întâlnește în acele poezii din 1916 
semnele unei vagi preocupări de marile probleme; dar probabil că 
nu aceasta era adevărata vocaţie a d-lui Voiculescu, deoarece mai 
adesea dăm numai peste simboluri raționale în felul lui Cerna 
(vd. Soimul), peste teme ale inteligenței şi moralei în felul lui 
Vlahuţă (vd, Binele și Răul), în care cugetarea și expresia iau 
ţinuta didactică, 

Stilul de viață al « înțelepciunii », adică liniștea morală de a 
primi destinul, linişte care este renunțare la luptă, dar nu resem- 
nare înfrântă, înlesnește de cele-mai multe ori inspiraţia fără 
avânturi de atunci: 


Eu nu mă lupt cu soarta, nici nu-mt blestem destinul. 
Călcând la pas pe urma clipitelor trăite, 

Aştept să se 'mplinească doar cele rânduite 

Și fără să mă scutur, la gură duc veninul 

Lăsând să se 'mplinească în liniște destinul. 


Căci orice 'mpotrivire sub fulgeru-i se frânge. 
Nu-i luptă, nici scăpare, ci numai svârcolire. 
Ca viermele 'n ţărână sub strașnica strivire, 
Mișelul doar se sbate, el blestemă şi plânge 
Și mare bărbăţie atuncea când se frânge. 

Unde şi unde, în același volum, se putea citi câte un vers, 
chiar poezii întregi, în care altul era tonul vital. Într'o Sentență, 
se da îndemnul bărbătesc de a pregăti « oţelul voinţei » ca să scân- 
teieze când va ciocni «asprele cremeni »; iar în Către mine însumi, 
poetul îşi ațâța firea înțeleaptă: «...în mâna ta vânjoasă fii arc 
strunit puterii » vorbe care, dacă față de strofele citate mai sus 
nu exprimă aceeași atitudine de viață, putând fi cel mult o întâie 
treaptă către înțelepciunea morală, dasă totuși să se vadă influența 
optimismului utilitar al aceluiași maestru: Vlahuță. 

La această dată, nici vorbă, d. Voiculescu nu poate fi caracte- 
rizat. Abia dacă îi găsim oarecare indicaţii asupra sensibilităţii 
sale de mai târziu cât şi asupra deprinderilor de exprimare, ce va 
dobândi cu timpul. Astfel în privința mișcărilor de simţire, sensul 
religios al inspiraţiei și gestul optimist, mai mult ca metodă de a 
trăi decât ca fel de a fi, iar în privinţa expresiei poetice, limbajul 
cam uscat şi simbolul rațional — pot fi semnalate de pe acum ca 
trăsături durabile. 


Cu volumul Din fara zimbrului şi alte poezii (1918), d. Voicu- 
lescu încerca modul național și patriotic al lirei şi chiar struna 
ocazională. "Talentul încă neacordat era pus astfel să atace lirica 
cea mai dificilă. Ca motive stăruitoare, reveneau luptele eroice din 
ţara cutropită de dușmani, se exprima durerea colectivă a hotarelor 
noastre sluţite (ceea ce mișcase pe atâți poeţi, dintre care tânărul 
pe atunci Demostene Botez va impresiona puternic cu Munţii 
săi) şi vibrau câteva ode pentru membrii Dinastiei. 

Atingând accente demne de un Octavian Goga, al cărui timbru 
înverșunat se putea recunoaşte în câte un vers (« Răzbunători ne 
vom întoarce iară, Cum ne-am legat cu aspru jurământ...»), 
poetul n'avea totuși glas atât de puternic încât să fie auzit de mul- 
ţimea, căreia i se adresa. Aceste poezii, care acopăr o jumătate a 
culegerii, au fost sortite să rămână între documentele vremii, 
fiind cu adevărat vorbitoare mai ales pentru câți am respirat acea 
atmosferă neprielnică. 

Dar a doua jumătate («alte poezii ») cuprinde versuri nelegate 
de nici o împrejurare imediată; unele, cum sunt în Chemare, un fel 
de prefață la noul lirism, proclamă deslegarea avânturilor din 
«lanţuri şi peceţii », chemând poeţii la «o nouă lege», care le va 

destăinui «un soare nou de frumuseţe ». E vorba de «cântările 
vieții »: 

Sărind a visurilor treaptă 

Veniţi cu suflete nestinse, 

La harpa lumilor v'așteaptă 

Atâtea coarde neatinse... 


Iar de vă 'ncearcă noi ispite, 
Și foc din cer căzut vă arde, 
Smulgând jos strunele "nvechite 
Veniţi să punem alte coarde! 


Energia tonului era în adevăr plină de făgăduinți. Versurile 
Chemării sunt aproape gesticulate. O gesticulaţie vitală, după cum 
uşor se observă, le susține. Dar noutatea vestită nu este a unui 
ideal artistic, ci a idealului optimist de viață, ce i s'a transmis 
poetului dela Vlahuţă. Aceasta e semnificația « cântărilor vieţii » 
şi «sufletelor nestinse». Autorul rămăsese încă în mişcarea de dife- 
renţiere față de eminescianismul deprimant. 

In altă poezie, fiind iarăși vorba de forța activă a sufletului, 
de « mâinile voinței cei fără şovăială », înţelegem că autorul n'a 
istovit încă puterea optimismului metodic al lui Vlahuţă. 

Asupra uceniciei d-lui Voiculescu la școala de viață şi de artă, 
la şcoala — mai bine zis — de artă a vieţii, pe care o recomandase 
Vlahuţă, spre beneficiul societăţii, tinerilor «eminescianizați » 
subit, este prea folositor să insistăm. Această ucenicie va deveni 
la poetul maturizat hotărîre de a fi mereu altfel, de a fi altul chiar 
faţă de el însuși cel de ieri; îndemnul primit dela maestrul său se 
va menţine inflexibil, nefiind departe să se transforme în principiul 
estetic al diferenţii. D. Voiculescu începe să transpună ațâțările 
voinţii proprii pe planul exclusiv artistic, dela volumașul în discuţie. 
Mitul lui Ganimede, după care cerul se deschide şi celui care 
nu-l atinge prin puterea sa, îi inspiră versuri de ţinută bărbătească 
în faţa artei: 

Răpit de vulturul lui Joe, 
Intregul cerului senin 

Mi-ar fi doar temniţă şi chin, 
De naş putea să-l tai în voie ! 

Şi nu mar bucura înaltul 

Olimp, etern ispititor, 

De nu l-aș fi atins din sbor, 

Ci n ghiare lungi purtat de altul. 


Râvnind lumina depărtată, 
Mai bine trist privesc de jos, 
Decât să trec neputincios 

Cu aripa împrumutată. 


Ca prim rezultat al spiritului de inovaţie, derivat din mișcarea 
de diferenţiere, amintită, avem deocamdată, în Aiurare, niște 
curioase versuri libere cu accent viril, care prevestesc destul de 
neînțeles versurile d-lui Lucian Blaga din Poemele luminii. Iată 
o strofă: 


Cu ochii plini de umbră, 
Eu nu plâng sfărâmate 
Iluzii, 
— Nici visurile mele — 
Ci năzuinți ciudate mă cuprind... 
Vreau aripi 
— Semeţe aripi albe — 
Să sbor, să sbor, să sbor, 
Spre tine. 


sau alta, de un tipografism mai caracterizat: 


Şi-o ne "'nţeleasă 
Ispită mă frământă şi mă doare, 
O sete de pieire, 
Aş vrea să mă topesc în ceaţă, 
Să mă prefac în abur 
Și pretutindeni, 
— Departe — 
Pe munţi, prin văi să mă împrăștii, 


Culegerea dela 1918 nu arată alte rezultate artistice, ele putând 
fi însă aşteptate. 

Cu toate acestea, nici Pârgă (1921) nu duce mai departe, în 
realizări, voinţa inovatoare. Imaginile sunt în adevăr mai puternice, 
relieful exprimării e mai nou, tehnica poetică — mai precizată. 
Poetul doreşte ca sufletul să rețină chipul iubitei, «ca năframa 
sfintei Veronica» obrazul « martirului »; el vede întrun plop 
îngălbenit, dela intrarea în grădina iubirii, sabia de foc «la poarta 
Paradisului pierdut »; noaptea îi pare a fi Cenuşăreasa cu « alba- 
strul cer svârlit pe umeri » prins «în copci de stele» şi încinsă cu 
« calea laptelui », în mijlocul căreia luna este «paftaua de aur»; 
şi atâtea alte figuri, personificări și metafore, toate noi şi 
interesante. 

Tehnica generală se caracterizează prin imaginea unică şi 
desvoltată, care se confundă cu poemul întreg, fără ca totdeauna 
să susțină vre-o intenţie simbolică, aşa cum e în Nucul sau în fru- 
moasa bucată Lacul zânelor, ci numai pentru plăcerea intelectuală 
a potrivirilor simetrice, a polisimetriilor întrunite. Din acest 
punct de vedere, poezia Do: gemeni este caracteristică: 


A dat pe rod porumbul și-acuma grabnic leagă: 

La subțioara frunzei pe verdele cotor, 

Cresc doi știuleți de-o seamă sugându-i seva 'ntreagă 
Iar foile-i înfaşă în scutecele lor. 


Și cum tulpina sveltă îi leagănă, duioasă, 

Ei par, purtaţi pe braţe de tânărul covrag, 

Doi gemeni scumpi în faşă, cu părul de mătasă, 
La sânul dulce-al mamei dormind lipiți cu drag. 


Meșteşugul ca și gustul pentru imaginea parazitară, fără susținere 
lăuntrică, sunt ale timpului imediat după război. Era vremea când 
dd. Lucian Blaga, Al. Philippide, Demostene Botez şi alții creaseră 
la noi adevărate roiuri de expresii poetice, pe care le cultivam 
câteodată în deplină izolare (Blaga) sau acumulate (Philippide, Bo- 
tez, etc.), după legea luxului, care este o artă a suprafeții. Poeţii nu- 
miţi au și părăsit de aceea această îndeletnicire, mai târziu,ca şi d.Voi- 
culescu, de altfel. A fost în orice caz o şcoală a noutății de amănunt, 
care n'a păgubit nici unui adevărat poet; şi dacă amintim de ea, ca 
deprindere provizorie a modernilor, este ca să semnalăm momentul 
când poeții noi impun unui tradiţionalist preocuparea de înnoire. 

Procesul de influență reciprocă, despre care am vorbit, în câteva 
rânduri la început, că s'ar produce între tradiționaliști și moder- 
niști, se luminează în cazul d-lui Voiculescu, deocamdată numai 
unilateral. Vom căuta cândva prilejul să-l verificăm și răsturnat. 

De altfel poetul nostru avea, după cum am văzut, o dispoziție 
categorică la noutatea jocului poetic, avea o fermă voinţă anterioară 
de originalitate. Și este sigur că dacă modernismul epocii nu se 
declara atât de energic prin dd. Blaga și Philippide, am fi avut 
din partea sa mișcări mai libere, mai spontane. 

Bănuim că trebuința diferenţierii, devenită acum gest poate 
reflex, începe să lucreze împotriva noutății moderne, pe care, 
adoptând-o un moment, o şi respinge apoi, când o vede genera- 
lizată. Numai astfel ne putem explica faptul că de unde atitudinea 
poetului din Poezz și Din ţara zimbrului îndreptățea orice aşteptare 
în sensul depășirii trecutului, volumul Pârgă însemnează accen- 
tuarea elementelor tradiției. 

Se reia inspiraţia națională, motivul religios și pastelul tocal, 
felul lui Goga, Coșbuc și chiar Iosif devenind mijloc de a se deosebi 
de moderni; dar mai ales d. Voiculescu rămâne lângă scumpul 
Vlahuţă, pe care îl cunoscuse la Bârlad în timpul războiului și 
despre care își va aminti mai târziu, când va scrie Amintiri despre 
Vlahuţă (1927); rămâne, cu alte cuvinte, la vechiul îndemn de a 
se înfrunta viața cu bărbăţie, îndemn retras de pe planul artistic, 
unde ajunsese ca voință de artă nouă, retras în dârzenia morală 
din nou. O asemenea concepţie de viață ni se exprimă încă odată, 
cu mult mai energic, în Indemn: 


Acum când fericirea nu-i floare, s'o culegi, 
Ci lupta 'nfricoșată cu vechi fără-de-legi; 
Când trebue să semeni în sânge și în scrum 
Și 'n sârg să dai viață cenușii de pe drum, 
O trudă să vă 'ncingă din ce în ce mai tare: 
Aprinderea luminii pe noile altare. 


Mergând către pământul sfânt al făgăduinții 
Isbiţi în plin chiar piatra cu vergile yoinţii; 
In inima pustiei loviți fără cruţare, 

Să tremure adâncul de apriga chemare: 
Atunci din stânca morţii vedea-veţi ca profeții 
'Țâșnind, vijelioase, izvoarele Vieţii | 


Dacă despre bolile sensibilităţii e drept să se zică adesea că 
sunt bolile trândăviei, puterea braţului, în continuă desfăşurare 
şi mai ales rodnică, trezește nemijlocit ideea de .sănătate morală. 
Poetul Voiculescu, care pare a fi gândit aceasta, a trecut fireşte 
dela predicarea vigoarei active la cultul muncii. In volumul Pârgă, 
Imn Muncii propagă aproape o nouă religie: 


Să curgă val de lacrimi și sângele ca râul, 

Ce roadă vor aduce când Munca nu le-ajută? 
De n'ar pica sudoarea pe glii, n'ar creşte grâul, 
Căci stropii rodnici rana pământului sărută. 

Ca pe-un copil ea creşte pe om și îl alină, 

Ii cântă şi trudește, ne 'ntrerupându-şi mersul 
Și, fără să se 'ndoaie, purtându-l către ţintă, 

Pe umeri-i atletici ea duce Universul. 


Poetul însă, spre mulțumirea cititorului, n'a întârziat în această 
poezie de mare frumusețe etică, e drept, dar cam stearpă şi de 
sigur primejdioasă în toate consecinţele ei, ci a constrâns-o în 
propria-i conștiință, închizându-i tumultul și dinamismul, care 
sub presiune — i-au dat sentimentul unui nou prometeism. Noul 
Prometeu era după d. Voiculescu un fel de anti-Prometeu: nu cel 
care s'a « înjosit » să fure focul din cer, ci altul — Poetul, care 
scapără din sine, spre uimirea cerului însuși: 

Când vulturul trimis să mă sfâşie 
Va tăbărî cu groaznicul său cioc, 
Din inima-mi să rupă o fâșie, 
Să-şi vadă pliscul negru luminat 


Și-aprins pe loc de-atâta bucurie 


Să ducă ?n ceruri taina ce-a aflat! 

Orientată de atâta vreme către poezia Voinţei, a faptei și a 
tumultului vital, sensibilitatea d-lui Voiculescu a mers în exprimare 
la vocabularul aspru, țărănesc, adică pietros, chiar dacă adesea 
îl resimte ca inestetic, şi — când nu l-a găsit, i l-a servit memoria 
folkloristului, poetul nostru fiind şi culegător de ceva înțelepciune 
populară în tovărășie cu d. G. D. Mugur. Astfel cuvinte ca prour, 
șarul, cioturi, tarlale, strujeni, răstavuri, lefți, nahlapi, grădini, 
cheanțuri, chelbaşe, poturi, postaţe, robace, corlată, nâboiou, covrag, 
jitnițe, vâlnic, lostopăi, boncăe, ciurda, etc... dau versurilor, care 
le conţin, înfățișarea forței, mai puţin însă forța însăși, pe care 
poezia finală din volum o exprimă în impresionantă pornire răz- 
boinică, deși cu vorbe necăutate: 


Urează-mi luptă, nu-mi ura izbândă, 
Hotarul vieţii nu râvnesc să-l mut... 
Dar cum mă simt o flacără flămândă 
Mă sbucium tot și singur mă asmut... 


Ţin rob, ca Năvi, vulturul Trufiei 
Ca să-l reped, cu sângele pe cioc, 
Să-mi ţintuiască "n bezna bătăliei 
In loc de soare, zodiile 'n loc; 


Buhavei nopţi voi rupe cetluiala 

Și vânt mi-oi face ţeasta să-i despic; 
De-o fi să cad, aprinză-mă iuţeala: 

Nu frunză 'n vânt, bolid aș vrea să pic... 
Stau smirna 'n ceruri stelele și cată 

Cum trage spada mâna de pământ 

Ca ?n lama ei de veci predestinată 

Să-și vadă toate fulgerul răsfrânt ! 


Noul Prometeu este așa dar şi un Lucifer, care se opune cui? 
Poetul a simţit de sigur împotriva cui se ridică trufia omenească; 
a simțit cu atât mai mult, cu cât poezia din Pârgă, deşi freamătă 
de afirmaţia vieţii, adică de principiul sănătăţii morale, se reali- 
zează în intuiţii ce țin de cadrul biblic, evocă mituri creştine, 
acele ficțiuni -consolatoare ale oamenilor fără vigoare în viață; şi 


650 REVISTA FUNDAȚIILOR REGALE 


apoi nu este d, Voiculescu poetul religios de care am vorbit mai 
nainte ? 


Rare ori putem citi versuri, despre această dramă intimă, în 
opera poetului nostru. E de presupus totuși că ea a avut loc între 
volumul analizat până aici și următorul, Poeme cu îngeri (1927). In 
cuprinsul noului volum, un vers ne confirmă rătăcirea credinciosului 
în aventura vitalismului (Spuneți-i că m'am înturnat ), un altul cântă 
sufletul-porumbel, pe care «instinctul nesmintit» îl întoarce, 
oricât de târziu, la Dumnezeul-cuib (Sufletul) ; poetul care altă- 
dată credea că poate minuna cerul cu focul din piept și că îl poate 
chiar îngrozi cu spada Voinţei, este creștinul cel mai umilit acum, 
când se roagă să i se primească ofranda, potrivit datinei (Grâu 
comun) ; o strofă ni-l arată împiedecat, încă, să devină înger, de 
Chiar «vraja Vrerii» (Inger amânat), iar alta — făcând haz, 
dimpreună cu asinul, calul și cămila, de palatele în care Craii- 
călăreți se așteptau să găsească pe Mesia (Pe drumul de aur al 
Sidonului ) ; în sfârșit, două poezii, dintre cele mai frumoase din 
câte a dat limbii române inspiraţia religioasă (L-am lăsat de-a 
trecut și Ingerul în odae), au un neuitat abur mistic, care ne face 
să le zicem scripturi și nu scrieri. Dacă nu le cunoaște cumva, 
cititorul ne va mulţumi, suntem siguri, că reproducem una din ele: 


L-am cunoscut de cum l-am zărit: 
Trimis înadins de soartă, 
Mi-a trecut pe la poartă 
Și nu s'a oprit. 

Era cu părul ca aurora, 

Aripele, cu pene de lumină, 

Lânced le târa la picioarele tuturora 
Prin pulbere și tină, 

Suia din prăpăstii? Cobora din stânci? 
Acoperit de mister, 

Cădeau peste el umbre mari și-adânci 

Ca peste toți cei ce vin din cer, 

Nu purta sabie, n'avea 'n mână crinul; 
Rătăcind pe stradă 

Și-a aruncat doar ochii la mine 'n ogradă 

Unde năpădise cucuta şi pelinul. 
Stam pe prispä halucinat: 

M'a văzut... nu m'a văzut? 
Că nu mi-a luat aminte... 

Era aşa de abătut, 

Că n'am mișcat, n'am strigat, 
L-am lăsat de-a trecut înainte. 


Printr'o întâmplare fericită, vocabularul rebarbativ a fost înde- 
părtat; sau, dacă este cum credem noi, cuvintele colțuroase fiind 
folosite cu știință ca material de expresie frustă pentru poezia 
vitalității, nu e numai întâmplare: umilința creştină a trecut și 
peste vocabular, impunându-i legea armoniei artistice. Incât pe 
drept cuvânt putem ţine pe d. Voiculescu, alături de d. T. Arghezi, 
de poet al inspiraţiei religioase românești. 

Este adevărat că vechile curiozități lexicale vor reapărea chiar 
în acest volum, la alte despărțăminte; vom întâlni bataliștea, 
mușluiau, sugurei, smidă, oibul, lotă, şontoroagă, bulz, etc.. ., care 
— oricât de ale noastre ar fi — nu ni se par mai puţin inestetice; 
ele opresc atenţia cititorului, o distrag dela întreg printr'o evidență 
de amănunt tot atât de nepriincioasă ca a neologismelor țipătoare; 
dar păgubesc poeziei mai puțin de data aceasta, decât în Pârgă, 
fiindcă d. Voiculescu, întâia oară, își dă măsura întreagă de creator 
cu cel de al patrulea volum al său: cuvântul este acoperit de viziune, 

Nu avem decât să ne raportăm la Gânduri de iarnă. Sub viscol 
şi nămeţi, sunt văzuţi acolo urșii, care îşi sug labele «visând că 
sug din faguri », — bursucii «nărăviţi la lene » croindu-și pârtii, 
— «puendri şi vulpile » târând cozile « ca niște mături », — veverița 
«în vechea ei scurteică » — ciutele care nu mai găsesc frunze 
pentru iezi, — mistrețul cu botul prin zăpadă după ghindă,— 
lupii, — « bieții iepuri» cu «pielea julită de alice », — şerpii, — 
broasca « ce se 'ngroapă de vie ca fachirii » și toate celelalte făpturi 
ale lui Dumnezeu, care — sub cuvânt că poetul le încălzeşte de 
simpatie — se adună la un loc, împrietenite deodată în aceeași 
viziune, ca descântate, ca în proza de nevânător a Odobescului, 
ca în aceea de vânător a d-lui Sadoveanu, ca într'o fermecată şi 
fermecătoare Isopie. Cuvintele se pierd singure în ceea ce atât de 
puternic au evocat! 

Volumelor Poezii, Din fara gimbrului şi Pârgd li se putea aduce 
obiecţia capitală a uscăciunii, deşi, după cum s'a văzut, o frenezie 
vitalistă, interzisă poate de conformaţia creștină a poetului să 
devină stil de viaţă, prometeism sau nietzcheism, le însuflețea când 
şi când; erau culegeri cărora le lipsea elanul liric, iar aplicația 
artistică le prisosea. De aceea, tema morală, cu materia ei lirică 
puţină, apărând des, raționalitatea acestui fel de poezie ducea 
la imaginea desvoltată și unică, la paralelisme susținute cu bravură, 
care puteau fi admirabil de ingenioase, dar nu cuceritoare. 

Forma tipică am ilustrat-o cu Do: gemeni şi, dacă reamintim 
de ea, este pentrucă, devenită deprindere, se păstrează pe alocuri 
şi în Poeme cu îngeri. Astfel în Fantazie de seară, Seara este Salomeea 
care duce «pe tipsia cerurilor» capul tăiat al Sfântului Ioan — 
« soarele îngălbenit », din care curge «sângele luminos » şi pe care 
îl sărută până ce « capul frumos » îi scapă din mâini «după colină»; 
pe urmele ei, vine apoi Noaptea «negrul gâde», care «șterge 
de sânge, Și 'nfige 'n cer securea lunei». 

Dar misticismul creștin, la care ajunge d. V. Voiculeseu, în 
acest volum, cu L-am lăsat de-a trecut şi Ingerul din odae, i-a desco- 
perit poetului misticismul însuși stării al de poezie, fără de care meş- 
teşugul artei e un fel de industrie rece și stearpă. Fie în poemele 
religioase menţionate, fie în Gânduri de iarnă, acrul de compoziţie 
poetică se schimbă dintr'odată în acela de viziune, de copleșitoare 
viziune, în cuprinsul căreia se realizează un prea fericit echilibru 
de suflu și aplicaţie. 

D. Voiculescu, e drept, a încercat multe ţevi, dar a găsit în 
cele din urmă fluerul fermecat, care i-a strâns ca în poveste, jur 
împrejur, toate vietăţile în raiul acelor Gânduri de zarnă, şi i-a 
deschis până şi inima pietrelor. Iar din mica spovedanie a unei 
pietre prețioase, d-sa a făcut un poem care poate sta alături de ce 
este mai bun în Fantazile lui Dimitrie Anghel. Ca să căpătăm 
aprobarea cititorului, vom transcrie aici câteva strofe din Maârgd- 
ritarul bolnav: 


Inchis adânc în fundul sipetului tăcut, 
Lăptos ca o 'mpietrită broboană de colastră, 
Pe 'ngusta periniță de catifea albastră 
Tânjia mărgăritarul de-un dor necunoscut. 

De-o boală neştiută, zăcea captivul ros. 
O racilă ascunsă îl îmbâcsia cu ceață 
Și-l pistruia cu pete subțiri ca o albeață 
Pe ochiu-i fără ape şi tot mai somnoros. 


Bătrânul Gad zaraful, plângând cu dinadins 
Işi cerceta comoara cea dezmierdată zilnic, 
Pe când mărgăritarul din ce în ce mai silnic 
Mocnea ca o lumină ce-aproape e de stins. 


Zadarnic o fecioară cu sufletul păgân 

L-a aninat pe sâni-i bălani şi tari ca piatra: 
EI, ce trăise 'n vremuri pe piept la Cleopatra, 
Zăcea posac şi rece acum, ca un bătrân. 


Murea mărgăritarul cu stingeri şi alean, 

Secat de-un dor năpraznic și fără alinare 

Și 'n lunga-i agonie visa departe 'n mare 

Un cuib de scoici bătute pe-o creangă de mărgean. 


Strofele acestea n'au putut fi scrise decât de o mână cu adevărat 
fericită, ca şi L-am lăsat de-a trecut, Ingerul din odae şi Gânduri 
de iarnă. Dar excelența inspirației, în volumul dela 1927, se men- 
ține aceeași în toate direcţiile lirismului d-lui Voiculescu. De aceea, 
dintre poemele care exprimă sentimente în legătură cu ființa nea- 
mului nostru, suntem ţinuţi să amintim Pe decindea Dundri, 
puternică retrospectivă asupra neguroasei preistorii locale, din 
care se deşteaptă Sciţii, ca să cânte, dimpreună cu un căruțaş 
de astăzi, acelaşi străvechi cântec țărănesc. E cu atât mai potrivit 
să menționăm această poezie, cu cât răsunetul ei poate fi identi- 
ficat în opera câtorva poeţi contemporani, cum este, între ei, 
d. Ion Pillat (vd. Scitul din Caetul Verde). 

Incât volumul Poeme cu înger: cinsteşte pe d. V. Voiculescu, 
după cum ar cinsti fără îndoială opera oricărui alt poet. 


Un spor incontestabil de meșteșug, ieşit însă din echilibrul 
cu forța lirică, pe care o arată din plin Poeme cu înger:, a dovedit 

d. Voiculescu în ultimul timp. Culegerile Destin (1933) şi Urcuş 
(1937) îi întregesc opera. 

Vechea mișcare la inovaţie, voinţa de poezie nouă, voință 
exprimată chiar ca atare, se trezește încă odată. O neobișnuită 
înverșunare filologică își făgădueşte «vorbele cele mai colțu- 
roase », forme «din albia limbii de rând afară » și salturi « peste 
praguri de expresii încremenite ». 

Cu toate acestea, Destin nu schimbă ideea pe care cetitorul 
şi-o făcuse despre poet din celelalte volume. Abia Urcuș însem- 
nează în adevăr orientarea poetului către un ideal de artă diferit. 
Căci virtutea plastică de până aci, în care d. Voiculescu excela 
adesea, devine virtute muzicală. Contactul cu poezia modernă 
se simte în alegerea cuvintelor nu după relief, ci după sunet. 

Atât de deosebită, față de ceea ce cunoaștem de mai nainte, 
apare estetica dela care poetul se reclamă astăzi, încât am putea 
spune că Urcuș este începutul unei alte cariere poetice. 

De aceea, după cum s'a putut vedea, n'am încercat să pre- 
zentăm pe poetul V. Voiculescu în caracterizări lapidare, ci în 
desfășurarea talentului său, dela care poezia românească a primit 
o contribuţie antologică de primul ordin, dar mai cu seamă, un 
poet dârz, a cărui experiență artistică ni se dă în aria cea mai 
largă cu putinţă. 

VLADIMIR STREINU. 


PRIVIRE EVOLUTIVĂ ASUPRA 
TEATRULUI LUI CARAGIALE 


La data când I. L, Caragiale își făcea debutul în teatru, ca 
traducător, el era aproape cu totul necunoscut. Primele lui în- 
cercări, de umor fantezist, din periodicul satiric « Ghimpele », 
discret semnate Car., trecuseră neobservate. De altfel, semnă- 
tura întreagă apare o singură dată înainte de 1879 și anume în 
« Revista Contimporană » (1 Octomvrie 1874, poema « Versuri» de 
T. Luca Caragiale). Numele său nu se întâlnește, în tot timpul ob- 
scurei sale pregătiri ziaristice şi scriitoriceşti, decât ca girant res- 
ponsabil al jurnalului « Alegătorul liber », Printr'o adevărată ironie, 
pentru cel ce ştie sensul fictiv al girării «responsabile », numele 
sortit unui destin glorios se ţine în umbră, ani de-a-rândul de 
severă pregătire, dar figurează în coada fiecărui număr de jurnal, 
timp de aproape un an. Pretutindeni unde colaborează, Caragiale 
se fereşte să iasă din anonimat. Noţiunea de modestie, care im- 
plică sfială şi neîncredere în sine, ne desleagă mai puţin procesul 
psihologic al autorului, de pe atunci foarte desghețat în rapor- 
turile sale sociale, decât deprinderea unui necruţător autocontrol. 
Spre deosebire de orice alt tânăr scriitor, dornic să-şi vadă 
numele tipărit, oricare ar fi valoarea producerilor sale, Caragiale 
se învață de tânăr să-și fie el însuși judecător şi să-și aştepte ceasul, 
fără grabă. A trecut prin câteva redacţii, a condus minuscula 
revistă umoristică « Claponul 5, şi-a făcut relaţii printre bres- 
lașii condeiului, dar n'a pătruns în public. A crezut, în tovă- 
răşie cu Frederic Dame, că au găsit formula ziarului de infor- 
mație, care îi va căpătui; gazeta lor, «Națiunea română», din 
greșea a unui corespondent uşuratec, dă la iveală ştirea falsă a 

căderii Plevnei şi este suspendat, spulberându-le iluziile; nici 
acest eveniment tragi-comic, care a dat de râs cafenelelor bucu- 
reștene, nu l-a scos pe Caragiale din obscuritate. Este însă mo- 
mentul, acum, către sfârșitul anului 1877, când formaţia sa in- 
telectuală, de autodidact, și experiența sa, de observator și de ar- 
tist, poate fi socotită ca încheiată. Articolele sale din această vreme, 
apărute în « România liberă », sub semnătura Luca, despre si- 
tuația teatrului românesc, sunt agere priviri asupra scăderilor pri- 
mei noastre scene. Într'un mediu cu opinie publică, ele n'ar fi 
trecut neluate în seamă, așa cum s'a petrecut. Abia cu prilejul 
retipăririi lor, din anul trecut (Opere, V), aceste articole s'au 
bucurat de o deosebită primire în presa noastră, care a semnalat 
însemnătatea lor. Așa dar, în 1878, Caragiale nu are nici o situație 
literară, când, printr'o împrejurare norocoasă, obține traducerea 
unei piese istorice în cinci acte, « Roma învinsă» de Alexandre 
Parodi. Să adăogăm că lucrarea nu era tocmai ușoară, fiind o 
tragedie în versuri și în genul clasic, de atmosferă, mai curând 
corneliană decât modernă: mântuirea Romei, ameninţată de Ani- 
bal, prin jertfirea consimţită de Vestala, care atrăsese mânia zeilor, 
păcătuind. Caragiale își pune în lucru o cunoştinţă foarte sigură 
a limbei franceze, cu care venise în atingere încă din ultimele 
clase primare și pe care şi-o desvoltase prin lecturi numeroase, 
tot odată își învederează o nebănuită tehnică a versului alexandrin. 
Este aproape de necrezut în ce măsură l-a ajutat pe traducător 
o de sigur îndelungată «tachinare» a muzei, dar fără nici o 
chemare adevărată de poet, ca să-i reuşească în schimb o ma- 
gistrală adaptare a versului, la cerințele comenzii. 

Traducerea sa e primită cu onoruri, încă înainte de repre- 
zentaţie, făcându-i-se o reputaţie, pe măsura sacrificiilor mate- 
riale de costume și decoruri, la sfârşitul stagiunii 1877—78. Suc- 
cesului răsunător al spectacolului i-a corespuns prima notorietate, 
a traducătorului. După amintirile lui I. Suchianu, tălmăcirea a 
fost foarte prețuită, printre alții de Alecsandri. De altfel, de acest 
eveniment se leagă atât debutul fericit al lui Caragiale, cât și al 
Aristizzei Romanescu, în monologu! Vestalei nevinovate, care-și po- 
vestește visul, De aceea găsim cu cale a da un fragment din acel 
monolog; pentru exemplificarea admirabilei traduceri: 

«... Ziua pornea spre asfinţire: 
Pădurea s'amurgise; bătea un vânt subțire, 
Curgând cu dulce şopot prin ramurile ei. 
Mergeam încet, şi dusă pe gânduri, ajunsei 
In crâng; văzui pe Zeul cu arcul: în picioare, 
Cu chipul lui cel fraged, cu fața-i zâmbitoare 
De marmoră, săgeata spre mine-şi ațintea. 
Simţeam roșindu-mi fruntea, şi inima-mi bătea 
Deodată nu știu cine, luându-mă de mână, 
Mă duce fără voie-mi sub sălcii, la fântână; 
Și-acolo, trist şi gingaș, îl auzii zicând: 
«O singură viață e 'n lume; până când, 
« Jertfindu-te în templu, în umbra lui cea rece, 
« Lipsită de iubire, ascunsă vei petrece? 
«Şi Vesta ce câștigă din lungă jertfa ta? 
«Eu — sunt în lume singur, tu — singură: ţi-oi da 
«Şi inimă şi suflet! Vin, Iunio, cu minel» 
Tăcu: muri cuvântu-i, în lacrămi şi suspine. 
Pierdută-l ascultasem, că mult vorbea cu dor 
Și dulci avea cuvinte şi grai fermecător: 
Pe valurile mării, o harfă "'ndepărtare 
Nu dă mai tainic sunet, mai molcomă cântare. 
Adânc, pe nesimţite, în ochi-mi pătrundea 
Din ochii lui văpaia, şin suflet mă ardea. 
Privirea mi se stinse cu 'ncet. Când simţ deodată 
Suflarea lui fierbinte pe gura-mi îngheţată. 
Mă ia fior de moarte, din brațe-i mă smucesc, 
Mă ’ntorc să fug, şi 'n umbra desișului zăresc 
Pe Zeul cu săgeata-i țintindu-mă în față... 
De spaimă dau un țipăt, tot sângele-mi înghiață. .. 
Atunci... 

...mam deșteptat ». 


(Actul II, Scena IV) 


Caragiale stăpânea ca un virtuoz până și meșteșugul greu al ver- 
sului romantic, de care se folosise — pare-se — autorul francez, cu 
toată clasicitatea temei sale: «rejet »-ul şi « surjet »-ul, de «enjam- 
bement » erau foarte bine transpuse în tălmăcire. Cu prilejul 

reprezentării, fostul colaborator al lui Caragiale, Frédéric Damé, 
care deținea la « Românul » cronica dramatică, deși nu mai era 
în bune relații cu traducătorul, a avut lealitatea să afirme că 
versiunea românească era superioară originalului. 

Incurajat de acest succes, publicistul de curând intrat în re- 
dacția « Timpului » se gândește un moment să-și facă din pri- 
ceperea de traducător, o profesiune. El adresează direcției gene- 
rale a teatrelor, următoarea petiție: 


Domnule Director, 


Deoarece am aflat că Societatea Dramatică națională, a cărei 
stagiune de iarnă este să se 'nceapă în curând, are nevoie de un 
repertoriu propriu, viu cu cel mai adânc respect a vă rupa să 
binevoiţi a primi și serviciile mele ca traducător. 

Domnia Voastră știți cum traduc și cunoașteți că prețul cu 
care lucrez eu traducerile în proză este destul de cumpătat, fiind, 
de acum un an, fixat de cătră Domnia Voastră chiar la 30 [ei]. 
n[oi]. pe act. 

Nădăjduesc, prin urmare, Domnule Director, ca serviciile mele, 
daca în adevăr Societatea Dramatică ar avea nevoie de traducții 
noue, nu vor fi refuzate, şi vă rog respectuos să binevoiți a primi 
asigurarea înaltei consideraţii, cu care am onoarea a fi 


Al Domniei Voastre 
prea-plecat 
I. Luca Caragiale 


(Inedită, Arhivele Statului, Teatrul Naţional, dosar 31/1878, 
fila 1, nenumerotată; petiția e înregistrată cu Nr. 576, la 14/26 
August 1878). 

Peste o lună, Caragiale, în urma unei rezoluţii orale sau scrise, 
care nu s'a păstrat în scriptele teatrului, depune traducerea unei 
piese, cu o nouă petiție: 


Domnule Director, 


Am onoare a vă alătura pe lângă aceasta, traducerea piesei 
« Hatmanul », dramă în 5 acte, cu care m'aţi însărcinat, și a vă 
ruga respectuos să binevoiți a-mi libera suma de una sută și cin- 

zeci de franci, câte 30 franci actul potrivit învoielii ce am avut 
cu Onor. Direcţie generală. 

Vă rog, totd'odată, Domnule Director, a binevoi să primiţi 
asigurarea înaltei stime și consideraţii, cu care am onoarea a fi 


Al D-voastre 
prea plecat 
I. Luca Caragiale 


(id., ibid., fila 2, nenumerotată; petiție înregistrată cu Nr. 636, 
la 19 Septembrie 1878). 


Traducerea « Hatmanului » a fost de curând găsită în biblio- 
teca 'Teatrului Naţional; manuscrisul este cel original. Piesa a 
fost publicată de d. Ioan Massoff în «Adevărul literar» din 7 
Mai a. c. și numerele următoare, arătându-se că este o traducere 
după o dramă a lui Paul Deroulede, jucată apoi, în stagiunea 
1881—82, sub titlul « Cazacii și Polonii ». Deși d. Ioan Massoff 
s'a condus în precizările sale după memoria uimitoare a d-lui Paul 
Gusty, primul director de scenă al Teatrului Naţional, suntem 
oarecum în îndoială, în urma cercetării printre dosarele Teatrului 
Naţional, depuse la Arhivele Statului. Intr'adevăr, după repre- 
zentarea piesei « Cazacii şi Polonii », traducătorul își cere drep- 
turile legale, care pe atunci erau de 5 % din încasările brute. pentru 
traducerile în proză (și 10% pentru traducerile în versuri). Dar 
traducătorul nu este Caragiale, ci M. Pascaly (dosar 621/1881, 
cerere cu Nr. 170, primită la 11/23 Octomvrie); iar rezoluția, 
prin procesul-verbal Nr. 20 dela 15/27 Octomvrie a comitetului 
teatral, îi refuză drepturile de traducător pe motivul că nu a existat 
contract, dar îi acordă suma cerută, pentrucă Pascaly pusese la dis- 
poziția teatrului un mare număr de costume. Orișicum, tradu- 
cerea manuscrisă, publicată de d. Ioan Massoff, nu poate fi atri- 
buită decât lui Caragiale, chiar dacă ea nu a fost folosită de teatru, 
preferându-i-se versiunea lui Pascaly, deşi aceea a lui Caragiale 
are toate calitățile unei excelente tălmăciri. 

In dosarul din care am extras petiţiile lui Caragiale ne mai 
interesează o a treia, prin care traducătorul depune versiunea 
melodramei + Juneţea lui Mirabeau », de astădată numai « corijată > 
de Caragiale, cu cererea de a i se plăti această lucrare (i s'au achitat 
45 franci). 


12° 

Datorită d-lui Teodor Scarlat, s'a dat de urma altei tra- 
duceri a lui Caragiale, în bibioteca Teatrului Naţional: co- 
media lui Scribe, «La Camaraderie», cu titlurile româneşti 
« Camaraderia » şi « Cârdăşia ». Este vorba ca piesa să fie 
«publicată în întregime în « Convorbiri literare ». Descoperitorul 
ei, care ne-a comunicat-o în chip îndatoritor, credea a şti 
că anumite elemente i-au servit lui Caragiale ca izvoare în 
inspirarea comediei « O scrisoare pierdută ». Ne-am făcut datoria 
să încercăm a-i îndepărta aceste presupuneri, deoarece incidentul 
unei alegeri parlamentare şi acela al unui quiproquo iscat de o 
scrisoare nu constituesc elementele unor analogii precise. De altă 
parte, nici traducerea acestei comedii, oricât de bine întocmită 
ar fi fost de Caragiale, nu își are locul în ediția întocmită de noi. 
'Traducerile din Edgar Poe, retipărite (Opere, IV) sunt cu câteva 
luni anterioare « Hatmanului » şi « Cârdășiei » și dau toată măsura 
valorii de tălmăcitor a lui Caragiale, făcând fără rost editarea 
acestora din urmă, în corpul « Operelor », deoarece nici specta- 
culoasa melodramă istorică, nici chiar vodevilul nu vădesc afinități 
cu dramaturgia scriitorului român. Alta este situația « Romei în- 
vinse », care datează în cariera lui Caragiale, impunându-l publi- 
cului şi învederându-l într'un fel excepţional, ca un bun stăpâ- 
nitor al tehnicei versului. Pentru aceste pricini, tragedia lui Pa- 
rodi (tipărită la Sibiu, în 1887, poate prin stăruința lui Sla- 
vici), rămâne încorporată între lucrările de oarecare interes, ale 
marelui prozator, care a izbutit mai puţin în versificările sale ori- 
ginale sau parodice. 

Intrarea tânărului scriitor în cercul «Junimei» rămâne de 
asemenea legată de succesul său, ca traducător al « Romei în- 
vinse». In prima menţiune pe care o face Titu Maiorescu de- 
spre participarea lui Caragiale la ședințele « Junimei », este trecut 
meritul său de «bun traducător al Romei învinse de Parodi». 
Şedinţa a avut loc la 26 Mai 1878, după cinci zile dela prima 
reprezentare a tragediei. De aici urmează foarte limpede că titlul 
său literar, care i-a deschis uşile însemnatei grupări literare, a 
fost traducerea, iar nicidecum încercările sale literare sau zia- 
ristice, aproape cu totul necunoscute. 

Caragiale şi-a făcut odată, în 1898, cronologia operelor sale dra- 
matice. A fost cu prilejul unei supărări adevărate sau numai prefăcute, 

când cu venirea la direcția generală a teatrelor, a lui Petre Grădiș- 
teanu. Noul director general fiind de profesiune avocat, Caragiale 
s'a crezut dator să-i amintească titlurile pieselor sale, numindu-le 
pe fiecare « farsă », afară de « Năpasta », care nu era decât o « piesă » 
şi atâta tot (Opere V, pag. 479—480). Ceea ce ne interesează deo- 
camdată, este datarea producerilor lui. După această cronologie, 
prima sa lucrare dramatică ar fi fost « O soacră », scrisă în 1876. 
Oricât ne-ar plăcea să credem că cea mai puțin izbutită dintre 
comediile marelui dramaturg ar fi fost în chip firesc prima lui 
încercare, socotim că e vorba de o antidatare, tocmai în scopul de 
a scuza lipsa de valoare deosebită a comedioarei. Izvorul verbal sau 
în scris de care s'a folosit d. loan Massoff în « Istoria Teatrului 
Naţional », afirmând că piesa a fost comandată de o societate de 
doamne, cu gândul de a fi jucată de un grup de diletanți, ni se 
pare mai credibil. Până la proba afirmației autorului, ne vedem 
siliți a lăsa în fruntea cronologiei caragialiene, « O noapte furtu- 
noasă >. 

A fost un debut de maestru, în toată puterea cuvântului. Con- 
turarea personajelor, conducerea intrigii și dialogul nu vădesc 
nici una din ezitările unui începător. In compunerea comediei sale, 
tânărul autor a pus la contribuție o minunată experiență, mai 
puţin ereditară, decât în sensul mai larg al cuvântului, familială. 
Printr'un curios capriciu al soartei, tatăl său fusese cel mai puțin 
înzestrat dintre frații Caragiali, sub raportul actoricesc și cu totul 
lipsit de darurile creaţiei literare. Nu ne vom avânta în direcția 
atât de gingașe a eredității, cu afirmaţia că nepotul a moștenit 
la un potenţial superior, pe ascendenții săi colaterali, dar nu pu- 
tem trece cu vederea rolul covârșitor pe care l-au avut Costache 
şi Iorgu Caragiali în pregătirea geniului dramatic al lui loan Luca. 
Prin spectacolele trupei lui Iorgu, la care a asistat nepotul cu o 
adevărată pasiune încă din copilărie, prin cursul de declamaţie 
şi mimică a lui Costache, urmat în anii 1868—69 și 1869—70, 
prin îndeletnicirea sa de sufler și copist sub amândoi unchii, ado- 
lescentul și tânărul a tras foloase foarte mari în timpul perioadei 
hotărâtoare, a întipăririi primelor impresiuni. Chiar după ce sa 
despărțit de mediul actoricesc, în care trăise câţiva ani și când 
s'a dedat gazetăriei politice și literare, Caragiale a rămas legat de 
teatru, ca un spectator statornic al reprezentaţiilor dramatice şi 

muzicale, adunându-şi toate elementele unei bogate experiențe 
scenice. Acestor date exterioare se adaogă substanța nutritivă a 
unui ager spirit de observaţie, atent la gesturi și cuvinte și plimbat 
cu precădere printre micii burghezi ai Bucureştilor, atât de pi- 
toreşti în acea vreme. 

Maturitatea pretimpurie de care dă dovadă «O noapte fur- 
tunoasă », este un capital încet şi temeinic strâns, pe care nu l-a 
risipit ca alți începători, dornici de repede notorietate și risipi- 
tori în monetă măruntă. Nu e lipsit de interes a releva atmosfera 
favorabilă pe care și-a făcut-o piesa în gazetele timpului.’ « Ro- 
mânia liberă », unde își păstrase prieteniile, vestește piesa, ca 
un eveniment literar al unui nou talent dramatic, fără să-l nu- 
mească pe autor. Un anunț din « Românul», datorit poate lui 
Dame, înregistrează de o parte vâlva lucrării, iar de alta no- 
tează intențiile autorului, aflate direct sau dela alții: « Se vor- 
beşte mult bine despre această piesă în care autorul a voit ca 
şcoală naturalistă să ne înfățișeze moravurile poporaţiunii din 
suburbiile Capitalei noastre ». Sub aceste cuvinte se ascunde însă 
fățărnicia unui adversar, care calcă peste voința autorului, de a 
« rămânea învelit sub modesta mantiă a anonimului », — așa cum 
relatează nota prietenoasă din « România liberă », din ro Ianuarie 
1879. 

Incă odată, aşa dar, după debutul strălucit al traducătorului, 
Caragiale, fie din calcul, fie dintr'o mândră rezervă, se înfăți- 
şează ca autor dramatic original, fără să vrea a-și vedea numele 
tipărit pe afişele Teatrului Naţional. Dovada că Dame nu era de 
bună credință față de Caragiale, o constitue articolul său din 
« Românul », dela ro Ianuarie al aceluiaşi an, în care, printre 
altele, condamnă direcția Teatrului Naţional pentru reluarea 
« Romei învinse », piesă care ar fi dat deficite; bilanțul reprezen- 
tațiilor acestei tragedii era, după Dame, 4680,40 lei, veniturile şi 
cheltuelile 7049,88 lei. După verificările noastre la Arhivele Sta- 
tului (Dosarul citat din 1878), cifrele sunt însă altele, vădind be- 
neficii realizate de teatru, cu încasări brute de 7365,50 lei. 

«O noapte furtunoasă » s'a reprezentat în fața unei săli pline 
cu un deosebit succes. Ecoul de presă a fost mai puţin favorabil. 
Din însăși redacţia « Timpului », al cărui colaborator era Cara- 
giale, cronica dramatică, semnată de I. Slavici, exprimă anumite 

rezerve de ordin etic. lar Dame scrie o cronică pătimașe, des- 
văluindu-și duşmănia; piesa e categoric învinovăţită de imora- 
litate, îndemnându-se părinții să nu-și ducă copiii la reprezen- 
tație. Aici intervine un incident până astăzi cu totul necunoscut. 
Directorul general al teatrelor, Ion Ghica, lăsându-se impresionat 
de aceste critice, modifică cu dela sine putere textul, la a doua 
reprezentaţie. Participarea publicului era însă mai numeroasă decât 
la premieră, după cum am verificat din scripte, 2186 lei, încasările din 
vânzarea biletelor la cea dintâi reprezentație, 2251 la a doua) contra- 
riu afirmațiilor d-lui I. Massoff, care crede că piesa nu a cunoscut 
succes de public (pag. 129, Joc. czf.). Pe drept cuvânt revoltat 
de abuzul de autoritate, Caragiale are o explicație violentă, despre 
care vom relata altă dată, cu fostul beiu de Samos. In arhivele 
necercetate, am găsit petiția prin care autorul protestează împo- 
triva procedării direcției şi cere satisfacție. Intâmpinarea este de 
sigur de o prea mare însemnătate, ca să nu-i dăm locul cuvenit, 
în această prezentare evolutivă a teatrului caragealian. Fa este 
de altfel redactată eu o demnitate desăvârşită, în contrast cu ca- 
racterul umil al stilului său petiționar din anul trecut — stil con- 
vențional de altfel adoptat cu o falsă smerenie, pe care și-o va 
păstra în tot decursul vieții sale. 
Iată documentul: 


Domnule Director General, 
Domnilor membri, 


La a doua reprezentare a comediei mele « O noapte fur- 
tunoasă » duminică în 21 ianuarie curgător, am văzut, spre 
marea mea surprindere, că partea ei finală a fost schimbată 
şi jucată altfel de cum este în manuscrisul meu, primit odată 
de d-voastră, şi de cum s'a jucat la întâia reprezentare, joi 
18 c. Această schimbare s'a făcut nu ştiu de cine fără o prea- 
labilă înțelegere cu mine. 

Neputând eu admite ca piesa mea — odată primită şi și — 
[sic] reprezentată în forma în care am scris-o — să fie schim- 
bată la teatru fără ştirea mea, şi fiind aici în joc o importantă 
cestiune de princip pentru orice autor, care-şi respectează 
munca intelectuală, am onoarea a vă invita să restabiliți, la 
xeprezentarea ei viitoare, piesa mea așa precum este scrisă 

de mine. La caz contrar, vă invit să binevoiţi a formula în scris 
încheiarea d-voastră, fiind eu decis a întrebuința mijloacele 
indicate de legea pentru organizarea și administrarea teatrelor, 
în deosebi la art. 6 și 26, spre mănținerea drepturilor mele 
de autor. 

Binevoiţi a primi, vă rog, asigurarea consideraţiei mele 


I. Luca Caragiale 
(Str. Armenească 23) 


(Arhivele Statului, dos. 445/1879, a 7-a filă, nenumerotată, 
înreg. cu No. 8o, la 25 Ianuarie 1879, supusă comitetului teatral, 
care «a trecut la ordinea zilei», fără să o ia în considerare, în 
procesul-verbal de la 27 Ianuarie). 

In urma acestui incident și nu din lipsa succesului piesei, 
care a fost socotit scandalos de direcţia generală, «O noapte 
furtunoasă » este retrasă de pe afiș, nefiind reluată decât peste 
patru sau cinci ani. Mai temeinică însă decât succesul de scandal, 
este considerația pe care lucrarea dramatică i-o aduce în cercul 
literar al « Junimei », câștigându-și admirația solidară a tuturor. 

Inainte de a părăsi această lucrare, nu putem trece peste o 
afirmaţie din « Istoria Teatrului Naţional», după care piesa, în 
prima redactare: « ... începea printr'un incendiu declarat la chi- 
ristigeria lui Jupân Dumitrache. Veneau pompierii cu tulumbele 
şi după muncă îndelungată potoleau focul». 

Informaţia, provenită probabil tot din amintirea d-lui Paul Gusty, 
rămâne incontrolabilă, neconfirmându-se nici desmințindu-se prin 
dările de seamă tipărite. Mai vrednică de crezare este afirmația 
următoare, că piesa ar fi avut o scenă realistă, ce nu mai lăsa nici'o 
îndoială asupra legăturilor dintre Veta și Chiriac. Această scenă 
a fost de sigur pasajul modificat de Ion Ghica; ea figura probabil 
la sfârșitul celui de al doilea tablou al piesei, deși, după cum urmea- 
ză din protestarea lui Caragiale, ar fi fost schimbată partea finală. 
Oricum ar fi, piesa a avut o primă versiune, la premieră, care nu ne-a 
rămas; o a doua, prin amputările aduse de Ion Ghica și care de 
asemenea nu ni s'a păstrat; a treia, din « Convorbiri literare >, îm- 
părțită ca și cele dintâi în patru tablouri; în sfârșit, în două acte, 
textul tipărit invariabil în edițiile succesive ale teatrului său. După 
cele câteva variante dintre versiunea din « Convorbiri literare > și cea 

din urmă, se poate regreta cu drept cuvânt pierderea primei ver- 
siuni, pe care ne-o putem reconstitui destul de vag cu închipuirea. 

« Conu Leonida față cu reacţiunea » este a doua din lucrările 
dramatice originale ale autorului, care suferise un așa de regre- 
tabil accident cu reprezentarea piesei sale de început. Ea a apărut 
în «Convorbiri literare» dela 1 Februarie 1880. In arhiva lui 
Mateiu I. Caragiale, grațios pusă la dispoziția Fundaţiei pentru 
literatură și artă «Regele Carol II», de văduva regretatului 
scriitor, se păstrează versiunea originară a piesei, sau — dacă 
ținem seama de neobişnuita scrupulozitate a artistului, care-și 
transcria până la perfecțiunea acurateței, lucrările sale — numai 
ciorna incomplectă a piesei, destul de greu descifrabilă. După cât se 
pare, piesa nu figurează în repertoriile reconstituite de Teatrul Na- 
tional, dar se crede că trebue să fi fost reprezentată și înainte de anul 
1912, de când a intrat în repertoriul Teatrului Naţional. Mai puțin 
considerată până înainte de război, decât « O noapte furtunoasă » 
şi «O scrisoare pierdută », ea se bucură de atunci încoace de un 
reviriment de opinie critică, datorită neîndoelnicei perfecțiuni sce- 
nice și adâncitului studiu al caracterelor. Cu toate dimensiunile 
ei modeste și în ciuda lipsei aparente de pretenție a concepției, 
comedia și-a recâștigat valoarea nebănuită, prin condensare și sub- 
stanțialitate. Ne este astăzi greu să despărțim chipul lui Conu 
Leonida de imaginea pe care ne-o facem despre micul pensionar 
de acum șase decenii, cu mintea îndopată de presa roșie a epocii. 
Leonida a ajuns, în perspectiva timpului, să se suprapună citi- 
torului docil de ziare, incapabil să judece fenomenul politic prin 
judecata proprie. Această «farsă într'un act» cum o denumea 
autorul, și-a cucerit prestigiul unei comedii excelente, al cărei erou 
ni se impune printrun indiscutabil relief, ca un tip al micei bur- 
ghezii liberale din 1880. 

Printr'o nouă antidatare, din cronologia pieselor sale, pe care 
şi-a făcut-o autorul în 1898, «D'ale Carnavalului» cată să ne 
ie înfăţişată ca redactată în anul 1881. Nu vom putea primi 
această aserțiune, deoarece este de toată evidența că I. L. 
Caragiale a scris piesa anume în vederea obținerii unui premiu 
dramatic. De aceea vom reda locul cuvenit, în cronologia exactă 
a teatrului caragialian, 4 farsei fanteziste » într'un act, « O soacră ». 
Piesa se numea după primul ei titlu «Soacră-mea Fifina». 

Este o piesă destul de anodină, care s'a jucat de mai multe 
ori, în disproporţie cu valoarea ei și mai ales cu aceea a celor- 
lalte piese, o vreme ocolite de direcțiile generale ale teatrelor, 
ca «O noapte furtunoasă » și « Conul Leonida față cu reacţiunea ». 
Ea n'a plăcut adevăraților prieteni dela «Junimea », dar a cules 
laudele nesincere sau neorientate ale unor nestatornici cunoscuți, 
ca Dame. Organizându-se în jurul prejudecăţii obștești, asupra 
soacrelor, dar înfățișând o siluetă nerăutăcios creionată, a unei 
prea tinere soacre, desamăgită în dragoste şi care ţine sub ob- 
servație intimitatea însurățeilor, printr'o obstrucţie ce sar voi 
motivată cu mici «principii», farsa se isprăvește prin căsătoria 
a însăși refractarei Fifina. Nesusţinută prin personaje bine ca- 
racterizate, piesa mai sufere de intervenția unei acțiuni parazi- 
tare, din îndrăgostirea unui chelner de hotel-restaurant de Fi- 
fina; este un prea ușor comic de situație, printrun quiproquo 
sentimental, al cărui erou este victima romanelor-foiletoane; nu 
lipsesc nici «fiselele », din recuzita vodevilistică a vremii, ca apa- 
riţia la timp a fostului iubit al Fifinei, care-și îndepărtase iubita 
prin încercarea de a o săruta cu sila. Ce să mai spunem despre 
procedeul leșinurilor în serie: al iubitului Fifinei, întors dintr'o 
lungă călătorie, al logodnicei chelnerului și al Fifinei! Totul e 
ușurel fără frivolitate, fantezist fără fantazie, de haz și nu prea. 
Piesa a fost tipărită în ediția Şaraga a « Teatrului » (1894), nefigu- 
rând însă în prima ediţie (Soce, 1889) și nici în cea din urmă, 
alcătuită de autor (Minerva, 1908). 

Aici se cuvine să intercalăm operelor dramatice originale, sin- 
gura lucrare scrisă în colaborare, anume cu Iacob Negruzzi: 
« Hatmanul Baltag», «operă bufă», reprezentată întâia oară la 
1 Martie 1884. Oricât ne-ar fi de penibilă stăruința, vom releva ca 
neautentice pretinsele piese în colaborare, publicate de d. Octav 
Minar: dramatizarea nuvelei « O făclie de Paşti» în colaborare 
cu d-sa şi « Reporterul Caracudi » și «Art. 214», în colaborare 
cu actorul Petre Liciu. Se va remarca faptul că așa zisa colabo- 
rare a lui Caragiale cu Liciu a fost născocită după zece ani dela 
moartea amândorura, nesusținându-se cu nici o dovadă mate- 
rială (manuscrise sau confirmări de martori). Iar în ceea ce pri- 
veşte scrisorile sau biletele facsimilate, cu scrisul lui Caragiale 
şi al lui Liciu, ele sunt plastografieri, după cum am arătat într'un 

articol (Necroforul, în «Adevărul», 27 Octombrie 1937), fără 
să-mi fi atras nici o supărare. Prin intervenția după cât 
ni se spune, a d-lui M. Dragomirescu, ediția, aşa zicând cri- 
tică şi completă, cuprinzând piesele «în colaborare» cu Minar 
şi Liciu, a fost un timp retrasă din comerț și apoi iarăși pusă în 
vânzare. Deși primejdioasă pentru profanii lesne induși în eroare, 
ediția Minar este suspectată de toți cercetătorii literari (ea mai 
cuprinde și o traducere a dramei «Lucrezia Borgia » de Victor 
Hugo, incorect atribuită lui Caragiale). 

« Hatmanul Baltag » a fost prezentată direcției generale a tea- 
trelor, probabil din îndemnul colaboratorului academician, ca o 
lucrare aparținând numai lui Caragiale. El propunea condiţii extra- 
ordinare de punere în repetiție, de reprezentare neîntreruptă, cât 
timp s'ar acoperi cheltuelile și suprimarea biletelor de favoare, 
afară de cele permanente. După prealabila examinare a părții 
muzicale, alcătuită de Edouard Caudella, impunându-i-se de 
comisia tehnică, în care figura ca specialist Eduard Hübsch, « unele 
modificări fundamentale » și apreciindu-se libretul «bine întoc- 
mit», cu «toate elementele unui subiect de operă comică», co- 
mitetul teatral a respins condiţiile puse de Caragiale, supunându-l 
prevederilor legale (Arhivele Statului, Dos. 602/1883, cererea cu 
Nr. 631 dela ọ Noemvrie, procesele-verbale ale Comitetului teatral 
din aceeași zi și dela 12 Decemyvrie și raportul comisiei de exami- 
nare a părții muzicale, dela 25 Noemvrie, filele nenumerotate). 
In această colaborare, Caragiale a scris proza şi Iacob Negruzzi 
versurile, după o nuvelă de N. Gane, inspirată acestuia din Dic- 
kens. Prin spiritul operei bufe, de umor bacchic, întrun cadru 
de tradiţie cinegetică, mai curând moldovenească, piesa a avut 
un succes relativ mai apreciabil la Iași decât la București. In 
compunerea temei, care este o ușoară satiră a matrimoniului, 
se vădește un fir de legătură dela «O soacră» la «Hatmanul 
Baltag ». Recunoaștem înrudirea celor două piese, prin situaţii 
paralele; o mătușe, cucoana Arghiriţa, a rămas fată bătrână dintr'o 
desamăgire, care aduce cu aceea a Fifinei: iubitul ei încercase 
să-i fure o sărutare, cam «fără manieră»; până la urmă însă, 
adversara căsătoriei sfârșește măritându-se cu același iubit, ca şi 
Fifina. 

Și în această piesă, umorul lui Caragiale nu se ridică la cali- 

tatea aceluia din «O noapte furtunoasă » şi « Conul Leonida față 
cu reacţiunea ». Jocurile de cuvinte și calambururile ieftine se 
înteţesc fără ca să se ivească vâna grasă a umorului. Moralitatea 
uşoară a piesei nu este îndemnul la celibat, ci soluția căsătoriei, 
în care soțul să aibă mâna forte, nerenunțând la tradiționalele 
petreceri bărbătești, vânatul şi băutura. 

In vremea compunerii operetei, Caragiale era revizor şcolar. 
Ca un ecou al iniţierii sale profesionale şi al puținei sale trageri 
de inimă pentru obligaţiile funcţiunii, este un episod de dăscălie 
al comisului Stacan, iubitul cucoanei Arghiriţa. El se vaită de 
cerinţele metodei froebeliene şi se declară în dilemă între metoda 
veche şi cea activă, pe care o aplică în spirit național, cu nuiaua. 

După două produceri uşoare, care păreau a fi un semn de slă- 
bire a talentului său, Caragiale suie piscul artei sale dramatice 
cu «O scrisoare pierdută». Comedia se reprezintă întâia oară la 
13 Noemvrie 1884 şi izbutește să realizeze o serie de unsprezece 
spectacole, până la 6 Decemvrie. Era o cifră ne mai atinsă de 
nici o altă piesă națională, deoarece publicul bucureştean care 
frecventa spectacolele era foarte restrâns, lăsând să scadă în așa 
fel rețetele, încât compunerile originale sau străine, fără mare 
aparat scenic, nu rezistau la mai mult de două sau trei reprezen- 
taţii consecutive. De rândul acesta, s'a stabilit însă nivelul ideal 
între valoarea operei şi interesul publicului, atras mai adesea de 
melodrame sau de exhibiții scamatoriceşti și ipnotice, îngăduite pe 
însăși scena noastră principală. Publicul a corespuns cu o rară in- 
tuiţie, rolului său de a deosebi între bun sau rău, ori între excelent 
şi bunicel. Este un merit ce se cuvine subliniat, dacă ținem seama 
de erorile sau confuziile unor intelectuali de cea mai bună calitate, 
cum a fost lonescu-Gion, criticul dramatic al « Românului ». Acest 
eminent profesor şi publicist afirmă că 4 O noapte furtunoasă » 
şi « O scrisoare pierdută » «e una şi aceeași, fără pic de deosebire ». 
El se fereşte, din grabă sau chiar din bunăvoință, să examineze 
dacă piesa satisface gustul subțire, dacă va plăcea posterităţii, 
dacă situațiile se leagă între ele. Se mulţumeşte să înregistreze 
succesul autorului, consfințit prin râsetele şi aplauzele necurmate 
ale spectatorilor. Incheerea sa este epigramatică: «O scrisoare 
pierdută » începe pentru teatru românesc un alt succes care va 
întrece poate pe acela al lui « Hamlet ». Visătorul din Elseneur și 

doamna Trahanache vor merge mână în mână!... Şi adică de ce 
nu ?? », Pentru « gustul subțire », pe care-l reprezintă atât de bine 
franţuzitul cronicar, căruia limba românească nu-i ajunge ca să 
strălucească cu duhul său, neajutat de locuţiunile spiritului galic, 
nu era, așa dar, nici o deosebire între «O noapte furtunoasă » și 
« O scrisoare pierdută ». 

Cât de ușor se deosebește totuși, îr.tre viziunea fragmentară 
a primei comedii, prinsă dintr'un unghi mai strâmt, și între larga 
perspectivă, de sinteză a vieții noastre politice, din « Scrisoarea 
pierdută »! Celei dintâi i se pot aduce, oarecum, mereu aceleași 
învinuiri, cu privire la comicul ei verbal, rezultat din stâlcirile 
limbii, la vulgaritatea persoanelor, la trecătoarele stări pe care 
le-a oglindit, ca « Gvardia » civică; ele nu micşorează însă valoarea 
intuițiilor lui Caragiale, în limitele unei formule veriste sau « na- 
turaliste » cum spunea anunțul din « Românul». «O scrisoare 
pierdută » înseamnă însă trecerea autorului, dela o periferie 
tranzitorie, a vieţii noastre publice, la o permanenţă de viziune 
centrală. Chiar dacă autorul a situat acțiunea într'un orășel de 
munte, cu amintiri culese din șederile sale la Piatra Neamţ sau 
Curtea de Argeș, moravurile politice fixate în cea mai bună dintre 
comediile lui desvăluiesc diagnoza unui rău generalizat, cu specifi- 
citatea sa. In Caragiale, recunoaștem pe cel mai lucid observator 
al vieţii noastre politice, unit cu un tot atât de ager cunoscător 
al omului. Nu numai că situațiile se leagă bine între ele, în «O 
scrisoare pierdută », ca și în «O noapte furtunoasă » sau « Conul 
Leonida față cu reacţiunea » dar nici o replică, nici un cuvânt 
nu prisosesc, în economia lucrării; ele sunt totodată echivalentul 
unei structuri sufletești şi veriga necesară de înlănțuire a situa- 
ției scenice, ce se desfășoară cu o necesitate organică. Numai 
așa se lămureşte de ce publicul dela premieră a anticipat 
asupra posterității, pusă la îndoială de domnul cu sarea subțire. 

« D'ale carnavalului » nu a fost o piesă premiată de comitetul 
teatrului, după fluerarea ei, la premieră, cum pare a crede autorul 
« Istoriei Teatrului Naţional »; ea a fost prezentată la un concurs, 
înainte de reprezentare și a fost distinsă cu premiul bănesc de 
1200 lei; juriul era prezidat de Vasile Alecsandri, care a redactat 
cu mâna lui procesul-verbal, contrasemnat de Titu Maiorescu, 
Hasdeu, Gr. C. Cantacuzino (directorul general), V. A. Ureche, 

Gr. Ventura și C. I. Stăncescu (Arh. Statului, Dos. 715/1885, 
procesul-verbal dela 25 Februarie 1885). 

Cum se întâmplă mai adeseori, fluerăturile au fost Qrganizate 
de o cabală, condusă de D. Racoviţă-Sphinx, cronicarul teatral 
dela « România liberă », probabil mânat de aceleași preferinţe sub- 
ţiri, ca și Ionescu-Gion. In arhiva lui Titu Maiorescu, ale cărei 
piese interesând editarea « Operelor » au fost binevoitor puse la 
dispoziţia predecesorului nostru, de d-na Livia Dymsza, fiica 
marelui critic, s'a păstrat însă şi o foarte curioasă mărturie, de 
reacțiune a unui reprezentant obscur, al indignării anonime, 
câtă va fi fost. In orice caz, spectator turmentat şi-a păstrat 
anonimatul, în pitoreasca sa exprimare, căreia îi dăm mai jos. 
locul cuvenit, 


«D-le Majorescu, 


Te ştiam om literat şi învățat şi când am văzut că acea bat- 
jocură de piesă D'ale Carnavalului a fost citită şi aprobată în cercul 
D-tale, am crezut că are să fie ceva şi m'am dus s'o văd cu fa- 
milia mea. Ei bine, nu mă așteptam la atâta batjocură! Nu te 
felicit că ţi-ai dus fata să vadă o asemenea farsă care este o de- 
gradare a teatrului național și care abia se poate juca la tîrgu 
Moșilor. 

Aceasta se chiamă noua direcțiune ! » 

Este oare « D'ale Carnavalului » o piesă atât de neizbutită, 
ca să-şi fi meritat ieșirea anonimului revoltat, ca şi acelea ale 
unor cunoscători? Nu suntem de această părere. Intr'un anumit 
sens, ea marchează de sigur un regres, dela marea comedie de 
moravuri, care este « O scrisoare pierdută », către un mediu mai 
puţin ales chiar decât acela din «O noapte furtunoasă ». Dar dacă 
nu ne oprim să judecăm dreptul autorului în alegerea materialului 
său omenesc și a speciei dramatice, din «ierarhia » convenită a 
genului, va trebui să recunoaștem în « D'ale carnavalului » o ex- 
celentă comedie de intrigă. Este comedia măştilor suburbane, 
ridicată la puterea a doua, prin măștile de carnaval adăogate 
mascaradei omenești. Mai toate personajele sunt vioi schițate, cu 
o putere comică ce i-a lipsit autorului în «O soacră» și « Hat- 
manul Baltag». Nu fac excepție decât eroinele, Miţa Baston şi 
Didina Mazu, care, în prima tipărire a comediei (« Convorbiri 

literare », 1 Septemvrie 1885), erau prezentate, una ca « republi- 
cană din Ploeşti », cealaltă « nihilistă din București ». 

Sunt două planuri deosebite, care se încalcă nepotrivit: al 
comediei politice, de moravuri, cu comedia de intrigă, care-și 
pierde puritatea. Nu era de loc necesar ca flușturatecele maha- 
lagioaice să fie implicate în agitații baroc politice. Autorul şi-a 
dat însuși seama de neajunsul procedării sale, prin care, în mod 
arbitrar, făcea să devie purtările lor din politica anarhistă; 
de aceea, cu prilejul publicării în volum a comediei, el le tae ca- 
lificativele de prezentare și le mai reduce ce i se pare de prisos 
din debitul lor verbal. Comedia nu trebue așezată pe un plan 
care nu corespunde intenţiei autorului. Ea nu vizează mai sus 
decât ceea ce oferă, adică un divertisment bufon, printr'o foarte 
îndemânatecă înnodare a ițelor, până la desnodământ. 

« Năpasta » este, dintr'un anumit punct de vedere, un moment 
critic în cariera dramatică a lui Caragiale. Ieşit din linia comi- 
cului, poate din îndemnul unor proaspete lecturi rusești, autorul 
a închipuit o sumbră problemă de conștiință. Cel puţin așa au 
văzut contemporanii, urmărind evoluția remuşcării lui Dragomir, 
— sentiment care ne scapă cu totul în țesătura dramei. S'a 
discutat de asemenea în ce măsură recea investigație a crimei, în- 
treprinsă de Anca, s'ar potrivi unui suflet femeesc și mai ales 
unei femei dela țară. 

Sub raportul psihologiei celor doi soți, drama lasă loc unor 
comentarii fără rezultat, deşi destul de îndreptățite, când duc 
la încheeri negative. Atâta pasiune în jurul unei piese, mai adesea 
învinuită de slăbiciune dramatică, învederează însă vitalitatea ei 
paradoxală. Credem a desluși sâmburele ei de viață, care o însu- 
fleţeşte în ciuda arbitrarului situației și a caracterelor: este creaţia, 
lui Ion nebunul. Scoțându-se în lumină trucul refugierii sale chiar 
în casa autorului crimei, nu s'a stăruit însă asupra patetismuiui 
mistic al personajului. Ion nu trăește numai pe scenă prin in- 
terpretările neuitate ale lui C. Nottara și I. Brezeanu; el înfruntă 
cu succes și proba grea a citirii, susținând cu viața sa incandes- 
centă, toate șubrezimile construcției, care chiar când este logică, 
este neadevărată. De altfel, sunt de remarcat, în totalitatea operei 
de observator incisiv a lui Caragiale, două realizări uimitoare, 
care ies cu totul din natura structurii sale: este nota de mister 

magic din «La hanul lui Mânjoală » remarcabil comentată de 
d. Lucian Blaga («Spațiul Mioritic», pag. 264—265) şi creația 
lui Ion, prin care tăiosul spirit caragialian și-a vădit posibilitatea 
de intuirea frământărilor vieţii iraționale. Deși nici una din formele 
literare nu cere mai multă stringență decât genul dramatic, unde 
cea mai mică greșeală este sancționată, plăsmuirea lui Ion, atât 
de stranie în opera lui Caragiale, asigură durata dramei, cu toate 
imperfecțiunile ei. Cum a putut un temperament orientat către 
exterior să privească în adâncurile unei «experiențe mistice», va 
rămâne, poate, unul din cele mai neexplicabile fenomene ale 
creației sale. Activitatea dramatică a lui Caragiale este virtual 
încheiată cu « Năpasta ». Geniul său comic, exprimat în comedie 
între anii 1879—85, dela «O noapte furtunoasă » până la « D'ale 
carnavalului », își va regăsi un tipar de dimensiuni mai modeste, 
dar de aceeaşi desăvârșire, în « Momente » (1901). Arta dialogului 
părăsește scena, în folosul scenetei, căreia îi lipsesc doar micile 
canoane formale, ca să fie reprezentate (încercarea a fost făcută 
de d. Ionel Teodoreanu, ca director general al Teatrului Naţional 
din lași, cu oarecare succes). 

Vom vedea mai departe că tehnica dramatică i se refuză, 
ori de câte ori îl ispitește. Cu toate acestea, Caragiale nu are tăria 
să refuze unele comenzi. In ultimul an al veacului trecut, direcția 
generală a teatrului îi solicită o «revistă istorică națională a se- 
colului XIX », înfățișând scenic, progresul țării noastre din acest 
interval. Caragiale execută lucrarea cu titlul «oo de ani». Pre- 
văzută cu o mare figuraţie alegorică și cu mult fast decorativ, 
piesa a avut câteva reprezentații. Am spune fără înconjur că este 
cea mai slabă lucrare a lui Caragiale, dacă n'ar fi în realitate un 
mozaic de piese străine care nu se îmbucă. 

La reprezentarea ei, singurul glas critic, cu îndreptățită se- 
veritate, a fost acela al lui Al. Antemireanu, în « Floare-albastră » 
(14 Februarie 1899). Textul revistei istorice lipește cap la cap, 
poezii de I. Văcărescu, I. Heliade-Rădulescu, Alecsandri, Bolin- 
tineanu și Scipione Bădescu, poezii populare din Alecsandri și din 
G. Dem. Teodorescu, proză din Bălcescu și piesele « Franţuzitele» de 
Facca și « La Turnul-Măgurele » de Alecsandri. Realitatea șarjată a 
dominației greceşti, etapele culturale sau politice de emancipare 
națională, împrumutând un sunet fals de iperbolă și elementele 

fantastice convenţionalizate, colaborează la o impresie generală de 
fabricaţie. Intrun singur loc, Caragiale a venit cu o amintire 
personală din copilărie: este scena când neuitatul său dascăl, 
Bazil Drăgoșescu, la o lecţie în prezența Domnitorului Cuza, 
spune că a venit clipa lepădării de alfabetul străin (Cirilic) şi a 
însușirii celui naţional (latin). 

Acest gest simbolic, împrumutat din Gheorghe Lazăr, care 
izgonește pe dascălii greci, fantoșe de torționari, nu capătă nici o 
emoție sau grandoare în revista istorică. In schimb povestit cu 
zece ani mai târziu (« După şo de ani», în « Opere», IV), epizodul 
este dintre puținele scene mișcătoare, din câte ne-a dat autorul. 

Retras la Berlin, în neproductivitatea primilor ani de surghiun 
voluntar, Caragiale concepe planul reluării personajelor sale din 
«O noapte furtunoasă », după douăzeci şi cinci de ani, cu ascen- 
siunile fireşti pe care le-a înlesnit mediul social dela noi. Era o 
idee ingenioasă, inspirată poate de celebrul « Vingt ans après» 
de Alexandre Dumas, dar ea vădea lipsă de inventivitate. În tihna 
vieţii berlineze, dramaturgul își pregăteşte cu admirabila sa me- 
ticulozitate, câteva caete, înscrie în fruntea lor, titlurile succesive 
care-i vin prin minte, desemnează schema scenei teatrale și 
aruncă pe hârtie câteva indicaţii ale acţiunii şi unele replici. 
Iată, bunăoară, prin câte stări trece titlul piesei, până la fixarea 
lui, definitivă. 1. Curiosul pedepsit. Pedeapsa curiosului ; în interior: 
Garden Party, Reporterul-Poet, Foto-cinemato-graf, Caţavencu și 
Titirică, Măldiescu şi Comp. 2. După ieri, astăzi. Astăzi, O noapte 
de petrecere sau No. 6—3. High-lafe. In lumea mare. Titirică, 
Sotirescu et Comp. O noapte strălucită. 4. Titirică, Sotirescu et 
C-ie, Comedie în 3 acte. Acesta e titlul la care se opreşte, stă- 
ruind în patru din cele şapte caete, rămase în păstrarea d-nei 
Alexandrina I. L. Caragiale. 

Unul din caete dă lista persoanelor, cu vârsta lor, în coloana 
din dreapta, iar coloana din stânga, în paranteză, arată vârsta din 
vremea 4 Nopţii furtunoase ». 

« Dumitrache Titircă, senator guvernamental, are 70 ani. 

« Chiriac Sotirescu, deputat guvernamental, 49 ani. 

« Spiridon Ionescu, deputat, doctor în drept din Liège, sport- 
man, cu automobil și cai de curse, 35 ani. 

a Nae Ipingescu, prefect de județ, 55 ani. 

« Rică Venturian, director proprietar al « Alarmei », avocat, pu- 
blicist, deputat în opoziţie,” şo ani. 

« Veta Titirică (tante Liză), 55 ani. 

« Ziţa Venturian (tante Zoé), 46 ani. 

« Personajele noi sunt: 

« Pulchérie (Chérie) Sotirescu, născută de Gantscho, unica ne- 
poțică a lui Ivanciu Ganciu < i-a lăsat prin testament 5 milioane, 
el a măritat-o cu Chiriac > mare bogătaş răposat. Mare ama- 
toare de sport. Habituce de la Excelsior-Regina Nizza, 27 ani. 
De patru ani măritată. A avut partide. Copilul de 4 ani [al] d-lui 
(2) Spiridon. Foarte bună prietenă și fostă camaradă de pension cu 
Nina, Niniche, Ninon, Ninette, Nichette, Ninichette (Chiriachiţa) 
Titircă, fiica lui Dum. şi a Vetii, fina lui Chiriac, în vacanță. 
Creşte la Paris în același pensionat unde a crescut şi Pulcherie. 

«Prince Arthur, 23 ani. 

«Un mic groom, II ani. 

«Un fecior francez. 

Dumitrache este « mare agricultor, mare proprietar, capitalist 
puternic, petrolist », reprezentând vechea Românie, agrară, dar și 
pe cea nouă, capitalistă și industrială. Chiriac, Spiridon şi Nae 
Ipingescu nu sunt decât mari proprietari (urbani), capitaliști puter- 
nici şi petrolişti. Rică Venturian s'a dedicat gazetăriei, are ziarul 
lui proprie și e opozant. Acțiunea se petrece în actul I la București 
şi în celelalte două, la moșia dela Dobreni, a lui Titirică, probabil. 

Caetul cel mai vechi (1) concepea piesa în 5 acte, care se pe- 
trec: «I. La Dumitrache. II. La Chiriac. III. La ţară. IV. La Du- 
mitrache. V. La Chiriac» — cu aceste sumare însemnări ale ac- 
ţiunii: «I. Exposiţlia, de la 1906]. II. Exposiţ. Lovitura contra 
familiei, bătaia la Capşa. III. Gardenparty. IV. Atacul redacţiei. 
Duelul. Arestarea. V. Plecarea». 

In această versiune avea să apară și Nae Caţavencu, ca mini- 
stru, Cyru 'Titirică [fiul], locotenent de roșiori Victor Ipingescu 
[fiul], licenţiat în drept, șeful de cabinet al lui Caţavencu, direc- 
torul proiectatei societăți [al] « Revistei literare și Sociologice », 
[care] va fi ministru, 22 ani, Madam Caţavencu, un general, iar 
Ionescu și Popescu, din «O scrisoare pierdută » erau promovați 
«inspectori pentru cursul de Istoria Românilor în Invăţământul 
primar și secundar, public şi privat». 

Tot aici întâlnim un scenariu foarte sumar, pentru uzul mne- 
motehnic al autorului, dar destul de obscur. 

«I. La Chiriac, cum a fost Exposiţia, Dum. Ip. Veta, Chi- 
riac, etc. despre Caţavancu şi Mme Caţav. despre Chir. Pulșeria 
despre Spiridon etc. despre "Rică, Zița, etc. Pulşeria e la dejun 
cu Caţ., şi cu Generalul. 

«2, La Chiriac la ţară. Pendant la vechiul < scand[al] > mare 
duo. gelos de Caţav. Telefon cu Generalul. Gelos de Generalul. 

« 3. Garden party la Chiriac la ţară. Scandalul. Caţavencu cu 
dascălii < cu Rică > şi Arestarea. Generalul rămâne singur cu 
Cyru, il trimite la garda pieţii, el cam vine (?) obraznic. Toţi 
la garda pieţii apoi după infructuoasa stăruința tuturor și în urmă 
după a Pulşeriei imediat acceptată, arestat acasă. 

«4, La Dumitrache — locuinţa lui Cyru. In loc de rendez-vous, 
scrisoarea de despărțire. < Sinuciderea > Tentativă de sinuci- 
dere. La telefon Veta chiamă pe toţi și pe Pulșeria. 

«5. Madame Caţav. Şeful < alt şef >. Congediul obţinut. 
Impăcarea generală, Plecarea ». 

Aceasta e de altfel singura schemă rămasă, Ea a fost zămislită 
de sigur după 20 Mai 1905:(când piesa avea o cu totul altă în- 
fățișare, cf. « Corespondenţa dintre I. L. Caragiale și Paul Zari- 
fopol », pag. 71—72) și înainte de 26 Octomvrie 1906, când titlul 
se fixase la « Titircă, Sotirescu & C-ie», în 3 acte (ibid, p. 55). 
Dar după ce a spus că scrie la piesă şi că « merge binișor », măr- 
turisește că « merge greu » și teama «cu nu-l copleșească intenția » 
(la 7 Februarie 1907). În toamnă, precizează că e «incapabil să 
scrie o replică, ne-mi-te o scenă » (la 17 Septembrie 1907). Totusi, 
nu își părăseşte proectul, pe care-l spune prietenilor, dictându-le 
personajele, cu vârsta lor (cf. «A patra Duminică », de E. Gâr- 
leanu, în « Falanga literară şi artistică » 28 Februarie 1910, unde 
Spiridon este Bucurescu, fiul lui Ipingescu e Napoleon și cu 
un număr de persoane mai redus). In caete, mau ajuns să fie 
transcrise replicele, scrise pe mici bucățele de hârii, care au fost 
distruse; ne-a rămas una singură, al cărei început a fost scris 
de autor cu creionul pe un presse-papier, în păstrarea d-nei Cara- 
giale: «progres... mare progres, navem ce zice; dar şi lichele 
multe... destule! de par egzamplu cumnatul meu d. Rică». 

De bună seamă, marele scriitor, care își vedea și mai ales 

îşi auzea personajele, altădată, nu își mai găsea condiţiile ideale 
de lucru, din trecut. De altă parte, în perioada berlineză s'a des- 
voltat într'însul vâna de povestitor, din zestrea Sud-Est europeană 
care dăduse pe Anton Pann. Natura lui scriitoricească, cu prețul 
destul de scump al istovirii vechiului său instinct dramatic, s'a 
compensat cu darul static al povestirii, din Kir Ianulea, Calul 
Dracului şi Ion. Nu ne-a dat o ediție nouă a teatrului său politic, 
care ar fi fost, în bună parte, de sigur, o reeditare a viziunii sale 
şi poate nu de aceeași calitate. Ne-a dat altceva, de o mai savu- 
roasă substanță, ca să nu avem dreptul să ne plângem de neîm- 
plinirile sale. 

In timpul rodnicei sale activități, reluate la « Universul » și 
din care avea să iasă materialul « Schițelor noui», Caragiale a 
fost invitat de Alexandru Davilla, să-i compună ceva pentru des- 
chiderea companiei sale dramatice, particulare. Atunci a scris 
« instantaneul » cu titlul «Incepem |... », cu care s'a deschis pro- 
gramul întâiei reprezentații a teatrului « Comoedia », la 12 Sep- 
temvrie 1909. Genul închipuit de autorul actului nu era chiar 
așa de nou, dacă ne gândim că și unchiul său Costache se inspi- 
rase din viața unei trupe teatrale, în «O repetiție moldovenească 
sau Noi și iar noi», jucată la 17 Martie 1844. Instantaneul figu- 
sează un moment din viața companici Davilla, înainte de înce- 
putul unei reprezentații teatrale. Este un du-te vino de bilețele 
cu intervenţii, cu solicitări de angajamente și de bilete de favoare, 
sfârşindu-se cu vizita unei doamne excentrice, care reprezintă 
gustul publicului la modă. In tirada cucoanii excentrice, care 
cere teatrului acțiune vie și emoții puternice, e expusă oarecum 
preferința însăşi a lui Caragiale, exprimată cândva aproape cu 
aceleaşi cuvinte (« Opere » V, « Teatrul Naţional» [I], pag. 305). 
Pieseta rostește și alte vechi credințe ale autorului: despre talent, 
«un accident din naştere», contra rolului tutelar al Statului în 
ale artei dramatice, împotriva încurajării mediocrităților conațio- 
nale, ideea că teatrul e pentru public și nu pentru autori și res- 
pingerea învinuirii că ar avea o pornire «contra tot ce-i româ- 
nesc >. Printre cei șfichiuiți e și un profesor de estetică, cu teo- 
riile sale « ştiinţifice », dar mai ales este Teatrul Naţional, al cărui 
director general în funcțiune, Pompiliu Eliade, îl supărase de 
curând. Ne e aici locul să cercetăm raporturile lui Caragiale cu 


PRIVIRE EVOLUTIVĂ ASUPRA TEATRULUI LUI CARAGIALE 677 


conducătorii succesivi ai primei noastre scene, dela Ion Ghica 
la I. C. Bacalbaşa, care i-a acordat, în primăvara anului 1912, 
un premiu. Între spiritul său independent, de neconformist și 
instituțiune au fost atâtea dezacorduri, încât nu e de mirare că 
şi-au găsit supapa cu prilejul deschiderii unui teatru particular, 
înființat ca o protestare contra comportărilor Teatrului Na- 
tional. 

Nu se putea ca un om prin excelență de teatru, cum a fost 
Caragiale, să nu compună vre-odată, un monolog, ca pentru ne- 
voia de destindere a spiritului său, încordat în lucrări de respirație 
dramatică. Un asemenea prilej i-a fost dat de un publicist dela 
« Opinia » din Iaşi, același care-și exprimase intempestiv părerea 
de rău că marele Caragiale a ajuns să scrie fabule, în loc ca să-și 
isprăvească piesa anunțată: « Titircă, Sotirescu et C-ie». După 
ce a răspuns prin micul apolog, « Talmud», din « Convorbiri» 
(« Opere », IV), dramaturgul a redactat « Modern », monolog bur- 
lesc, punându-l pe cel care-l iritase, să debiteze în jargonul său 
provincial. Bucata a circulat în foi volante și a fost, după câte 
am auzit, rostită cu talentul său îndrăcit, de Petre Liciu. 

Un alt monolog, «1 Aprilie », tipărit la sfârșitul ediţiei « Mi- 
nerva » a « Teatrului » a fost reprezentat în săptămâna consa- 
crată amintirii lui Caragiale, la deschiderea stagiunii 1912—13. 
După aprecierea d-lui Liviu Rebreanu, care semna cropicele tea- 
trale la « Rampa », în acel moment, «minunatul » monolog ar fi 
o «tragicomedie simplă și mișcătoare » (7 Septemvrie 1912). Este 
o variantă la tema din «O făclie de Paşti»: reacţiunea violentă 
a poltronului. 

Activitatea dramatică a lui Caragiale, privită în totalitatea ei, 
este, după cum s'a văzut, destul de felurită și inegală. Recapi- 
tulativ, ea cuprinde o traducere o piesă în colaborare şi zece lu- 
crări originale, dintre care trei piese într'un act şi două mono- 
loguri. Dintre aceste piese într'un singur act, « Conul Leonida 
față cu Reacţiunea » se situează pe întâiul plan, între «O noapte 
furtunoasă » și «O scrisoare pierdută ». Genul uşor, în farsă, ca 
«O soacră » și libretul operetei « Hatmanul Baltag », i-a reușit 
mai puţin decât incisiunile în apă tare, ale comediilor politice. 
Judecată pe terenul farsei pure, 4 D'ale carnavalului » e o piesă 
fără greș, dacă trecem peste împietările politice, semnalate, Ca- 

ragiale e, în farsa pură, de imbroglio, pe linia lui Scribe, în ușu- 
rința cu care ştie să încurce și să descurce sforile. 

Totalitatea operelor sale dramatice nu sporeşte cu nimic me- 
ritele aproape unanim recunoscute comediilor sale fixate, ca va- 
lori permanente, în cultura noastră. Gloria lui Caragiale, cu larg 
răsunet, se reazemă pe trilogia lui politică. Este un adevărat 
OEATPON HOAITIKON care înfăţişează fără ură şi întru adevăr 
realităţi sociale persistente până deunăzi. Am expus altă dată filiera 
tradițională a detractorilor lui Caragiale, prin care liberalismul 
nostru a încercat să se desvinovăţească, acuzând pe marele autor 
dramatic de nesolidaritate sau de « neaderenţă » la națiunea sa. 
Procesul este însă câștigat de creatorul genial, înaintea opiniei 
neafiliate. D. Mihail Ralea a atras atenţia, întrun strălucit 
fragment din «Valori», asupra caracterului idilic al societății 
noastre, din satira caragialiană. E o omenire fericită, observă d-sa, 
care ne serveşte «un antidot minunat, pentru preocupările tragice 
de astăzi » (« Lumea lui Caragiale »). Observaţia e foarte îndrep- 
tățită, dacă ne strămutăm în ambianța catastrofică a ceasului nostru. 
Dar nu e mai puţin adevărat că lecţia lui Caragiale, în vremea ei, era 
legată de o pedagogie necruțătoare. Într'un moment când socie- 
tatea noastră suferea de iluzia progresismului în linie ascendentă și 
neîntreruptă, când «ochii Europei » erau « aţintiți asupra noastră », 
ca să se minuneze de realizările noastre şi să ia pildă dela noi, 
Caragiale asocia atributul tabu de român, moftului. O asemenea 
faptă nu se iartă uşor la noi, unde au rămas să moralizeze prea 
adesea, înșiși demoralizatorii vieţii publice și factorii bluff-ului. 

Prin lapidaritatea și relieful tipurilor, teatrul politic al lui 
Caragiale este o realizare în aqua-forte. Substanţa corosivă nu 
putea lipsi gravorului. Ea a trebuit să ardă, ca să creeze viața. 


ŞERBAN CIOCULESCU 


CRONICI 


CENTENARUL NAȘTERII REGELUI CAROL 11) 


Anul acesta 1939 s'au împlinit una sută de ani dela nașterea 
primului nostru rege, întemeietorul dinastiei, Regele Carol I. 

Academia Română găseşte în această împrejurare un motiv 
bine venit pentru a-și arăta, odată mai mult, admirația și nețăr- 
murita iubire Aceluia, care într'o viață de aproape cincizeci de 
ani, cât aflându-se pe tron, încărcat de marile griji, pe care i le 
da apărarea intereselor de Stat, a găsit totuși timpul să-i fie un 
nepreţuit sfătuitor şi protector. Cincizeci de ani aproape Academia 
Română a fost într'o strânsă legătură sufletească cu Regele Carol I. 
Câţiva dintre sfetnicii Lui erau și membri ai Academiei. Cel mai 
intim, Dimitrie A. Sturdza, era chiar secretarul perpetuu al Aca- 
demiei. Pe faptele glorioase ale Regelui își ridică și își consolidează 
Academia viitorul său. Dintr'o modestă societate literară, al cărui 
scop era mai mult să afirme în mod virtual dreptul Românilor 
la unitatea lor culturală, ea se transformă în anul suirii pe tron, 
în 1866, în Societate Academică română ; apoi la 1879, în urma 
războiului glorios care a adus independența "Ţării, Academia 
Română își ia numele pe care îl are astăzi. In același an, în 1879 
la 8 Iunie, Regele Carol I, pe atunci numai Domnitor al Țări, 
face Academiei Române marea cinste de a primi să-i fie președinte 
de onoare, prin următorul răspuns: « Sunt Mândru că sub Domnia 
« Mea s'a fundat Societatea care astăzi devine Academia Română. 
« Urez din toată inima ca această frumoasă instituție să fie un izvor 
«pentru știință, pentru limbă și istoria noastră națională. 

« Primesc cu o vie satisfacție a fi președintele onorar al acestui 
« doct corp, precum am fost fericit de a fi chiar dela fundarea ei, 
« președintele Societății academice ». 

Și înainte de 1870, în câteva rânduri, Măria Sa Domnitorul 
Carol I a venit în mijlocul membrilor Academiei, interesându-se 
de lucrările lor. Constatând, în primul an al domniei Sale, că 
din cauza situației precare a finanțelor Statului, publicațiile Aca- 


1) Cuvântare ţinută la Academia Română la 26 Mai 1939. 


680 REVISTA FUNDAȚIILOR REGALE 


demiei nu pot fi tipărite, ia asupra Sa Insuși cheltuelile urgente. 
Astfel în 1867, scrie ministrului de Instrucție Publică de atunci: 
« 'Trebue ca neapărat și numaidecât să puneţi la dispoziția Academiei 
«o mie de galbeni; lipsa de bani a oprit azi toate lucrările. De 
«nu puteți dispune de această sumă, o veți lua din lista Mea 
«civilă ». 

In 1868, președintele de atunci al Academiei, Jon Heliade 
Rădulescu, profitând de prezența Domnitorului, la deschiderea 
sesiunii din 15 Septemvrie, îi mulțumește cu recunoștință pentru 
numeroasele Sale acte de generozitate, în urma cărora se răspândeau 
pentru prima oară, în școlile primare, atlasuri geografice în limba 
română. 

Insă, după 1879 şi mai ales după anul 1881, când pe capul 
Domnitorului de până aici, a fost așezată coroana de Rege, inte- 
resul Regelui Carol I pentru Academie devine şi mai viu. In 
1884, El ia parte la lucrările Academiei, făcând propunerea de a 
se edita un « Etymologicum Magnum Romaniae », dicţionarul, 
care este şi astăzi în curs de publicaţiune, sprijinindu-şi propu- 
nerea pe următoarele considerațiuni: « 'Trebue să ne îngrijim de 
«limba noastră care s'a păstrat neatinsă în câmpiile roditoare ale 
« Dunării, în plaiurile mărețe ale Carpaţilor... Ce sarcină mai 
« dulce poate avea Academia decât a lua sub paza sa această limbă 
«veche, pe care poporul o înțelege şi iubeşte ? ». Pentru ca propu- 
nerea să ia cât ni repede un început de realizare, Majestatea Sa 
se înscrie printre primii subscriitori platnici. In anul, 1890, în 
sesiunea de Martie, în ajunul împlinirii a 25 ani de existență, 
Academia Română are plăcuta surprindere să asculte conferința 
M. S. Reginei Elisabeta, pe care o prezidează M. S. Regele Carol I. 
« Academia Română, zice M. S. Regele Carol I, luând preşedenţia, 
«are astăzi o ședință care va rămâne memorabilă în analele sale: 
« Regina va lua cuvântul. Nu s'a întâmplat niciodată ca o Regină 
«să vorbească înaintea unui corp stiințific. Sunt mândru că tocmai 
« Academia Română poate înscrie în curzculum vitae suae, încă 
« în ajunul nunții sale de argint, acest fapt unic, pe care îl salutăm 
«noi toți cu vie mulțumire. ». 


Acest fapt unic a anticipat alte fapte tot atât de remarcabile. 
Chiar în primăvara următoare, când Academia a sărbătorit jubileul 
său de 25 ani, într'o alocuțiune ceva mai lungă, M. S. Regele 
Carol I trece în revistă întreg trecutul de activitate al Academiei, 
din care alocuțiune se simte, că nu fusese grijă și năzuință 
în sufletul acestei instituţii, care să nu fi fost și în sufletul Său. 
Cu o vădită mulțumire, M. S. enumeră publicaţiile făcute în ramura 
literaturii bisericeşti, în istorie şi poezia populară şi termină cu 
urarea ca « Academia să strălucească și mai departe prin lucrările 
« sale, să încălzească toate inimile românești şi ca ușile sale să fie 

« deschise pentru întâlniri pașnice și lupte științifice, un teren pe 
«care toți Românii pot să-şi întindă o mână frățească ». 

In şedinţa din 25 Martie 1900, în sfârşit, dorinţa Sa de a lua o 
parte activă la lucrările Academiei, este exprimată fără ocol prin 
prezentarea unui manuscript inedit din timpul lui Alexandru 
Ipsilanti din Moldova, scris de Abatele Comite d'Hauterive, şi al 
cărui cuprins Dânsul îl analizează cu amănuntul, aşa cum ar face 
și colegii noștri din secția istorică. In anul următor, ca o continuare 
la contribuţia de documentare istorică începută, M. S. atrage aten- 
țiunea asupra scrisorilor care interesează istoria Românilor, din co- 
respondența lui Frederic cel Mare, Regele Prusiei. 


După aceste comunicări ocazionale, urmează în anul 1904, 
comunicarea istorică despre « Nicopole, 1396—1877—1902», cetită 
de M. S. Regele Carol I, în ședința din 3 Aprilie, şi care va rămâne 
pentru toate timpurile cea mai luminoasă contribuţie la explicarea 
destinului românesc. 


Astfel, an cu an, legătura sufletească dintre fostul Suveran şi 
Academia Română a ajuns să fie din ce în ce mai strânsă. Cuvin- 
tele pe care Suveranul le pronunța oridecâteori venea în incinta 
Academiei, «că se simte fericit aici », nu sunt o simplă formulă 
de politeţe, ci expresia sinceră a celor ce El simțea. De asemenea 
şi marele bărbat de Stat și editor al vechilor cronici, Mihail Kogål- 
niceanu, nu ca să pună un titlu deșert de glorie pe numele Acade- 
miei, ci ca să constate, la avutul sufletesc al acesteia, un adevăr 
istoric, salută în calitate de preşedinte, la 28 Martie 1890, pe 
Regele Carol I, cu cuvintele: « Sire, Academia și-a luat începutul 
sub glorioasa Domnie a Majestății Voastre. De aici datează nașterea 
«ei, întemeierea ei, creșterea ei». 


Această strânsă legătură dintre fostul Suveran și Academie 
atrage asupra acesteia o îndatorire de înalt ordin moral, pe care 
tot marele bărbat de Stat și editor de cronici bătrâne, Mihail 
Kovâlniceanu, o aduce la cunoștința "Țării, în aceeaşi ședință dela 
28 Martie 1890, prin următoarele memorabile cuvinte, pe care le 
spune la sfârșitul cuvântării cu care salută pe Regele Carol I: 

« Mă opresc aici; însă nu pot să nu aduc aminte că o răsplătire 
« frumoasă Vă aşteaptă, Sire, precum și pe prea glorioasa noastră 
« Regină, și pe Nepotul Vostru, Moștenitor al Tronului, pentru 
« protecțiunea ce dați Academiei; este ştiut că știința, literele și 
«artele nu au fost niciodată ingrate pentru Suveranii care le-au 
« îmbrățișat », 

Iată îndatorirea de înalt ordin moral, pe care o are Academia 
Română de îndeplinit. 

Acei, care astăzi și în tot timpul de aici înainte, vor avea să 
reprezinte ştiinţa, literele şi arta în instituția Academiei Române, 

să ţie de a lor datorie sfântă, că niciodată pe viitor, ingratitudinea 
către Suveranul "Țării să le păteze conştiinţa ! 


* 
* * 


Suntem astăzi, la sărbătorirea centenarului dela naşterea Regelui 
Carol I, întrun moment în care, mai mult decât oricând, Academia 
Română este datoare să-şi arate gratitudinea față de memoria 
fostului ei mare protector. Cum să și-o arate ea mai bine această 
gratitudine, decât intrând pe de-a'ntregul în deprinderile minții 
şi inimii Aceluia care a fost Carol I, primul Rege al Românilor, 
adică: vorbind, deschis și cinstit, adevărul și numai adevărul asupra 
destinului care a unit pe veci pe prinţul Carol de Hohenzollern 
Sigmaringen și pe familia Sa de neamul românesc. Este așa de 
frumos și mare acest adevăr, că nu mai este nevoie să fie îmbrăcat 
într'o haină de paradă. 

Despre nepătrunsa putere a destinului, care a făcut ca un 
prinț din Casa de Hohenzollern să fie primul Rege al poporului 
descendent din Daco-Romani, prima clară-viziune a avut-o El 
însuși, Regele Carol I. Contribuţia Sa la cunoașterea istorică a 
trecutului: Nicopole, 1306—1877—1902, dovedește aceasta în 
deajuns. La 1396 sub zidurile cetăţii Nicopole, a luptat pentru 
desrobirea creştinătăţii de sub semiluna otomană, alături de 
Mircea cel Bătrân, Comitele Frederic VI de Zollern, întemeietorul 
Casei de Hohenzollern; la 1877, sub zidurile aceleiași cetăţi, 
prințul Carol I de Hohenzollern, Domnitorul Românilor, pe locul 
în care se desfășurase bătălia dela 1396, trece în revistă trupele 
aliate ruso-române, care aveau să ducă război în contra aceleiași 
semilune; iar la 1902 revederea din nou a cetăţii Nicopole, dar 
de astădată nu ca războinic, ci ca Suveran sărbătorit de locuitorii 
unei ţări la a cărei independenţă el contribuise cu jertfele armatei 
sale române. 


Puterea destinului, din cele mai vechi timpuri ale culturii 
omenești, este socotită ca o putere stăpânitoare a lumei. Calea 
ei este nepătrunsă. Totuşi, dacă ea ţine o ordine, fără cotituri de 
capriciu, calea ei nu poate să rămână în vecii vecilor nepătrunsă. 
Căci rațiunea omului, ce este ea altceva oare, decât darul de a 
inventa toate posibilitățile care se pot realiza într'o ordine fără 
cotituri de capriciu? Calea rațiunii și calea destinului trebue să 
ajungă la o suprapunere, întru cât destinul nu poate fi decât una 
din posibilitățile rațiunii. 

La această suprapunere lucrează toți oamenii noștri de știință, 
în special istoricii și filosofii. 

Ce a adus sub zidurile cetăţii Nicopole, după malul Dunării, 
pe viteazul întemeietor al Casei de Hohenzollern ? Liberarea crești- 
nătății de sub amenințarea semilunei. De sigur, Aceasta este una 

din posibilităţile indicate de rațiune. Este, în orice caz, posibilitatea 
întrevăzută de rațiunea oamenilor din anul 1939. Dar aceasta nu 
este singura posibilitate, pentru a reveni sub zidurile aceleiași cetăți 
în viitor. 

Când Prinţul Carol de Hohenzollern Sigmaringen a primit 
în 1866 propunerea, ca să se suie pe tronul Principatelor Dunărene, 
un tron înconjurat numai de riscuri primejdioase, în sufletul Lui 
s'a produs o stare asemănătoare aceleia, prin care a trecut, cu 
cinci secole mai înainte, ascendentul său Frederic VI de Zollern. 
Posibilităţi diferite, dar aceeași cale a destinului. Ce a urmărit 
Frederic de Zollern ? Să sară în apărarea celui mai sfânt bun pe 
care îl avea atunci de apărat Europa apuseană: prestigiul bisericii 
creştine. După cinci secole, un alt Hohenzollern se hotărăște să 
ia calea spre Dunăre; oare era și acum un bun sfânt al Europei 
apusene de apărat? Era. Unul tot așa de sfânt, fiindcă şi el era 
izvorît din spiritul creştinismului. 

In Apusul Europei, mai mult decât în partea orientală a acesteia, 
prin adoptarea moralei creștine s'a trezit conştiinţa unei misiuni 
culturale. Popoarele Europei apusene se credeau predestinate, 
din datorie creștinească, de a libera lumea de sub mizeria morală și 
materială, în care fusese ținută de păgânism. În aprecierea unui 
bun creştin din Apusul Europei, de acum o sută de ani, a primi 
un rol de organizator într'o țară încă neorganizată era o misiune 
tot aşa de sfântă ca și aceea de a fi apărătorul bisericii creștine. 
Prinţul Carol de Hohenzollern Sigmaringen, primind oferta tronului 
românesc a continuat sub o nouă formă calea destinului pe care 
mersese odinioară străbunul său. De aceea și hotărîrea sa a fost re- 
pede; fără ezitare şi fără calcul. Dacă e să salveze viața unui popor, 
cavalerul creştin, orice s'ar întâmpla, primește. Aceasta a și hotărât 
pe Prinţul crescut într'o rigidă tradiţie creștină. 


In ziua de 8 Aprilie, stil vechi, se pronunță plebiscitul Princi- 
patelor Unite Române pentru alegerea Principelui Carol de Hohen- 
zollern ca Domn al Românilor, iar la o lună după aceea Principele 
pune piciorul pe pământul României la T.-Severin. 

Repeziciunea cu care s'a petrecut suirea pe tron; votarea primei 
Constituţii, în care se institue domnia ereditară pentru familia 
Principelui ; dobândirea firmanului de învestire din partea Porții; 
consimțământul tacit dat, rând pe rând, de diferitele mari puteri 
europene la noua stare de lucruri în Principatele Române, sunt 
explicate de unii ca fiind rezultatul unei abilităţi politice; pentru 
care s'a găsit numele de politica faptului împlinit. Însăși con- 
știinciosul nostru bărbat de Stat, Dimitrie A. Sturdza, fostul 
secretar general al Academiei Române, este de această părere. 
Scrierea sa, cetită în ședința Academiei Române, dela 4 Mai 1912, 
are ca titlu următoarea afirmare, cu înțeles dubios: Autoritatea 


684 REVISTA FUNDAȚIILOR REGALE 


faptului îndeplinit, executat în 1866 de cei îndreptățiți. Adică în 
1866, un fapt a căpătat autoritate prin simpla lui împlinire; dar 
el totuşi a fost executat de cei îndreptățiți. Dacă, însă acei care 
l-au executat, au fost îndreptăţiți, autoritatea faptului nu vine 
ea oare dela această îndreptățire ? 


Adevărul adevărat este cu totul altul. Autoritatea faptului 
îndeplinit în anul 1866 vine dela împrejurarea, că acei care ar 
fi putut să împiedice faptul n'au voit-o sau n'au putut-o face. 
Așa este totdeauna cazul faptului împlinit în istorie, ca și în viaţa 
omenească în genere. Aceea ce se voiește şi nu se împiedecă, se 
împlinește. Suirea și legalizarea pe tron a Principelui Carol, voită 
de reprezentanții poporului român din Principatele Dunărene 
s'au îndeplinit, fiindcă acei care ar fi avut interes să le împiedece 
n'au avut puterea să le împiedece. Care avea interes să le împiedece ? 
Găsim denunțarea acestora în istoria adevărată, adică în istoria 
nefalsificată de subiectivism. Aveau interes: vre-una poate dintre 
Puterile europene; în primul rând Puterea otomană; și în al doilea 
rând, pretendenții la tronul Principatelor. Nu s'a produs împie- 
decarea, nici dintr'o parte, nici din alta; de ce? Fiindcă hotăririle 
reprezentanţilor poporului românesc s'au luat repede și cu abilitate ? 
Aceasta au putut-o crede entuziaştii patrioți români, chiar acei de 
talia unui Dimitrie A. Sturdza, dar adevărul, care iese din consul- 
tarea documentelor vremei, nu este acesta. Documentele vremii 
vorbesc în mod clar de slăbiciunea Statului otoman și de suspi- 
ciunea reciprocă dintre celelalte Puteri europene. 'Turcia nu avea 
o armată bine organizată. Celelalte Puteri europene își țineau 
armatele pentru alte scopuri. Totuşi oricât de slab organizată ar 
fi fost armata turcească, ea ar fi putut ocupa Principatele sau 
măcar o parte din Principate. De ce n'a primit ordinul să treacă 
Dunărea ? Fiindcă Turcia primea informații dela Puterile prietene, 
că ocuparea Principatelor n'ar fi tocmai fără risc. I se șoptea că 
armata poate fi silită să lupte; ceva mai mult: poate să sufere 
o parțială înfrângere, și atunci această înfrângere ar fi adus o 
ştirbire de prestigiu care sar fi propagat în toată lumea balcanică. 
Și să nu se uite, adăogau binevoitorii informatori ai Turciei, că 
pe tronul Principatelor române se găsește un Principe de Hohen- 
zollern, militar de tradiție și care, ceva mai grav, de cum a luat 
în mâini frânele Statului român a început să organizeze o armată. 
In aceste condiţii, nu era mai bine pentru Turcia, ca ea să aștepte 
și să se mulțumească în cele din urmă cu o satisfacţie formală ?Ră- 
mâneau pretendenţii. Aceștia constituiau o piedică formidabilă, 
care putea să se ivească la fiece moment, cu toate aparențele con- 
trare. De ce nu s'au ivit? In pătura conducătoare a poporului 
românesc erau destule elemente care aveau în sângele lor avidi- 
tatea de a stăpâni tronul țării, aviditate care crescuse la paroxism, 

pe timpul guvernării fanariote. In această privință, starea din 
Principatele Române era la fel cu aceea dela celelalte popoare 
creştine din Balcani. Pretendenţii la tron constituiau aici peste tot 
o cauză de instabilitate politică. De astă dată însă pretendenții 
la tron își măsoară aviditatea; cumpănesc împrejurările; ezită. 
Bine înțeles, pentru moment nu pentru totdeauna. Cine i-a făcut 
ca de astă dată să se cumpănească și să ezite? Din documentele 
vremii se vede clar. Prestigiul personal al Prințului. Din momentul 
când acesta s'a prezentat în fața reprezentanţilor poporului pentru 
a presta jurământul pe Constituţie, în sufletul păturii noastre 
conducătoare s'a simțit că de astă dată nu mai este ca pe vremurile 
de până aci. De astă dată era un adevărat conducător pe tronul 
Țării. 

Autoritatea faptului împlinit nu venea, așa dar, din repezeala 
cu care s'au împlinit formele instaurării pe tron a Prințului, ci 
din însușirile înăscute ale acestuia. Faptul s'a împlinit, fiindcă 
Prinţul Carol I a fost bărbatul potrivit împrejurărilor prin care 
trecea neamul românesc la 1866. 

Insușirile înăscute şi tradiția de Hohenzollern ale Prințului au 
constituit în 1866 şi de aici înainte, în tot cursul lungei sale Domnii, 
zidul de apărare de care s'au izbit şi în care s'au frânt toate atacu- 
rile îndreptate contra Statului român. Un Principe de Hohenzollern, 
cu caracterul pe care l-a avut Regele Carol I, era singurul care 
putea reuși în misiunea de a readuce neamul românesc la destinul 
său istoric. 

Și trebue mărturisit astăzi, că misiunea aceasta a fost așa de 
grea, că numai prin voința Celui de Sus, se poate explica desă- 


vârşirea sa. 


* 
% * 


Neamul românesc a fost scos din orbita destinului său prin 
năprasnicile cuceriri făcute în Sud-Estul european de Impărăția 
otomană. În urma acestor cuceriri, centrul de gravitație al 
vieții sale politice se mută din spre Europa centrală spre colțul 
Europei ocupat de puterea turcească. In secolul al XIX-lea, 
Românii, alături de celelalte popoare creștine din Balcani, sunt 
cunoscuți în Apusul Europei, numai ca unul din numeroasele 
puncte de întrebare, pe care le punea așa numita chestiune orien- 
tală; sau, mai bine zis, ca unul din bunurile care aveau să se împartă, 
atunci când va fi deschisă moștenirea bolnavului din Constanti- 
nopole. 

Prima parte a misiunii Principelui Carol I de Hohenzollern, 
ales Domnitor al "Țării, era astfel dela sine indicată. "Țările române 
trebuiau să fie liberate de sub Impărăția otomană. Pentru a fi 
eliberate însă, nu le sta înainte o singură cale. Ci mai multe; în orice 
caz două. Calea obișnuită balcanicilor: eliberarea prin intervenția 

unei Puteri străine, care Puteri dintr'un interes direct sau indirect 
să fie aduse a face război Turciei, şi calea obișnuită popoarelor 
occidentale: pregătirea unui război direct cu 'Turcia, organizând 
o armată proprie. Nu este greu de ghicit, care dintre aceste două 
era pe placul Principelui Carol I de Hohenzollern. Descendent 
al unei familii, la care disciplina militară era intrată în sânge; el 
însuşi crescut de mic în cultul lui Frederic cel Mare de Prusia, 
ar fi greu de admis, că schimbând locul, el și-a schimbat dintr'o- 
dată și caracterul; că în loc de a se încrede în spada sa proprie 
să se încreadă în dibăcia diplomaţiei balcanice. A doua zi, cum 
cetim în notele zilnice ale unui martor al vieţii sale, instalat la 
conducerea Țării, el ia în deaproape cercetare situația armatei, 
pe care încearcă s'o organizeze, nu numai după modelul, dar şi cu 
instructori prusieni. Bine înțeles, intenţiunile lui nu sunt înțelese. 
Educația păturii conducătoare româneşti, din mijlocul căreia 
Domnitorul avea să-și aleagă sfetnici, cultivase în aceştia mai mult 
încrederea în magia frumoaselor formulări de principii, decât în 
organizarea trupelor militare. Domnitorul a trebuit să cedeze. 
pentru a nu trece drept un agent al Prusiei. Armata română s'a 
organizat totuși, cu încetul. La zece ani după venirea Prințului în 
țară, armata nu mai era aceea pe care el o găsise în 1866. Când se 
produse declarația de război dintre Rusia și Turcia în 1877, el 
avea lângă el o armată modestă, dar avea totuși o armată și mai 
presus de toate avea în el conștiința că numai prin puterea armatei 
va ajunge să-și aibă independența Tronului. Această conștiință 
explică întreaga sa purtare dela începutul războiului. Atot Puter- 
nicului Împărat al tuturor Rusiilor i s'a părut, din cale afară de 
pretenţios, că Domnitorul Românilor vrea să-și păstreze comanda 
asupra armatei sale. Ce însemnătate putea oare să aibă o armată 
aşa de mică? Insă Domnitorul nu intră în război câtă vreme nu i se 
încredințează o zonă separată de comandă. Când apoi este chemat 
să vină grabnic în ajutor, pretenţia lui crește: intrarea în război 
o condiţionează, după tratative în toată regula, de comanda supremă 
asupra tuturor trupelor ruso-române, care luptă în sectorul Plevnei. 
Această purtare pretențioasă putea să aibă consecințe periculoase, 
în cazul când armata rusească izbutea să învingă fără ajutorul 
Românilor la Plevna, dar ea era singura consecventă cu conștiința 
unui militar de rasă. Domnitorul Carol, deodată cu afirmarea 
tradiţiei sale de familie, reînvia astfel vechea atitudine a voevozilor 
Țării, care duceau războiul numai pe propriul lor risc. 


Independența obținută în urma războiului din 1877 înlesni 
neamului românesc din nou gravitarea lui spre Europa centrală 
şi cu aceasta cristalizarea idealului său național. Aspiraţiunile de 
până aici luară după proclamarea Regatului în 1881, o orientare 
politică precisă. Unitatea naţională a tuturor Românilor se impuse 

ca o a doua parte a misiunii așteptându-și realizarea. La aceasta 
a doua parte a misiunii sale, primul Rege al Românilor a avut 
din partea păturii conducătoare un concurs ceva mai eficace. 
Idealul unităţii naţionale era în sufletul tuturora acelora care 
aparțineau acesteia: fie că ei aveau influență, fie că nu aveau 
influență în afacerile de Stat. Idealul unității naţionale era pe 
deasupra oricărui interes de partid politic. După proclamarea 
Regatului nu mai existau separatiști, nici față de idealul țării, nici 
față de prestigiul Aceluia care ocupa Tronul. Cu toate acestea erau 
deosebiri de metode în aceea ce privește realizarea unităţii naționale. 


Potrivit educaţiei verbaliste, care era la modă, mulți dintre așa 
numiții oameni politici sperau să obțină realizarea idealului dela 
frumuseţea arhitectonică a principiilor afirmate de sus cu pompă 
şi ostentație. Regele Carol I, dimpotrivă, avea puţină încredere 
în frazeologie. Intregirea neamului, care își pusese soarta în mâna 
lui, pentru el nu era o problemă de rezolvit prin inspiraţii impro- 
vizate, ci o problemă de politică practică a cărei rezolvire o indica 
experiența de până aci a popoarelor; experiență pe care el nu 
avea să o caute prea departe, căci o învățase în casa sa părintească 
şi își formase sufletul în ea; experiența întregirii Prusiei, la care 
contribuise în mod atât de nobil, strămoşii săi. 

Intr'o comunicare făcută la Academia Română în Igor și de 
care am amintit mai înainte, Regele Carol I, vorbind de Frederic 
cel Mare, întregitorul Prusiei, îl caracterizează ca pe bărbatul de 
Stat: «cu iscusită judecată și minunată prevedere; cu o atenţie, 
căreia nimic nu-i scapă, chiar din lucrurile cele mai mici », Cu 
aceste cuvinte Regele Carol I caracterizează și metoda prin care 
el urmăreşte întregirea neamului, idealul național. Iscusită judecată 
şi minunată prevedere. Prin aceste însușiri și-a meritat el gloriosul 
titlu de Carol I cel Inţelept, pe care i-l dă astăzi istoria. 


In adevăr, o iscusită judecată a dovedit el, punând independența 
“Țării la adăpost de orice atac din partea Rusiei, prin alianța cu 
Puterile Centrale, Germania, Austro-Ungaria şi Italia; alianță care 
a durat până la războiul din 1916 şi care a dat ţării putinţa să 
se desvolte în mod liniştit pe terenul economic şi cultural. Minu- 
nată prevedere a dovedit el mai ales refuzând coroana Bulgariei, 
care i se oferea după detronarea Prințului Alexandru de Battemberg 
în 1886. Unirea cu Bulgaria ar fi adus o complicaţie primejdioasă în 
calea revendicării provinciilor locuite de Români din Imperiul 
Austro-Ungar şi Imperiul rusesc. Iscusită judecată și minunată 
prevedere, la un loc reunite, a dovedit el în timpul ultimului 
război dintre popoarele balcanice, din 1913, când el se ridică 
până la rolul de arbitru al situaţiei politice Sud-Est europene. 

Intregirea de fapt a neamului el n'a văzut-o. Voia Celui de Sus 
a dat această nobilă misiune urmașului său Ferdinand I cel Leal. 

Nici înlăturarea cauzelor de slăbiciune internă, cu care el a avut 
atât de luptat și care l-au împiedecat dela consolidarea Statului, 
așa cum a fost dorită de el, nici pe aceasta n'a văzut-o. În voia 
Celui de Sus stă ca și misiunea aceasta din urmă să se desăvâr- 
şească sub domnia Celui de al doilea urmaș al său, sub Regele 
Carol II Voievodul Culturii, 


%* 
* * 


Sunt câteva zile numai, de când sa ridicat în piața din fața 
Palatului regal din București, statuia de bronz a Aceluia care a 
purtat războiul de independență a Țării. Ceva cam întârziat a 
venit această statue. Amintirea înțeleptului Rege n'a suferit însă 
cu nimic din aceasta. Întârzierea nu atacă decât amintirea celor 
care nu merită să aibă statue. In schimbul întârzierii, înțeleptul 
Rege a avut, cu ocazia desvelirii statuei sale, o apoteozare, nu numai 
așa cum s'a cuvenit să fie din partea unui popor recunoscător, 
ci așa cum și-ar fi dorit-o el însuși, din tot adâncul sufletului său ! 

Pe strada, pe care el venise în 1866, ca să-și ia în primire Palatul 
în care avea să locuiască, o modestă casă de boernaș, pe acea stradă, 
pe fostul pod al Mogoşoaiei, pe care se găseau, la venirea lui, 
înșirați în spalier, de o parte și de alta, bărbaţii care nu aveau în 
aspectul lor nimic milităresc, deosebindu-se de restul populaţiei 
numai prin aceea că ţineau pe umăr o puşcă și erau încinși cu 
cartușiere, defilau acum, în ziua de 9 Mai 1939, în faţa statuei 
lui, nu numai trupe de armată regulată, dar și echipe din rândurile 
populaţiei civile, compuse din tineri și bătrâni, băieți și fete, 
formate în spiritul de disciplină militară, așa cum dorise și el atât 
de mult. 

Apoi a doua zi, la ro Mai, pe platoul Cotrocenilor defilarea 
măreață a armatei regulate: continuarea apoteozei |! Statuia, în 
adevăr, a întârziat, dar spiritualitatea misiunii, pe care descendenții 
familiei de Hohenzollern o au de îndeplinit în istoria neamului 
românesc, aceasta n'a întârziat, dimpotrivă a continuat să-și spo- 
rească şi să-şi întărească roadele. Zecile de mii de soldați care au 
defilat pe platoul Cotrocenilor, disciplinaţi militărește, la suflet și 
la corp; echipați cu tot ce tehnica războiului a dat până acum mai 
perfect, sunt întrupările, așteptate cu atâta dor, zeci de ani în șir, 
de sufletul Aceluia care a fost cârmuitorul de ieri al destinului 
românesc. Pe platoul Cotrocenilor, în zilele trecute, Invingătorul 
dela Plevna, Înțeleptul Rege Carol I, din lumea lui de fericită 
existenţă și-a revăzut cele mai intime gânduri în realizările Nepo- 
tului Său Carol II. 

I-a fost dat astfel destinului românesc să-şi regăsească, până în 
cele din urmă, în mijlocul unei Europe întinerite, calea sa de glorie 
străbună. 

C. RĂDULESCU-MOTRU 

NOTĂ DESPRE LITERATURĂ ENGLEZĂ 
ÎN ROMÂNIA 


De câtva timp, comerțul de cărți din România este net do- 
minat de literatura engleză. Locul prim în producția editorială 
curentă îl ocupă, cel puțin de doi ani încoace, traducerile din 
englezeşte. Edituri din cele mai importante și care într'o vreme 
tipăreau aproape exclusiv literatură originală nu mai editează 
astăzi decât romane englezeşti în traducere. 

Cartea românească trece printr'o criză, pe care o subliniază 
prin contrast, prosperitatea industriei de traduceri. « Industrie » 
nu e un cuvânt exagerat. 'Traducerile apar într'adevăr în serie și 
copleşesc prin număr, prin tiraj, prin răspândire, puţinele opere 
originale care se mai editează, mai mult cu titlu de sacrificiu, 
oarecum pentru a constitui! o justificare. Pentru fiece carte româ- 
nească, apar cel puţin trei cărți traduse. Niciodată în ultimul 
deceniu disproporţia dintre producţia literară originală şi cea streină, 
nu a fost la noi atât de gravă. 

Trebue de sigur să exceptăm dela această constatare activi- 
tatea « Fundaţiei pentru literatură și artă Regele Carol II», ale 
cărei obiective sunt prea precise și comandate de o prea înaltă 
viziune de cultură, pentru ca să depindă de modă, de gustul pu- 
blic sau de criterii comerciale. Editurile particulare însă — toate 
fără nici o excepţie — şi-au redus considerabil activitatea în sec- 
torul literaturii românești, unele până la completă desființare, 
sporind în aceeași măsură producția traducerilor. 

Scriitorii cel mai mult tipăriți astăzi la noi sunt Pearl Buck, 
Rosamond Lehmann, Somerset Maugham, D. H. Lawrence, 
Sinclair Lewis, Maurice Baring. Popularitatea romanului anglo- 
saxon, repede câștigată și surprinzător răspândită în cele mai 
largi cercuri de cetitori, merge atât de departe, încât opere dificile 
și care presupun anumită pregătire intelectuală, cum sunt cărțile 
lui Aldous Huxley sau ale lui Charles Morgan, cunosc un ade- 
vărat succes de roman foileton. Până și scriitori ieşiţi oarecum din 
imediata actualitate, cum sunt Kipling, Galsworthy sau Conrad !), 
sunt luați de acest val editorial și prezentați publicului nostru, 
care primește totul cu o neobosită curiozitate. 

Ne aflăm fără îndoială în fața unui fenomen, care prin amploarea 
şi perzistența lui încetează de a fi un simplu accident și merită să 
fie cercetat de aproape. Funcţia criticii nu este de a studia numai 
valoarea producţiei literare, ci și reacţiunea publicului cetitor, 
mentalitatea lui, semnificaţia preferințelor lui. 


1) De ce oare Almayer’s Folly poartă în româneşte titlul + Hanul lui 
Almayer »? 


14 


690 REVISTA FUNDAȚIILOR REGALE 


E greu de crezut că o preferinţă, de atâtea ori verificată, este 
datorită numai întâmplării. Excepţionalul interes pe care-l tre- 
zeşte în marele public cetitor dela noi, literatura anglo-saxonă, 
locul considerabil pe care îl ocupă ea pe «piața» noastră edito- 
rială, răspunde probabil anumitor circumstanțe speciale. 

Ne propunem să le cercetăm în articolul de față. 

* 
* * 

Să remarcăm în primul rând că succesul romanului anglo- 
saxon la noi coincide cu o răspândire generală a sa în întreaga 
lume şi cu deosebire în Europa. 

Sunt anumite împrejurări de ordin general, care explică acest 
fapt. 

Ceea ce e adevărat în politică, e adevărat şi în literatură: Anglia 
încetează de a mai fi o insulă şi devine o putere continentală. 
Forțe contemporane implacabile au rupt nevăzutul dar puternicul 
zid izolator, care a despărțit veacuri întregi Marea Britanie de 
Continent. 

Din punct de vedere militar, din punct de vedere politic şi în 
anumit sens chiar, din punct de vedere economic, Anglia devine 
abia acum o ţară europeană. Existenţa ei de insulă, spiritul ei de 
insulă și-au încheiat ciclul. După o lungă despărțire, ea se inte- 
grează în geografia fizică şi în geografia morală a Continentului, 
din care nu voia până acum să facă parte. 

E un fenomen istoric menit să aibe consecințe adânci în cele 
mai variate domenii. A fost totdeauna ceva insular nu numai în 
politica britanică, dar în toate manifestările sale spirituale și 
artistice, în gândire, în muzică, în plastică, în literatură. 

E de aşteptat ca ceea ce numim «reintegrarea Angliei în Eu- 
ropa » să se facă prin toate aceste domenii și revenirea pe continent 
să nu fie numai politică, militară şi economică, ci mai ales spi- 
rituală. 

Literatura engleză, care imediat după război a găsit în Europa 
o desvoltare fără precedent şi care de atunci şi-a mărit necontenit 
prestigiul şi forța de radiere, nu reprezintă poate decât un aspect 
al acestui fenomen istoric complex. 


Mai este o împrejurare, care explică preponderența actuală a 
literaturii anglo-saxone în lume. Este faptul că două mari litera- 
turi — cea rusească şi cea germană —au fost oprite în loc de 
evenimentele politice. 

O revoluție politică este totdeauna în artă un moment de 
sincopă. Până a-și forma o artă şi o literatură proprie, şi mai ales 
până a restabili comunicațiile intelectuale cu restul lumii, inevi- 
tabil distruse, un regim revoluţionar este, în această ordine de 
idei, un regim absent. 

Gândiţi-vă la prodigioasa literatură rusească dinainte de revo- 
luţie, gândiți-vă la turburătoarea literatură germană dinainte de 
1933, şi comparaţi-le cu tăcerea care le-a luat locul. 

Că există o nouă literatură rusească, crescută sub regimul 
sovietic, că de altă parte o nouă literatură germană face efortul 
de a se constitui, controlată şi stimulată de regimul național- 
socialist, este neîndoios. Dar oricare ar fi valoarea acestor noi 
literaturi (chestiune care nici nu se pune în cadrul prezentului 
articol), este sigur că ele nu vor putea să câștige decât foarte târziu 
puterea de circulație mondială a vechilor valori, pe care le-au 
înlocuit. O revoluţie politică este totdeauna, în ordinea culturii, 
un regim de autarchie. 

Succesul excepţional al literaturii anglo-saxone în lume este 
poate, cel puțin parţial, datorit acestor două mari absenţe din 
cultura europeană. Sunt locuri vacante care așteptau să fie ocupate, 
sunt deficite spirituale, care așteptau să fie acoperite. In tăcerea 
a două mari ţări, altă dată producătoare de valori cu circulație 
universală, glasul lumii anglo-saxone e firesc să se audă mai clar 
şi mai departe. 


Să trecem în sfârşit printre cauzele generale, care explică 
răspândirea literaturii engleze și mai ales a romanului englez, 
un fapt de ordin exclusiv literar. 

Romanul contemporan și-a păstrat în Anglia o vigoare epică, 
pe care în alte țări a pierdut-o. In timp ce romanul francez şi chiar 
cel german (Thomass Mann, Iacob Wassermann,..) se realiza 
în forme complexe, analitice, abstracte, romanul englez continua 
tradiția marilor povestitori din veacul al XIX-lea şi dela înce- 
putul veacului nostru, ducând mai departe acel tip de carte vastă, 
generoasă, cu eroi mulți, cu peripeții bogate, adresându-se mai 
mult imaginației lectorului și puterii lui de a da crezare ficțiunilor, 
tip de carte pe care o găsim atât de fericit realizată în opera unui 
Thomas Hardy şi atât de fericit continuată de romancierii englezi 
de azi, chiar când nu sunt, critic vorbind, de cea mai bună calitate. 

Romanul anglo-saxon aduce în literatura europeană, sterili- 
zată de intelectualism, de atitudine critică, de probleme morale, 
un suflu robust, forțe epice nealterate, o mare putere recreatoare, 

Toate acestea sunt făcute să vorbească direct marelui public 
cetitor, îndepărtat din literatură, şi să-l cucerească. 


* 
* * 


Cauzelor de mai sus, valabile pretutindeni, li se adaogă la noi 
anumite împrejurări speciale. De altfel, poate în nici o altă țară, 
pătrunderea literaturii anglo-saxone în marele public nu s'a făcut 
atât repede și atât de departe. 


14* 

Primul impuls a pornit probabil dela succesul romanelor 
engleze în Franţa. Librăria noastră trăiește atât de mult sub in- 
fluenta Parisului, încât şi scriitorii englezi ne-au venit nu direct 
dela Londra, ci tot prin Paris, purtând girul publicităţii franceze. 

E de neînchipuit numărul de cetitori pe care l-au găsit la noi 
traducerile editate de Stock, N.R.F., Plon și Grasset. A fost o 
vreme în care volumele din « Feux croisés » (excelentă de altfel, 
prin alegerea textelor și prezentarea lor critică) deveniseră tipul 
curent de carte franțuzească la noi. 

Primele traduceri româneşti au fost făcute după versiunea 
franceză — metodă grosolană care continuă în parte și azi!— 
dar succesul lor de tiraj a fost aşa de neașteptat, încât cu vremea, 
industria traducerilor ne mai găsind suficient material pe « piața » 
franceză, s'a adresat direct țării de origină și — de bine de rău — 
a organizat o echipă de traducători din original. 

Intre timp acestui prestigiu literar anglo-saxon, «retransmis 
pe undă franceză » — ca să întrebuințăm o expresie radiofonică — 
i s'a adăogat un real și progresiv interes local pentru Anglia și 
pentru cultura engleză. 

Răspândirea pe care o capătă de câțiva ani la noi limba engleză, 
succesul cursurilor organizate de Societatea Anglo-Română, 
cursuri urmărite de un public pasionat şi sârguitor, mulțimea 
de şcoli particulare atât de mult frecventate, răsunetul pe care 
l-au avut manifestările culturale britanice — conferinţe, concerte, 
reprezentații de teatru — toate acestea s'au resfrânt asupra literaturii 
engleze și au contribuit la succesul cărților prezentate în traducere. 

In sfârşit suntem obligați a constata că ultimii ani au fost ani 
de secetă pentru producția literară originală. Cât de departe 
suntem de anii 1930—1934, când în fiecare săptămână înregistram 
apariția altor romane românești, pe care publicul le primea cu 
simpatie şi curiozitate, lipsite poate de discernământ uneori, dar 
generoase și stimulatoare totdeauna. Fără să încercăm a explica 
aici de ce, — căci a explica însemnează în același timp a stabili 
răspunderi, lucru care ar trebui făcut într'un articol anume — 
literatura noastră trece de câțiva ani printr'o incontestabilă criză 
de producţie 1). 'Traducerile au luat în mod firesc locul cărților 


1) 'Trebue să insistăm asupra termenului ¢ criză de producție 5. Cetitorul 
nu trebue să vadă în constatarea noastră nici un fel de lamentaţie. Ceea ce s'a 
publicat în anii de prosperitate editorială a fost destul de inegal, destul de 
dezordonat şi destul de grăbit. Poate că un moment de oprire în loc era ne- 
cesar. Să nu uităm că dacă producţia literară curentă a suferit o mare depre- 
siune, în schimb anii din urmă au fost ani în care s'au întreprins, din iniţiativa 
Fundaţiei pentru literatură şi artă « Regele Carol II», mari lucrări de restau- 
rare critică. Retipărirea lui Hajdeu, Creangă, Caragiale, Eminescu, Mace- 
donsky înseamnă pentru literatura noastră momente de conștiință şi de 
scrutare interioară, mai grave şi mai responsabile, decât exuberanţa simpa- 
tică dar neglijentă, cu care în sanii buni > se tipăreau zeci de romane noi. 

originale, aşa încât literatura engleză pe cale de a se impune pre- 
tutindeni a găsit la noi condițiuni cu totul prielnice şi cerinți 
de lectură, pe care producţia noastră proprie nu le putea acoperi. 


.*a 

De obicei pătrunderea unei literaturi într'o ţară străină se 
face printr'un proces de selecție, care este eminamente o funcție 
de elită intelectuală. 

Agenţii de legătură între două culturi nu pot fi decât scriitorii, 
criticii, artiștii, care au în comun preocupări de același ordin, ce 
trec dincolo de hotarele lor respective. 

Până a fi acceptată într'o ţară străină, și a cuceri un public 
străin, o operă de artă trebue să fie recunoscută în straturile de sus 
ale acestui public, acolo unde există o minte gânditoare, o sensi- 
bilitate vie, capabilă să aleagă adevăratele valori și să le transmită 
mai departe. 

Edgar Poe răzbate în conştiinţa literară franceză numai după 
ce a fost verificat de Baudelaire și puţin mai târziu de Mal- 
larme. 

A trebuit pasiunea acestor doi mari poeţi, luciditatea lor critică, 
arta lor recreatoare de traducători, pentru a face vie în Franţa o 
operă atât de stranie şi a o impune în cercurile largi ale cetitorilor 
de literatură. 

Această filieră n'a încetat niciodată să funcționeze în Franța: 
aproape că nu e scriitor străin care să fi pătruns acolo, fără a purta 
un gir intelectual autorizat. Până şi popularitatea actuală a roma- 
nului englez este tot opera criticilor francezi, care au îndeplinit 
în această privință o funcţiune de explorare, de alegere, de triaj. 

Samuel Butler de exemplu a descins nu numai în Franţa, dar 
în întreaga Europă cucerind locul eminent pe care îl ocupă azi, 
datorită exclusiv lui Valery Larbaud, care l-a tradus, l-a explicat, 
l-a răspândit, l-a impus. Tot Valery Larbaud a fost primul desco- 
peritor francez al lui James Joyce. 

Sunt cărți, care n'au existat multă vreme decât numai în 
fervoarea câtorva cetitori de elită — și abia mai târziu, prin presti- 
giul acestora, au trecut mai departe. Multă vreme minunata Tess 
d'Urberoille a lui Thomas Hardy a fost un secret al lui Gide, 
al lui Claudel, secret care prin ei a fost transmis mai departe lui 
Jacques Rivière, lui Alain Fournier, pentru ca mai târziu să devină 
glorioasa carte pe care o cunoaștem azi. E emoţionant să urmă- 
rești această transmisiune dela generaţie la generație, această pro- 
gresivă, spargere defobstacole, de rezistențe, u 

O cartełļnu, poate fi aruncată orbeşte în climatul unei culturi 
străine, ruptă din mediul ei propriu şiţ părăsită apoi întrun 
medju străin, pentru ca să se descurce în voia norocului, 

Aţi băgat de sigur de seamă că nu există autor străin, care să 
apară în traducere franceză, fără a fi prezentat în prefaţă de un 
critic francez ?. S'a creat astfel aproape un gen special de portret 
critic şi fiecare prefaţă scrisă de René Lalou, de Benjamin Cré- 
mieux, de Edmond Jaloux, este un strălucit exemplar al acestui 
gen. Este un oficiu de informaţie și de orientare, pe care penele 
cele mai prestigioase nu ezită să-l îndeplinească, spre îndoitul folos 
al celor două literaturi puse astfel în contact. 


In România, literatura anglo-saxonă a sărit această etapă pre- 
liminară de selecție. Ea nu este un teritoriu cucerit de critică, ci 
invadat de-a-dreptul de marele public cetitor. Pătrunderea s'a 
făcut de jos în sus, peste orice control, peste orice rezistență. Prin 
câteva accidente norocoase, editorii au băgat de seamă că romanele 
englezeşti în traducere au succes. În termeni clari vorbind, romanul 
acesta este o excelentă marfă editorială — și nimic mai mult. 
A fost de aceea tratat și exploatat ca o marfă, fără exigenţe artistice, 
fără obiective literare, fără scrupule critice. 


E neîndoelnic că au fost publicate unele opere de primă va- 
loare, dar nu pentru calitatea. lor, ci cu totul la întâmplare, din 
simplu accident. 

Valul acesta de traduceri serveşte de sigur literatura engleză, 
dar cel puţin în aceeaşi măsură o trădează. O trădează nu numai 
în litera ei (căci traducerile prost făcute, de oameni fără calitate 
şi fără răspundere, care nu ştiu ca lumea nici englezește, nici 
româneşte, sunt în majoritatea lor monstruoase — lucru pe care 
merita să fie dovedit prin confruntare de texte într'un studiu 
special), dar o trădează mai ales în spiritul ei, căci o literatură 
nu poate fi prezentată prin cărți răzlețe, luate la nimereală, ci 
numai întrun cadru organizat, în care să-și păstreze legăturile 
interioare, ierarhia valorilor, semnificația manifestărilor indivi- 
duale. 

A traduce o carte de Galsworthy sau de Conrad nu însemnează 
nimic, dacă în același timp nu reuşim să-i dăm cetitorului întregul 
climat literar, din care această carte face parte, şi să-i indicăm 
locul său exact pe harta literaturii engleze. 

Câţi din cetitorii cari privesc în vitrină aceste două cărți, au 
cunoştinţă de înrudirea lor literară și cunosc vechia frăție de 
artă dintre Conrad şi Galsworthy? Aruncate în librăria româ- 
nească, cele două opere își pierd identitatea și devin două lucruri 
moarte, indiferente, fără trecut şi fără destin. 

A traduce un autor nu însemnează a-l face neapărat prin 
aceasta cunoscut. Cazul lui D. H. Lawrence este în această pri- 
vinţă convingător. Niciun alt autor contimporan nu a fost mai 
mult tradus la noi, dar în același timp niciunul nu a fost mai 

grav desfigurat. Și astăzi se mai crede că Lawrence este un « por- 
nograf » sau cum scria cu indignare acum câţiva ani un tânăr 
literat, de altfel dintre cei talentați, nu «pare vertical ». O ase- 
menea tristă eroare a fost posibilă numai pentrucă opera lui 
Lawrence a fost atacată de traducători în punctele ei cele mai tur- 
buri, care ar fi cerut prealabile explicații critice. Dar o operă mă- 
reață ca Tke plumed serpent, carte fără exagerare epocală, a rămas 
până azi netradusă — şi tot netraduse au rămas toate articolele 
sale de critică, toate profesiunile sale de credință literară şi mai 
ales toată admirabila sa corespondență (despre care ne propunem 
să vă vorbim într'o zi), corespondență din care se desprinde o 
figură de artist grav, sobru, sincer, urmărit de un vis de mare 
libertate spirituală. 

Totul ar trebui refăcut, restaurat, reluat dela început, pentru 
ca într'adevăr caracterul publicului cetitor dela noi cu literatura 
anglo-saxonă să devină un fapt de cultură, nu un semn de des- 
orientare, 


MIHAIL SEBASTIAN 

Cultura are grade. Și cel mai înalt este — cred eu — acela 
când o societate parvine să producă capodopere semnate de 
autori necunoscuți. Capodopere «celebre» mai toate țările au. 
Mult mai greu este să deschizi o carte scrisă de cineva de care 
nimeni nu auzise încă și să constați, deodată, că e cel mai frumos 
lucru pe care l-ai citit vreodată. Cine cunoaște pe Marie Larue 
sau pe Jean Paul Sartre? Citiţi însă «Les Croquevivants» sau 
« Nausce », și veți rămâne înmărmuriți de plăcere și turburare. 
Subiectul acestor două romane e foarte interesant. Ni se descriu: 
oameni. Oameni, nu evenimente. Oameni, indiferent de eveni- 
mente. Se face o călătorie verticală și de sens unic: sensul-suflet. 
Găsim în cursul călătoriei milioane de trăiri de mult familiare 
noi, căci sunt acelea —și aceeaşi — pe care ori care din noi 
le-a avut și le ține cu dragoste, întrebuințându-le uneori, simţin- 
du-le totdeauna la fundul și îndărătul acţiunilor sale. 

In «Nausce» e vorba de un om care adună, la Biblioteca 
unui oraș de provincie, date pentru redactarea biografiei unui 
minuscul personaj din veacul al XVIII-lea. Dela bibliotecă se 
duce acasă şi imens, trecând uneori pe la o cafenea și de sigur 
trecând, totdeauna pe stradă. Iată toată acțiunea. In «Les Cro- 
quevivants » e vorba de o fată care va fugi de acasă, dela părinții 

ei. Iată toată acțiunea. Dar ce importă acțiunea? La început, 
literatura a descris fapte. Este faza ei primară și grosolană. Acum 
literatura a ajuns în stare să descrie alceva: vise. De-a-lungul 
purtărilor noastre, sub ele și pe deasupra lor, se țese un ne- 
întrerupt vis treaz. Această permanentă şi activă rețea de gân- 
duri, imagini și vorbe este însăși viața noastră, însăși structura 
omului. Poetul, romancierul este fratele nostru privelegiat care 
poate transforma în cuvinte scrise această mișcare constantă și 
imaterială. Cetindu-i cărțile, ne găsim propria noastră fotografie 
intimă. Un sentiment nespus de dulce de întoarcere acasă ne 
inundă atunci. "Toate lucrurile stranii pe care le spun eroii celor 
două romane de care vorbeam sunt în fond cele mai puțin stranii 
lucruri din lume, de vreme ce ele sunt tocmai acelea pe care 
întocmai toți oamenii le au identice. 


E bine să reamintim această fundamentală identitate a sufle- 
tului, azi când oamenii, îngrădiți benevol în compartimente dis- 
tincte şi trufașe, se cred, fiecare, altfel de cât ceilalți, fiecare 
superior celorlați. De sigur, cât va exista omenirea, vor exista 
şi compartimente cu caractere proprii — națiuni, civități, gru- 
puri de civilizație comună. E bine să fie aşa. Dar tocmai pentru ca 
aceste colectivități să fie viabile şi originale, ele trebue să-și con- 
struiască personalitatea sondând necontenit în fondul de uma- 
nitate comună. Este paradoxul și legea inflexibilă a oricărei ori- 
ginalități, această prealabilă căutare în adâncimile sufletului cel 
pretutindeni şi totdeauna același. 

Există o ţară unde aceste curioase adevăruri sunt pricepute 
mai bine ca oriunde aiurea. Este Franța. Acum câteva săptămâni, 
am găsit acolo un document foarte caracteristic în această pri- 
vință. Un publicist, cu numele de Pierre Dominique, scria, în 
« Nouvelles Littéraires» (care nu e o revistă de avantgardă, fiindcă 
în Franța toate revistele sunt oarecum de avantgardă) scria, zic, 
aceste admirabile rânduri: 


« Sunt, în Franța, 3 milioane și jumătate de străini. In fiece 
zi sosesc alții. Și nu-i putem împiedica să vină. Cum i-am putea 
oare trimite înapoi? În timp ce aproape tot restul universului se 
compune din comunității ce se închid, aprig, în ele însele, noi 
n'o facem, din dorința de a rămâne un azil. Astfel, o invazie pa- 
cifică se revarsă, zilnic, peste noi, aducându-ne numeroși cri- 
minali, smintiţi, bolnavi, teroriști, inamici ai Statului, oameni 
de un nivel foarte inferior nouă, întrun cuvânt « barbari». Dar 
nimeni nu se teme. Laolaltă cu multă mizerie și disperare, — 
primim la noi îndrăzneală și energie. Popoarele azi se cred da- 
toare să-şi construiască un caracter național pur,” despuiat de 
orice aspect străin. Cred ele oare că astfel vor fi mai tari? In cazul 
acesta, grupările omeneşti cu sângele cel mai curat, ca Laponii 

ori Tibetanii ar trebui să fie în fruntea civilizației. Nu. Ameste- 
cul e, dimpotrivă, un element de civilizaţie, cu condiţia, fireşte, 
ca el să se facă destul de încet și destul de profund, într'un creu- 
set destul de larg și unde un element naţional destul de îmbelșu- 
gat există deja. E tocmai cazul nostru. La noi, rasele năvălesc 
și se amestecă întrun enorm metisaj unde totuși vechiul sânge 
galic își păstrează superioritatea — cu ajutorul pământului şi al 
cerului. Și Parisul, ce este el oare dacă nu imaginea mereu anti- 
cipativă a Franţei viitoare? In el vin să se piardă toți provin- 
cialiii și toți străinii. Parisul reprezintă ce este mai esențial francez. 
El rezumă Franţa şi este sinteza acestei ţări. Ceva mai mult: 
Parisul se înalță până la cosmopolitism, ca vechea Romă, și, tot 
ca ea, sfârșește prin a deveni universal». 


Franţa, Parisul, sunt legatarii testamentari ai Romei crede 
Pierre Dominique. Nu. Ar fi prea puţin. Franța nu continuă 
Roma. Franța nu e urmașul, ci, mult mai mult, este egalul Romei. 
După cum aceasta din urmă a descoperit Umanismul, adică acel 
quid commune care se găseşte în orice fiu al acestui pământ; 
după cum Roma a adunat Barbarii tuturor locurilor, le-a dat 
cetățenie și a preparat materialele pentru acea strălucită lecţie 
de umanitate care a fost și este încă creștinismul, opera finală a 
Urbei-Eterne, tot astfel Franța, de când există şi cât va exista, 
va lucra la înfrățirea barbarilor, la acele creștinisme moderne, 
cum a fost declarația Drepturilor Omului, la arătarea identității 
în calitate și în respectabilitate a tuturora, de îndată ce ne dăm 
puţin osteneala să ne plecăm, ceva mai adânc, peste un suflet 
omenesc, oricare ar fi, și ori de unde ar veni el. 


Literatura franceză contemporană exprimă perfect această 
perpetuă căutare a «omului în sine». Alain Fournier ne desve- 
leşte ceea ce în orice om, de orice vârstă, poartă, pecetea adoles- 
cenței. Proust, cu o răbdare de pedagog de internat și uneori 
plicticos ca și dânsul, ne învață să citim, ca întrun manual de 
petrografie, în sufletul nostru profund și nemărturisit. Girau- 
doux, acel mare profesor de frumuseţe, ne descrie toată grația 
şi complicata armonie a visului, a gândurilor care curg, ca firele 
de apă ale unui vârtej sau ale unei cascade, se îmbină, se împle- 
tesc şi se despart, făcându-se iar disponibile pentru împreunări 
spirituale nouă. Şi împărăţia visului este o mare democraţie, unde 
împărat și proletar vor fi pururi egali. Cocteau, cu tot stilul lui 
precis geometric, se grăbeşte, dela prima pagină a cărţilor sale 
să se afunde drept în acele adâncuri încâlcite unde toți 
oamenii sunt jeopotrivă de poeţi și de copii. Proust, Cocteau, 
Giraudoux, Fournier — personaje celebre — Marie Larue, Jean 
Paul Sartre, și alți autori foarte recenți, și apoi atâția alți scriitori 
al căror nume nu-l cunosc — toți literatorii valabili ai Franţei 

noastre a tuturora sunt ca niște mandatari ai Providenței însărci- 
nați a explica omului din ce omul este făcut. 

Și credeţi că această specialitate umanistică a poporului francez 
— activitate, veţi zice, pur contemplativă, — îl face, fatal, să se 
depărteze dela activități mai temporale, mai practice, mai social 
productive ? 

Ascultați ce recomandă concetățenilor săi, același Pierre Do- 
minique la sfârșitul eseului din care citam adineaorea: 

« În fine, acele teritorii de peste mare, acel imperiu colonial 
a cărei masă face speranţa şi orgoliul nostru —să nu-l privim 
numai sub aspectul geografiei fizice. Imperiul e compus din 
rasele cele mai diverse, ale căror glorii şi ai căror zei noi îi primim 
bucuros în Panteonul nostru. Prin asta, încă odată, ne purtăm 
la fel ca Roma de odinioară. Cum a făcut ea odată, cu Galii sau 
Ilirii, facem noi astăzi cu Berberii sau Negrii, cărora le acordăm 
drepturi de cetățean. Imperiul nostru devine astfel Biserică ferice, 
unde, moralmente, om și om se egalează în valoare; unde refacem 
iar ideea creștină care, în harapul creștin, vede un creştin ca orice 
altul, şi-i dă preoţii şi episcopii lui de coloare neagră». 

Astfel, arată Pierre Dominique, ideea de umanitate își are şi 
ea imperialismul ei, Nu e numai o îndeletnicire metafizică sau 
literară, ci se poate oricând traduce în conduite militante și cuce- 
ritoare. Și o asemenea politică are, asupra tuturor celorlalte, acest 
imens avantaj că victoriile sale sunt la adăpostul războaielor neno- 
rocite sau al aranjamentelor internaționale. 


D. I. SUCHIANU 


CRONICA MUZICALĂ 


I ilarmonica, Carl Elmendorff, I. Nonna Otescu, George Georgescu, Maria 
Müller, Fr. Schütz, Aurelia Cionca, Constantin Bobescu. 


Misionar al muzicei wagneriane, d. Carl Elmendorff, care a 
fost vreme de două ceasuri oaspetele muzical al Ateneului Român, 
nu se abate niciodată dela înaltul său țel de răspândire a operelor 
lui Wagner. Incursiunile în alt repertoriu și le-a interzis cu se- 
veritate; lucrările geniului dela Wahnfried au devenit pentru d. 
Elmendorff sensul unei vieți și singurul mijloc de a-și pune în 
valoare superioarele sale daruri de animator al orhestrei. Succesor 
prin talent al lui Hans Richter și Felix Mottl, dirigentul din Miin- 
chen nu vrea cu nici un chip să ştirbească buna tradiţie stabilită 
prin testament estetic de Richard Wagner. D. Elmendorff des- 

chide simfoniei dramatice zăgazul pentru ca melodia libera și 
infinită să ne cuprindă în desfășurarea-i modulativă. Muzica lui 
Wagner căpăta prin contribuţia interpretării maestrului dirijor 
expresia sinceră și pură a gândirii, reliefează viața eroilor fără să 
determine personajul. Orchestrația wagneriană suia ca o maree 
dintre cele două țărmuri ale mâinilor, colorată și bogată; instru- 
mentele Filarmonicei noastre sunau clar și puternic, leit-motivele 
uşor de recunoscut duceau dela un pupitru la altul o cursă de 
stări sufletești. Muzica se dispensa fericit de auxiliarele scenice, 
de poem, declamaţie lirică joc și decoruri. D. Carl Elmendorff ne-a 
prezentat simfonia în stadiul ei ideal, independentă de orice 
concurs lăturalnic. 


Audiţia şi-a intronat clipele de adânci emoții prin uvertura 
la « Vasul Fantomă ». Ea ne-a rezumat întreaga dramă. Furtună, 
convulsie de valuri la alămuri; vasul nălucă aleargă în noapte, cu 
pânzele roşii. Marea se potoleşte și un cântec de împăcare vrea 
să deslege blestemul marinarului rătăcitor. Fuga demonică reîn- 
cepe însă. Cântecul o clipă ivit dispare. Deodată în noapte o lu- 
mină străbate orizontul. E un cântec, o voce consolatoare ca o 
privire de iubire. Uraganul luptă cu această chemare salvatoare. 
Puterea dragostei e atunci mai mare decât suferința matelotului 
condamnat. Vasul Fantomă se scufundă și o incantație cerească 
pune stăpânire pe Olandezul fără odihnă, mântuit de blestemul 
lui greu și legat de țărmuri prin vraja divinei Senta. 

Ca şi uvertura Vasului Fantomă, Uvertura « Tannhäuser » și 
Bachanala (versiumea parisiană) lămurea sensul întregei opere. 
Cântecul plin de credință al pelerinilor se înalță puternic și se 
stinge în apus. Din nuanțele paletei orchestrale, mânuită măestrit 
de d. Elmendorff, cădea noaptea și aparițiuni magice, cețuri 
accente sensuale prindeau formă de dansuri. Venusberg se 
însuflețea de dorinți. Cuprins de farmecele desfrânării, Tann- 
häuser se apropie și cântând provocator el zărește zeița iubirii. 
Melodia eroului fermecat se exaltă, Venusberg se umple de bu- 
curie și strigăte; bachantele poartă pe Tannhäuser în lumea ar- 
pătoare a zeiței. Ceata de bachante se risipește și însuși suflul 
zlăcerii abia mai palpită la apropierea zorilor. Imnul religios al 
pelerinilor creşte din nou. Spiritul și lumina triumfă. Cântecul de 
Moarte al Isoldei, Preludiile la «Parsifal» și « Lohengrin», uvertura la 
« Maeștrii Cântăreţi » rând pe rând de un sfâșietor tragism ori 
de o măreție austeră și mistică adâncime, ni-l arătau pe d. Carl 
Elmendorff în lumina marei sale inteligente de a crea tâlcuri 
dramatice şi de a şti să ni le comunice sugestiv. 


Multiplu ca preocupări artistice, d. Nonna Otescu ne este cu- 
noscut de mulți ani și ca dirijor de orchestră; ca și colegul d-sale 

de generație, d. Alfred Alexandrescu, d. I. Nonna Otescu își în- 
dreaptă predilecția spre poem, care pentru d-sa apare nu ca o 
pâlpâire vie, ci ca un semn înalt, calm, difuz. Potolit și aș putea 
spune «înțelept» în mișcări, dirigentul cântă parcă mai mult 
pentru dânsul, un cântec intim la care ține și pe care nu vrea 
să-l desvăluie. Această sgârcenie lirică naște însă farmece rare, 
pentrucă urmele mistuirii poetice pătrund încetul cu încetul în 
matca orchestrei, și dacă nu ne este dat să ne scăldăm în imense 
văpăi, nici întinderea nesfârșită a peisajului de cenușă nu este 
mai puţin impresionantă. 

D. Nonna Otescu a ales un program cu «program » (să mi se 
ierte acest joc), adică piese cu un antecedent poetic, cu un comen- 
tariu literar explicativ. Și d. Nonna Otescu l-a tălmăcit admirabil, 
fie că era vorba de Simfonia Jupiter, de poemul « Phaeton» ori 
de « Carnavalul Roman » al lui Hector Berlioz. 


In simfonia « Jupiter » întâiul allegro dă o lămurire (nu prea 
convingătoare de altfel) asupra titlului operei. Aici sonoritățile 
sunt violente, pasajele au scurtimea electrică a fulgerelor, voind 
prin aceasta să lase a înțelege că sugerează fulgerele aruncate 
mânios din Olimp. Totuşi formula explicativă din acest allegro 
nu stă nici ea în picioare; contrazicând revolta zeiască și natura 
răzbunătoare a muntelui antic, tema doua care apare la violine 
e de o grație de salon, de o galanterie specifică lumii dan- 
telate mozartiane, Ceea ce pare și mai straniu e că această parte 
majestoasă a simfoniei, care urma să ne convingă de prestanța 
simfoniei e scrisă totuși pentru orchestră mică: un singur flaut 
doi oboi, doi fagoţi, doi corni, două trompete, două timpane 
și coarde. Ei bine, Mozart, genial explorator al resurselor orches- 
trale, știe să scoată din mănunchiul redus de instrumente efecte 
unice de mare amploare. Finalul simfoniei, apropiat iarăși de 
anecdota Olimpului, construit pe patru sunete (do re fa mi), 
intenționează să ne descrie sub forma unui fermecător dialog o 
încrucișare de glume și de vorbe de spirit la un banchet unde 
participă împrejurul lui Jupiter toți zeii vorbăreți ai Mitologiei. 
D. Ion Nonna Otescua găsit mijlocul de a ne traduce descriptiv 
scena comunicativă a prânzului zeesc, 

Dirijorul a pus în relief viu cele trei «idei» ale poemului 
«Phaeton » de Saint-Saëns. Argumentul poetic era bine sus- 
ţinut de d. Otescu. Intâi orchestra voia să sugereze do- 
rința eroului de a stăpâni înălțimile, de a domina lumea con- 
ducând carul de foc al soarelui. Eroul se abate, nestăpân pe 
frânele și frâiele carului, din drumul matematic al luminii. Pe- 
deapsa acestei imprudențe încheie capitolul cutezătorului suc- 
cesor al lui Hellios. Corespunzător acestor trei stări, din poemul 
muzical se desprind trei expresiuni simfonice. Cursa calmă a 

carului, devenind încetul cu încetul precipitată ca pe un povârniș. 
Tema eroului este anunțată energic de trompeți şi tromboni, 
iar cântecul cornilor prevestește parcă destinul tragic al cuteză- 
torului Phaeton. Combinarea acestor motive, desvoltarea lor, 
arată din partea autorului o grijă deosebită pentru sobrietate și 
totodată preocupări de coloare orchestrală. Temele din acest 
poem sunt de un puternic patetism. Saint-Saëns a fost mult 
uitat în ultimii ani, în profitul unor moderniști de mâna doua, 
adevăratele talente se prăfuise într'o umbră pe care o venerăm 
dar nu vrem cu nici un chip să o risipim. Bine a făcut d. 
Otescu că a readus pe Saint-Saëns la Filarmonică. D-sa a împlinit 
un act de dreptate, cu atât mai frumos, cu cât întâia noastră or- 
chestră simfonică (din toate punctele de vedere) și-a dat silința 
să-l prezinte într'o ţinută cât mai muzicală. In perfecte realizări 
de nuanță strict păstrată, s'a interpretat sub conducerea măestrită 
a d-lui Otescu, Suita în domajor de George Enescu, lucrare 
de o ireproşabilă construcție, cu un tematism ușor românesc, 
amintind pe departe cântecul rustic. Maestrul Enescu a înnobilat 
însă expresia melodică, a modelat-o și transportat-o în alte sere 
lirice, dând unei flori sălbatice parfum aristocratic. Concertul 
dela 13 Aprilie s'a încheiat cu uvertura la « Carnavalul Roman ». 
Ea este o urmare a operei « Benvenuto Cellini», fluerată 
la Paris în 1838. Din «Benvenuto Cellini», Berlioz a luat ca motiv 
principal unul de dans viu, Saltarello; cu ajutorul altor două 
melodii, Berlioz a compus o lucrare plină de fantezie. Uvertura 
începe cu un accent de bucurie; e Saltarelo care apare fragmentat. 
O tăcere bruscă urmează. Viorile și instrumentele de lemn suge- 
rează prin trilurile lor râsete voioase. Simetric se face o altă pauză. 
Cornul englez urcă atunci cantilena lui, în opoziție cu atmosfera 
de frenezie a mulțimii în sărbătoare. E cântecul calm de iubire 
cunoscut din « Benvenuto Cellini » în actul întâi. Violele răspund 
reluând melodia de adânc sentiment al cornului englez, primind 
ornamentaţia flautelor și a clarinetelor. Același cântec prinde 
mai târziu forma unui canon, cele două melodii urmărindu-se 
fără să se găsească. După acest popas liniștit, tabloul simfonic se 
schimbă ca o scenă rulantă. In depărtare, se aud vibrări de săr- 
bătoare, care merg crescând ca o apropiere de mulțime dăruită 
petrecerii. Poporul se amuză în carnaval, apoi se potolește iarăși 
ca un talaz. Susţinut de ritmul « Saltarelo-ului» cântecul ex- 
presiv își face din nou apariția la instrumentele de vânt și la 
tromboni, complet diformat, aproape de nerecunoscut. Fluxul 
de petrecere învăluie în spuma lui strălucitoare atmosfera finală 
a uverturii. 


Ultimul concert simfonic al stagiunii a fost condus de d. 
George Georgescu. Ilustrul nostru dirijor a dovedit aceleași 

daruri excepţionale de animator al orchestrei. Mâinile sale nu 
se plimbau prin aer. Ele loveau stânci cu izvoare, desprin- 
deau rodiile emoţiei din paradisuri sonore. D. George Georgescu 
e un artist desăvârşit. Pentru nimic în lume d-sa nu ar sacrifica 
unui efect un moment de intensitate dramatică. Gama sa de 
nuanţe nu se oprește la piano. Maestrul știe să coboare în mis- 
terul unui pianissimo ca nimeni altul; dar pianissimele sale sunt 
totuşi auzite. D-sa ne-a prezentat pentru a nu știu câtea oară Simfo- 
nia 8-a de Beethoven; ea ne-a părut totuși nouă, într'atât d. G. 
Georgescu o reînsuflețește de fiecare dată când o readuce atenţiei 
noastre. Allegro-ul I părea un capriciu melodic, o expoziție 
de suave emoţiuni, iar Andantele Scherzando de o cerească poezie. 
Menuetul căpătase graţie științei de a potrivi și găsi stilul adecvat 
un caracter similar menuetelor din simfoniile lui Haydn, iar finalul 
brio şi scânteiere. Între simfonie și dansul Salomeii de Richard 
Strauss, evocând stranii rotiri împrejurul unei înfricoșătoare decapi- 
tări, d-na Maria Miiller, o cântăreață consacrată muzicei wagneriane, 
ne-a dat prilejul să gustăm miezul mistical melodiilor lui Wagner. 
Liedurile Wessendonck, Aria Elisabetei din « Tannhäuser» și Aria 
Reziei din « Oberon» au găsit în d-na Maria Müller o adevărată 
tălmăcitoare de poezie dramatică. O voce amplă și sigură, clară 
în registrul acut, fără stridențe, și limpede în sunetele grave, 
ajuta incantației sonore a muzicei wagneriane. Dacă la aceste 
calități rare ale glasului adăogăm o impecabilă dicțiune, știința 
dozării nuanțelor și gustul în repartizarea accentelor pentru rea- 
lizarea unui patetism dramatic, ne închipuim de ce publicul 
nostru meloman a făcut artistei o primire atât de entuziastă și 
de ce a aplaudat-o sincer ca să bizeze aria Elisabethei. 


Orga Ateneului Român a fost inaugurată de marele organist 
german Frantz Schiitz. Concertul de deschidere a registrelor a 
avut loc sub conducerea maestrului George Georgescu și a Corului 
« România » dirijat de d. Prof. Lungu. Relevăm muzicalul acom- 
paniament al Filarmonicei noastre la concertul pentru orgă în 
la major de Haendel și al corului « România », care astăzi, după 
străduinţele d-lui Lungu, a reușit să fie o grupare corală omogenă: 
vocile cântăreților sunt bine pozate și se mișcă fără stângăcie 
în modulații. Corul « România » a câștigat un loc de frunte în 
formaţiile vocale dela noi din țară. El va fi păstrat de sigur, dacă 
ţinem seamă de dragostea pentru desăvârșire a d-lui Lungu și 
de eforturile pe care le depune d-sa spre a repeta cât mai mult 
pentru obținerea unor interpretări «exacte », așa cum ne-a măr- 
turisit prin cele trei coruri din « Messia » de Handel. Cât despre 
d. Prof. Frantz Schiitz nici un elogiu nu e prea mare. Bach era 
sanctificat sub degetele sale. Câtă emoție pură, ce gândire reli- 

gioasă urca în spiralele de smirnă a sunetelor din Preludiul, Toc- 
cata şi Fuga în do minor și din Coralele de Bach! 


D. Constantin Bobescu, a cucerit grațiile unui public plictisit 
de o stagiune întreagă de celebrităţi. Aceasta înseamnă că d. Bo- 
bescu e un talent deosebit, un violonist de superioare merite. 
Singurul d-sale cusur e că dă concerte de vioară prea rar, lăsân- 
du-ne o frumuseţe de iarnă muzicală ocupată de valori dubioase, 
prea neînsemnate ca să ne ocupăm de ele; la acest defect, rezultat 
al modestiei, adăogăm neştiința de a alege timpul concertului. 
Tehnica şi simţirea d-lui Constantin Bobescu s'au consumat 
atunci când nu trebuia. Dar admirabila audiție ne-a lăsat o im- 
presie vie până în toamnă, când de sigur d. Bobescu va relua 
cariera de violonist neglijată, pentru care are o chemare autentică. 


D-na Aurelia Cionca, ne-a oferit un recital de pian la sala 
Dalles. Ilustra profesoară de Academie s'a arătat a fi nu numai 
o virtuoză de care putem fi mândri, dar şi o sensibilitate. Progra- 
mul d-sale substanţial a cuprins lucrări de Rameau (Găina, Egip- 
teana, etc) cântate cu tendinți descriptive, Sonata de Schumann 
în fa diez minor și Rapsodia Română de Liszt. 


VIRGIL GHEORGHIU 


ŞTIRI MUZICALE DIN STRĂINĂTATE 
Anglia 

Stagiunea de operă dela Covent-Garden a fost deschisă la 
1 Mai a. c. cu opera Parsifal, dirijată de Felix Weingartner, care 
a asistat la Bayreuth la 26 Iulie 1882, când s'a reprezentat pentru 
prima oară această operă. 

— In stagiunea aceasta, se vor mai reprezenta pe scena ace- 
luiași teatru, operele Trovatore, Traviata, Aida și Otello de 
Verdi, Don Giovanni de Mozart, Tosca şi Turandot de Puccini, 
Tannhäuser, Tristan și Isolda și Inelul Nibelungilor de R. Wagner. 

— La Sadler's Wells s'a reluat opera The Wreckers a com- 
pozitoarei Ethel Smyth, în vârstă astăzi de 81 ani. Reprezentată 
pentru prima oară la Lipsca, în anul 1906, această operă a mai 
fost reprezentată şi la Praga, Viena şi Londra încă înainte de 
anul 1910. 

Inscrisă din nou în programul stagiunii teatrului Covent- 
Garden în 1931, această operă a fost între timp prelucrată în formă 
definitivă, în care ea s'a reprezentat acum cu mare succes. 

— Violonistul Yehudi Menuhin a dat un concert cu orchestra 
filarmonică din Londra de sub direcția lui Sir Henri Wood, în 
beneficiul femeilor și copiilor evrei refugiați din Germania și 
Austria, 

— Centenarul nașterii compozitorului rus Mussorgsky, născut 
la 21 Martie 1839, a fost comemorat prin trei concerte simfonice 
date de orchestra B. B. C. 


Belgia 

Opera regală flamandă din Anvers a reprezentat o dramă mu- 
zicală a compozitorului danez Ebbe Hamerik, intitulată Leonardo 
da Vinci, al cărei text a fost extras din poemul dramatic a lui Cazza- 
mini Mussi și Marino Moretti. Opera nu are o acțiune dramatică 
continuă, ci se compune din 4 scene luate din viaţa marelui pictor, 
care se desfășoară la Milan, Florența, Roma și Amboise. 

Partiţiunea compozitorului Ebbe Hamerik este de o mare 
valoare, care indică personalitatea şi profunda lui sensibilitate. 

Opera Leonardo da Vinci, ce a fost terminată în 1931, a tre- 
buit să aștepte 8 ani până când a putut vedea lumina rampei. Me- 
ritul reprezentaţiei acestei dificile opere revine directorului operei 
flamande, M. Sterkens. 


Germania 


Pentru a sărbători pe marele compozitor german Richard 
Strauss, care la 11 Iunie a. c. împlinește 75 de ani, operele de 
Stat din Berlin, Dresda și Miinchen vor reprezenta în cursul 
lunii curente operele de seamă a compozitorului, într'o « Săptămână 
Strauss ». 

— Opera de Stat din Berlin a reluat opera comică « Dragonii 
din Villars ». 

— La opera din Karlsruhe s'a reprezentat pentru prima oară, 
drama lirică «Dorian Grey», după romanul lui Oscar Wilde, 
a compozitorului Hans Leger. 

— La Teatrul Naţional din Cassel s'a reprezentat opera « Eli- 
sabeta Angliei », ultima lucrare a compozitorului Paul von Klenau. 

— Aflăm că ultima fiică a lui Robert Schumann, care a murit 
acum câteva luni, a lăsat Muzeului Schumann din Zwickau, 
manuscrisul « Album pentru tinerețe », 38 de scrisori adresate 
de Clara Schumann lui Brahms. 

— O societate germană anunță sapari cinematografică a 
operei « Don Juan » de Mozart. 

— Un eveniment de o mare importanță trebue semnalat: 
este vorba de cele patru spectacole pe care ansamblul Operei 
Române din Bucureşti l-a dat în Frankfurt pe Main, cu operele 
Rigoletto şi Bohema. 

Importanța evenimentului stă în faptul că este prima oară 
că ansamblul tinerei noastre opere trece granița, putând arăta 
străinătății că posedăm o Operă, cu cântăreți şi șefi de orchestră 
care ne face cinste. 

E regretabil însă că opera Română din București nu s'a 
gândit de a arăta străinătății, că avem şi compozitori români 
care au scris opere, care puteau fi reprezentate în cadrul 
unui spectacol « coupé ». Reprezentarea unui act din opera 4 Nă- 
pasta » a lui Sabin Drăgoi şi Baletul « La Piață» de Mihai Jora 
puteau fără îndoială forma partea întâia unui program de operă 
românească, completat cu executarea unor lucrări simfonice a 
compozitorilor români. 


Franța 


La Societatea « Triton » s'a executat în primă audiție « Inter- 
ludiu și Capriciu », datorit compozitorului român M. Mihalovici. 

— Opera Mare din Paris a comemorat centenarul naşterii 
lui Mussorgsky, reluând Boris Godunov. 

— De asemenea sa reluat «La Tour de Feu», puternica 
dramă lirică a compozitorului Silvio Lazzari, reprezentată pentru 
prima oară în anul 1928. 

— Fritz Kreisler, Serge Rachmaninoff, Yehudi Menuhin şi 
bătrânul Emil Sauer au dat câte un recital în capitala Franței. 

— Celebra orchestră de negri, de jazz «Hot» a lui Duke 
Ellington, a dat în fața unei mulțimi entusiaste, în noua sală a 
Palatului Chaillot, două concerte. Succesul obținut se datorește 
fără îndoială lui Duke Ellington, marele animator ale acestei 
minunate orchestre de jaz. 


Italia 


— La teatrul « Reale» din Roma, a avut loc premiera operei 
« Margherita da Cortone », a preotului-compozitor Licinio Refice, 
operă dedicată Ducelui. 

Compozitorul a declarat că preferă să scrie opere (aceasta, 
fiind a doua sa operă) decât muzică religioasă, sperând astfel să 
intre în contact mai direct cu masele populare şi căutând să desvolte 
sentimente religioase. 

— Oratoriul compozitorului Perosi « Risurezione di Cristo », 
a fost executat la Vatican cu ocaziunea încoronării Papei Piu 
al XII-lea. 

— Un bust al compozitorului Giacomo Puccini a fost de 
curând inaugurat la Roma. Bustul a fost așezat în grădina Pincio, 
pe aleea oamenilor iluștri. 

— O violentă polemică a avut loc în presa italiană în legătură 
cu stagiunea muzicală a teatrului Scala din Milano. 


15 

Ea a fost provocată în urma scrisorii deschise a intendentului 
teatrului, adresată directorului ziarului Corriere della Sera, și în 
care se plângea împotriva criticelor aduse operelor « Favorita » 
de Donnizetti şi « Nerone » de Boito, ce au fost reprezentate pe 
scena primului teatru de operă din Italia. 

Intendentul teatrului atribue slăbiciunea spectacolelor de 
operă următoarelor cauze: 

1. Campania rasistă a determinat aproape o treime din pu- 
blicul său obișnuit să absenteze dela frecventarea spectacolelor 
de operă. 

2. Desechilibrul produs în pregătirea stagiunii de plecarea 
subită a directorului corului Vittore Veneziani, care timp de 
17 ani a condus şi a ridicat această falangă la un inegalabil nivel 
artistic, A 

3. Demisiunea motivată a dirijorului Erich Kleiber, ce urma 
să conducă opera «Fidelio », şi care a trebuit să fie înlocuit cu 
un mediocru dirijor german. 

4. Sporirea prețului la abonamente și a locurilor. 

5. Obligaţiunea impusă de guvern de a se juca mai mult 
lucrări de a compozitorilor moderni în viață, care nu sunt 
gustate de publicul obișnuit să frecventeze spectacole de operă. 


Monaco 


Opera din Monte-Carlo, pentru a comemora  tricentenarul 
nașterii lui Racine, a reprezentat opera în 3 acte şi ș tablouri 
Athalia, de Haendel, a cărei partiție datează din anul 1733. 

— Baletele din Monte-Carlo au reprezentat « Bogatyri », după 
o legendă rusească din secolul XVII, muzică de Borodin. 


Olanda 


Societatea Wagner a fost silită să rezilieze contractul cu 
şeful de orchestră Erich Kleiber, ale cărui manifestări ostile 
împotriva regimului actual din Germania au provocat numeroase 
dificultăți cu interpreţii germani. 


Statele Unite 


— Concertele simfonice ce vor avea loc la New-York, în cadrul 
Expoziţiei de curând deschise, vor fi dirijate de şefii de orchestră 
John Barbirolli, Walter Damrosch, George Enescu și Burlo Marx, 
având ca soliști pe Marian Anderson, Fritz Kreisler, Jascha 
Heifetz, Jan Kiepura, etc. 

— La «Metropolitan» s'au reprezentat operele Carmen, 
Parsifal, Bohema şi 'Tristan şi Isolda. 

— Pianistul Artur Rubinstein întreprinde un turneu de con- 
certe în Statele Unite. 

NICOLAE MISSIR 


REVISTA REVISTELOR 


STRĂINE 


REVUE DES DEUX MONDES 
Anul 109 — Volumul 50 — Nr. 3 — 1 Aprilie 1939 


D. Maurice Lewandowsky înfățișează portretul ciudat al lui Sir Henri 
Deterding, regele petrolului și povesteşte cu mult pitoresc cariera sa ului- 
toare. Deterding a fost tipul self made man-ului care a plecat de pe treapta 
cea mai joasă ca să atingă culmile cele mai înalte ale industriei, fără să fie 
cunoscut înfrângerile, necazurile, desamăgirile pe care le-au încercat aproape 
totdeauna inventatorii de geniu. Deterding a dat el însuşi justificarea devizei 
sale, potrivit căreia câmpul nostru de acţiune este lumea. ¢ Dacă ne-am fi 
mărginit comerțul nostru în anumite regiuni, spune el, concurenții noştri 
ar fi putut lesne să ne strivească, slujindu-se de câștigurile pe care le rea- 
lizau în alte țări ca să ne facă un război al preţurilor. De aceea, ca să ne men- 
ţinem propriile noastre preţuri, eram nevoiţi să cutropim şi alte ţări. Actual- 
mente, în industria petrolului, jocul stupid care constă în a vinde la un preţ 
ridicat într'o parte a lumii ca să poţi înlătura concurenţii în alte ţări, a fost 
părăsit 2. Marea idee a lui Deterding, a cărei realizare o urmăreşte toată 
viaţa, este spiritul de cooperaţie substituit aceluia de concurenţă și dum- 
pingului. 

Henri Deterding era mic de statură și cu înfățișare distinsă. Incarna tipul 
seducător al omului de afaceri și din el se desprindea acel fluid, acea radio- 
activitate care deosebeşte pe marii șefi. A fost înainte de toate o minte inter- 
naţională, format în Olanda, cioplit în Anglia și desvoltându-și la maximum 
puterea sa prin numeroasele contacte cu celelalte țări. A fost însurat de 
trei ori, mai întâi în Indiile olandeze, apoi cu fiica unui general rus şi, în 
sfârşit, cu o germană. Dacă patria inimii sale a fost totdeauna Olanda, se 
poate spune că Anglia a fost patria omului de afaceri. De fapt, era cetăţean 
englez și fusese onorat cu titlul de Sir, aproape în aceleaşi condiţii ca și Basil 
Zaharof. Spre sfârşitul vieţii şi-a stabilit în Germania reședința sa de căpe- 
tenie, nu numai pentrucă întemeiase un al treilea cămin, ci mai ales pen- 
trucă vedea în Hitler cel mai serios bastion împotriva bolşevismului cutro- 
pitor. Ura sa împotriva regimului sovietic care spoliase societatea t Royal 
Dutch s de terenurile ei petrolifere din Rusia a fost obsesia ultimilor săi ani. 

Averea sa a fost evaluată la 65 milioane de lire sterline, adică la vre-o 46 
miliarde de lei. 

D. Maurice Lewandowaky povesteşte o împrejurare solemnă din viaţa 
lui Deterding: vizita sa Papei Piu XI. Deterding se dusese să-l vadă pe 
Musolini cu gândul de a găsi în Italia un punct de sprijin pentru politica 
sa industrială şi financiară. Ce-l împingea însă pe omul de afaceri de 
confesiune protestantă să facă o vizită Papei? Deterding, regele petro- 
lului, voia să vadă, ceea ce, în viaţă sa intensă, nu întâlnise încă: o forţă 
morală. El însuşi povesteşte întrevederea sa cu Sfântul Părinte și spune că-l 
privise pe Piu al XI-lea cu oarecare respect îndepărtat, mai de grabă ca o 
instituţie decât ca un om şi că era convins că această audienţă nu era decât 
o formalitate. Insă după primele cuvinte de bună venire, pompa şi ceremo- 
monialul fuseseră înlăturate. « Câţi oameni întrebuinţaţi? è îl întrebă Papa. 
Deterding fu nevoit să se gândească o clipă înainte de a răspunde: « In Anglia 
mai bine de 6.000 și în lumea întreagă între 30.000 și 40.000 de funcţionari 
şi muncitori 2, lar Papa îi răspunse: €«Foloasele materiale ale unei întreprin- 
deri atât de mari nu mă impresionează. Ceea ce mă mişcă, e bucuria intensă 
pe care trebue să o încercaţi, ştiind că această muncă a vieţii d-voastră dă 
mijloace de existenţă la ațâtea mii de fanilii ». Şi Deterding adaogă că, ros- 
tind aceste cuvinte, Papa atingea pe problema care are cea mai mare valoare 
în ochii oamenilor demni de acest nume care conduc astăzi marile afaceri. 


Generalul Armengaud tratează problema echilibrului aerian şi este de 
părere că Anglia și Franţa pot considera că marea surpriză a armamentelor 
aeriene ale Germaniei şi Italiei a trecut, iar echilibrul armatelor aeriene se 
stabileşte destul de repede pentru ca echilibrul general al forţelor armate să 
nu mai fie afectat în ipoteza unui viitor conflict. 

In restul sumarului figurează: Papa Piu XII-lea, de Georges Goyau; 
Institutul Pasteur, de Pasteur Vallery-Radot; Scrisori către d-na de Staël; 
Cu privire la «limbajul + albinelor, de Julian Françon. 


i Anul 109 — Volumul 50 — Nr. 4 — 15 Aprilie 1939 


D. Emile Dard face un reportaj interesant al încoronării Papei Piu XII, 
care a durat cinci ore şi a cărei ceromonie a fost cum nu se poate mai bine 
organizată, 

Liturghia s'a desfăşurat ca cea mai emoţionantă dramă pe altarul Măr- 
turisirii, în faţa tronului pontifical şi încoronarea a avut loc, ca în timpurile 
străvechi, în faţa pieţii Sf. Petru, unde aştepta o mulţime imensă care nu 
putuse intra în basilica inundată de lumină. 

Figura lui Piu al XII-lea, îndată ce a apărut pe sedia gestatoria, vestită 
cu mare rumoare, apoi cu aclamații, spiritualiza întreg templul. In răs- 
timpul acestor ore, această figură slabă l-a umplut în întregime şi templul 
nu mai era decât un cadru minunat în jurul ei. Piu al XII-lea făcea să se 
închine toate frunţile și să se încavoaie toţi genunchii sub binecuvântările 
sale. Profilul său slab, paloarea sa, majestatea sa, ochii săi plini de bunătate 

emoţionau. Mâinile sale lungi binecuvântau foarte încet, cu opriri în timpul 
cărora parcă se reculegeau. Nici un gest care să nu fie desăvârșit și în rânduială 
sfântă. In desfășurarea acestei ceremonii, nimic n'a turburat această armonie 
supranaturală. 

Ingenunchiat pe scaunul său de rugăciune şi cu mâinile împreunate, 
Papa este însăși imaginea rugăciunii. Când se ridică, cu mitra de aur în cap, 
păstrează nemișcarea unei statui, parcă ar răsări ca dintr'un nour din fal- 
durile lungi ale vestmântului său alb. Când stă pe tronul său înalt, tapisat 
cu mătase albă, parcă ar fi absent din această lume, cu ochii aproape închiși, 
căzuți pe genunchi. 

Când s'a împărtășit, mii de inimi au bătut la unisonul inimii sale. In fața 
acestui mare spectacol, cei mai vârstnici şi-au adus aminte de un Papă de 
ilustră amintire, Leon al XIII-lea care şi el, eliberat de carne în măsura 
în care un om se poate desprinde de ea, înfățișa într'adevăr un suflet. Cu 
toate acestea, când erai primit de Leon al XIII-lea, te izbea expresia 
ochilor săi, asemenea unor palide «nu mă uita 9, care deodată se luminau cu 
o sclipire isteață lipsită, fireşte, de orice răutate, însă care deconcerta pe 
vizitator, 

Nimic asemănător la Papa Pius al XII-lea. « Când am fost primit la el 
trei zile după încoronarea sa, l-am regăsit tot atât de firesc şi primitor cum 
îl cunoscusem la Miinchen cu douăzeci de ani în urmă. El însuși şi-a adus 
aminte cu toată buna voință de legăturile atât de simpatice şi pline de încre- 
dere stabilite între noi încă din acel timp. Numai calota sa şi vestmântul său 
alb se ridicau deasupra oamenilor. Părul său era acum argintiu. Insă pri- 
virea sa frumoasă, simplicitatea sa plină de graţie și atât de atrăgătoare nu 
se schimbaseră. De abia mi-am putut stăpâni emoția, aceeași emoție pe care 
o încercasem pe terasa mareşalului, deasupra Pieţii Sf.-Petru înnegrită de 
lume, când Cardinalul Caccia-Dominioni, la 2 Martie, ora 17, proclamase 
alegerea sa, care, se spune, a fost unanimă, așa cum cum trebuia să fie aceea 
a celui mai demn. Și toţi de pe terase, italieni şi străini repetau: « Era cel 
mai demn !». 

Din restul sumarului însemnăm: Al treilea Reich și libertatea de con- 
ştiinţă, de Robert d'Harcourt; Inceputurile unui Imperiu Occidental, de 
Louis Madelin; Tinerețea lui G. Lenâtre, de Thérèse Lenâtre; Hitler 
judecat de ai săi, de Frédéric Eccard; Plantele carnivore, de Lucien Plan- 
tefol; Criza politică belgiană, de L. Dumont-Wilden. 


REVUE DE PARIS 
Anul 46—Nr. 7— 1 Aprilie 1939 


+ Hitler şi Sfântul-Imperiu » e titlul unui studiu anonim foarte intere- 
sant, în care ni se înfăţişează că austriacul Hitler a ajuns stăpânul necontestat al 
armatei prusiene, fără să aibe ceva comun cu tradiția de glorie, de servitute 
şi de credință dinastică de care această armată a fost totdeauna legată. D. 
Hitler a fost pangermanist încă ,din adolescența sa, însă pangermanist în 

înţelesul austriac al acestui cuvânt, căci şi-a făcut prima sa ucenicie politică Ja 
şcoala primejdiosului demagog Lueger, vestitul primar al Vienei. Cu toate 
acestea, singurul Habsburg apreciat de Fuhrer este Iosifal II-lea, care încer- 
case să realizeze un Stat unificat, centralizat, germanizat. D. Hitler dorește 
moştenirea Cesarilor ca să reînfiinţeze un Sfânt Imperiu de naţiune ger- 
manică, A susţinut totdeauna că a făcut unitatea spirituală a poporului ger- 
man; însă în această privință nu trebue uitată rezistenţa ideologică a cato- 
Jicismului și a protestantismului care n'a putut fi încă înfrântă, Ba mai mult, 
acest ideal de unitate spirituală va ajunge pe de-a'ntregul nerealizabil când 
va fi vorba să fie aplicat unei sumedenii de rase neegale în drept. 
Inceputurile d-lui Hitler ca moştenitor al Habsburgilor în sânul naţiunei 
mari-germane nu par din cele mai îmbucurătoare, Dovadă, experienţa aus- 
triacă. «Vom vedea, spune Vienezul a cărui încredere ai câştigat-o, vom vedea 
ce se va întâmpla în caz de război», Dacă aceasta e situaţia în Austria, care 
va fi aceea din Boemia sau din Slovacia? Nu este îngăduit să presupunem 
că poporul ceh va îngenunchia de bună voie în fața unui regim de & protec- 
torat ». Insă greutăţile Germaniei nu se opresc aici. Care sunt granițele Sfân- 
tului ei Imperiu? Lumea întreagă se întreabă cu înfrigurare în ce direcţiune 
va merge acum cuceritorul, Slovacia, pe care trupele germane au ocupat-o, 
este ca o săgeată indicând direcţia răsăriteană, care parcă a avut totdeauna 
preferinţele Fihrerului. Cu toată ocuparea Ucrainei subcarpatice, Polonia 
şi Ungaria sunt mai despărțite ca oricând, din pricina influenței germane 
în Slovacia. Strădania viitoarei expansiuni germane va trebui să se îndrepte 
în mod logic spre Nord sau spre Est de ţinuturile Slovace. Germania are două 
socoteli de răfuit cu Polonia. Vestitul « coridor» subsistă ca unul din ulti- 
mele resturi ale clauzelor teritoriale ale Tratatului din Versailles. Prusia- 
Orientală e atârnată în aer, fără legătură cu restul Germaniei şi construirea 
unei autostrade nu poate avea decât valoarea unui paleativ. Naziştii din 
Danzig cer alipirea orașului liber la Germania, Dincolo de Prusia Orientală 
şi de Memel, a cărui anexiune recentă modifică adânc toată situaţia stra- 
tegică în Marea Baltică, Lituania este acum lipsită de orice acces la mare. 
Odată + coridorul + străpuns, o armată germană ar putea ajunge la porţile 
Vilnei, și Polonia ar fi încercuită de-a-lungul întregei graniți nordice. In ce 
priveşte provinciile poloneze din Sud, limitrofe cu Cehia și cu Slovacia, și 
ele stau sub o amenințare şi mai grea. In Polonia trăieşte o minoritate ger- 
mană de un milion de suflete, din care o treime în Silezia superioară, în apro- 
pierea imediată a frontierei germane. Nimic mai ușor decât de a creea acolo 
o nouă « problemă a Sudeţilor » Iar în Galiţia și Volhynia trăiesc câteva mi- 
lioame de Ucrainieni. Dacă Posnania şi Silezia au aparținut Prusiei până 
în 1918, în schimb Galiţia a făcut parte integrantă din morarhia austriacă 
şi argumentul € juridic » al dreptului de moştenire ar fi putea fi găsit cu tot 
atât de mare ușurință ca şi argumentului moral al suferințelor « fraților asu- 
priţi », In sfârşit, Polonia di Sud este calea cea mai simplă, cea mai dreaptă 
spre acea Ucraină mare, care poate soluţiona pe o scară întinsă dificultăţile 
economice ale Reichului și este, de aceea, scopul suprem al Fiihrerului, 

Din restul sumarului, desprindem: André Chénier, de Charles Maurras; 
Amintiri asupra Reginei Hortense, de d-na Lacroix; Imperiul German în 
1918, de Bertrand de Jouvenel; Granițele vieţii, de Louis Houllevigue; Criza 
belgiană, de Roland de Marès. 


Anul 46 — Nr. 8 — as Aprilie 1939 


Ignotus comentează realegerea d-lui Albert Lebrun la preşedenția Re- 
publicei franceze. Unanimitatea națională dobândită încă înainte de a fi con- 
firmată de majoritatea dela Versailles se justifica din două puncte de vedere; 
prin faptul ocaziei hotărâtoare pe care o oferea de a afirma, fără rezervă, în 
zile atât de turburi, continuitatea absolută a politicii €salutului public», 
cu aceiași şefi și aceeași voinţă; prin faptul imposibilității de a ne închipui 
un ales mai hrănit de experienţă şi de lecţiile de după război, mai conştient 
de nevoile şi de datoriile ceasului de față, mai reprezentativ prin viața sa 
particulară şi familială, cât şi prin patriotismul său, calităţi fundamentale 
ale Franţei. ' 

Ca şi Poincaré, al cărui prieten şi colaborator a fost în ministerul din 
1912, d. Albert Lebrun este loren, patriot vigilent, om al datoriei, al stu- 
diului şi al metodei. Ca şi Poincaré, d. Albert Lebrun, copil din popor, a 
ajuns prin ascensiune la titluri şi onoruri, reprezentantul unei burghezii 
luminate și menită să slujească drept cadru trainic națiunii. 

« Aceste ţinuturi dela Răsărit dau bărbaţi cu însușiri bogate și puternice, 
ca şi pământul lor, cu mintea sdravănă şi mlădioasă în acelaşi timp ca dealurile 
cu pante dulci, holdele mănoase, pădurile îmbelșugate care alcătuiesc unduirea 
graniţei imuabile, însă nuanțată. 

€ Şi dacă ne gândim ceea ce este un sat de pe această graniță, un biet 
sat cu casele cenușii şi care a rămas cimentat pe platoul aspru din Briey, 
însă ale cărui holde au fost secerate și amputate pe război, şi ce poate ascunde 
în putere rănită, în credinţă și în dureroasă nădejde a doua zi după înfrângere, 
în acel sfârşit de August 1871 care l-a văzut născându-se pe Albert-Frangois 
Lebrun la Mercy-le-Haut, putem înţelege sinteza virtuţilor naţionale realizate 
de acela pe care Franţa îl face pentru a doua oară, întâiul ei Ales » 

€ Istoria acestei vieţi de muncă şi stăruință, a cărei gravă continuitate 
se confundă astăzi cu aceea a reînnoirii franceze este, într'o simplă şi cre- 
dincioasă prescurtare, istoria Franţei care, de-a-curmezișul crizelor, inerente 
„oricărei existenţei sbuciumate şi vie, urmează o menire nobilă şi dreaptă », 

Din restul sumarului, desprindem: Pagini de jurnal, de Julien Green; 
Italia şi Canalul Suez, de Marc Abaris; Ofensiva economică germană, de 
“Gabriel Louis-]Jaray. 


REVUE POLITIQUE ET PARLEMENTAIRE 
Anul 46 — Nr. 532 — ro Martie 1939 


Studiind situaţia economică și financiară a Germaniei, d. Maxence Bibié 
ajunge la concluzia că Germania urmăreşte şi va urmări cu mare energie 

cucerirea pieţelor externe ca să-şi asigure ceea ce-i lipseşte şi, de altă parte, 
nădăjduieşte să-și salveze finanţele apelând la o muncă mai intensă şi mai 
bine rânduită a muncitorilor și țăranilor. Cu alte cuvinte, se va lega, cu ma: 
multă tărie decât în trecut, de programul pe care şi l-a impus şi împotriva 
căruia totuşi, piedicile semnalate sunt un motiv de serioase temeri. Nădăj- 
duiește oare, că evenimentele favorizând-o, îi vor îngădui într'o zi să facă 
faţă angajamentelor ei interioare sau să se desfacă de ele prin operaţiuni de 
consolidare care i-ar asigura viitorul? Crede oare că popoarele care rezistă 
la năvala produselor ei într'un scop de auto-apărare e economică ? sau poate 
din vrăşmășie împotriva politicei sale interne şi a amenințărilor ei în afară, 
se vor arăta cândva mai împăciuitoake sau pentrucă se teme de puterea ei? 

e Sunt atâtea probleme care se pot pune, însă la care e greu de răspuns, 
dat fiindcă Germania nu joacă numai astăzi acest joc primejdios la care s'a 
dedat şi în alte epoci ale istoriei sale şi care, de altminteri, nu sunt atât de 
îndepărtate. In temperamentul germanic aflăm întradevăr elementul de a 
încerca aventuri şi pe plan economic, de a lansa întreprinderi, de a cheltui 
fără a număra, îndreptând spre viitor grija scadenţelor, care, poate că nu 
vor ti niciodată onorate. Este încă în amintirea noastră strădania e raţio- 
nalizării industriei ? care, răstimp de cinci ani, după 1924, a făcut să se 
reverse în Germania capitalurile tuturor ţărilor, care s'a încheiat cu lichi- 
darea îngrozitoare din 1931, unul din motivele venirii la putere a hitle- 
rismului ? 

Din restul sumarului, însemnăm: Puteri şi slăbiciuni ale Germaniei, 
de***; Uniunea Internaţională de ajutor şi Spania, de Lucien Le Foyer; 
Magazinele cu preţ unic și comerțul mic, de Roger Picard; Expansiunea 
japoneză, de R. Bouvier şi W. Lalande; Acorduri internaţionale şi legături 
aeriene ce interesează ţinuturile franceze de dincolo de mări, de A. Bastide; 
Cronica financiară, de Frederic Jenny. 


Anul 46 — Nr. 533 — ro Aprilie 1939 


D. Roger Léwy, examinând situaţia creată după douăzeci de luni de 
război chino-japonez, pune justificata întrebare: Cine pierde în Extremul 
Orient? In primul rând, Imperiul britanic şi, mai ales, Anglia. Honkong 
poate adormi în inerție. Gurile fluviului Yang-tseu sunt asfixiate. Settementul 
din Chang-hai se supune, protestând de formă, autorităţii japoneze, care se 
exercită din interiorul şi exteriorul însuşi al Consiliului său municipal. Mi- 
lioanele de dolari care figurează în bilanţul comerțului britanic pe Yang-tseu 
se risipesc, în timp ce se operează transmutări în yeni. La Tien-ts'in, Japo- 
nezii îşi evacuează naţionalii din concesiile britanice şi franceze pe care 
le înconjoară cu sârmă ghimpată, înainte să le lase uitării, părăsirii, morții. 

Fireşte, situația nu s'a schimbat simţitor în China pentru U. R.S.S. 
Franţa, Statele-Unite, Olanda, pentrucă nici una din aceste puteri nu între- 
ţine un comerț prea activ și nu are interese de ordin cu adevărat vital. Cu 
toate acestea, Franţa se poate teme să nu-i fie compromise mâine învestiţiile 
ei, inferioare acelora ale Angliei, însă cu mult superioare celor americane. 

Dacă e uşor de constatat cine pierde în 1939, în schimb nu se poate răs- 
punde la întrebarea cine va pierde în Extremul-Orient. Ca tendinţă, Anglia 
conservă pentru fostul ei aliat, Japonia, un fel de admiraţie plină de 
temere și deferență. Jar Statele-Unite, dimpotrivă, sunt foarte optimiste 
în ce privește soarta războiului chino-japonez şi a Chinei. La Washington 
se crede că războiul va dura mult timp, şi se adoptă formula «că Japonia 
nu va câștiga războiul şi China nu-l va pierde». 

Amintirile celor două negocieri internaţionale care, în urma înfrângerii 
chineze din 1894 şi a chestiunii celor 21 de cereri din 1915 au obligat Japonia 
la unele restituiri, întunecă oarecum minţile. Căci astăzi situaţia e oarecum 
deosebită. Japonia are una din cele mai bune flote. E liberă să ac- 
ţioneze în Extremul-Orient și până în mările din Sud: carența flotei bri- 
tanice şi sincopa presiunei rusești... 

Insă cât timp va dura carența navală a Marei Britanii? lar sincopa ru- 
sească înlătură adevărul geografic al presiunei masei ruseşti şi siberiene 
spre mările Asiei? 

Prin glasul căpeteniilor şi a diplomaților ei, China a declarat că nu ar dori 
să fie salvată printr'un război care ar destinde cleştele japonez. Ea se bizuie 
astfel, cu multă dibăcie, pe un fel de umanism permanent din era înţelep- 
ţilor ei, din veacul al V-lea înainte de era noastră. Dacă totuşi China e lăsată 
singură cu adversarul ei, fără sprijin material, nici diplomatic, va fi învinsă. 

... Şi, în ultimă analiză, China se va salva singură; şi salvarea ei va fi 
mai mult sau mai puţin înceată, mai mult sau mai puţin anevoioasă, după 
calitatea sprijinului pe care i-l vor aduce puterile prietene, care sunt con- 
damnate să piardă mult sau tot în China, dacă ele nu admit că un sincronism 
perfect al voinţelor lor a ajuns necesar. Și fără întârziere. 

Războiul din China avea-va efectul paradoxal de a convinge Occidentul 
de a-i aduce aminte că factorul esenţial în orice război este și acum ca şi tot- 
deauna moralul şi că disciplina rămâne forța principală a armatelor? 

Din restul numărului, însemnăm: Riscuri şi șanse de pace, de P.-E. 
Flandin; Italia, veşnica nemulțumită, de Colonelul A. Grasset; Criza ceho- 
slovacă şi efectele ei asupra politicei izolaţioniste a Statelor-Unite, de Re- 
verendul F.-W. Beekmann; Marocul şi economia orientală, de G. Dayras; 
Navigaţia în convoi, de G. Raulin; Societăţile pe acţiuni în economia franceză. 


LE MOIS 
Anul 9 — Nr. 49 — 4 Aprilie 1939 


Examinând criza politică din Belgia şi regimul deplinelor puteri acor- 
date guvernului de Parlament în Franţa, Senatus examinând scrisoarea în 
care Regele Belgiei, constată greutăţile de care s'a lovit guvernul său şi ajunge 
la convingerea că jocul coaliţiilor, sub regimul parlamentar, paralizează acţiunea 
guvernului în momentele de tensiune internă sau externă. Şi fenomenul se 
produce identic în două State dintre care unul se bucură de reprezentarea 
proporţională și integrală, celălalt de scrutinul uninominal. Defectul siste- 

mului nu rezidă deci în legea electorală, ci în atârnarea partidelor de ale- 
gători, prost informaţi asupra interesului general, în acţiunea predominantă 
a clientelei politice asupra acelora pe care i-a învestit cu un mandat prea 
precar. 

Concluzia generală este că regimul parlamentar nu şi-a găsit încă echi- 
librul care-i va asigura funcţionarea lesnicioasă în momentele turburi. Ori, 
sguduelile neîncetate pe care le îndură rânduiala europeană îl constrâng 
să-şi schimbe metodele. Aceeași problemă solicitase cuminţenia întemeieto- 
rilor Republicei romane, care găsiseră soluţia, desemnând un «dictator» 
căruia, la orice ameninţare de război, i se încredința dinainte depline puteri. 
Poate că ar fi şi altă soluţie, 

In restul sumarului, însemnăm: Mersul Germaniei spre Răsărit, de René 
Gast; Limitele materiale ale cursei înarmărilor aeriene, de Maiorul Cha- 
teauneuf; Bilanţ francez a trei ani în materie socială, de Jacques Chapsal; 
Misiunile catolice în lume, de Florian Delhorbe; Posteritatea lui Pontiu- 
Pilat, de Louis Lonay; Gentlemanul, capodoperă a geniului englez, de Da- 
niel Orme; Rusia nouă şi bătrâna Europă, de Wladimir Weidl€; Actualităţi 
romantice de Gonzague Tiuc; Viaţa mentală la primitivi, de Roger Lu- 
tigneaux. 


DIE MUSIK 
Anul 31 — Nr. 6 şi 7 — Martie - Aprilie 1939 


Din bogatul sumar, desprindem următoarele colaborări interesante; Ri- 
chard Wagner despre războiul Burilor, de George Schönemann; Goethe și 
muzică populară a Siavilor de Sud, de Walther Wünsch; Diabolus în mu- 
sica, de Theodor Veidi; Ermanno Wolf-Ferrari, de Gottfried Schweizer; 
Iohann Sebastian Bach — compozitor de filme, de Ernst Schlieppe; Lo- 
cuințele lui Beethoven, de Willy Brix; Bach «Misticul» de Karl Ziebler; 
Mozart a fost otrăvit de Salieri, de Walther Nohl; Muzică şi sărbătoare de 
Karl Gustav Fellerer; Pictură sonoră sau simbolică? de Friedrich Baser; 
Cultura muzicală în România (III), viața muzicală a germanilor, de Ludwig 
Schmidts; Culegere de motive din opera « Daphne», de Richard Strauss, 
de Alfred Burghardt. 


LA NOUVELLE REVUE FRANCAISE 
Anul 27 — Nr. 308 — ı Mai 1939 


Dacă în politică, răsunetul evenimentelor din Septemvrie 1938 s'a stins 
de mult sub presiunea altor evenimente, la fel de grave şi având de partea lor 
urgenta lor actualitate, în literatură faptele par a începe abia acum să capete 
sensul lor întreg. 

Sunt nenumărate textele apărute în publicistica franceză în legătură cu 
criza din toamnă: pagini de jurnal (Henry de Montherlant), articole şi eseuri 
(Georges Duhamel), confesiuni personale, manifeste publice, fragmente de 
roman, nuvele — o întreagă literatură găsește punctul ei de plecare în drama 
europeană ce s'a desbătut în toamnă, părând că-şi găseşte de bine de rău, 
o soluţie la München. 

Indiferent de valoarea ei artistică (uneori remarcabilă de altfel), această 
literatură măsoară sguduirea de conștiință pe care această dramă politică 
a provocat-o atunci şi continuă s'o întrețină astăzi, până şi în regiunile morale 
cele mai depărtate de faptul politic brut. 

In Noemvrie, revista € Esprit ? a publicat o serie de poeme asupra faptelor 
din Septemvrie — dar revista aceasta fiind o publicaţie militantă, colabora- 
torii săi tineri fac în mod firesc o literatură de atitudine. Iată însă că în N, R. F. 
— sobra, austera și nepărtinitoarea N. R. F. —un poet ca Jean Cocteau, 
atât de străin de politică, publică și el un lung poem, scris în Septemvrie 1938, 
şi care dincolo de grimasa ironică, persiflantă, obişnuită lui Cocteau, exprimă 
o turburătoare sfâşiere în fața dezastrului ce părea deslănţuit. 


C. F. Ramuz continuă să publice frumoasele sale note despre Paris. 

+ Venisem la Paris pentru şase luni; am rămas, cu câteva absenţe, mai 
mult de doisprezece ani. Venisem la Paris ca să prepar o teză; n'am scris 
niciodată nici un singur rând din ea. Venisem la Paris ca să urmez cursuri 
la Universitate; aş putea să număr pe degete de câte ori mi s'a întâmplat să 
iau loc'într'una din sălile Sorbonei. Pentrucă la Paris poţi veni ca să t înveţi », 
dar mai poţi veni de asemeni numai ca să înveţi Parisul. Există un învățământ 
al şcoalei, dar mai există învățământul vieţii. Crezusem că voi avea de a face 
cu învățământul şcoalei; cu atât mai mult, cu cât la început Parisul mi s'a 
părut ostil şi străin. Dar încetul, şcoala se depărta, mă părăsea; nu eu mă 
depărtam; ci ea; dispărea în zare cu orarul şi disciplina ei; în timp ce se 
mărea, se preciza, devenea din zi în zi mai familiară şi mai apropiată, această 
viaţă a Parisului care nu pretinde că te învaţă, care pu liberază nici o diplomă, 
care nu te convoacă la oră fixă, care nu-și bate capul cu tine, dar care e aici, 
te înconjoară, te chiamă şi de chemările căreia te supui, fără să-i dai 
seama. 

'Trebue să spun că e nevoie de luni pentru a începe să cunoşti Parisul 
şi în felul acesta e o adevărată şcoală. Trebue timp ca să bagi de seamă cum 
e făcut şi din ce e făcut; ai putea să trăeşti o viaţă întreagă fără să ştii acest 
lucru. Străinul care vine în trecere, rămâne separat de Paris, pentrucă nu 
vede decât ceea ce e destinat străinului, Există un întreg Paris factice şi 
€ turistic ?, făcut din teatru, cafenele, restaurante, care nu există decât prin 
banii ce-i cheltueşti şi în care străinul găseşte cu ce să-și umple zilele şi nop- 
ţile, dar din care, venit străin, pleacă tot străin. Mai există şi Parisul studen- 
ţesc, de care vorbeam adineaori şi care nu este mai puţin factice, Parisul 
universitar care şi el este un Paris complet, închis în celălalt Paris şi din care 
atâţia tineri pu ies niciodată, pentrucă găsesc în el tot ce le trebue, inclusiv 
micile lor plăceri. Dar cu vremea observi că Parisul este făcut dintr'o mare 
juxtapunere și suprapunere de mici Parisuri particulare printre care trebue 
să recunoşti care sunt cele autentice. Sunt multe Parisuri, care n'au rădăcini 
şi care nu există decât din întâmplare: Parisuri de ocazie, Parisuri fără trecut 
şi deci fără prezent și care nu continuă nimic, dar nici nu încep nimic. Există 
o mulţime de Parisuri provizorii şi ocazionale, care se adună ca într'o Expo- 
ziţie universală, în jurul Parisului veritabil ». 

ROMANEŞTI 


INSEMNĂRI IEŞENE 
Anul 4, Vol. 10, Nr. 5 — 1 Mai 1939 


Număr festiv închinat d-lui Mihail Sadoveanu, cu prilejul înmânării 
diplomei de doctor honoris causa al Universităţii din Iași, 

Versuri omagiale, studii critice, amintiri, semnate de scriitorii ieşeni şi 
în genere de personalităţile culturale ale capitalei Moldovei: Mihai Codreanu, 
Ionel Teodoreanu, Octav Botez, Traian Bratu, C, Meissner, Gr. T. Popa, 
M. Carp, Titus Hotnog, George Lesnea, Alexandru Pogonat, etc. 

Foarte utilă schiţa bibliografică ce încheie materialul festiv al volumului. 

Un fragment din discursul pronunţat de d. Mihail Sadoveanu cu prilejul 
acestei sărbătoriri academice, poate fi considerat ca o adevărată profesiune 
de credinţă literară. 

4 Aș ţine să precizez că motivul pentru care limba operei mele pare așa 
de bogată și firească trebue căutat în necontenita mea mişcare în mediul 
poporului dela țară. Mai cu seamă după război, am întrebuințat această falsă 
vânătoare și acest fals pescuit ca să cunosc cum vorbesc fraţii mei de pre- 
tutindeni. 

s Astăzi — după patruzeci de ani de şcoală și lectură de gazete — limba 
populară se orientează către părăsirea slavonismelor, acestea nerămânând 
decât în formele fixe ale proverbelor şi zicătorilor. Neologismele le găsesc 
pretutindeni bine întrebuințate; astfel sub ochii unei generaţii, limba se 
înnoiește, îmbogăţindu-se. In Basarabia, în mai puţin de două decenii, limba 
a lepădat tot balastul ei străin, întrând în făgașul ei moldovenesc. Limba pe 
càre a vorbit-o şi a scris-o Creangă am găsit-o în peregrinările mele nu numai 
în Nordul Ardealului, dar şi ceva la Sud de Sighișoara, până în Hunedoara. 
Se vede asta și din Atlasul Lingyvistic ce se tipăreşte acum la Cluj. Lexicul 
acesta nordic, predomneşte în marea majoritatea poporului nostru. In Ardeal, 
Creangă n'are nevoie de glosar. Scriitorul în contact cu poporul nu se poate 
să nu ţie samă la toate aceste împrejurări şi fapte. Ele se oglindesc şi în limba 
cărților mele. 

4 Prin ce sintuiţie > — s'a zis — am putut da în opera mea misterul sau 
adâncimea sufletului popular? 

« Poate nu e intuiţie, cât cunoaştere. 

+ Fiind în contact necontenit cu poporul, am fost izbit dela începutul 
carierei mele de un fapt important: între poporul românesc dela ţară, între 
toţi acei necunoscuţi, umiliţi şi obijduiţi care vin din adâncul istoriei, şi între 
pătura care conduce, am fost forțat să văd că este o desfacere interesantă, 
dar prea tragică. Pătura suprapusă în chip firesc se orientează către civilizaţia 
care călăuzeşte întreaga Europă. In ce măsură orășenii, adică cei care călău- 
zesc ţara aceasta, pot asimila această civilizaţie, e greu de spus. Putem însă 
spune că ei nu sunt de o rară calitate morală. In același timp, țărănimea ră- 
mâne sub semnul vechimii, trăind o viaţă a sa — civilizată şi ea, dar cu totul 
alta. Poporul a rămas în rânduielile morale şi datinele dela Boerebista. Astfel 
a încremenit de două mii de ani, poate din pricina împrejurărilor istorice, 

printr'o reacțiune firească, închizându-se în el însuşi ca să reziste mai bine. 
Intre cei vechi şi între orăşeni stă săpată o prăpastie. De aceea se produce 
desfacere totală între acei care pleacă dela ţară şi acei care rămân. Unii stăruesc 
la ale lor; ceilalți trec în lumea + cealaltă», a Europei. 

Către lumea aceasta cu totul originală s'au îndreptat sufletul și dragostea 
„mea. E lumea realităților noastre naţionale. Aici trebue căutată explicaţia 
preferinţei mele pentru anume subiecte; şi lenea mea artistică pentru hibridul 
orăşenesc 7. 


Un titlu de document, transcriem din articolul d-lui M, Carp, un pasaj 
în care autorul povesteşte împrejurările în care a intrat în redacţia « Vieţii 
Românești + şi s'a întâlnit pentru prima oară cu Ibrăileanu: 

« Cu Sadoveanu, omul, am făcut cunoștință mai târziu. 

+ In 1906, a apărut primul număr din revista € Viaţa Romînească +. Apa- 
riţia lui a fost pregătită îndelung, cu multe discuţii, cu multe cercetări, infor- 
maţii și precauții, şi, în genere, cu toate măsurile necesare ca să fie ceva nou 
şi strălucit în viaţa noastră culturală. 

+ S'a cerut, între alţii, și lui Mihail Sadoveanu colaborarea care a fost 
primită, fireşte, cu destulă mulţumire de tânărul scriitor. 

4 El însuși a dat atâta importanţă faptului, încât a venit personal la Iași, 
ca să cetească în comitetul de redacţie (de fapt, nu era un «comitet de re- 
dacţie > constituit ca atare, ci un grup de prieteni strâns uniţi în jurul lui 
Stere şi al lui Ibrăileanu) nuvela ce avea să apară în nr. 1 al ¢ Vieţii Romîneşti 2. 

+ Reuniunea a avut loc la una din faimoasele crâșme ale Iaşilor, unde am 
luat cu toţii masa şi unde Sadoveanu ne-a cetit apoi nuvela. Fusesem informaţi 
că tânărul autor lucra de zor ca să ne dea ceva de-o deosebită valoare şi aştep- 
tam cu nerăbdare lectura. 

Nu vreau să examinez dacă este o simplă întâmplare sau dacă este ceva 
în felul de a fi al lui Sadoveanu, dar, în primele începuturi, cele dintâi 
întâlniri ale noastre cu el ne-au produs oarecare desiluzii. 

« Am vorbit de una din aceste desiluzii, în articolul « Ibrăileanu în slujba 
Vieţii Româîneșşti , publicat în numărul închinat marelui critic, arătând cum 
Sadoveanu, dus de noi pe Valea Moişei dela Mănăstirea Râșca, ne-a apărut 
rece şi neatent la frumuseţile naturii; dar tot în acel articol am pomenit de 
-minunatele lui descrieri din munţii Moldovei, care au apărut în primul volum, 
publicat după această călătorie, 

€ Şi iată că, şi de astă dată, prima impresie ne-a decepţionat. Nu numai că 
„Pustiul, nuvela adusă, nu era ceva extraordinar, dar ni s'a părut chiar infe- 
rioară altor nuvele deja publicate. Și ştiam, cum am spus, că voise să aducă 
ceva cu totul superior, — şi o doream și noi pentru primul număr al « Vieţii 
Romineşti ». 

€ S'a pus, când am rămas între noi, chestiunea simțului autocritic la scrii- 
tori. O formulase Gherea într'un articol special, arătând cum se poate înșela 
asupra operei sale un scriitor. Era oare cazul lui Sadoveanu ? 

4 Evident, bucata era bună şi s'a publicat, dar nu era ceea ce ne aşteptam, 
-o operă superioară celor de până atunci. 

« Apoi Sadoveanu cetise cam monoton, cu glas stins, fără reliefare, —și 
avusese în totul o ţinută prea rezervată faţă de elanul şi căldura din scrisul lui, 
şi de căldura cu care fusese primit între noi. Apoi îţi făcea impresia că socotea 
toate atenţiile ca ceva firesc, ca un lucru care i se datora... 

« Bietul Sadoveanu |... 

+ El care-i gata oricând să se ţie în umbră, care este atât de departe de 
orice pretenţie, de orice îngâmfare !... 


« Probabil că ceea ce-l făcea atât de rezervat era nu numai examenul greu 
pe care-l trecea în faţa unei grozave comisii, ci în mare parte timiditatea și 
modestia lui. Este drept că toţi cei de față eram mai în vârstă decât el, iar 
Costică Botez, fostul inspector, îi fusese chiar profesor. 

« Nu ştiu dacă Sadoveanu a aflat vre-odată despre impresia pe care a fă- 
cut-o nuvela lui și apariția sa între viitorii lui prieteni şi colaboratori. Căci, 
fireşte, nuvela nu a fost criticată; modificări nu i s'au cerut; a fost luată 
pur și simplu pentru a fi dată la tipar: era deja autor al mai multor volume 
și scriitor consacrat. 

« Poate va fi simţit, în atitudinea politicoasă a ascultătorilor, semnul de 
întrebare care plutea în aer, sau acea jenă care făcu o clipă ca toţi să păstreze 
tăcerea la sfârşitul lecturii. 

« Poate. ..», 


Tot în cadrul « Vieţii Romînești », dar mult mai târziu de sigur, a avut loc 
şi prima întâlnire a d-lui Ionel Teodoreanu cu marele scriitor. 

Iată cum evoacă d. Teodoreanu această întâlnire: 

« Au lătrat deodată câinii, a trecut o umbră compactă prin dreptul fere- 
strei, s'a deschis ușa din față, au răsunat pași grei prin antret, au scârțâit 
podelele ca la mutat, când trec dulapurile, și a apărut în prag, umplându-l, 
un om cu trup strașnic şi cu față rotundă, spână şi rumenă. Şi-a scos pălăria 
de pâslă neagră şi «ne-a poftit la toţi bună-ziua ... 

4 Apoi s'a așezat pe un scaun, şi-a potrivit părul, şi-a dres glasul, şi a în- 
ceput să tacă. A tăcut mult şi bine, cum tac de când lumea dealurile și ogoa- 
rele, fără să le întrebe nimeni de ce tac. 

« — Ce mai faci, Sadoveanu? l-a întrebat profesorul Ibrăileanu. 

« A pregetat puţin. Apoi a grăit convins, cadelnițând din cap: 

« — Bine. 

« — Coane Mihai, ce se mai aude pe-acasă? l-a iscodit Topârceanu, pri- 
vindu-l ascuţit, numai c'un ochi. 


« — Bine. 
« — Da’ via cum îţi mai merge, coane Mihai? a încercat şi Demostene. 
« — Bine. 


« Hu-huuu s a făcut un huhurez în gândul meu; dar am tăcut, luptând cu 
zâmbetul, 

« Stătea acolo ¢ marele Sadoveanu ? între oameni sclipitor de vii, cu buzele 
cetluite, cu mâinile ancorate pe genunchi, cu faţa rotundă şi placidă ca o lună 
rurală, — tăcut, pasiv, indiferent, zăvoriît în el. 

« —Frumoasă zi, coane Mihai, —a mai exclamat nu ştiu cine. 

«— ... Da, —a consimţit să răspundă, după un răstimp, din vârful bu- 
2elor, cum ai scutura un scrum netrebnic, 

+ Și iar a tăcut, falnic, 

+ Stătea între noi, — dar acolo, dincolo de noi, într'ale lui ca polul Nord 
între ghețari, răspândind tăcere şi îngheţ. 

+ Nu mi-a fost drag, Brr! Dimpotrivă. Şi într'un fel mi-a părut bine că 
omul, de opera căruia mă lepădasem, nu-mi dădea nici părere de rău, nici 
căinţă, 

« L-am uitat acolo, pe scaunul lui, ascultându-i pe ceilalţi care şi-au reluat 
firul vorbei. Lecturi de manuscrise, făcute de Topârceanu, cu un glas oarecum 
radioscopic, având darul să învedereze vulnerabilităţile textului, imperfec- 
ţiunile gramaticale, impuritățile estetice, influențele neasimilate; apoi discuţii 
între profesorul Ibrăileanu şi Topârceanu, la care participa marginal şi De- 
mostene Botez. 

a Mă uitam uneori cu coada ochiului la omul tăcerii boreale, întrebându-mă 
ce-o fi căutând printre aceşti meridionali, 

<A trecut mult timp astfel. Lumina și-a schimbat straiele la fereastră, 
îimbrăcându-le pa cele fumuriu-albastre, cu care *ncep şi stelele. Se făcuse o 
oprire în glasurile volubile până atunci. Prin fumul îndesit, glasul profeso- 
rului Ibrăileanu s'a îndreptat familiar, dar şi c'un fel de sfială: 

s — Sadoveanu, ne-ai adus ceva? 

« Fără să răspundă, Sadoveanu și-a tras scaunul mai lângă fereastră, a 
scos niște fiţuici dintr'un fund de buzunar cu chei, și-a potrivit distanţa dintre 
ochi şi mâna cu manuscrisul, şi-a sunat glasul, într'o mârâială adâncă de 
urs care adulmecă smeura și s'a pornit la spus. 

« Și dintr'odată, s'a umplut odaia fumului, de miros de frunză nouă. Cânta 
cucul în transparenţele luminii, înverzeau pădurile sclipind de glasuri, umblau 
căprioarele cu parfum de toporaşi în nara umedă, sunau apele, fraged, păleau 
lin tălăngile, — și toate erau cu rouă, cu mirare și cu Dumnezeu în rai de 
lume nouă. 

« Niciodată n'am simţit mai aproape de inimă obrazul şi suflarea eternei 
primăveri, decât în acel ceas de îngenunchiere spontană a trufiei tinerești, 
ascultând glasul care-mi suna parcă nu în ureche, ci în amintire, ca fluierul 
marelui Pan. 

« — Ei, ce spui, domnule Teodoreanu ? m'a întrebat la plecare, pe drum, 
profesorul Ibrăileanu, privindu-mă tumultos, 

+ Sadoveanu mergea înainte, vast, cu pădurea umbrei lui, însoţit subţirel 
și agitat — ţânţăreşte — de Topârceanu. 

« Am ridicat din umeri, nevolnic, Profesorul Ibrăileanu zâmbea cu fum 
şi suflet. 

+ — Ne acopere pe toţi, — a oftat el din adânc, 

« Şi braţele lui, izbucnind din pelerină, arătară cerul care ne învăluia 
dela începutul lumii », 

ÎNDREPTĂRI 


la recenzia: O lucrare a d-lui P. P. Panaitescu, publicată de d. Damian P, 
Bogdan în Nr. precedent al Revistei. 

La p. 442 rând. 7 în loc de se simte citeşte se simțea. 
+ 442 » 7» 0 » lucrarea » lucrare. 

» 442 >» 9%» » 2» în secolul » cu secolul. 
» 442 notele 3 și 4 se suprimă. 

>? 442 nota 5 devine nota 3. 

? 442 > 6 ? ?»? 4. 

> 442 #7 Li bă 5. 

> 442 0 8 ? » 6. 

» 442 ca nota 8 consideră nota 1 dela p. 443. 

> 443 rând. 27 nota ro citeşte la XV. 

» 443 nota 1 devine nota 8 de pe p. 442. 

> 443 >? 2 » > L 

» 

D 


443 » 3 » » 2. 
443 °? 4 » > 3 cu următorul text omis: Cf. loan Bogdan, 


Documente şi regeste privitoare la relațiile Ţării Rominești cu Brașovul și 
Ungaria în secolul XV şi XVI, Bucureşti, 1902, p. LXXXII—LXXXIII. 
La p. 443 ca nota 4 consideră şi citeşte următorul text omis: Cf. Alexandru 
Ştefulescu, Documente slavo-române relative la Gorj, Târgu-Jiului, 1908, 


o v ă e 3 o e o se ov e e 


P 5 
La p. 444 rând. 18 în loc de mai multe de citeşte mai mult de o, 
» » 444 2 27»? » » vocale » vocalele. 
» » 444 3 33? » + nota 4 » nota 2, 
> 9 444 ? 34 3 » » > 5 Lă » 3. 
2 » 444 ce urmează după nota 1 consideră-le ca 2 şi 3. 
> » 445 rând. 17 în loc de discretitudine, Venelis şi Miletic citeşte disue- 


titudine, Venelin şi Miletici. 
La p. 445 rând. 20 în loc de Venelis şi Miletic citeşte Venelin şi Miletici. 
La p. 445 rând. 21 adaogă între sens și de pe e. 


» 445 » 24—25 suprimă Alexandru Aldea. 
445 » 25 ? Vlad Ţepeş. 
445 » 26 è Vlad Călugărul. 


445 » 27 în loc de 22 citeşte 77. 

445 nota I 9 9» 2 I7—29 citeşte 17—28. 

445 » 2 suprimă Nr, 74 şi 58. 

445 ? 4 suprimă. 

445 > 7 °? 

446 rând. 38 în loc de Nr. 47 citeşte Nr. 45. 

» 446 » 40 » è >» Borbat Ion citeşte Bărbat, Ion. 

La p. 447 la începutul notei 1 în loc de Vezi op. cit., citeşte următorul text 
omis: Cf. Dr. L. Miletici, Novi vlaho-bylgarski gromoti ot Braşov (= Noui 
documente vlaho-bulgare dela Braşov) în Sbornik za narodni umotvorenija 
nauka zi knizina, Sofia, XIII (1896), p- 4 şi p. 28—29. 

